
Mano gimimas. — Abejonės dėl mano vardo. — Iš- 
traukos iš Vilė Kotrė miesto civilinės būklės registro. — Kor- 
bėj klubas. — Mano tėvo vestuvių liudijimas. — Mano mo- 
tina. — Mano senelis iš motinos pusės. — Lui Filipas Or- 
leanas, Pilypo Lygybės tėvas. — Ponia de Monteson. — 
Ponas de Noajis ir akademija. — Morganinės vedybos. 


Gimiau Vilė Kotrė, mažame Esno departamento 
miestelyje, esančiame prie kelio iš Paryžiaus į Leoną, už 
dviejų šimtų žingsnių nuo La Nu gatvės, kur mirė De- 
mustjė, už dviejų mylių nuo La Fertė Milono, kur gimė 
Rasinas, ir už septynių mylių nuo Šato Tjeri, kur gimė La 
Fontenas. 

Gimiau 1802 metų liepos 24 dieną Lormė gatvėje, 
name, dabar priklausančiame mano draugui Kartjė, ku- 

ris norėjo kada nors man jį parduoti, kad galėčiau ir mir- 
ti tam pačiam kambaryje, kuriame gimiau, kad toje pa- 
čioje vietoje grįžčiau į ateities naktį, kaip buvau atėjęs iš 
praeities nakties; gimiau 1802 metų liepos 24 dieną pusė 
šešių ryto; taigi 1847 metų spalio 18 dieną, tą dieną, kai 
pradėjau šiuos “Memuarus", buvau keturiasdešimt pen- 
kerių metų ir trijų mėnesių amžiaus. 

Gimiau vienu iš mūsų epochos žmonių, kuriems už- 
ginčijama daugybė dalykų. Man užginčijo net mano pa- 
vardę Davi de La Pajetri, kurios aš ypatingai nebrangi- 
nau, nes niekada nenešiojau, ir kuri figūruoja po mano 
pavardės Diuma tik oficialiuose dokumentuose su nota- 
ro parašu ar civiliniuose aktuose, kur aš minimas kaip 
pagrindinis veikėjas arba liudytojas. 

"Todėl prašau leisti nutraukti visus ginčus tuo klausi- 
mu pateikdamas savo gimimo liudijimą. 


Išrašas iš Vilė Kotrė miesto civilinės būklės aktų re- 
gistro 


“X Prancūzijos respublikos metų termido- 
ro mėnesio penkta diena 


Aleksandro Diuma Davi de La Pajetri, gimusio 
aukščiau nurodytą dieną pusė šešių ryto, sūnaus I0- 
mo Aleksandro Diuma Davi de La Pajetri, divizijos 
generolo, gimusio Sen Dominge, Jeremijo saloje, gy- 
venančio Vilė Kotrė, ir jo sutuoktinės Mari Luizos 
Elizabetos Laburė, gimimo liudijimas. 

Vaiko lytis vyriška. 

Pirmas liudytojas: Klodas Laburė, vaiko sene- 
lis iš motinos pusės; antrasis liudytojas: Žanas Mi- 


šelis Devualenas, Esno departamento ketvirtosios 
apskrities miškų inspektorius, gyvenantis Vilė Kotrė. 
Įregistruoti prašo vaiko tėvas ir pasirašo: Al. Diu- 
ma, Laburė ir Devualenas. 
Oficialiu civilinės būklės dokumentu tvirtinu aš, 
Nikola Brisas Miusaras, Vilė Kotrė miesto meras. 


Pasirašo: Miusaras." 


Išskyriau Žodį “sutuoktinės", nes visi, ginčijantys 
mano pavardę Davi de La Pajetri, tvirtina, kad aš esu 
pavainikis. 

Jei būčiau pavainikis, visai ramiai sutikčiau su šiuo 
faktu, kaip padarė žymiausi pavainikiai, kokiu aš nieka- 
da nebūsiu, ir, kaip jie, būčiau taip gerai dirbęs kūnu ir 
protu, kad pats savo vardui būčiau sukūręs vertę. Bet 
ką padarysi, ponai! Nesu pavainikis ir būtų geriausia, 
kad Žmonės darytų kaip aš, tai yra, pripažintų mano tei- 
sėtumą. 

Dabar pakovosime už mano tėvą. Korbėj klube 1848 
metais labai gerai apsirengęs ponas, kaip man tvirtino, 
priklausantis magistratūrai, nors niekada netikėjau, kad 
tokį patvirtinimą galėtų suteikti garbingas įstatymo sau- 
gotojas, taigi tas ponas iš Korbėj, nežinau, kokioje biog- 
ratijoje perskaitęs, kad ne aš, o mano tėvas buvo pavai- 
nikis, sakė, jog aš nepasirašau Davi de La Pajetri pavar- 
de todėl, kad mano tėvas niekada nepasirašinėjo ta pa- 
varde, vadinasi, nebuvo markizo de La Pajetri sūnus. 

Pavadinau tą poną “ponu iš Korbėj", nes taip jį va- 
dino žmonės, papasakoję šiuos dalykus, bet man suteik- 
tas vardas, atrodo, jam toks pat nesvarbus kaip ir jo pa- 
vardė. Aš parašiau į Vilė Kotrė, kad man atsiųstų kitą 

išrašą iš civilinės būklės registro apie mano tėvą, kaip buvo 
atsiuntę pirmąjį apie mane. 


"Taigi prašau skaitytoją leisti pateikti antrąjį išrašą; 


jei jam Vilė Kotrė merijos sekretoriaus proza pasirodys 
prasta, tegul kaltina poną iš Korbėj!. 


Išrašas iš Vilė Kotrė miesto civilinės būklės aktų re- 


gistro 


“ "Tūkstantis septyni šimtai devyniasdešimt ant- 
rųjų, pirmųjų Prancūzijos respublikos metų lapkri- 
čio 28 dienos aštuntą valandą vakaro po viešo pa- 
skelbimo prie bendruomenės namų pagrindinių du- 
rų to paties mėnesio 18 dieną, sekmadienį, ir po pa- 
skleidimo apylinkėse Žinios apie būsimas vestuves 
tarp piliečio Tomo Aleksandro Davi de La Pajetri, 
trisdešimties metų ir aštuonių mėnesių amžiaus Pietų 
armijos husarų pulko pulkininko, gimusio Ginodė, 
Tru Jeremėjo saloje, Amerikoje, sūnaus velionio 
Aleksandro Antuano Davi de La Pajetri, buvusio ar- 
tilerijos komisaro, mirusio Sen Žermene an Lė 1786 
m. liepos mėnesį, ir velionės Mari Kaset Diuma, mi- 
rusios Ginodė, Tru Jeremėjo saloje, Amerikoje 1772 
m., ir pilietės Mari Luizos Elizabetės Laburė, vyriau- 
sios dukters piliečio Klodo Laburė, Vilė Kotrė mies- 
to nacionalinės gvardijos komendanto, “Ekiu" už- 
eigos savininko, ir jo žmonos Mari Žozė Prevo. 

Kadangi gyventojai neparodė jokio pasiprieši- 
nimo, remdamasis gimimo liudijimais, aš, žemiau 


! Būtina pasakyti, kad pasakojimą apie šį faktą, įvykusį 1848 


metais, mes vėliau įdėjome į skyrių, parašytą 1847 metais ( Aut. past. ). 

pasirašęs, Aleksandras Ogiustas Nikola Longprė, 
municipalinis ir visuomeninis komunos tarnautojas, 
priėmiau minėtų vedybų pareiškimą ir įstatymo var- 
du skelbiu, kad jie susieti santuokos ryšiais. "Tai pa- 
daryta liudijant piliečiams: 

Lui Brižit Ogiustui Espanui, Kambrė įgulos VII 
husarų pulko pulkininkui, kilusiam iš Ošo, Geso de- 
partamente; 

Žanui Žakui Etjenui de Bezui, to paties husarų 
pulko leitenantui, kilusiam iš Klamesi, esančio La 
Njevro departamente; 

Žanui Mišeliui Devualenui, savivaldybės sekre- 
toriui ir žymiam šio miesto asmeniui, — visi trys su- 
tuoktinio draugai; 

Fransuazai Elizabetei Retu, — sutuoktinio pa- 
motei, velionio Antuano Aleksandro Davi de La Pa- 
jetri našlei, Sen Žermen an Lė gyventojai. 

Visi čia paminėti piliečiai pilnamečiai. Liudiji- 
mą pasirašo abi pusės: 

Mari Luiza Elizabetė Laburė, Tomas Aleksan- 
dras Diuma Davi de la Pajetri, našlė de La Pajetri, 
Laburė, Mari Žozė Prevo, L.A. Espanas, Žanas Ža- 
kas Etjenas de Bezas, Ž.M. Devualenas ir Longprė." 


Tai rodo, kad nei aš, nei mano tėvas nesame pavai- 


nikiai ir, kaip įrodysime šio skyriaus pabaigoje, juo nebu- 
vo ir mano senelis. 


Na, o mano motina Mari Luiza Elizabetė Laburė, 


kaip matėme, buvo duktė Klodo Laburė, vestuvių su- 
tarties pasirašymo metu nacionalinės gvardijos komen- 
danto ir “Ekiu" užeigos savininko, o anksčiau — vyriau- 
sio valdytojo pilies, priklausiusios Lui Filipui d'Orlea- 

nui, Lui d'Orleano sūnui, kuris mažai kuo garsėjo, ir 
Filipo Žozefo, kuris išgarsėjo pavarde Pilypas Lygybė, 
tėvui. 

Lui Filipas mirė nuo podagros priepuolio Sent Asi- 
zo pilyje 1785 metų lapkričio 18 dieną. Abatas Mori, 
kuris 1791 metais stipriai rungėsi su jo sūnumi, 1786 
metais Paryžiaus katedroje pasakė pagerbimo kalbą tė- 
vui. 

Prisimenu savo senelį dažnai kalbant apie šį prin- 
cą, kaip apie puikų ir gana gailestingą, nors šykštų Žmo- 
gų. Bet labiausiai mano senelis garbino ponią de Mon- 
teson. 

Buvo žinoma, kad Lui Filipas d'Orleanas, — našlys 
po pirmosios santuokos su Luiza Henriete de Burbon 
Konti, kurios palaidi meilės ryšiai kėlė skandalą net Liud- 
viko XV dvare, — 1778 metų balandžio 24 dieną antrą 
kartą vedė Šarlotę Žaną Bero de La Hė de Riju, markizę 
de Monteson, likusią našle po markizo de Monteson, ka- 
raliaus armijos leitenanto, mirties 1769 metais. 

Šios vedybos, nors slaptos, įvyko gavus Liudviko XV 
sutikimą. Apie iškilmių eigą Sulavi pateikia keletą gana 
įdomių, vertų paminėti detalių. Manome, kad šios deta- 
lės buvo labai svarbios tai epochai, kurios papročiai taip 
skiriasi nuo dabartinių. 

Pradėsime nuo pagrindinio dalyko: dvare ir mieste 
visi Žinojo apie keistą ponios de Monteson požiūrį — ji 
norėjo tapti kunigaikščio d'Orleano moterimi tik po 
vedybų. 

Apie panašų ponios de Mentenon pasipriešinimą 
Liudviko XIV meilės troškimui ponas de Noajis parašė 
knygą, kuri jam atvėrė Akademijos duris. 

Matome, kokios reikšmės tada turėjo žymių asme- 
nų kūnai! Jei našlė Skaron! nebūtų buvusi nekalta savo 
antrųjų vedybų metu, o tai įmanoma, ponas de Noajis 
nebūtų parašęs savo knygos, ir Akademija, kurioje pono 
de Noajaus narystė tapo būtinybe, būtų likusi bejėgė ir, 
be abejonės, iširusi. 

"Tačiau tai nieko nereiškė ponui de Noajui, kuris vis 
tiek būtų likęs ponu de Noajumi. 

O kuo būtų tapusi Akademija? 

Grįžkime prie kunigaikščio d'Orleano, prie jo vedy- 
bų su ponia de Monteson ir prie Sulavi citatų, kurias per- 
duosime pažodžiui. 


“Dvaras ir sostinė žinojo apie kunigaikščio d'Or- 
leano aistrą ir ponios de Monteson griežtumą. 

Meilės kankinamas princas, kiekvienąkart su- 
sitikęs su karaliumi ar kunigaikščiu de Šuazeliu, vis 
pakartodavo prašymą leisti vesti ponią de Monte- 
son. Tačiau karalius buvo paskelbęs politinį įsaką, 
kurio laikėsi visą karaliavimo laiką ir pagal kurį bu- 
vo draudžiama pripažinti teisėtais tiek jo paties, tiek 
princų vaikus, gimusius ne karališkoje santuokoje. 
Taip pat jis atsisakė leisti karalystės didikams suda- 
ryti vedybines sutartis su karališkojo kraujo asme- 
nimis. 

Nesibaigiantys teisėtų ir Liudviko XIV įteisin- 
tų princų ginčai, pavojingos poho de Meno ir po- 
nios de Mentenon intrigos buvo paskutinis argu- 
mentas neigiamam atsakymui, kuriuo karalius ir jo 


! Polis Skaronas (1610-1660) — prancūzų rašytojas. Jis bu- 
vo vedęs Fransuazą d'Obinji, kuri vėliau tapo ponia de Mentenon. 

ministras nuliūdino kunigaikštį d'Orleaną. Burbo- 
nų dvaro karališkasis kraujas dar turėjo dievišką re- 
putaciją, ir jo sumaišymas atrodė kaip politinis nu- 
sikaltimas. 

Iš Henriko IV pusės Burbonų dvaras buvo 
kraujo ryšiais susijęs su keliomis kilmingomis šei- 
momis pietuose, tačiau Burbonų dvaras nepripaži- 
no šių ryšių ir to pakako, kad koks nors mažai Žino- 
mas didikas, pabandęs jais didžiuotis, netektų dva- 
ro malonės. 

Be to, ministras buvo toks patenkintas, galėda- 
mas laikyti d'Orleaną savo priklausomybėje, kad 
Liudvikas XV, tvirtai atsisakęs ponią de Monteson 
padaryti karališkąja princese karališkomis vedybo- 
mis, privertė kunigaikšų d'Orleaną pasitenkinti slap- 
tomis vedybomis. Šios vedybos, nors ir teisėtos, ne- 
buvo karališkos ir nebuvo paskelbtos. 

Ponia de Monteson nenorėjo nei vaidinti pir- 
mosios princesės, nei laikytis princesės etiketo, ku- 
ris neatitiko jos charakterio. 

Įpratusi laikytis deramo mandagumo taisyklių 
elgdamasi su kunigaikščiu d'Orleanu, ji atrodė pa- 
tenkinta, ištekėjusi panašiai kaip ponia de Mente- 
non už Liudviko XIV. 

Informuotas apie karaliaus sutikimą, Paryžiaus 
arkivyskupas vis dėlto suteikė lengvatą trims viešiems 
paskelbimams. 

Ševaljė de Diurforas, pirmasis princo dvaro di- 
dikas iš nusigyvenusios Ponso grafystės, ir princo 
draugas Pėrinji buvo liudytojais vedybų, kurias šven- 
tino Šv. Eustachijaus klebonas abatas Puparas, da- 
lyvaujant Paryžiaus arkivyskupui de Bomontui. 


Vestuvių dieną į Vilė Kotrė pilį pas kunigaikštį 
d'Orleaną susirinko labai daug dvariškių. Išvakarė- 
se ir rytą prieš ceremoniją princas pasakė ponui de 
Valensė ir kitiems artimiausiems svečiams, kad jie 
bus liudytojais didžiausios laimės, ir vienintelis ne- 
malonumas, kad ji liks nežinoma. 

Tą rytą, kai iš Paryžiaus buvo gautas vedybų pa- 
laiminimas, jis tarė: 

— Palieku draugiją, po kurio laiko grįšiu, tačiau 
grįšiu ne vienas, o lydimas vienos asmenybės, su ku- 
ria pasidalinsiu jūsų prielankumu, kurį jaučiate man. 

Visą dieną pilį gaubė laukimo dvasia. Princas 
d'Orleanas pasitraukė neištaręs Žodžio “vestuvės" 
ir išsinešė paslapties raktą. 

Vakare jis grįžo į svečių pilną svetainę, už ran- 
kos vesdamasis ponią de Monteson, į kurią įsmigo 
visų žvilgsniai. 

Kuklumas buvo didžiausias jos papuošalas — 
visa draugija žavėjosi jos sumišimu pirmąją akimirką. 

Markizas de Valensė priėjo prie jos ir pasveiki- 
no kaip sveikinamos karališkojo kraujo damos. Visi 
svečiai suprato, kad jis žinojo ryto paslaptį. 

Atėjo laikas gulti. 

Karaliaus ir princų rūmuose vyravo vestuvinis 
paprotys, pagal kurį, eidamas gulti, aukščiausias di- 
dikas, paėmęs iš kamerdinerio marškinius, juos įtei- 
kia jaunikiui; karaliaus dvare tą privilegiją turėjo vy- 
riausias princas. 

Viename ponios de Sevinji laiške, rašytame 1680 
metų sausio 17 dieną, skaitome: 

“Karališkose vestuvėse jaunavedžiai atsigu- 
lė, o marškinius įteikė karalius ir karalienė. Kai 

Liudvikas XIV juos atidavė princui de Konti, 
o karalienė — princesei, karalius švelniai pa- 
bučiavo princesę ir paprašė nieko neatsakyti 
princui de Konti ir būti su juo paklusnią bei 
švelnią". 


Kunigaikščio d'Orleano vestuvėse marškinių cere- 
monija vyko taip: iš pradžių kiek sutrikę kunigaikštis 
d' Orleanas ir markizas de Valensė delsė: vienas jų pa- 
prašyti, kitas — įteikti. Princui d'Orleanui buvo malonu 
skaisčią savo džiaugsmo akimirką juos paimti iš to santū- 
raus Žmogaus. 

Pagaliau Valensė įteikė marškinius princui, kuris, iš- 
sinėręs iš tų, su kuriais buvo dieną, pasiūlė draugijai spek- 
taklį pagal visas to meto taisykles. 

Princai ir didikai sueina į vedybinius ryšius ar priima 
didžiausią malonę iš meilužės tik po šios ceremonijos. 

Naujiena apie marškinių ceremoniją akimirksniu pa- 
sklido iš miegamojo po visus rūmus, ir daugiau niekas 
neabejojo, kad įvyko kunigaikščio d'Orleano ir ponios 
de Monteson vestuvės, kurioms priešinosi tiek Žmonių ir 
trukdė tiek įvykių. 

Po vestuvių kunigaikščio d'Orleano ir jo žmonos san- 
tykiai buvo labai nuoširdūs. Jinai jam rodė didžiausią pa- 
garbą, kaip ir dera pirmajam karalystės princui. Žmonė- 
se jį vadino “monsinjoru", elgėsi pagarbiai su princesė- 
mis, per žingsnį atsilikdama ir praleisdama pirma įeinant 
bei išeinant per vizitus karaliaus rūmuose. 

Jis pasiliko našlės de Monteson pavardę, savo vyro 
buvo vadinama “ponia de Monteson* arba paprastai 
“ponia", o kartais, priklausomai nuo aplinkybių, “ma- 

no žmona“. Taip jis ją vadindavo tarp draugų. Dažnai 
vakarais, palikdamas draugiją, jis sakydavo: 

— Mano žmona, ar greit eisime gulti? 

Geras ponios de Monteson būdas suteikė daug lai- 
mingų dienų princui ir jai pačiai. 

Ji mėgo muziką, su princu dalyvaudavo medžioklė- 
se. Šosė Anteno namuose ji laikė teatrą, kuriame vaidi- 
no ir abu sutuoktiniai. 

Kunigaikštis d'Orleanas, iš prigimties geraširdis ir 
naivus, pasirodydavo valstiečių vaidmenyse, o ponia de 
Monteson — piemenaičių ir įsimylėjėlių. 

Velionė kunigaikštienė d'Orlean anksčiau šiuose na- 
muose elgėsi taip, kad damos į juos Žiūrėjo ypač atsar- 
giai ir ten lankėsi tik su palyda. O ponia de Monteson čia 
įtvirtino gerą toną, padorumą, atvėrė duris santūriems 
malonumams, menams, sąmojui, ir ten grįžo linksma bei 
geraširdiška nuotaika. 

Vilė Kotrė pilis, kurioje, pasak Sulavi, įvyko tokios 
trokštamos vestuvės, kartu su Sent Asizo rūmais buvo 
kunigaikščio d'Orleano rezidencija. Ši pilis priklausė šei- 
mai nuo monsinjoro, karaliaus Liudviko IV brolio, vedy- 
bų su Henriete Angle. 

Statinys, beveik tokio pat didumo kaip visas mies- 
tas, šiandien tapęs elgetynu, nakvynės namais, prieglau- 
da septyniems aš aštuoniems šimtams vargšų, architek- 
tūriniu požiūriu niekuo nepasižymi, nebent kiek įdomes- 
nė atkampėje stovinti koplyčia, kaip galima spręsti, liku- 
si iš gražiosios Renesanso epochos. 

Pradėta statyti Pranciškaus I, pilis buvo baigta Hen- 
riko II. "Tiek tėvas, tiek sūnus čia paliko savo antspaudus. 
Pranciškus I iškaldino savo salamandras, Henrikas II — 
savo ir savo žmonos Katerinos de Mediči monogramas. 

Dvi monogramas, dvi raides K ir H, juosė trys Dia- 
nos de Puatjė pusmėnuliai. Keistas sutuoktinių monog- 
ramų ir meilužės herbo junginys dar šiandien mato- 
mas ant kalėjimo kampo mažoje gatvelėje, einančioje į 
girdyklą. 

Atkreipsime dėmesį, kad ponia de Monteson buvo 
ponios de Žanli' teta ir kad per ją “Adelės ir Teodoro" 
autorė, kaip freilina, pateko į kunigaikštienės d Orlean, 
Filipo Žozefo žmonos, salonus. Tame poste ji tapo Pily- 
po Lygybės meiluže, vėliau trijų jaunųjų princų: kuni- 
gaikščio de Valua, kunigaikščio de Monpansjė ir grafo 
de Božolė guvernante. 

Kunigaikštis de Valua po savo senelio mirties tapo 
Šartro kunigaikščiu, o 1830 m. rugpjūčio 9 d. Prancūzi- 
jos karaliumi Liudviku Pilypu I. 


! Stefani Felisitė du Krest de Sent Oben, grafienė 
de Žanli (1746-1830) — prancūzų rašytoja. Romaną “Adelė ir Te- 
odoras" parašė 1782 metais. 

Mano tėvas. — Jo kilmė. — Šeimos herbas. — Ja- 
maikos gyvatės. — Sen Domingo kaimanai. — Mano se- 
nelis. — Jaunuolio nuotykis. — Pirmoji dvikova. — Ku- 
nigaikštis de Rišeljė laiduoja už mano tėvą. — Mano tė- 
vas pradeda tarnybą paprastu kareiviu. — Jis keičia pa- 
vardę. — Mano senelio mirtis. — Išrašas iš jo mirties liu- 
dijimo. 


Mano tėvas, kuris jau du kartus pasirodė pasakoji- 
mo pradžioje, — pirma, Kai kalbėjome apie mano gimi- 
mą, vėliau, kai citavome vedybų sutartį, — buvo respub- 
likos generolas Tomas Aleksandras Diuma Davi de La 
Pajetri. 

Jis buvo sūnus, kaip konstatuojama cituotame liu- 
dijime, markizo Antuano Aleksandro Davi de La Pajet- 

ri, pulkininko ir artilerijos vyriausiojo komisaro, kuriam 
palikimu atiteko La Pajetri žemės, 1707 metais Liudvi- 
ko XIV paskelbtos markizatu. 

Šeimos herbas — žydrame fone trys auksiniai skren- 
dantys ereliai ir sidabro žiedas viduryje: jį iš kairės ir de- 
šinės nagais laiko du ereliai ir deda ant galvos trečiajam. 

Su šiuo herbu mano tėvas stojo į Kariuomenę pa- 
prastu kareiviu, prie jo pridėjęs devizą, tiksliau, tėvas, at- 
sisakęs titulo ir, suprantama, herbo, vietoj jo pasiėmė šį 
devizą: Deus dedit, Deus dabit!, Devizą, kuris atrodytų 
labai ambicingas, jei Dievas jo nebūtų patvirtinęs. 

Nežinau, kokie vaidai dvare, kokie drąsūs sumany- 
mai mano senelį privertė 1760 metais parduoti savo Že- 
mes, palikti Prancūziją ir įsikurti Sen Dominge. 

Taip nusprendęs jis nusipirko didžiulį žemės plotą 
"Tru Jeremijoje, rytinėje salos dalyje prie Rozo kyšulio. 

Čia gimė mano tėvas. Gimė iš Luizos Sesetės Diu- 
ma ir markizo de La Pajetri 1762 m. kovo 25 dieną. 

"Tada markizui buvo penkiasdešimt dveji; jis buvo gi- 
męs 1710 m. 

Mano tėvo akys pirmą kartą išvydo pasaulį pačioje 
gražiausioje vietoje tos nuostabios salos, įlankos karalie- 
nės, kurios oras buvo toks švarus, kad joks nuodingas 
roplys negalėjo ten gyventi. 

Vienas generolas, pasišovęs vėl kaip karo priemo- 
nę užkariauti Sen Domingą, kurį mes buvome praradę, 
sugalvojo iš Jamaikos į Sen Domingą atplukdyti visą lai- 
vą pačių pavojingiausių roplių, kokių tik buvo įmano- 
ma rasti. Jų prigaudyti ir atgabenti turėjo negrai gyva- 
čių kerėtojai. Po mėnesio visos iki vienos nuodingos gy- 
vatės išnyko. 


! Dievas davė, Dievas duos ( Aut. past.) 

"Taigi Sen Dominge nėra nei juodųjų gyvačių kaip Ja- 
voje, nei gyvačių barškuolių kaip Šiaurės Amerikoje, nei 
kobrų kaip Rage; tačiau Sen Dominge buvo kaimanų. 

Prisimenu, kaip mano tėvas pasakojo, — buvau vi- 
sai mažas, nes mano tėvas mirė 1806 m., o aš gimiau 
1802 m., — taigi prisimenu tėvą pasakojant, kaip jis, de- 
šimties metų berniukas, grįždamas iš miesto namo, labai 
nustebo, ant jūros kranto išvydęs rąstgalį, kurio nepaste- 
bėjo eidamas pro čia prieš dvi valandas. Pasismaginda- 
mas jis ėmė rankioti nuo smėlio akmenukus ir mėtyti į tą 
medžio gabalą. Tik staiga nuo akmenuko smūgio rąstga- 
lis pakilo... tai buvo ne kas kita, kaip ant smėlio užmigęs 
kaimanas. 

Matyt, kaimanas pabudo labai įpykęs, pamatė ma- 
no tėvą ir puolė jį vytis. Mano tėvas, — tikras kolonisto 
vaikas, smėlynų ir savanos sūnus, — bėgo greitai, bet kai- 
manas bėgo, tiksliau, šuoliavo dar greičiau, ir šis nuoty- 
kis galėjo mane palikti negimusį, jei vienas negras, kuris, 
apžergęs akmeninę tvorą, valgė batatus', nebūtų pama- 
tęs, kas vyksta, ir nebūtų sušukęs jau gerokai uždususiam 
mano tėvui: 

— Mažas ponas bėga dešinė! Mažas ponas bėga 
kairė! 

Išvertus iš kreolų kalbos, norėta pasakyti: “Ponaiti, 
bėkite zigzagais!“ Tokio sukinėjimosi kaimanas negali pa- 
kęsti, nes pats gali bėgti tik tiesiai į priekį, arba šokuoti 
kaip driežas. 

Šio patarimo dėka mano tėvas grįžo namo gyvas ir 
sveikas, tačiau kaip graikas po maratono krito, netekęs 
kvapo, ir nedaug trūko, kad būtų nebepakilęs. 


! Batatas — saldžioji bulvė. 


Medžioklė, kurioje žvėris buvo medžiotojas, o žmo- 
gus medžiojamasis, giliai įstrigo mano tėvo atmintyje. 

Mano senelis, įpratęs prie aristokratiško gyvenimo 
Versalyje, nedaug nutuokė apie gyvenimą kolonijoje. Jo 
žmona, kurią labai mylėjo, 1772 m. mirė, ir, kadangi ji 
rūpinosi namais, po jos mirties reikalai pašlijo. Markizas 
išnuomojo namus ir, iš anksto paėmęs nuomą, grįžo į 
Prancūziją. 

"Tai įvyko 1780 metais; mano tėvui buvo aštuoniolika. 

Tarp savo draugų, elegantiškų jaunuolių iš La Fa- 
įetų, Lamelių, Dilonų, Lozenų šeimų, mano tėvas gyve- 
no kaip tikras aristokratiškos šeimos sūnus. Gražaus vei- 
do — tamsus gymis teikė keisto paslaptingumo — ele- 
gantiškas, kaip kreolas puikiai sudėtas, o tais laikais tai 
buvo didžiausias privalumas, moteriškai subtiliomis ran- 
komis ir kojomis, vikrus ir įgudęs visuose kūno prati- 
muose, vienas iš geriausių Labuasjė, žymiausio tų laikų 
fechtavimo meistro, mokinių. Kaudamasis galingai, tiks- 
liai ir vikriai kaip garsusis riteris Sen Žoržas, kuris, net 
sulaukęs keturiasdešimt aštuonerių, išlaikė visas jaunuo- 
lio fizines savybes, mano tėvas patyrė begales nuotykių, 
iš kurių papasakosime tik vieną, nusipelniusį ypatingo 
dėmesio. 

Be to, jame minimas vienas kilmingas vardas, ir jis 
tiek mano pjesėse, tiek romanuose taip dažnai išslysta iš 
po plunksnos, kad beveik privalau skaitytojams paaiškinti, 
iš kur tokia simpatija šiam vardui. 

Markizas de La Pajetri buvo kunigaikščio de Rišel- 
je, vyresnio UŽ jį keturiolika metų, bendražygis Filipsburgo 
apsiausties kampanijoje, Kuriai vadovavo markizas d' As- 
feldas; tai, manau, vyko 1738 metais. Tada mano senelis 
buvo pirmasis princo de Konti bajoras. 

Kaip Žinoma, kunigaikščio de Rišeljė senelis buvo 
gana vidutinės kilmės, vardu Vinjerotas. Jis veltui savo 
pavardėje raidę “t? pakeitė į “d", kad suteiktų anglišką 
skambesį ir suklaidintų giminystės ryšių ieškotojus. Ge- 
nealogijų šnipai išnarpliojo, kad Vinjerotas su “t", o ne 
su “d* buvo paprasčiausias muzikantas, suvedžiojęs di- 
džiojo kardinolo dukterėčią, kaip Abeijaras buvo suve- 
džiojęs kanauninko Filbero dukterėčią, tačiau, priešin- 
gai nei Abeijaras, liko gyvas ir sveikas ir kardinolo duk- 
terėčią vedė. 

Maršalas, tiesa, tada jis dar nebuvo maršalas, iš tėvo 
gavęs Vinjeroto pavardę, Rišeljė galėjo vadintis tik savo 
senelės dėka. "Tai jam nesukliudė pirmą kartą vesti pane- 
Ig de Noaj, o antrą — panelę de Giz, per pastarąją susi- 
sieti su Austrijos imperatoriaus rūmais ir tapti princo de 
Ponto bei princo de Liksano netikru pusbroliu. 

Kartą nutiko tokia istorija: kunigaikštis de Rišeljė, 
išlipęs iš tranšėjos ir, kaip buvo pratęs, neapsivalęs, visas 
dulkėtas, purvinais batais sėdo ant arklio ir su mano se- 
neliu jojo į stovyklą. 

"Tuo pačiu keliu jodinėjo princai de Pontas ir de Lik- 
sanas; kunigaikštis, skubėjęs grįžti namo persirengti, šuo- 
liais juos pasivijo ir pasisveikino. 

— O-ho! — šūktelėjo princas de Liksanas, — tai jūs, 
mielas pusbroli? Jūs gerokai apskretęs, nors po to, kai 
vedėte mano pusseserę, buvote kiek pašvarėjęs. 

Ponas de Rišeljė staigiai sustabdė arklį, nušoko, pa- 
prašė tą patį padaryti mano senelį ir priėjo prie princo 
de Liksano. | 

— Pone, — tarė jis, — jūs suteikiate man garbę pa- 
sakyti man keletą žodžių. 

— "Taip, kunigaikšti, — atsakė princas. 

— Manau, kad blogai išgirdau tai, ką jūs teikėtės man 
pasakyti. Gal malonėtumėt pakartoti tuos pačius žodžius, 
nepakeisdamas nė vienos raidės? 

Princas de Liksanas nusilenkė sutikimo ženklan ir 
žodis į žodį pakartojo tą patį sakinį. Žodžiai buvo tokie 
įžeidžiantys, kad kontliktui užglaistyti neliko jokios gali- 
mybės. Ponas de Rišeljė nusilenkė ponui de Liksanui ir 
griebė špagą. 

Princas padarė tą patį. 

Suprantama, princas de Pontas buvo savo brolio, 
princo de Liksano sekundantas, o mano senelis — kuni- 
gaikščio de Rišeljė. 

Po minutės ponas de Rišeljė špaga pervėrė princą 
de Liksaną ir šis negyvas krito į princo de Ponto rankas!. 

Taigi įvykių, apie kuriuos tuoj papasakosim, metu 
jam buvo aštuoniasdešimt septyneri. Mano tėvui — dvi- 
dešimt dveji. 

Vieną vakarą mano tėvas, nepakankamai pasipuo- 
šęs, pasirodė Montansjė teatre vienos labai gražios ir tuo 
metu garsios kreolės ložėje. Ar dėl damos populiarumo, 
ar dėl kuklaus savo apdaro, jis stovėjo ložės gilumoje. 
Šaunus muškietininkas, iš parterio pažinęs damą, įėjo į 
ložę ir, nepaprašęs leidimo, atsisėdo šalia damos ir pra- 
dėjo pokalbį. 

— Atleiskite, pone, — po pirmųjų Žodžių pertrau- 
kė jį dama, — bet jūs, matyt, nepastebėjote, kad aš ne 
viena. 

— O su kuo jūs? — paklausė muškietininkas. 


! Ši istorija buvo pasakojama kitaip, bet taip, kaip pasakojau, aš 
radau užrašytą tėvo popieriuose su kita ranka padarytu prierašu: “Šią 
istoriją apie kunigaikštį de Rišeljė generolas pasakojo pats“. Taigi 
privalau pateikti šia versiją ( Aut. past.) 

— Na su ponu, — atsakė dama ir parodė į mano 
tėvą. 

— O, atleiskite! — tarė jaunuolis. — Aš palaikiau 
poną jūsų liokajumi. 

Toks akiplėšiškumas neliko be atpildo, ir įžūlusis 
muškietininkas kaip iš katapultos nukrito į parterį. Kriti- 
mas, kurio niekas nesitikėjo, sukėlė didžiulį triukšmą. Su- 
sidomėta ne tik tuo, kuris krito, bet ir tuo, kuris išmetė. 
Tais laikais parteryje visi stovėdavo, taigi jiems nereikėjo 
atsistoti; garsiai šūktelėję, visi sužiuro į ložę, iš kurios iš- 
krito muškietininkas. 

Mano tėvas, net ir nelaukęs kitokios reakcijos, tuoj 
pat išėjo iš ložės koridoriuje palaukti savo priešininko. 
"Tačiau ten išvydo maršalų tribunolo karininką, kuris jį 
palietė juodmedžio lazda su dramblio kaulo bumbulu ir 
pranešė, kad ponų Prancūzijos maršalų vardu jam pa- 
vesta visur jį lydėti. 

Tada mano tėvas pirmą kartą susidūrė su maršalų 
tribunolu. Išauklėtas Sen Dominge, kur nebuvo jokio teis- 
mo, jis nieko nežinojo apie tokią instanciją. 

— Atleiskite, pone, — tarė jis savo sargybiniui, — 
ar jūs ką tik pasakėte, kad nuolat mane persekiosite? 

— Turėsiu tokią garbę, — atsakė sargybinis. 

— Gal būsite toks geras ir man paaiškinsite, ką tai 
reiškia? 

— Tai reiškia, pone, kai iki to momento, kol aukš- 
čiausiasis tribunolas išspręs jūsų bylą, aš visur būsiu su 
jumis. 

— Jūs būsite su manimi? 

— Taip, pone. 

— Visur, kur tik eisiu? 

— Visur. 

— Net pas moterį? 

Sargybinis ypatingai mandagiai nusilenkė. 

— Net pas moterį, — atsakė jis. 

— Net mano namuose? — neatlyžo tėvas. 

— Net jūsų namuose. 

— Mano miegamajame? 

— Jūsų miegamajame? 

— O! Labai griežta! 

— "laip, pone. 

Ir sargybinis nusilenkė taip pat mandagiai kaip ir pir- 
mą kartą. Mano tėvas buvo linkęs atsikratyti tribunolo 
sargybinio, kaip buvo atsikratęs muškietininko, bet visi 
atsakymai, net patys nemaloniausi, buvo ištarti taip man- 
dagiai, kad nebuvo prie ko prikibti. 

Mano tėvas palydėjo damą iki jos namų durų, man- 
dagiai atsisveikino ir nusivedė namo Prancūzijos marša- 
lų įgaliotinį. 

Šis įsitaisė jo bute ir sekiojo paskui kaip šešėlis. 

Po trijų dienų mano tėvas gavo žinią pasirodyti ku- 
nigaikščiui de Rišeljė, kuris tada gyveno garsiuosiuose 
Hanoverio namuose. Paryžiečiai taip pakrikštijo namą, 
kurį ponas de Rišeljė pasistatydino Bolvaro ir Liudviko 
Didžiojo gatvės kampe, nes manė, galbūt ne be pagrin- 
do, kad Hanoverio karas suteikė lėšų tai statybai. 

"Tada mano tėvas vadinosi grafu de La Pajetri; grei- 
tai papasakosime, kokiomis aplinkybėmis jis atsisakė to 
vardo ir titulo. Taigi maršalui buvo praneštas šis vardas 
ir Šis titulas. 

Maono nugalėtojo širdyje šis vardas sukėlė dvigu- 
bus prisiminimus. 

— O! — tarė jis, atsilošdamas savo krėsle, — ar 
kartais nesate sūnus markizo de La Pajetri, seno mano 
draugo dar Filipsburgo apsiaustyje ir dvikovos, kurioje 

man teko nelaimė užmušti princą de Liksoną, sekun- 
danto? 

— "Taip, monsinjore. 

— "Tada, p'ne, — kunigaikštis de Rišeljė Žodį “po- 
nas“ tarė beveik be balsių, — jūs esate garbingo bajoro 
sūnus ir, Manau, esate teisus; papasakokite savo reikalą. 

Mano tėvas papasakojo tą patį, ką mes ką tik pasa- 
kojome. Tarp šios istorijos ir pono de Rišeljė istorijos su 
pusbroliu buvo per daug panašumo, kad nesukrėstų mar- 
šalo. 

— O-ho! — tarė jis, — ir jūs tvirtinate, kad viskas 
vyko būtent taip, p'ne? 

— Bajoro garbės žodis, monsinjore. 

— Tokiu atveju jums reikalinga reparacija ir, jei šian- 
dien jūs paprašytumėt manęs būti jūsų sekundantu, su 
malonumu padaryčiau tokią pat paslaugą, kokią jūsų tė- 
vas padarė man prieš keturiasdešimt šešerius ar septy- 
nerius metus. 

Suprantama, tėvas sutiko su šiuo pasiūlymu, kuris 
taip atitiko Rišeljė dvasią. 

Dvikova įvyko tų pačių Hanoverio namų sode; ma- 
no tėvo priešininkas gavo špagos dūrį į petį. 

Šis nuotykis vėl suvedė senus draugus, kunigaikštis 
de Rišeljė išklausinėjo sūnų apie tėvą ir sužinojo, kad 
markizas de La Pajetri beveik dvidešimt metų praleidęs 
Sen Dominge, grįžo į Prancūziją ir dabar gyvena Sen Žer- 
men an Lė. 

Markizui de La Pajetri buvo išsiųstas kvietimas ap- 
lankyti kunigaikštį Hanoverio namuose ir, savaime su- 
prantama, mano senelis kvietimą priėmė. Du regentys- 
tės laikų herojai ilgai šnekučiavosi apie savo kovas ir mei- 
lės nuotykius; vėliau, desertui, pokalbis nukrypo į mano 

tėvą, ir buvo sutarta, kad maršalas, pirmai progai pasi- 
taikius, savo seno draugo sūnų priims į armiją. 

Jau rašėme, kad mano tėvo karinė karjera prasidėjo 
ne taip sėkmingai. 

Maždaug tuo metu mano senelis vedė antrą kartą 
ūkvedę Mari Fransuazą Retu; jam suėjo septyniasdešimt 
ketveri. 

Šios vedybos atšaldė tėvo ir sūnaus santykius. Po at- 
šalimo tėvo pinigų kapšelis dar labiau užsiraukė, ir vieną 
rytą sūnus suprato, kad gyventi Paryžiuje be pinigų — 
visiška kvailystė. 

Taigi jis atvyko pas markizą ir pranešė, kad apsi- 


sprendė. 
— Dėl ko? — paklausė markizas. 
— Stoti į armiją. 
— Kuo? 
— Paprastu kareiviu. 
— Kur? 


— Į pirmą pasitaikius; pulką. 

— Nuostabu! — atsakė mano senelis. — Tačiau aš 
esu markizas de La Pajetri, pulkininkas, vyriausiasis arti- 
lerijos komisaras, ir nenoriu, kad mano vardas būtų val- 
kiojamas po Žžemiausius kariuomenės sluoksnius. 

— "Iai jūs prieštaraujate mano stojimui į kariuo- 
menę? 

— Ne. Bet jūs stosite kitu vardu. 

— Puiku, — atsakė mano tėvas, — įsirašysiu Diuma 
vardu. 

— "Tebūnie! 

Ir markizas, kuris niekada nebuvo švelnus tėvas, at- 
suko sūnui nugarą, leidęs elgtis, kaip šis išmano. 

"Taigi mano tėvas, kaip ir buvo sutarta, įstojo į ka- 
riuomenę Aleksandro Diuma vardu. Jis 1786 m. birželio 

2 d. buvo priimtas į Karalienės dragūnų pulką ir įrašytas 
429 numeriu. 

Taip atsitiko, kad pareiškimą Aleksandro Diuma var- 
du priėmė mano dabartinio draugo, kunigaikščio de Go- 
šo, senelis, kunigaikštis de Gramonas; remiantis tuo pa- 
reiškimu, buvo išrašytas pažymėjimas, ir ši nuostatų su- 
venyrą kunigaikštis de Gošas maždaug prieš dvejus me- 
tus man atnešė, kaip dovaną savo tėvo, kunigaikščio de 
Gramono. 

Jis buvo pasirašytas keturių žinomų Sen Žermen an 
Lė asmenų ir jame konstatuojama, kad, nors naujokas 
priimtas Aleksandro Diuma vardu, jis yra Markizo de 
La Pajetri sūnus. 

Na, o markizas mirė praėjus trylikai dienų nuo sū- 
naus įstojimo į Karalienės dragūnų pulką, kaip ir derė- 
jo senam aristokratui, nenorinčiam matyti Bastilijos pa- 
ėmimo. 

Štai nuorašas mirties liudijimo, įrašyto Sen Žermen 
an Lė civilinės būklės registre. 


“1786 m. birželio 16 d., antradienį, labai kilmin- 
go ir labai galingo senjoro Aleksandro Antuano Davi 
de La Pajetri, Bjelvilio šeimininko, Mari Fransua- 
zos Retu sutuoktinio, mirusio vakar, maždaug sep- 
tyniasdešimt šešerių metų amžiaus, kūnas buvo pa- 
laidotas kapinėse, mišios aukotos dalyvaujant dva- 
sininkijai, ponui Deni Nivara, ponui Lui Reno, ve- 
lionio draugams, kurie ir pasirašė". 


Su šia mirtimi nutrūko ryšys, jungęs mano tėvą su 
aristokratija. 

Mano tėvas atvyksta į pulką. — Jo portretas. — Jo 
jėga. — Jo vikrumas. — Nilo gyvatė. — Karaliaus ir Kara- 
lienės pulkai. — Moldo stovykla. — Trylika tiroliečių šau- 
lių. — Mano tėvo vardas įrašytas į padėkos raportą. — Pran- 
cūzijos likimas. — Mano tėvas tampa papulkininkiu. — 
Madlenos stovykla. — Mano tėvas — Šiaurės armijos bri- 
gados generolas. — Jis paskinnamas Pirėnų armijos vyriau- 
siuoju vadu. — Bušoto laiškas. — Liaudies atstovai Beijo- 
ne. — Jų represijos prieš mano tėvą. — Nepaisant represi- 
jų mano tėvas lieka Beijone. — Ponas Žmoniškumas. 


Naujokas pasiekia savo pulką Laone 1786 metų bir- 
želio pabaigoje. 

Kaip sakėme, mano tėvui tada buvo dvidešimt ket- 
veri ir jis buvo vienas iš gražiausių jaunų vyrų. Tamsus 
veidas, švelnios kaštoninės akys, tiesi nosis, kokią gali 

turėti tik indėnų ir kaukaziečių maišytos rasės žmonės. 
Jo dantys buvo visiškai balti, lūpos maloniai išlenktos, 
kaklas gražiai jungėsi su galingais pečiais ir, nepaisant 
aukšto penkių pėdų ir devynių colių ūgio, — plaštakos 
bei pėdos moteriškai mažos. Tos pėdos ypač erzino jo 
meilužes, nes retai kurios šlepečių jis negalėdavo apsiau- 
ti. Tuo metu, kai jis vedė, jo blauzdos apimtis buvo tokia 
pat kaip mano motinos liemens. 

Pulke jis gyveno laisvai ir turėjo galimybių atskleisti 
savo vikrumą bei jėgą; tai buvo tikras amerikiečių raite- 
lis, smarkuolis. Su šautuvu ar pistoletu rankoje jis darė 
tokius stebuklus, kad pavydėtų pats Sen Žoržas. Apie jo 
rankų jėgą armijoje sklido legendos. Ne kartą manieže, 
rankomis įsikibęs į siją, jis. tarp kojų yra pakėlęs arklį. 
Vaikystėje nustebęs žiūrėdavau, kaip jis, ant sulenktų kojų 
pasistatęs po vyrą, dar du užsisodinęs ant nugaros, išsi- 
žergęs perėjo per kambarį. Mačiau, kaip, apimtas šird- 
gėlos, jis sulaužė vidutinio storio bambukinę lazdą, suk- 
damas vieną ranką į dešinę, kitą — į kairę. Dar prisime- 
nu, kai, išvažiuodamas iš nedidelės Fosė pilies, kur mes 
gyvenome, pamiršęs vartų skersinio raktą, jis išlipo iš kab- 
rioleto, paėmė už karties ir antru ar trečiu trūktelėjimu 
išvertė akmenį, prie kurio ji buvo prirakinta. 

Gydytojas Feriu, tarnavęs tėvo vadovaujamoje ar- 
mijoje, pasakojo, kad maždaug aštuoniolikos metų jis bu- 
vęs išsiųstas chirurgo padėjėju į armiją Alpėse. Tik atvy- 
kęs pirmą vakarą stovykloje pamatė kareivį, kuris, be ki- 
tų jėgos demonstravimo triukų, įkišo pirštą į šautuvo 
vamzdį ir jį pakėlė ne tik ant ištiestos rankos, bet ir ant 
ištiesto piršto. 

"Iriuką stebėjo ir vyras su apsiaustu; po kurio laiko 
jis šyptelėjo, nusimetė apsiaustą ir žengė į priekį. 

— Puiku, — tarė jis. — Dabar atneškite keturis šau- 
tuvus. 

Įsakymas bemat buvo įvykdytas, nes visi pažinojo ge- 
nerolą. Tada jis įkišo keturis pirštus į keturis vamzdžius 
ir pakėlė keturis šautuvus taip lengvai, kaip kareivis bu- 
vo pakėlęs vieną. 

— Taigi, — tarė jis, lėtai nuleidęs šautuvus ant že- 
mės, — jėgos triukai rodomi taip. 

Pasakodamas tą istoriją Feriu iki šiol negalėjo su- 
vokti, kaip Žmogaus raumenys gali išlaikyti tokį svorį. 

"Tėvas Mulenas, Avinjono “Palė Ruajalio"“ užeigos, 
kur buvo užmuštas maršalas Briunas, šeimininkas taip 
pat buvo toks stiprus, kad maršalo nužudymo dieną, jį 
gindamas, “pačiupo vieną žudiką už šonų, — kaip pats 
sakė, — ir išmetė pro langą"; taigi per vieną mano apsi- 
lankymą Avinjone tėvas Mulenas man pasakojo, kad, jam 
tarnaujant pas mano tėvą Italijoje, kareiviams buvo drau- 
džiama išeiti iš stovyklos be kardo prie šono; už nepa- 
klusnumą grėsė dviejų parų areštas. 

Šis įsakymas buvo motyvuojamas tuo, kad apylinkė- 
se dažnai pasitaikydavo užpuolimų. 

Mano tėvas jojo arkliu ir pamatė tėvą Muleną, kuris 
tais laikais buvo aukštas, gražus dvidešimt penkerių me- 
tų jaunuolis. Deja, tas aukštas ir gražus jaunuolis netu- 
rėjo kardo. Pamatęs mano tėvą, jis pasileido bėgti, ban- 
dydamas pasprukti už gatvės kampo, tačiau mano tėvas, 
pastebėjęs bėglį ir supratęs jo bėgimo priežastį, paleido 
arklį šuoliais ir jį pavijo šaukdamas: “Ei, kvaily! Nori, kad 
tave užmuštų!* Jis čiupo Muleną už apykaklės, pakėlė 
nuo žemės ir, nesulėtinęs arklio lėkimo, kaip paukštva- 
nagis vieversį naguose, nunešė į sargybos postą ir, nume- 
tęs sargybiniams po kojų, sušuko: 

— Dvi dienas arešto tam tipui! 

"Tėvas Mulenas atsėdėjo tas dvi paras, tačiau jo at- 
mintyje įsirėžė ne tos dvi paros, ne jos atrodė ilgiausios, 
o tos dešimt minučių, kai jis už apykaklės buvo nešamas 
šuoliais lekiančio raitelio. 

Mano tėvo, kaip medžiotojo, vikrumas prilygo jo fi- 
zinei jėgai; sutikau Alpėse, kur jis buvo vadovavęs ka- 
riuomenei, senių, kažkada su juo medžiojusių, ir jie man 
papasakojo daug istorijų, kai jis sugebėdavo beveik ne- 
įtikėtinai mikliai, kaip sako medžiotojai, — “paleisti šūvį". 

Štai vienas tai patvirtinantis pavyzdys. 

Jo štabe Egipte tarnavo kapitonas d'Orburgas, pui- 
kus ir nenuilstantis medžiotojas, komandavęs penkiolik- 
tam dragūnų pulkui. Jis buvo nuolatinis mano tėvo kom- 
panionas medžioklėse. 

Vieną rytą mano tėvas su kapitonu išėjo iš Kairo pro 
Nilo vartus pamedžioti Rodaho saloje. Paėję už vartų vos 
penkiasdešimt žingsnių, jie sutiko vieną kupranugarių 
pulko karininką, kuris, nusižengdamas medžioklės papro- 
čiui, palinkėjo geros medžioklės. 

— Velniop nuėjo visi žvėrys! — sušuko kapitonas 
d'Orburgas, tikįs prietarais, kaip dera tikram medžioto- 
jui. — Sugadinta diena. Patikėkite manimi, verčiau grįžti 
namo. 

— Ar tu išprotėjai! — atšovė mano tėvas. 

— Bet, generole, žinote prietarą? 

— Be abejo, Žinau; bet tai prancūziškas prietaras, 
ne arabiškas. Jei mes medžiotume Sen Deni lygumoje, 
nesakyčiau nieko... O dabar, pirmyn! 

Jie sėdo į valtį ir atplaukė į salą. Sala, paprastai knibž- 
dėte knibždanti žvėrių, atrodė lyg išmirusi, ir kapitonas 
d'Orburgas kas penkias minutes keikė kupranugarių ka- 
pitoną. 

Staiga, įsmeigęs akis į vieną tašką ir atstatęs šautu- 
vą, jis sustojo. 

— Generole! — tarė jis mano tėvui, buvusiam už 
dvidešimt penkių žingsnių nuo jo. 

— Kas nutiko? 

— Gyvatė. 

— Kur gyvatė? 

— Taip, ir labai didelė! Storesnė už mano ranką. 

— Kur? 

— Priešais mane. 

Mano tėvas žengė kelis Žingsnius, bet, nors sukaupė 
visą dėmesį, nieko negalėjo matyti. Jis bejėgiškai gūžte- 
lėjo pečiais. 

— Načia, čia! Ar jūs nematote? — tarė kapitonas. — 
Ji susirangiusi, tik kraipo galvą šnypšdama. 

— Tada kuo greičiau šaukite, nes ji tuoj šoks. 

Kapitonas d'Orburgas priglaudė šautuvo buožę prie 
peties ir iššovė, tačiau užsidegė tik užtaisas, kulka neišlė- 
kė. Tą pačią akimirką gyvatė šoko, bet, nespėjus jai įveikti 
atstumo iki kapitono, šūvis iš šalies nunešė galvą. Gyvatė 
nukrito prie kapitono kojų ir jas apsivijo priešmirtinėje 
agonijoje. 

Kapitonas suriko, nes tik po akimirkos pamatė, kad 
gyvatė negyva. Atsipeikėjęs ir šiek tiek aprimęs, kapito- 
nas d'Orburgas parsinešė gyvatę į Kairą, liepė nunertijai 
odą ir prisiminimui apie išvengtą pavojų iš jos pasidirb- 
dino kardasaitį. Tačiau tada, visą kelią iki stovyklos, jis 
kartojo mano tėvui: 

— Matote, generole, sakiau, kad tas velnio kapito- 
nas atneš nelaimę! 

Iš tiesų tą dieną abu medžiotojai šaudė tik gyvates, — 
gana skurdi medžioklė. 

1843 metų liepos mėnesį, kai grįžęs iš Florencijos 
apsistojau “Paryžiaus" viešbutyje, Rišeljė gatvėje, gavau 
laišką, pasirašytą Liudviko d'Orburgo, kuriame siuntė- 
jas prašė susitikimo su manimi, kad įvykdytų paskutinį 
savo tėvo prašymą. 

Rytojaus dieną turėjo įvykti Demoiselle de Saint-Cyr 
premjera, todėl susitikimą atidėjau porytojui. Buvęs ge- 
nerolo Diuma adjutantas, mirdamas Egipte, savo sūnui 
Liudvikui d'Orburgui pavedė po mirties atiduoti man, 
kaip dėkingumo ženklą, odą gyvatės, kurią mano tėvas 
taip Žaibiškai ir taip taikliai nušovė Rodaho saloje. 

Be to, jis dažnai tą istoriją pasakodavo savo sūnui, 
nes iš visų pavojų, su kuriais susidūrė grafas d' Orburgas 
ilgos karinės karjeros metu, Nilo gyvatė paliko giliausią 
pėdsaką jo atmintyje. 

Šio žodžio palikimo dėka aš ir galėjau papasakoti tą 
nuotykį su visomis smulkmenomis. 

Vos tik mano tėvas atvyko į pulką, aplinkybės jam 
suteikė galimybę parodyti savo, kaip de Labuasjero mo- 
kinio, sugebėjimus. 

Karaliaus ir Karalienės pulkai, tarp kurių visada vy- 
ravo rungtyniavimo dvasia, buvo apsistoję tame pačiame 
mieste. "Tai suteikė progą nedideliam tarpusavio karui; 
savaime suprantama, jie tos progos nepraleido. 

Vieną dieną Karaliaus pulko kareivis sutiko kareivį 
iš Karalienės pulko. Pirmasis sustabdė antrąjį. 

— Drauguži, — tarė jis tam, — ar Žinai vieną dalyką? 

— Ne, — atsakė šis, — bet, jei pasakysi, žinosiu. 

— "Taigi karalius š... ant karalienės. 

— Netiesa, kaip tik priešingai, karalienė š... ant ka- 
raliaus. 

Abiejų pusių įŽeidimai buvo baisūs — būtina grieb- 
tis ginklų. 

Per dvidešimt keturias valandas įvyko geras šimtas 
dvikovų. Vien mano tėvas kovėsi trijose. Per vieną iš to- 
kių dvikovų jis gavo kardo smūgį į kaktą. Laimė, kaip ir 
Diugeskleno, jo galva buvo kieta. 

Šis sužeidimas, į kurį tuo metu jis nekreipė dėme- 
sio, vėliau turėjo rimtų pasekmių ir vos jo neišvedė iš 
proto. 

Pirmosios revoliucijos įvykiuose mano tėvas visai ne- 
dalyvavo. Paryžiuje buvo sudaryta Nacionalinė asamblė- 
ja, Bastilija krito, Mirabo iškilo, audringai valdė ir mirė, 
tuo tarpu mano tėvas, paprastas kareivis, vėliau kapra- 
las, leido dienas provincijos įguloje. 

Apie 1790 metus jis su pulku atvyko į Vilė Kotrė, 
ten susipažino su mano motina ir, kaip jau sakėme, 1792 
m. lapkričio 28 d. ją vedė. 

Tačiau Revoliucija Prancūzijoje plito, ir užsienyje su- 
sidarė koalicija. 1791 m. rugpjūčio 21 d., praėjus ketu- 
rioms dienoms po negrų sukilimo Sen Dominge. Vokie- 
tijos imperatorius Leopoldas I ir Prancūzijos karalius Fre- 
derikas Gijomas II susitiko Pilnice ir, dalyvaujant ponui 
de Bujė, kuriam Nansi šveicarų reikalai buvo suteikę ne- 
gerą šlovę, parašė tokią deklaraciją: 


“Jų Didenybės, išklausę Jo Šviesybės princo, Ar- 
tua grafo, karaliaus brolio pageidavimus ir pastabas, 
apsvarstė dabartinę situaciją, į kurią pateko Pran- 
cūzijos karalius, visos Europos bendrų interesų ob- 
jektas. Jie mano, kad tie interesai neatmeta galimy- 
bės panaudoti karinę pagalbą, kurios prašoma, ir ati- 
tinkamai neatsisakys kartu imtis pačių efektyviausių 
priemonių, kad sustiprintų Prancūzijos karaliaus pa- 
dėtį, įtvirtintų manarchiją karaliaus ir, suprantama, 
Prancūzijos liaudies gerovei. 

Tokiu būdu Jų Didenybės imperatorius ir Prū- 
sijos karalius nusprendė veikti skubiai ir darniai su 
būtina jėga, kad pasiektų susitikime aptartą tikslą. 
Jie nedelsdami duos savo pulkams reikalingus įsa- 
kymus, kad pastarieji būtų pasirengę veiksmams". 


"Tos kelios eilutės Kjevrene įžiebė gaisrą, kuris užge- 
so tik Vaterlo. 

1792 m. sausio 14 d. Nacionalinė asamblėja išleido 
dekretą, kuriame liaudies vardu pasiūlė Liudvikui XVI 
pareikalauti imperatoriaus pasiaiškinimo. Atsakymui bu- 
vo duotas terminas iki vasario 10 dienos. “Nesulaukus 
atsakymo, — buvo rašoma dekrete, — imperatoriaus ty- 
lėjimas po Pilnico deklaracijos bus traktuojamas kaip 
1756 metų susitarimo nutraukimas ir priešiškumas." 

"Tų pačių metų kovo 1 dieną keturiasdešimt penke- 
rių metų imperatorius Leopoldas mirė, išsekęs nuo lėba- 
vimo, ir valstybę paliko savo sūnui Pranciškui. 

Kadangi jokio atsakymo negauta, prancūzų pulkai 
patraukė sienos link, ir Karalienės dragūnų pulkas, ku- 
riame nuo 1792 m. vasario 16 d. mano tėvas tarnavo 
jau kaip kapralas, buvo atiduotas generolo Bernonvilio 
valdžion. 

"Tada, Moldo stovykloje, mano tėvui pasitaikė pirma 
proga pasižymėti. Vadovaudamas žvalgybos grupei, su- 
sidedančiai iš keturių dragūnų, jis netikėtai susidūrė su 
priešo patruliu iš trylikos tiroliečių šaulių. Juos pamatęs, 
nepaisydamas kareivių skaičiaus skirtumo, nė akimirkos 
nesvarstydamas, įsakė pulti. Tiroliečiai, nelaukę tokios 
staigios atakos, pasitraukė į nedidelę pievą, iš visų pusių 
apsuptą pakankamai plataus griovio, kad sulaikytų rai- 
telius. Bet, kaip sakiau, mano tėvas buvo puikus raitelis ir 
jojo ant gero arklio Žozefo. Jis įtempė vadžias, Žozefas 

peršoko per griovį kaip ponas de Monmoransi ir po aki- 
mirkos atsidūrė tarp trylikos šaulių, kurie, sugluminti 
tokios netikėtos drąsos, metė ginklus ir pasidavė. Nu- 
galėtojas, surinkęs į glėbį trylika karabinų, sukrovė juos 
ant balno, nuvarė trylika vyrų pas savo keturis dragū- 
nus, kurie liko kitoje griovio pusėje, nes negalėjo per- 
šokti, ir, paskutinis vėl peršokęs griovį, nulydėjo belais- 
vius į stovyklą. 

"Tais laikais retai imdavo belaisvius. Vaizdas, kai ke- 
turi vyrai veda trylika, stovykloje sukėlė tikrą sensaciją. 
Šis jaunojo kapralo drąsus žygis bematant išgarsėjo; ge- 
nerolas Bernonvilis panoro pamatyti didvyrį, pakėlė jį ka- 
valerijos puskarininkiu, pakvietė pietų ir įsakymu pareiš- 
kė jam padėką. 

"Taip pirmą kartą buvo pažymėtas Aleksandro Diu- 
ma vardas, prisiimtas markizo de La Pajetri sūnaus. 

Nuo tada generolas Bernonvilis mano tėvui rodė pa- 
lankumą, kurį išlaikė ir sunkiais laikais. Kai mano tėvas 
budėdavo štabo būstinėje, generolas dažnai sakydavo: 

— Oh, šiąnakt miegosiu ramiai, mus saugo Diuma! 

Buvo savanorių verbavimo metas, ir Prancūzija ro- 
dė pasauliui neįkainojamą pavyzdį. Niekada nacija ne- 
buvo atsidūrusi taip arti žūties kaip Prancūzija 1792 me- 
tais, nebent 1428 m. 

Du stebuklai išgelbėjo tą Dievo mylimą dukterį: 1428 
metais Viešpats pakėlė mergelę, kuri išgelbėjo Prancūzi- 
ją, kaip Jėzus savo mirtimi išgelbėjo pasaulį; 1792 metais 
jis pakėlė visą liaudį ir įkvėpė dvasios į kiekvieną krūtinę. 

Ksersas ant Salamino uolos mažiau tikėjo atėnų ga- 
lia, puldamas į sniegynus ir sprukdamas su Temistoklio 
laivynu; Liudvikas XIV prie Amsterdamo vartų mažiau 
tikėjo olandais, negu Frederikas Gijomas tikėjo Prancū- 
Zija prie Longvėjaus ir Verdeno. 

Prancūzija virš savęs pajuto Mirties ranką ir, susi- 
gūžusi, viena koja jau karste, visa likusia galia šoko iš 
kapo duobės. Visi ją išdavė: jos karalius, bandęs pabėg- 
ti į Vareną ir ten susitikti su generolu Bujė; jos aristok- 
ratija, kovojusi kaip priešas ir pastūmėjusi prūsus į Pran- 
cūziją; baisiausia, kad ir kunigai, kurie sukėlė pilietinį 
karą ne tik tarp pačios šalies piliečių, bet tarp to paties 
krašto, to paties miesto gyventojų, net tos pačios šei- 
mos narių, tarp vyro ir žmonos, tarp sūnaus ir tėvo, tarp 
brolio ir sesers. 

Toje epochoje, kai prancūziškoji Roma kovėsi, ne- 
sakome su Alba, bet su visa Europa, turbūt nebuvo na- 
mų, kurie neturėtų savo Kamilės, keikiančios brolį ir ap- 
raudančios mylimąjį. 

O! Iokiais momentais Prancūzija yra tikrai didi ir 
atrodo tarsi atliktų pranašišką misiją, nes tada, kai bet 
kuri kita nacija palūžtų, ji pakyla, kovoja ir nugali. 

Visi istorikai kalbėjo apie to meto Paryžių; atrodo, 
kad vien Paryžius viską padarė, kad apsiginklavusi revo- 
liucija išvyko iš Paryžiaus ir patraukė sienos link. 

"Taip, žinoma, Paryžius su verbavimo stalais, sustaty- 
tais aikštėse, Paryžius su kurtinančiomis patrankomis, 
griaudėjančiais būgnais, skambančiais varpais, Paryžius 
su proklamacijomis apie Tėvynę pavojuje, Paryžius su ge- 
dulingomis vėliavomis, su milžiniškomis drobėmis prie 
merijos langų, Paryžius su galingu Dantono balsu, kvie- 
čiančiu prie ginklų, padarė daug. Bet tiek pat daug pada- 
rė ir provincija, ir ji neturėjo tokių baisių dienų kaip rug- 
sėjo antroji ir trečioji. 

Vien du departamentai, Gardas ir Aukštoji Saona, 
surinko dvi armijas. 

Vien du vyrai apginklavo ir viskuo aprūpino po ka- 
valerijos eskadroną. 

Išeidavo visas kaimas iki paskutinio vyro ir dar nusi- 
nešdavo trijų šimtų tūkstančių frankų duoklę. 

Motinos atidavė daugiau nei savo pinigus, daugiau 
nei pačios save: jos atidavė savo sūnus, tarsi gimdytų antrą 
kartą, tik dar sunkiau, dar skausmingiau. 

Užsiverbavo aštuoni šimtai tūkstančių vyrų; Pran- 
cūzija, kuri su dideliu vargu surinko armiją ginti savo Ter- 
mopilus Argonoje ir laimėti Valmi mūšį, po metų jau tu- 
rėjo dvylika armijų ir išžygiavo nugalėti Europos. 

Frederikas Gijomas ir Leopoldas padarė didžiulę 
klaidą, paskelbę Revoliucijai karą; jei jie būtų pasitenki- 
nę apsupę Prancūziją sanitarine juosta, apjuosę geleži- 
niu diržu, Prancūzija būtų pati save surijusi. Besiveržian- 
čio vulkano ugnis ir lava buvo uždaryta tamsiame ir gilia- 
me krateryje, vadinamame Paryžiumi, kur kunkuliavo tai 
lėčiau, tai smarkiau kaip spalio 5 ir 6 dienomis, kaip bir- 
želio 20 d., rugpjūčio 10 d., ar rugsėjo 2 ir 3 d., pagaliau 
kaip sausio 21 dieną ir naktų. Uždarytas ugnikalnis spro- 
go, ir Revoliucija, kuriai užtvėrė kelią, ištiško po pasaulį. 

Kariuomenėje vis pasirodydavo nauji pulkai, apie ku- 
rių egzistavimą niekas nė nejįtarė, neįrašyti jokiuose do- 
kumentuose. Iš vakaro suformuoti, dar nepilnos sudė- 
ties, rytojaus dieną jie jau išžygiuodavo į kautynes. 

Sen Žoržas, pakeltas į pulkininkus, suformuoja Lais- 
vąjį amerikiečių kavalerijos legioną. 

Pulkininkas Buajė taip pat suburia husarų pulką Už 
Laisvę ir Lygybę. 

Abu pažinojo mano tėvą, abu norėjo jį turėti tarp 
savo pavaldinių. Iš pradžių, 1792 m. rugsėjo! d., Sen Žor- 
žas jam pasiūlė jaunesniojo leitenanto laipsnį. Rytojaus 
dieną jau generolas Buajė jam siūlo leitenanto laipsnį. 
Galiausiai Sen Žoržas, kuris bet kokia kaina norėjo jį iš- 
laikyti, 1793 m. sausio 10 d. pakelia į papulkininkius. 

Faktiškai paskirtas vadovauti pulkui, — Sen Žoržas, 
nelabai mėgstąs ugnį, liko Lilyje ta dingstimi, kad jam 
reikia prižiūrėti savo dalinio formavimą, — mano tėvas 
pamatė plačią dirvą savo drąsai ir protui. Jo paties iš- 
muštruotas karo eskadronas pakartojo vado patriotizmą 
ir tvirtumą. Nuolat būdamas ugnies linijoje, mano tėvas 
mažai žinojo, kas vyksta Madlenos stovykloje, kurią pa- 
siekdavo garsas apie šių eskadronų kilnumą, net šlovę. 

Vieną dieną, niekuo neišsiskiriančią iš kitų, pulkas, 
būdamas avangarde, staiga užklupo olandų pulką, pasislė- 
pusį rugiuose, kurie tuo metų laiku ir tuose kraštuose už- 
augdavo sulig žmogaus ūgiu. Tą pulką pastebėjo sujudė- 
jus vienam seržantui, kai jis užtaisė šautuvą vos per pen- 
kiolika žingsnių nuo mano tėvo. Pastebėjęs judesį, mano 
tėvas suprato, kad iš tokio atstumo seržantas į jį tikrai pa- 
taikys, išsitraukė iš balno dėklo pistoletą ir iššovė taip stai- 
giai, taip tiksliai, kad, seržantui dar nespėjus nukreipti į 
jį ginklo, vamzdis buvo kiaurai pervertas pistoleto kulkos. 

Šis pistoleto šūvis buvo ženklas puikiai atakai, kuri 
olandų pulką išbarstė mažomis grupelėmis. 

Mūšio lauke mano tėvas rado tą šautuvą su peršau- 
tu vamzdžiu, su dviem skylutėm iš kairės ir dešinės. Aš jį 
ilgai turėjau, bet galiausiai iš manęs pavogė per vieną per- 
sikraustymą. 

Pistoletą, kuris parodė tokį stebuklą, buvo padova- 
nojusi mano motina, pirkusi jį Lepažo parduotuvėje. Vė- 
liau Lepažo pistoletai pelnė šlovę Italijos armijoje. Kai 
ten nuvyksime, papasakosiu, kokiomis aplinkybėmis. 

1793 m. liepos 30 d. mano tėvas Šiaurės armijoje 
pakeliamas į generolus. 

"Tų pačių metų rugsėjo 3 d. jis jau divizijos genero- 
las. Pagaliau po penkių dienų generolas perkeliamas ir 
tampa Pirėnų armijos vyriausiuoju vadu. 

Mano motina, 1792 m. lapkričio 28 d. ištekėjusi už 
husarų papulkininkio, nepraėjus nė metams, tapo vyriau- 
siojo armijos vado žmona. Jam prireikė tik dvidešimties 
mėnesių iš žemiausio kariuomenės rango, nes pradėjo 
tarnybą paprastu kareiviu, pasiekti vieną iš aukščiausių 
kariuomenės postų. 


Stai kokiais žodžiais karo ministras Bušotas praneša 
apie jo paskyrimą Vakarų Pirėnų armijos vyriausiuoju vadu. 


“Paryžius, 1793, II vienos ir nedalomos 
Respublikos metų rugsėjo 2 diena 
Karo ministras piliečiui Diuma, Šiaurės armi- 
jos divizijos generolui 


Jums, generole, pranešu, kad laikinoji karo tary- 
ba, atsižvelgdama į jūsų patriotizmą, drąsą ir patyri- 
mą, jus skiria į Vakarų Pirėnų armijos vyriausiojo va- 
do vietą, atsilaisvinusią mirus Delbekui. Šiam pasky- 
rimui Konventas pritarė, ir aš skubiai siunčiu įsaky- 
mą, kviesdamas jus nedelsiant užimti nurodytą postą. 

Šis paskyrimas suteiks jums naujų galimybių pa- 
rodyti savo ištikimybę liaudžiai ir triuškinti jos prie- 
šus. Atsidavimas Respublikai, kurį jūs iki šiol rodė- 
te, yra tvirtas garantas, kad jūs mūsų neapvilsite. 


Bušotas". 


"Tačiau Bajone kyla nesantaika tarp mano tėvo ir į tą 
miestą atsiųstų liaudies įgaliotinių. Tais liaudies įgalioti- 
niais buvo piliečiai Monestjė, Pinė vyresnysis, Garo, Dar- 
tiguajetas ir Kavenjakas. 

Ši komisija jau buvo liūdnai pagarsėjusi Pietuose; 
taigi, kai mano minėti įgaliotiniai sužinojo atvyksiant ma- 
no tėvą, apie kurio saikingas pažiūras buvo girdėję, iš 

anksto pabandė juo atsikratyti. Briumero! 3 d., dar ma- 
no tėvui neatvykus, jie priėmė tokį nutarimą: 


“Vienos ir nedalomos Prancūzijos Res- 
publikos vardu 

Liaudies įgaliotiniai Vakarų Pirėnų armijoje ir 
gretimuose departamentuose praneša, kad karo mi- 
nistras skiria į Vakarų Pirėnų armijos divizijų gene- 
rolų postus piliečius, kurie neturi Respublikos pasi- 
tikėjimo, kad tie paskyrimai trikdo solidarumą Ba- 
jono Žmonių, kurie, bijodami matyti tuose postuo- 
se, pirma, sankiulotus, kalniečių atstovus, antra, in- 
trigantus ir nusikaltėlius kariškius, klaidinančius ka- 
reivius, savo būgštavimais pasidalijo su kolega Ga- 
ro, kuris šiuo atžvilgiu ėmėsi laikinų priemonių. 

"Tuo pačiu pranešame, kad pilietis Diuma, karo 
tarybos paskirtas Vakarų Pirėnų armijos vyriausiuoju 
vadu, atvyksta į Bajoną, kaip jau pranešė per atvy- 
kusį savo adjutantą Darjetą. 

Pastebime, kad minėtų paskyrimų momentu ka- 
ro ministras dar negalėjo Žinoti apie svarbias opera- 
cijas, kurių ėmėsi liaudies įgaliotiniai Vakarų Pirėnų 
armijoje, operacijas, paskatintas visuomenės gelbė- 
jimo būtinumo ir kurioms ministras bei karo taryba, 
be abejonės, pritars. 

Tikėdamiesi, jog vardan kariuomenės interesų 
reikalavimui, kad generolus ir karininkus skirtų liau- 
dies įgaliotiniai, atsižvelgdami į kandidatų drąsą, ta- 
lentą, atsidavimą Respublikai ir kareivių pasitikėji- 
mą, bus pritarta, nusprendžiame: 


! Briumeras — antrasis mėnuo prancūzų revoliuciniame 


1793 m. nustatytame kalendoriuje. 

I. Iki šios dienos liaudies įgaliotinių paskyrimai 
Vakarų Pirėnų armijoje, ar tai būtų armijos vyriau- 
siojo vado, ar kitų karininkų, bus išlaikyti; 

II. Piliečiui Miuleriui, Vakarų Pirėnų armijos vy- 
riausiajam vadui, uždrausti išleisti įsakus dėl bet ko- 
kio laipsnio karininkų, kuriuos numatė ar numatys 
skirti į minėtą armiją karo taryba, ir pripažinti jų laips- 
nius, kuriuos jiems suteikė ar suteiks ministerija; 

III. Įsakyti tiek piliečiui Diuma, paskirtam Va- 
karų Pirėnų armijos vyriausiuoju vadu, tiek kitiems 
karininkams, dabar arba ateityje karo tarybos paskir- 
tiems į bet kokius postus minėtoje armijoje, išvykti už 
Bajono miesto ir Sent Espri tvirtovės sienų, jei jie ten 
pasirodys, kol į tą miestą atvyks liaudies įgaliotiniai. 

Šio potvarkio griežtas vykdymas atiduodamas į 
Bajono miesto ir Sent Espri tvirtovės komendanto 
generolo La Rošo rankas. Potvarkis netaikomas da- 
bar armijoje esantiems karininkams, nors juos skyrė 
ministras. Jie liks savo postuose, į kuriuos anksčiau 
buvo paskirti; 

IV. Liaudies įgaliotiniai kviečia savo kolegą pi- 
lietį Garo, dabar esantį Bajone, sekti ir dalyvauti šio 
nutarimo vykdyme. 

Nutarta Mont de Marsane, vienos ir nedalo- 
mos prancūzų Respublikos II metais antro mėnesio 
1 dieną. 

Ž.B.B.Monestjė (diu Piuji de Domas), 
Ž.Pinė vyresnysis ir Dartiguajetas. 

Žemiau pasirašęs liaudies įgaliotinis pritaria nu- 
tarimui ir praneša, kad šis nutarimas netaikomas pi- 
liečiui Freževiliui, divizijos generolui, jau seniai tar- 
naujančiam armijoje tiek Tulūzoje, tiek Bordo, nes 

jį liaudies įgaliotiniai pasikvietė eiti divizijos gene- 
rolo pareigas Bajone. 


Bajonas, vienos ir nedalomos prancūzų Respub- 
likos II metų antro mėnesio 3 diena. 


Kopija su originalu suderinta. 
Pasirašo: Garo." 


Taigi ponai liaudies įgaliotiniai nusprendė, kad ge- 


nerolas Diuma tuoj pat paliktų Bajono miestą, kai tik 
ten nuvyks. 


Deja, mano tėvas nebuvo iš tų, kuriuos taip lengva 


išvyti iš miesto, kuriame jie turi teisę pasilikti. Taigi jis 
Bajone pasiliko. 


Atsisakymas paklusti ponams liaudies įgaliotiniams, 


praėjus porai dienų nuo mano tėvo atvykimo, išprovo- 
kavo naują nutarimą: 

“Vienos ir nedalomos prancūzų Respub- 
likos vardu 


Liaudies įgaliotiniai Vakarų Pirėnų armijoje ir 
aplinkiniuose departamentuose: 

atsižvelgiant, kad Visuomenės gelbėjimo komi- 
tetas ir Konventas nežino apie reformas, taip reika- 
lingas šioje armijoje, tuo metu, kai patvirtino gene- 
rolo Diuma pakėlimą į armijos vyriausiojo vado pos- 
tą, karo ministro ir karo tarybos teikimu; 

atsižvelgiant, kad generolas Miulė, laikinai už- 
imantis šios armijos vyriausiojo vado postą, jau pa- 
rodė savo talentą, aktyvumą, drąsą, ištikimybę Res- 
publikai; remiantis jo patirtimi, įgytą per keturis uo- 
lius tarnybos mėnesius vietovėse, kur nėra tokių ga- 
limybių parodyti meną ir profesionalumą kaip 


Respublikos armijoje ir kur nuolat reikalingas dide- 
lis budrumas, pastabumas derinant daugybės atski- 
rų karinių dalių veiksmus visos armijos interesų nau- 
dai; taip pat remdamiesi jo moralinėmis savybėmis, 
kurios jam pelnė vadų ir kareivių draugiškumą, pa- 
garbą ir pasitikėjimą; 

atsižvelgiant, kad generolas Miulė ir šiandien 
patiria pagarbą, draugiškumą bei pasitikėjimą, kad 
tik jis gali tęsti ir baigti kampaniją, kurios yra vienin- 
telis vadas ir vykdytojas, tuo labiau kad ši karo kom- 
panija tęsis ne ilgiau kaip tris savaites ar mėnesį; 

atsižvelgiant, kad generolas Diuma, kuriam 
liaudies įgaliotiniai neturi jokių priekaištų, galės su- 
sipažinti su pozicijų išdėstymu vietovėje ne greičiau 
kaip per šešias savaites, taip pat išsiaiškinti drau- 
giškus liaudies įgaliotinių patarimus, kuriuos jie jam 
pateiks; 

atsižvelgiant, kad po reformų armijoje ir gene- 
rolo Miulė paskyrimo eiti vado pareigas armijoje su- 
stiprėjo tvarka, disciplina, veiksmų darna ir vienybė, 
leidę pasiekti žymių pergalių; 

nuspręsta, kad Respublikos naudai iki galuti- 
nio Konvento sprendimo laikinai paskirtas genero- 
las Miulė toliau eitų Vakarų Pirėnų armijos vyriau- 
siojo vado pareigas; 

taip pat nuspręsta, kad iki galutinio sprendimo 
"generolas Diuma gali eiti divizijos generolo parei- 
gas toje pačioje armijoje. 


Bajonas, vienos ir nedalomos prancūzų Respub- 
likos II metų antro mėnesio 10 diena. 


pasirašo: Ž.B.B. Monestjė (diu Piuji de Domas), 
Dartiguajetas, Garo, Kavenjakas ir Pinė vyresnysis? 

Mano tėvas gavo tai, ko norėjo. Liaudies įgaliotiniai 
pareiškė, kad jam neturi jokių priekaištų ir panaikino įsa- 
kymą palikti Bajono miestą. Na, o duotu leidimu tarnau- 
ti armijoje divizijos generolo poste, savaime supranta- 
ma, jis nepasinaudojo. 

"Taigi jis apsistojo karininkų name, kur jam iš anksto 
buvo užsakytas butas su langais į aikštę. Deja, toje aikš- 
tėje buvo vykdomos egzekucijos. 

Kai atėjo žiaurumo valanda, kai visi langai atsivėrė 
iš smalsumo, mano tėvas uždarė savuosius, nuleido ža- 
liuzes ir užtraukė užuolaidas. Tačiau po užvertais langais 
kilo baisus sambrūzdis; viso krašto sankiulotai susirinko 
1r be perstojo šūkavo: 

— Ei! Pone Žmoniškume, prie lango! Prie lango! 

Nepaisydamas šių šūksnių, kurie aidėjo neabejoti- 
nai grasinamai ir kurių klausydamasis mano tėvas su sa- 
vo adjutantu ne kartą griebė kardo ar pistoleto ranke- 
nas, nė vienas langas neatsivėrė, nė vienas žemesnio ran- 
go tėvui pavaldus karininkas nepasirodė balkone. 

Galiausiai naująjį karo tarybos atsiųstą generolą nu- 
stota vadinti piliečiu Aleksandru Diuma ir jam prilipo 
vardas, tais laikais labai kompromituojantis, — ponas 
Žmoniškumas! 

Galite užginčyti mano vardą Davi de La Pajetri, po- 
nai, bet niekaip negalite užginčyti, kad esu sūnus to, kurį 
kautynėse su priešu vadino Horacijum Kokliu!, o prie 
ešafoto — ponu Žmoniškumu. 


"Horacijus Koklis — romėnų herojus, su dviem kitais jau- 
nuoliais apgynęs nuo etruskų karaliaus Porsenos kariuomenės užim- 
tą tiltą per Tibrą ir t.t. 


Mano tėvas paskirtas Vakarų armijos vyriausiuoju va- 
du. — Jo raportas apie padėtį Vandėjoje. — Mano tėvas 
perkeliamas į Alpes vyriausiuoju armijos vadu. — Tos ar- 
mijos būklė. — Valezano ir mažojo Sen Bernaro kalnų 
paėmimas. — Seni kalno paėmimas. — Mano tėvas iš- 
kviečiamas atsiskaityti už savo veiksmus. — Tai jis ir pa- 
daro. — Jis išteisintas. 


Suprantama, tokia padėtis negalėjo ilgai tęstis; be 
to, šis priešiškumas kėlė jo gyvybei pavojų, ne ką mažes- 
nį nei mūšio lauke. 

Visuomenės gynimo komiteto atsakymas atėjo fri- 
mero 10 dieną ir buvo toks: 


“Visuomenės gynimo komitetas nutaria: 
Laikinoji karo taryba privalo nedelsiant iš Va- 

karų Pirėnų armijos į Vandėją perkelti dešimt tūks- 
tančių karių ir juos prijungti prie Vakarų armijos, 
besikaunančios su maištininkais tame ir gretimuose 
departamentuose kairiajame Luaros krante. Tam di- 
vizionui vadovaus generolas Diuma. 

Vykdomoji karo taryba turi imtis kuo skubiausių 
veiksmų ir įsakymą išsiųsti su ypatinguoju kurjeriu. 

Registre pasirašo: Robespjeras, Lendė, Rivje- 
ras, Karno, Bijo-Varenas ir K.A. Prijė. 


Kopiją suderino: karo ministras 
Z.. Bušotas." 


"Taip mano tėvas atkeliavo į Vandėją. O čia jau kito- 
kie nesklandumai. 

Jam atvykus generolas Kanklo, kažkuo įtariamas, bu- 
vo ką tik iškviestas į Paryžių. 

Mano tėvas pasineria į darbą; jis gauna Vakarų ar- 
mijos komendanto vietą. 

Dabar jis pradeda nuo karių apžiūros kaip geras dar- 
bininkas, kuris, prieš pradėdamas darbą, susipažįsta su 
turima žaliava. Jei tikėsime mano tėvo ataskaita, ta žalia- 
va buvo prasta. Dabar, kai atidžiau ją perskaičiau, kai 
mintimis persikėliau į tuos laikus, kada ji buvo parašyta 
(II metų vandemjero 17 d.), pripažįstu, kad toje ataskai- 
toje buvo parašyta tiek, už ką dvidešimt kartų buvo gali- 
ma giljotinuoti. Tik stebuklas jį nuo to išgelbėjo. 

Štai ta ataskaita: 


"ATASKAITA APIE VAKARŲ ARMIJOS 
BŪKLEĘ VANDĖJOJE 


Fontenė le Pepl vyriausioji būstinė, vienos ir ne- 
dalomos Respublikos II metų vandemjero 17 d. 


48 


„TI 


Vyriausiasis armijos vadas Visuomenės gelbėji- 
mo komitetui 


Ataskaitą apie armijos ir karinę padėtį Vandė- 
joje padariau remdamasis savo paties akimis maty- 
tais faktais, be kurių ji būtų tik aidas pasakojimų įvai- 
rių Žmonių, vertinančių padėtį savo požiūriu. Da- 
bar, grįžęs iš savo inspekcijos, kalbėsiu apie faktus, 
su kuriais asmeniškai susipažinau, ir apie netvarką, 
kurios liudininku buvau. 

"Taigi reikia pripažinti, kad Vakarų armijoje nė- 
ra padalinio, tiek karinio, tiek administracinio, ku- 
rie nesiprašytų išsamių reformų. Batalionai nesufor- 
muoti. Jų Žmonių skaičius Kai kur sumažėjęs iki šim- 
to penkiasdešimties. Iš to galite spręsti apie priimtų 
naujokų kiekį; visai sumenkusių batalionų didžioji 
dalis paralyžiuota dėl patirties stokos, o prasta kari- 
ninkų sudėtis neteikia vilties, kad naujai atvykę žmo- 
nės bus tinkamai suformuoti. 

Bet tai dar ne visa bėda. 

Blogiausia, kad armijoje viešpatauja disciplinos 
stokos ir plėšikavimo dvasia, pagimdyta nerūpestin- 
gumo ir maitinama nebaudžiamumo. Ši dvasia taip 
iškerojo, kad drįstu teigti, jog neįmanoma jos paža- 
boti, nebent iš kitos armijos čia atsiuntus pulkus ir 
išskirsčius būriais su aukštesne subordinacija. 

Kad jus įtikinčiau šia būtinybe, pasakysiu, jog 
karininkams, po mano įsakymo bandžiusiems užkirs- 
ti kelią plėšikavimui, kareiviai pagrasino juos sušau- 
dysią. Iš pirmo žvilgsnio toks kraštutinumas stebin- 
tų, bet giliau pamąsčius darosi suprantama, kad tai 
natūralus darinys sistemos, kokia iki šiol buvo vado- 
vaujamasi šiame kare. Jūs suprantate, kartą pradė- 
jus vagystes ir plėšikavimus, sunku sustabdyti; Van- 

dėja — puolimu paimtas miestas. Viskas ten buvo nu- 
siaubta, sudeginta, apiplėšta. Kareiviai nesupranta, 
kodėl šiandien draudžiama tai, kas buvo leista va- 
kar. Net aukščiausio rango karininkai neranda bū- 
dų, kaip kareiviams skiepyti meilę teisingumui ir ge- 
riems įpročiams. Drįstu tikėti, kad kai kurie yra iš- 
laikę teisingus principus ir norėtų juos grąžinti, ta- 
čiau didelė dalis vyrų pradėjo tarnybą šioje armijo- 
je, kai plėšikavimai jau buvo praktikuojami; patys da- 
lyvavę tuose nusikaltimuose, jie prarado autoritetą, 
būtiną norint padaryti galą netvarkai, apie kurią ra- 
šiau; kitiems trūksta entuziazmo, tvirtumo, papras- 
čiausio sugebėjimo grąžinti į būrius tvarką ir discip- 
liną. Taigi galiausiai aptikau mažai karininkų, galin- 
čių ką nors keisti į gerąją pusę. Bendra karininkų 
sudėtis prasta, ir visoje armijoje apsileidimas, jokio 
budrumo, jokių mokymų. Atvykęs naktį nuėjau iki 
stovyklos vidurio ne tik nesustabdytas, bet net ne- 
pastebėtas; todėl ar verta stebėtis pakrikusiu atsi- 
traukimu, kurį neseniai patyrėme? 

Vis dėlto niekur taip nėra būtinos karinės ir mo- 
ralinės vertybės kaip pilietiniame kare. Kaip be jų 
įvykdyti jūsų įsakymus? Kaip įtikinti šių vietovių gy- 
ventojus jūsų teisingumu, jei tą teisingumą pažeidžia 
jūsų pačių pulkai? Kaip įtikinti jūsų pagarbą nuosa- 
vybei ir žmogui, kai žmonės, privalą skelbti tą pa- 
garbą, patys viešai ir nebaudžiamai plėšia bei žudo? 
Jūsų tikslams ir jų siekimo būdams nuolat priešta- 
raujama ir, nekeisdami padėties, mes nepasieksime 
jokių rezultatų; keičiant sistemą, reikia keisti žmo- 
nes. Todėl svarbu principus paremti pavyzdžiais, o 
tuo tarpu krašto gyventojai suklaidinti tuščių vilčių 
ir ne kartą sulaužytų pažadų. 


O dabar, jei iš mano ataskaitos jūs susidarėte 
nuomonę, kad Vandėja vis dar pavojinga Respubli- 
kai ir grasina jos laisvei, vadinasi, aš blogai paaiški- 
nau. Mano nuomonė kitokia. Aš net manau, kad ka- 
ras galėtų būti baigtas priėmus mano siūlomas prie- 
mones: 

1) atnaujinti armiją; 

2) atnaujinti vadovaujančių karininkų sudėtį; 

3) tarnybai Vandėjoje atrinkti sąžiningus kari- 
ninkus. Savo patirtimi, Žiniomis ir dora jie turi suge- 
bėti įvesti ir išlaikyti kuo griežčiausią discipliną bei 
sustabdyti plėšikavimą. 

Piliečiai liaudies atstovai, nekalbėčiau jums apie 
tokius sunkumus, viršijančius mano jėgas, tačiau esu 
linkęs verčiau juos pripažinti, negu nepateisinti jūsų 
lūkesčių. Man būtų garbė užbaigti šį nelaimes nešan- 
tį karą ir pagaliau išvaduoti Respubliką iš to blogio, 
kurį jis gali atnešti. Tačiau garbės troškimas manęs 
neapakina. Mano siūlomos priemonės yra tik dalis to, 
ką reikėtų padaryti, vykdant jūsų siekius: reorgani- 
zuoti armiją, pakeisti negabius karininkus, sugrąžinti 
sukilusių kraštų gyventojų pasitikėjimą, pagaliau, įkvėp- 
ti naują gyvenimą, ypač naują dvasią šiame krašte. 

Kol viskas liks kaip buvę, aš neturiu jokių gali- 
mybių patenkinti jūsų lūkesčių ir užtikrinti karo baig- 
ų Vandėjoje". 


Ar jums neatrodo, kad skaitote kažkokio Regulos 


ar Katono Vyresniojo laikų seno romėno, pasiųsto į su- 
kilusius kraštus paskui Pizoną ar Verą, ataskaitą"? 


Ši ataskaita, turint galvoje tų laikų dvasią, prilygo, 


geriausiu atveju, atsistatydinimui; bet aš nežinau, koks 
gerasis genijus gynė mano tėvą: užuot už pasakytą karčią 

tiesą užmokėjęs galva, II metų nivozo 2 dieną jis buvo 
paskirtas Alpių armijos vyriausiuoju vadu ir perėmė va- 
dovavimą plivjozo 2 dieną. 

Keletą žodžių tarsime apie situaciją Alpių armijoje 
prieš pat mano tėvo paskyrimą jos vyriausiuoju vadu. 

Buvo praėję tiek daug laiko nuo pakrikusio trauki- 
mosi iš Kjevrano ir Maršeno, nuo Longvi paėmimo ir Li- 
lio bombardavimo, kad tie įvykiai buvo beveik pamiršti. 
Po metų Prancūzija, kuri vos vos išvengė invazijos, karo 
veiksmus perkėlė į priešų teritoriją. Užkariauta visa Bel- 
gija; mūsų kareiviai akimis matavo aukštį Savojos kalnų, 
kuriuos tuoj tuoj turėjo pereiti; o Austrija, senas mūsų 
priešas, nuolat susilaukdama grasinimų iš Vokietijos pu- 
sės, tuoj turėjo būti užpulta Italijos. 

Tiesa, į Pranciškaus ir Frederiko Gijomo pagalbos 
šauksmus atsiliepė ir prieš mus pakilo dar trys mūsų prie- 
šai: Anglija, Ispanija ir Olandija. Senoji lyga, kuri dviem 
pirštais sutraiškė nukaršusią monarchiją Fontenua ir Ros- 
bache, grasino ir jaunajai Respublikai; tačiau, aidint 
“Marselietei", kaip sakėme, įvyko stebuklas, visa Pran- 
cūzija pakilo, ir septynios armijos stojo į kovą tiek su vi- 
daus, tiek su išorės priešais. 

Tuo metu, kai prūsai įsiveržė į Šampanę, o austrai 
užgrobė Flandriją, Sardinijos karalius, pamanęs, kad 
Prancūzija žlugo, neabejodamas įsijungė į koaliciją ir iš- 
siuntė savo kariuomenę į karą. Dėl tokio poelgio susirū- 
pinusi vyriausybė išsiuntė į Pietus generolą Monteskju. 
Nepraėjus ir mėnesiui nuo to, kai Prancūzija sužinojo 
Sardinijos karalių tapus jos priešu, generolas nusiuntė 
vyriausybei Savojos paėmimo planą. Po didelių kliūčių, 
net trumpalaikės nemalonės, generolas Monteskju gavo 
įsakymą savo planą vykdyti. Armijos stovyklą jis perkėlė 
į Abrelį ir įsakė generolui Anselmui, kurio stovykla buvo 

Vare, pasiruošti ir rugsėjo pabaigoje įžygiuoti į Nicos gra- 
fystę, savo veiksmus derinant su admirolo Trigė laivynu, 
kuris buvo formuojamas Tulono uoste. 

Matydami mūsų pasiruošimus invazijai, Pjemonto 
žmonės iš savo pusės suskubo rengtis gynybai; jie pradėjo 
statyti tris atramos punktus: vieną prie Šamparelio, kitus 
du prie Mjo bedugnių. Monteskju leido jiems dirbti ir baigti 
įtvirtinimus. Paskui, sužinojęs, kad pjemontiečiai netru- 
kus ten nugabens patrankas, juos sustabdyti pasiuntė pa- 
pulkininkį Laroką su antruoju šaulių batalionu ir kelis gre- 
nadierius. Pjemontiečiai, kurie nebuvo gerai pasiruošę gy- 
nybai, net nebandė priešintis ir, palikę mums statinius, 
kuriuos su tokiu vargu užbaigė, pabėgo, taip nė karto ir 
neiššovę. Tiltų paėmimas, Belgardo, Notr Dam de Mio ir 
Apremonto užgrobimai buvo to atsitraukimo rezultatas. 
Prancūzai persekiojo pjemontiečius pusės dienos kelio at- 
stumu. Montmejonas atvėrė savo vartus. Ilgai okupacijos 
slopintos žmonių nuotaikos ėmė veržtis į dienos šviesą. Iš 
visų pusių prancūzus sveikino kaip išvaduotojus. Pjemon- 
tiečiai spruko lydimi griausmingų šūksnių ir trispalvių vė- 
liavų. Visų kaimų delegacijos išeidavo pasitikti generolo 
Monteskju; jo žygis virto triumfo maršu. Šamberi miesto 
deputatai generolo Monteskju pasitikti išėjo net prie Mar- 
šo pilies, įteikė miesto raktus, ir rytojaus rytą su šimto rai- 
telių, aštuonių kuopų grenadierių ir keturių patrankų es- 
kortu generolas įžengė į miestą, kur jau laukė jam ir jo 
karininkams bei kareiviams surengtos didžiulės vaišės. 

Nuo tada Savoja įjungta į Prancūzijos sudėtį kaip 
Montblano departamentas ir liko iki 1814 metų. 

"Tuo tarpu generolas Anselmas užkariavo Nicos gra- 
fystę ir prijungė prie Prancūzijos Pajūrio Alpių departa- 
mento, kuris netrukus išaugo iki Monako kunigaikštys- 
tės teritorijos. 

Tačiau tuo Prancūzijos invazija ir baigėsi. Jos viduje 

Revoliucijos aikštėje reikalavo savo dalies kraujo; Kon- 
vento ištremtas Monteskju iškeliavo į Šveicariją ir ten ra- 
do prieglobstį. Areštuotas Anselmas galva sumokėjo už 
Nicos nukariavimą. Jo postą užėmė Bironas ir vėliau taip 
pat nukeliavo į ešafotą. Pagaliau vyriausiojo armijos va- 
do postą užėmė Kelermanas, į kurio vietą ir turėjo at- 
vykti mano tėvas; Kelermano padėtis dėl nepasitikėjimo 
yra kur kas pavojingesnė už karinę padėtį: jis atsiduria 
tarp pjemontiečių, besirengiančių pereiti į puolimą, ir su- 
kilusio Liono. Jis žvalgosi tai į Italiją, tai į Prancūziją, per- 
skiria savo nedidelę armiją į du korpusus: vieną atiduoda 
generolui Briunė, o kitą pats nusiveda prie Liono sienų. 

Tik išvykus Kelermanui, pjemontiečiai, sužinoję apie 
prancūzų pajėgų sumažėjimą, užgriuvo juo su dvidešimt 
penkiais tūkstančiais vyrų. Tačiau tas nedidelis drąsuolių 
pulkas net aštuoniolika dienų priešinosi, be perstojo ko- 
vėsi sunkiai traukdamasis, praradęs teritorijos tik dvide- 
šimt Ijė spinduliu aplink save ir išsaugoję visus sandėlius. 

Vis dėlto generolas Briunė negali ilgai priešintis; apie 
savo padėtį jis duoda žinią Kelermanui. Kelermanas tuoj 
pat palieka Liono apsiaustį ir su trim tūkstančiais vyrų 
papildo pajėgas iki aštuonių tūkstančių; tris šimtus na- 
cionalinės gvardijos kareivių išdėsto antroje linijoje ir su 
tokiomis menkomis pajėgomis 1793 m. rugsėjo 13 d. per- 
eina į puolimą. 

Puolimo planas, puikiai sudarytas ir ne blogiau įvyk- 
dytas, atnešė sėkmę, ir iki spalio 9 d. priešas buvo išstum- 
tas iš Fosinji, Tarantezo, Morjeno; prarasdami poziciją 
po pozicijos pjemontiečiai galiausiai pasiryžo išlaikyti Sen 
Morisą, kur buvo pasistatę keletą patrankų. Avangardas 

ten nuvyko spalio 4 d., septintą valandą ryto; artilerijos 
ugnis tęsėsi iki dešimtos valandos. Tuoj pat, kai tik pran- 
cūzų patrankos nutildė priešo baterijas, Kelermanas įsa- 
kė antrajam šaulių batalionui apsupti pjemontiečius. 
Įpratę prie karo kalnuose, aštuoni šimtai vyrų per uolas, 
per prarajas, pakibdami virš bedugnių, užgriuvo pjemon- 
tiečius taip audringai, kad šie negalėjo sutramdyti išgąs- 
čio ir, palikę Sen Morisą, pasileido be tvarkos bėgti. 

Iš to kaimo, kurį netrukus paliko, Kelermanas para- 
šė Konventui: 


“Prieš kelias dienas Mon Blaną paėmęs gausus 
priešas; šiandien Mon Blanas atkovotas; siena nuo 
Nicos iki Ženevos švari, ir pjemontiečiai buvo pri- 
versti pasitraukti tiek iš Iarantezo, tiek iš Morjeno. 
Mon Blano mūšis priešui kainavo du tūkstančius vytų 
ir galybę pinigų". 

Vietoj padėkos Kelermanas gavo arešto orderį ir įsa- 
kymą stoti prieš Konventą. 

Būtent tada, kai jis atsiskaitinėjo už savo pergales, 
vietoj jo į Alpių armiją ir buvo atsiųstas mano tėvas. 

Atvykęs į armiją, pirmiausia jis pasirūpino išsiaiškin- 
ti priešo pozicijas ir atstatyti nutrauktą ryšį tarp Alpių ir 
Italijos armijų; po pirmųjų operacijų jis nusiuntė Kon- 
ventui visos kampanijos planą, kuris buvo priimtas. 

"Tuo tarpu mano tėvas susipažino su pačiais drąsiau- 
siais kalnų ožkų medžiotojais; su jais jis surengė vieną ar 
dvi medžiokles, kad įrodytų, jog yra jiems lygiavertis ir, uŽ- 
sitarnavęs pasitikėjimą, net atsidavimą, — medžioklė kom- 
panionus pavertė gidais tame atšiauriame sniegynų krašte. 

Vieną rytą armijos vyriausiasis vadas, palikęs vietoj 
savęs generolą Bagdeloną, pasiėmė kelioms dienoms 
maisto ir išvyko su trim savo medžioklės bendrais. 

Jo nebuvo penkias dienas; per tas penkias dienas jis 
išnaršė visas perėjas, kuriomis galėtų pasiekti priešo at- 
ramos punktus, ypač Mon Seni kalną. Ši žvalgyba nebu- 
vo tokia paprasta, nes judėti tekdavo tik naktį tarp be- 
dugnių, kai mažiausias netikslus žingsnis galėjo neatsar- 
giam žvalgui būti paskutinis. 

Penktos dienos vakarą jis grįžo. 

Mon Seni kalnas buvo strateginis plano centras, ašis, 
apie kurią turėjo suktis visi veiksmai; Mon Seni buvo lai- 
koma nepaimama tvirtove dėl aplink besidriekiančių snie- 
gynų, daugybės bedugnių ir nepraeinamų takų. 

Grįžęs į stovyklą, mano tėvas tarė: 

— Po mėnesio Mon Seni bus mūsų. 

Reikia pripažinti, kad šiam planui įvykdyti jis turėjo 
gerus pagalbininkus — vyrus, per metus pripratusius prie 
karo kalnuose ir atsitraukiančius tik prieš neįveikiamas 
kliūtis; šį kartą jie turėjo įveikti kaip tik tokią neįveikia- 
mą kliūtį. Kareiviams reikės eiti ten, kur neina kalnie- 
čiai; Žmogaus kojos turės minti sniegą, kuris pažįsta tik 
kalnų ožkų kanopas ar erelių nagus. 

Mano tėvas įsakė nukalti tris tūkstančius geležinių 
kablių, išdalijo juos kareiviams ir su jais kurį laiką mokė- 
si pereiti sunkiausias vietas. 

Atėjo pavasaris, 0 su juo ir galimybė pradėti žygį; ta- 
čiau ir pjemontiečiai pasirengė atkakliai gynybai. Mon Se- 
ni, Valezo ir mažojo Sen Bernaro kalnų tvirtovės buvo grūste 
prigrūstos patrankų. Mano tėvas nusprendė pirmiausia už- 
imti Sen Bernarą ir Valezaną. Priešas, kurį reikėjo pasiekti, 
gyveno anapus debesų; nusimatė titanų karas danguje. 

Balandžio 24 d. vakarą generolas Bagdelonas gavo 
įsakymą užkopti į mažąjį Sen Bernarą, kad auštant būtų 
pasirengęs atakai. 

Mano tėvas ėmėsi Valezano. 

Devintą valandą vakaro generolas Bagdelonas su sa- 
vo kariais išžygiavo; dešimt valandų jie ėjo tarp prarajų, 
nematydami jokio kelio, pasitikėdami vedliais, kurie pa- 
tys ne kartą paklydo tamsoje, paklaidindami ir mūsų ka- 
reivius; pagaliau auštant jie pasiekė įtvirtinimus, puolė 
drąsiai ir veržliai, kaip ne kartą savo vadui įrodė sugebą, 
tačiau įtvirtinimai buvo stiprūs, o kalnas liepsnojo tarsi 
išsiveržęs ugnikalnis. Tris kartus Bagdelonas vedė karius 
į ataką, tris kartus jie buvo atstumti; staiga vienos tvirto- 
vės patrankų vamzdžiai pakeitė kryptį -— ant Sen Berna- 
rų gynėjų pasipylė sviedinių kruša. Mano tėvas pirmas 
paėmė savo kalną; tai jis atsuko patrankas į pjemontie- 
čius. Valezano kalnas, kuris turėjo ginti Sen Bernarą, jį 
talžė. 

Pajutę netikėtą pagalbą, prancūzai puolė ketvirtą 
kartą. Išsigandę tokios galingos visapusės atakos, pjemon- 
tiečiai net nebandė priešintis ir ėmė bėgti iš visų įtvirtini- 
mų. Jiems vytis generolas Bagdelonas pasiuntė du nau- 
jokų batalionus iš Kot d'Oro ir antrąjį šaulių batalioną; 
"Tris mylias persekiojo pjemontiečius kaip kalnų ožkas pa- 
gal kraujo pėdsakus. Dvidešimt patrankų, šešios haubi- 
cos, trylika kalnų artilerijos pabūklų, du šimtai šautuvų 
ir du šimtai belaisvių — toks buvo šios dvigubos pergalės 
grobis. 

Liko paimti Mon Seni. 

Šią paskutinę tvirtovę būtinai reikėjo užimti, kad lais- 
vai bei netrukdomai užbaigtų Savojos okupaciją, atimtų 
iš pjemontiečių bet kokią galimybę išsilaikyti šioje kuni- 
gaikštystėje ir išeitų į Pjemonto lygumą, kurią jau valdė 
Alpių armijos vyriausiasis vadas. 

Iki šiol keli bandymai tai padaryti nepasisekė; per 
vieną tokį bandymą vasario mėnesį žuvo generolas Serė. 
Jam nutraukė pėdą, negalėdamas išsilaikyti, jis nusirito į 

prarają ir jo kūnas liko ten po sniegu. Todėl mano tėvas 
ir aprūpino kabliais savo Žmones ir pasiėmė pats. 

Mon Seni kalną įmanoma atakuoti tik iš trijų pusių; 
iš ketvirtos gamtos rūpesčiu jis buvo toks neprieinamas, 
kad pjemontiečiai ten pastatė tik vieną eilę nusmailintų 
rastų tvoros. Norint iš tos pusės pasiekti tvirtovę, reikėjo 
kopti stačia uola virš bedugnės. | 

Mano tėvas paruošė maskuojančias atakas iš trijų 
pusių ir florealio 19 d. (gegužės 8 d.) su trimis šimtais 
vyrų išžygiavo. 

Jie turėjo apeiti kalną, užkopti stačiomis uolomis ir 
duoti kitiems pulkams pulti. Prieš kopimą mano tėvas 
parodė savo vyrams uolą ir tarė: 

— Kiekvienas, kuris nukris, turi iš anksto suprasti, 
kadjis jau miręs; niekas negalės jo išgelbėti. Todėl never- 
ta šaukti: riksmas neišgelbės, tačiau gali sužlugdyti visą 
mūsų planą. 

"Trys vyrai nukrito; buvo girdėti, kaip jų kūnai tran- 
kosi nuo uolos ant uolos, bet niekas negirdėjo nei riks- 
mo, nei dejonės, nei atodūsio. 

Pagaliau jie pasiekė plokščią vietą viršuje. Nors naktis 
buvo tamsi, ant sniego ryškiai matėsi mėlynai apsirengu- 
sių kareivių eilė. Bet ir tai buvo numatyta — kiekvienas 
savo kuprinėje turėjo baltus medvilninius marškinius ir 
kepurę. Tai buvo įprasta mano tėvo uniforma naktimis 
medžiojant kalnų ožkas. 

"Taip jie prislinko prie aštriatvorės visai nepastebė- 
ti. Tada kareiviai bandė ją perlipti, bet mano tėvas, pa- 
sinaudojęs Herkulio jėga, surado paprastesnį ir ne tokį 
triukšmingą būdą: čiupęs kareiviui už kelnių diržo ir 
munduro apykaklės, po vieną visus permėtė per aštria- 
tvorę. Sniegas amortizavo kritimo smūgį ir prislopino 
triukšmą. 

Pabudę iš miego ir pamatę nežinia kaip pas juos atsi- 
radusius prancūzus, pjemontiečiai vos įstengė priešintis. 

"Taigi praėjus lygiai mėnesiui, diena į dieną, po duo- 
to pažado Mon Seni kalnas buvo mūsų. 

Tuo metu, kai mano tėvas šturmavo Mon Seni, kitas 
Alpių armijos pulkas, perėjęs Aržantjero perėją pakeliui 
į Beršelonetą, užėmė Barikadų postą, įsiveržė į La Uro 
slėnį ir išvedė Alpių armiją beveik iki pat Italų armijos, 
kurios kairysis sparnas siekė Izolos kaimą netoli Sen Dal- 
masio Salvatičo. 

Mano tėvas pasiekė kaip tik tą lygį, kai Alpių armijos 
vyriausieji vadai būdavo iškviečiami giljotinuoti. Jis tikė- 
josi tokios “padėkos", todėl visai nenustebo gavęs šį laišką: 


“II metų mesidoro 6 diena. 


Pilieti generole, 
tau įsakoma tuoj pat palikti Alpių armiją ir grįžti 
į Paryžių atsakyti į kaltinimus, kurie tau iškelti. 


Kolotas d'Erbua.' 


Kaltinimai, tiksliau, kaltinimas, į kurį mano tėvas tu- 
rėjo atsakyti, buvo toks: į nedidelį kaimą mano tėvas at- 
žygiavo labai žiauriu metu. Pirmiausia, ką jis pamatė, bu- 
vo didelėje Kaimo aikštėje pastatyta giljotina, visai pa- 
ruošta darbui. Jis paklausinėjo žmonių ir sužinojo, kad 
ruošiamasi nukirsti galvas keturiems nelaimingiesiems, 
kurie bandė išgelbėti nuo perlydymo bažnyčios varpą. Nu- 
sikaltimas mano tėvui pasirodė nevertas mirties bausmės 
ir jis, atsisukęs į kapitoną Dermonkūrą, kuris netrukus 
turėjo tapti jo adjutantu, tarė: 

— Dermonkūrai, matai, labai šalta ir, kaip supranti, 
mes nerasime malkų ten, kur einame. Taigi liepk suka- 

poti tą bjaurią mašiną, nudažytą raudonai, ir mes prie 
jos pasišildysime. 

Įpratęs paklusti, Dermonkūras nesvarstydamas taip 
ir padarė. Ši operacija, įvykdyta kareiviškai greitai, la- 
bai sutrikdė budelį, kuris turėjo giljotinuoti pasmerk- 
tuosius keturis žmones, bet neturėjo giljotinos./Tai ma- 
tydamas mano tėvas pasigailėjo vargšo Žmogaus, pač- 
mė iš jo keturis kalinius, davė jam kvitą, o kaliniams 
pasiūlė kuo greičiau bėgti į kalnus. Suprantama, jiems 
kartoti nereikėjo. Tik per stebuklą mano tėvas savo galva 
neužmokėjo už keturias išgelbėtas; tik Sen Bernaro, Va- 
lezano ir Mon Seni pergalių dėka jam buvo atleista už 
šį nusižengimą patriotizmui. 

Ir pono Žmoniškumo vardas galutinai jam prilipo, 
nes dabar tiko labiau nei bet kada. 

Sakiau, kad mano tėvas buvo gimęs po laiminga 
žvaigžde. 


Špagos smūgio į kaktą padarinys. — Sen Žoržas ir 
armijos arklių papildymas. — Kivirčas tarp jo ir mano tė- 
vo. — Mano tėvas išvyksta į Sambros ir Mezos armiją. — 
Jis atsistatydina ir grįžta į Vilė Kotrė. — Jis vėl iškviečiamas 
į Paryžių dalyvauti vandemjero 13 d. įvykiuose. — Vietoj jo 
pasidarbuoja Bonapartas. — Buonaparto pažymėjimas. — 
Mano tėvas išsiunčiamas į Bujono kraštą, paskui paskiria- 
mas Lando komendantu. — Jis grįžta į Alpių armiją kaip 
divizijos generolas. — Anglų kraujas ir garbė. — Bona- 
partas paskiriamas Italijos armijos vyriausiuoju vadu. — 
1796 metų kampanija. 


Kai tik tapo aišku, jog jo negiljotinuos, mano tėvas 
apsidžiaugė vėl atsidūręs Paryžiuje. 

Prieš kurį laiką jam ant kaktos iškilo auglys, nuo ku- 

rio siaubingai skaudėjo galvą. Šis auglys buvo padarinys 

špagos smūgio, kurį jis gavo per vieną iš trijų dvikovų, 
kilusių įrodinėjant Karalienės dragūnų pulko pranašu- 
mą prieš Karaliaus pulką. Auglys buvo prigludęs prie kau- 
kolės ir jo pašalinimas kėlė tam tikrą pavojų. 

Operaciją labai sėkmingai padarė ponas Peletonas. 

Tų pačių metų termidoro 15 d. mano tėvas paskiria- 
mas Marso mokyklos, įsikūrusios Sablono stovykloje, vir- 
šininku. 

Šis vadovavimas netruko ilgai. Termidoro 18 d., tai 
yra, praėjus trims dienoms po jo paskyrimo, jis buvo iš- 
siųstas į Sambros ir Mezos armiją. 

Tačiau, prieš palikdamas Paryžių, mano tėvas turėjo 
suvesti sąskaitas su savo buvusiu pulkininku Sen Žoržu. 

Jau sakėme, kad, susidėjus aplinkybėms, Sen Žor- 
žas negrįžo į pulką, bet rado ramesnę vietą Lilyje, kur jis 
pats save išsiuntė, remdamasis vyresnybės nurodymu pa- 
pildyti armijos arklių skaičių; tai jam padėjo, pasinaudo- 
jant didžiule valdžia, kurią tais laikais turėjo korpusų va- 
dai, rekvizuoti milžinišką kiekį arklių, kuriuos jis parda- 
vė. Tų arklių vertė siekė milijoną frankų. 

Nors į tokias nuodėmes tada nebuvo žiūrima griež- 
tai, Sen Žoržas veikė taip nesivaržydamas, kad buvo iš- 
kviestas į Paryžių atsiskaityti. Kadangi Sen Žoržo sąskai- 
tos buvo labai supainiotos, jis visą kaltę suvertė mano 
tėvui, sakydamas, kad papildyti pulko arklių skaičių bu- 
vo pavedęs papulkininkiui Diuma. 

Taigi karo ministras parašė mano tėvui, kuris bema- 
tant atsakė, kad jis niekada neįsakė rekvizuoti, pirkti ar 
parduoti nė vieno arklio. 

Karo ministro atsakymas visiškai išteisino mano tė- 
vą, tačiau pastarasis vis dar jautė pagiežą Sen Žoržui ir, 
kadangi auglys kėlė baisius skausmus ir gadino nuotai- 

ką, visai rimtai buvo nusprendęs Sen Žoržui perpjauti 
gerklę. 

Nors puikiai valdė tiek špagą, tiek pistoletą, Sen Žor- 
žas mėgo pasirinkti, su kuo kautis dvikovoje, o su kuo 
nesikauti. Laimė ar nelaimė, apie šį incidentą pasklido 
kalbos. 

Mano tėvas tris kartus nuėjo pas Sen Žoržą, bet jo 
nerado namie; dar tris kartus nuėjęs, jis paliko savo vizi- 
tinė kortelę; pagaliau ant paskutinės kortelės pieštuku 
užrašė tokį Žiaurų grasinimą, kad po dviejų dienų, tą die- 
ną, kai išoperuotas mano tėvas gulėjo lovoje, slaugomas 
Dermonkūro, to paties, kuris jo įsakymu malkomis pa- 
vertė Sen Moriso giljotiną, Sen Žoržas pats atėjo pas jį 
ir, iš tarno išgirdęs apie jo ligą, prikausčiusią prie patalo, 
jau ketino palikti kortelę ir išeiti, kai Dermonkūras, iš 
mikčiojimo jį pažinęs, išėjo pasitikti: 

— O! Pone Sen Žoržai, nejaugi tai jūs!.. Neišeikite, 
prašau jūsų, nes generolas, nors ir labai serga, vėl bėgs 
pas jus, nes nori skubiai su jumis pasimatyti. 

Sen Žoržas bematant priėmė pasiūlytą linksmą toną: 

— Koks mielas tas Diuma! Tikiu, kad jis labai norė- 
jo su manimi pasimatyti; mes visada buvome labai arti- 
mi. Kur jis? Kur jis? 

Ir, skubiai įėjęs į kambarį, jis puolė prie lovos ir 
apglėbė mano tėvą, vos jo neuždusindamas. Mano tė- 
vas bandė kalbėti, bet Sen Žoržas neleido jam ištarti nė 
žodžio. 

— Tai bent dalykai! — aikčiojo jis. — Tu norėjai ma- 
ne užmušti? Užmušti mane? Diuma nori užmušti Sen 
Žoržą! Ar gali būti? Bet ar tu ne mano sūnus? Kas kitas, 
jei ne tu, kai Sen Žoržas mirs, galės ją pakeisti? Na grei- 
čiau kelkis! Liepk nešti pietus ir baigsime šias kvailystes! 

Mano tėvas buvo ryžtingai nusiteikęs, bet ką galima 
pasakyti žmogui, kuris puola prie jūsų lovos, jus apkabi- 
na, vadina savo sūnumi ir prašo kartu papietauti? 

Kas mano tėvui liko? Jis ištiesė ranką ir tarė: 

— O, senas plėšike! Tau pasisekė, kad aš esu, kaip 
pats sakei, tavo pasekėjas, o ne karo ministras, nes, gar- 
bės Žodis, liepčiau tave pakarti. 

— Na bent giljotinuoti... — šypsodamasis puse lūpų 
atsakė Sen Žoržas. 

— Ne, ne! Šiais laikais giljotinuoja garbingus žmo- 
nes, o vagis karia. Na atvirai pasakyk, kokiu tikslu ėjai 
pas mane? 

— Pirmiausia, norėjau tave pamatyti. 

— Savaime suprantama. Paskui? 

— Paskui? 

— Taip. 

— Paskui, kai būtų pasakę kur tu, būčiau įėjęs pas 
tave į kambarį, užrakinęs iš vidaus duris, įsidėjęs raktą į 
kišenę, kad tas, kuris iš mūsų po penkių minučių liks gy- 
vas, vėl jas atrakintų. 

— Na matai, — tarė Sen Žoržas, — gerai padariau, 
kad nesėdėjau namie. 

Kadangi tą pačią akimirką atsidarė durys ir prane- 
šė, jog stalas padengtas, diskusija baigėsi ir prasidėjo 
pietūs. 

Iš Sambros ir Mezos armijos skubiai, kaip tuo me- 
tu Konventas mėtė savo generolus, mano tėvas buvo 
paskirtas Bresto pakrantės armijos vyriausiuoju vadu. 
"Tačiau praėjus šešiolikai dienų po to paskyrimo, nusi- 
bodus visiems betiksliams kilnojimams bei įsakymams, 
jis atsistatydino ir grįžo į Vilė Kotrė pas mano motiną, 
kuri prieš metus ar dvejus buvo pagimdžiusi mano vy- 
riausiąją seserį. 

Čia jis pasijuto labai laimingas, ramus ir tikėjosi esąs 
visų pamirštas, kai vandemjero 14 dienos rytą gavo šį 
laišką: 

“Paryžius, vienos ir nedalomos prancūzų 
Respublikos IV metų vandemjero 13 d. 


Liaudies įgaliotiniai, Paryžiaus ir vidaus armijai 
reikalaujant, generolui Diuma įsako tuoj pat vykti į 
Paryžių vykdyti vyriausybės įsakymų. 

Ž.Ž.B. Delma. Laportas.“ 


"Taigi, kas nutiko Paryžiuje? 

"Tuoj papasakosime. 

Vandemjero Tryliktoji įvyko. Bonapartas sušaudė 
monarchistų būrius ant Sen Rošo bažnyčios laiptų. Kon- 
ventas ieškojo mano tėvo, kad jis imtųsi gynybos; mano 
tėvo Paryžiuje nebuvo. Bara pasiūlė Bonapartą, ir Kon- 
ventas sutiko. 

Lemties valanda, kuri bent kartą gyvenime išmuša 
kiekvienam Žmogui ir jam atveria ateiti, mano tėvui iš- 
mušė tuščiai. Jis atsiliepė tą pačią akimirką, bet į Paryžių 
atvyko tik keturioliktą dieną. 

Jis rado maištininkus nugalėtus, o Bonapartą vidaus 
armijos vyriausiojo vado poste. Štai pažymėjimas, kuris 
jam buvo išduotas; mes nukopijavome to brangaus do- 
kumento originalą: 


“LAISVĖ, LYGYBĖ, TEISINGUMAS 


Mes, generolai, karininkai ir kiti asmenys, liu- 
dijame ir tvirtiname, kad pilietis Aleksandras Diu- 
ma, armijos generolas, vandemjero 14 d. atvyko į Pa- 
ryžių ir tuoj pat prisijungė prie ginklo brolių ginti 
Konventą nuo priešų, kurie tą dieną sudėjo ginklus. 

Paryžius, IV prancūzų Respublikos metų 
briumero 14 d. 


Pasirašo: Ž.Z.B. Delma: Laportas; Gastonas; 
Bernaras, adjutantas; T. Artelis, papulkininkis; Ber- 
tenas, brigados vadas; Parenas, divizijos generolas; 
Ruanė, vyriausiasis komisaras. “ 


Žemiau, po visais parašais, savo neįskaitoma rašy- 
sena, kurios kiekviena raidė panaši į Gordijaus mazgą, 
tris eilutes parašė žmogus, kuris ką tik ištraukė Revoliu- 
ciją iš kraujo: 


“Liudijimas teisingas. 
Vidaus armijos vyriausiasis vadas, 


Buonapartas.“ 


Po trijų mėnesių jis išmes iš savo pavardės raidę “u"', 
kuri jai teikė itališką skambesį, ir pasirašinės Bonapartas. 

Per tris mėnesius jis pasirodė kaip Makbetas ir trys 
laumės jam tarė: “Būk pagarbintas, tu būsi vyriausiasis 
vadas! Būk pagarbintas, tu būsi pirmas konsulas! Būk pa- 
garbintas, tu būsi imperatorius!" 

Bonaparto išgelbėtas Konventas baigė savo trejų me- 
tų posėdžiavimą spalio 26 d. amnestijos aktu visiems re- 
voliucionieriams, kurie nebuvo įsivėlę į vagystes ir žmog- 
žudystes. Išleidęs aštuonis tūkstančius tris šimtus septy- 
niasdešimt dekretų, jis pasitraukė, tiksliau, persiorgani- 
zavo, kad vėl atgytų trijų tarybų: Seniausiųjų tarybos, Pen- 
kių šimtų tarybos ir Direktorijos pavidalu. 

Direktoriją sudarė penki direktoriai: La Revjeras La- 
po, Leturnė (de La Manšas), Revbelis, Bara ir Karno. 

Visi penki iš buvusio Konvento, visi penki balsavo 
už karaliaus mirtį. 

Šie revoliuciniai pertvarkymai sukėlė maištą Bujo- 
no krašte. IV metų briumero 23 d. mano tėvas, vėl stojęs 
į tarnybą, buvo išsiųstas to maišto malšinti, 17 jam pavyko 
pasiekti tikslą be kraujo praliejimo. 

Iš ten mano tėvas vėl išvyksta į Sambros ir Mezos 
armiją, vėliau į Reino armiją; IV metų nivozo 21 dieną 
jis paskiriamas Lando komendantu; vantozo mėnesį at- 
vyksta pailsėti į Vilė Kotrė; pagaliau mezidoro 7 d. grįžta 
kaip divizijos generolas į tą pačią Alpių armiją, kurios 
vyriausiuoju vadu buvo ir kurios paskirtis dabar buvo sau- 
goti sieną bei stebėti Pjemontą, nors su juo buvo sutarta 
taika. 

Iš pradžių mano tėvas norėjo pastarojo paskyrimo 
atsisakyti. Kariauti jis mokėjo, net su šautuvu rankose 
kaip paprastas kareivis, bet taikos metu viskas klostėsi 
kur kas sudėtingiau. 

— Sutikite, generole, — sakė jam Dermonkūras, — 
ten jūs būsite pakeliui į Italiją. Šambri nuo Siuzo skiria 
tik Seni kalnas. 

— Tokiu atveju, — atsakė mano tėvas, — gerai pa- 
dariau, kad jį paėmiau. 

Ir jis išvyko. 

Iš tiesų, kaip sakėme, karas, užgesęs su Ispanija, Prūsi- 
ja, Toskanija, Pjemontu ir Olandija, vis dar ruseno tarp mū- 
sų ir dviejų mūsų amžinų priešų — Austrijos ir Anglijos. 

1795 m. lapkričio 17 d. anglai, veltui laukę Kibero- 
ne, pasitraukė į Dievo salą. Tūkstantis du šimtai prancū- 
zų emigrantų rojalistų buvo sušaudyti. Aidint šūviams, 
kurių atgarsiai girdėjosi net Londone, Pitas sušuko: 

— Bent jau anglų kraujas netekėjo nė iš vienos ŽaiZ- 
dos. 

— Ne, — jam atsakė Seridanas, — tačiau anglų gar- 
bė tekėjo su kiekvienu žodžiu. 

Na, o su austrais mes vis susiremdavome tiek šiau- 
rėje, tiek pietuose. Masena laimėjo Loano mūšį pietuo- 
mis pergalėmis nebuvo pasinaudota. Bonapartas, išklau- 
sęs Bara sumanymą, Direktorijai pateikė grandiozinį pla- 
ną, kuris buvo priimtas. 

Tuo metu ėjo į pabaigą kovos Vandėjoje, kur Ošo 
įsakė sušaudyti Stofletą ir Šaretą. Išsivadavusi iš šio vidi- 
nio uždegimo, visai pasveikusi Prancūzija galėjo jėgas 
mesti prieš Vokietiją ir Italiją. 

Direktorijos planas buvo toks: kadangi Vandėja nu- 
raminta, nuspręsta tuoj pat ten pereiti į puolimą. Mūsų 
armija turi blokuoti ir apsiausti Mainsą; sutramdžiusi vie- 
ną po kito imperijos princus, perkelti karo veiksmus į jų 
valstybes ir užimti nuostabius Maino ir Nekaro slėnius. 
Nuo tada Vandėja nebejaudintų Prancūzijos — už karą 
būtų užmokėta karu. 

Italijoje reikėjo iškovoti didelę pergalę, kad galuti- 
nai priverstų Pjemonto karalių paklusti ir atimtų iš jo 
valdas. Baigus šią operaciją Pjemonto karalystę ištrinti 
iš Italijos žemėlapio ir prijungti prie Prancūzijos kaip 
Po departamentą. Tada persikelti per upę, apeinant Pa- 
vi, atimti iš Austrijos Milaną; paskui įsiveržti į Lombar- 
diją ir, pasiekus Tirolį bei Veneciją, pasibelsti į Vienos 
vartus. 

Italija, kaip ir Vokietija, būtent taip kaip ir Vokieti- 
ja, mMaitintų mūsų armijas. 

Pagal šį planą, kad galutinai palaužtų Vandėją, Ošo 
valdžion buvo atiduotos trys armijos: Šerbūro pakran- 
tės, Bresto pakrantės ir Vakarų — šimtas tūkstančių vy- 
rų; Žurdanas liko vadovauti Sambros ir Mezos armijai, 
Moro pakeitė Pišegriu prie Reino, o Bonapartas buvo 
paskirtas Italijos armijos vyriausiuoju vadu. 

1796 m. kovo 21 d. Bonapartas išvyko iš Paryžiaus, 
savo karietoje išsiveždamas du tūkstančius luidorų. "Tai 
viskas, ką jam pavyko surinkti, pridėjus prie Direktorijos 
subsidijų savo paties ir savo draugų turtą. Iškeliaudamas 
nukariauti Indijos, Aleksandras vežėsi septynis kartus 
daugiau. Tiesa, kiekvienas Bonaparto epochos aukso lui- 
doras buvo vertas septynių tūkstančių dviejų šimtų asig- 
nacijomis. 

Kodėl Bonapartas puikias armijas prie Reino, aštuo- 
niasdešimties tūkstančių karių, gerai ginkluotas ir viskuo 
aprūpintas, kurias galėjo gauti, jei būtų panorėjęs, paliko 
Žurdanui ir Moro, o pasiėmė penkis tūkstančius apdris- 
kusių ir alkanų vyrų iš Genujos pakrantės? Matyt, todėl, 
kad Italija lieka Italija — mieli prisiminimai; todėl, kad 
Eridanas ir Tibras mielesni už Reiną ir Mezą, Milanas už 
Palatiną; todėl, kad jis mieliau norėjo būti Hanibalas nei 
"Tiurenas ar maršalas de Saksas. 

Pasiekęs Nicą, jis rado armiją be maisto atsargų, be 
drabužių, be batų, iš paskutinių jėgų besigrumiančią, kad 
išlaikytų savo postus, su šešiasdešimties tūkstančių karių 
austrų ir žymiausių imperijos generolų pulkais. 

Rytojaus dieną po atvykimo Bonapartas išdalijo ge- 
nerolams po keturiasdešimt luidorų pasiruošti kampani- 
jai, paskui, rodydamas kareiviams Italijos lygumas, tarė: 

Draugai, tarp šių uolų jums visko stinga; pažvelkite į 
šias turtingas lygumas, kurios driekiasi po jūsų kojomis, 
jos priklauso jums, eikite ir pasiimkite! 

Tai beveik tokie pat žodžiai, kokius pasakė Haniba- 
las prieš tūkstantį devynis šimtus metų savo numidie- 
čiams, sutūpusiems kaip sfinksai ant aukštų Alpių uolų ir 
degančiomis akimis Žžiūrintiems į Italiją. Per tūkstantį de- 
vynis šimtus metų, skiriančius šiuos karvedžius, iškilo tik 
du vyrai, verti su jais lygintis — Cezaris ir Karolis Didysis. 

Kaip sakėme, Bonapartas stojo prieš šešiasdešim- 
ties tūkstančių karių armiją: dvidešimt du tūkstančiai, va- 
dovaujami Koli, stovėjo už kalnų Sevoje; trisdešimt aš- 
tuoni tūkstančiai, vadovaujami Boljė, blondino su jau- 
nuolio širdimi, judėjo Lombardijos keliu Genujos link. 

Bonapartas perkelia savo armiją į Albengą ir balan- 
džio 11 d. prie Voltri užklumpa Boljė. 

Šiuo žaibišku smūgiu jis pradeda klupdyti Italiją. Per 
vienuolika dienų jaunasis armijos vyriausiasis vadas pen- 
kis kartus sumuša priešą; prie Montenotės, prie Milezi- 
mo, prie Dego, prie Viko ir prie Mondovi. Per vienuoli- 
ka dienų austrai atskiriami nuo Pjemonto, paimta Pro- 
vera, Sardinijos karalius priverstas pasirašyti paliaubas 
savo paties sostinėje ir atiduoti tris tvirtoves: Koni, "Ior- 
tono, ir Aleksandrijos. 

Tada Bonapartas patraukia į Šiaurės Italiją ir, nu- 
matydamas tokias pat būsimas pergales, Direktorijai rašo: 


“Rytoj išžygiuoju prieš Boljė; įsipareigoju per- 
sikelti per Po upę, po to iškart užimsiu visą Lombar- 
diją ir, nepraėjus nė mėnesiui, tikiuosi būti Tirolio 
kalnuose, ten susijungti su Reino armija ir kartu su 
ja perkelti karo veiksmus į Bavariją.“ 


Iš tiesų nualintas Boljė veltui grįžta sukliudyti persi- 
kėlimui per Po; Po upė įveikta. Jis slepiasi už Lodi sienų; 
trijų valandų mūšis jį iš ten iškrapšto; jis pergrupuoja sa- 
vo armiją kairiajame krante, ir visa artilerija gina tiltą, 
kurio nespėjo sugriauti. Prancūzų armija, išsirikiavusi 
glaustomis kolonomis, veržiasi per tiltą griaudama viską, 
kas jai pastoja kelią, išsklaido austrų armiją ir, nieko ne- 
paisydama, žygiuoja toliau. Tada Pavi pasiduoda, Picigi- 
tonas ir Kremonas krinta, Milano pilis atveria vartus, Sar- 
dinijos karalius pasirašo galutinę taikos sutartį, Parmos 

ir Modenos kunigaikščiai paseka jo pavyzdžiu, o Boljė 
vos spėja užsidaryti Mantu tvirtovėje. 

"Tuo metu atėjo Žinia, kad atvyksta Vurmseras; jis at- 
siveda šešiasdešimt tūkstančių karių: trisdešimt tūkstan- 
čių atitraukęs nuo Reino, trisdešimt tūkstančių surinkęs 
Austrijos gilumoje. 

Štai kokia buvo prancūzų ir jų priešų padėtis: Pran- 
cūzijos armija buvo įžengusi į Italiją su trisdešimt ar tris- 
dešimt dviem tūkstančiais karių, iš kurių jau buvo prara- 
dusi du tūkstančius; maždaug devyni tūkstančiai karių 
atžygiavo iš Alpių armijos, keturi ar penki tūkstančiai pri- 
sijungė nuo Provanso ir nuo Varo. Taigi prancūzų armiją 
sudarė nuo keturiasdešimt keturių iki keturiasdešimt pen- 
kių tūkstančių karių, išsidėsčiusių Adiže arba besiglaus- 
tančių apie Mantu. 

Be to, Vandėja buvo nuraminta, buvo galima tikėtis 
dviejų divizionų, atitrauktų iš Vakarų armijos, tačiau jiems 
reikėjo laiko pereiti visą Prancūziją. 

Austrijos armiją sudarė nuo dešimties iki dvylikos 
tūkstančių karių, be sergančių ir sužeistų, uždarytų Mantu 
tvirtovėje, nuo dvylikos iki penkiolikos tūkstančių vyrų, 
išsibarsčiusių Italijos šiaurėje po mūšių nuo kampanijos 
pradžios, ir šešiasdešimt tūkstančių karių, kuriuos atsi- 
vedė Vurmseras. 

Tie šešiasdešimt tūkstančių vyrų vien savo pasiro- 
dymu sukėlė daug triukšmo, tačiau ir savo drąsa prilygo 
dvigubai didesniam skaičiui. Šį kartą prieš Bonapartą sto- 
jo ne tik keturis kartus didesnė armija, bet ir lygiavertis 
generolas. Hanibalas surado savo Scipioną; pasikartojo 
senas posakis: L'Italia fu e sera sempre il sepolcro dei Fran- 
cesi (Italija visada buvo ir bus prancūzų kapas). 

Kaip sakėme, Vurmseras turėjo šešiasdešimt tūks- 
tančių karių; nuo tų šešiasdešimties tūkstančių jis atsky- 

rė dvidešimt tūkstančių ir davė Kasdanovičiui, įsakęs apei- 
ti Garda ežerą, mažą ir ilgą Indra ežerą, kirsti Šjezą ir 
pasirodyti prie Salo. Kitus keturiasdešimt tūkstančių jis 
pasiliko sau, paskirstė Žygiuoti dviem keliais išilgai Adi- 
Žo upės; vienus pasiuntė į Rivolį, kitus — į Veroną. 

Taip visa prancūzų armija, išsidėsčiusi aplink Man- 
tują, buvo apsupta ir puolama iš vienos pusės Vurmsero, 
iš kitų — Boljė garnizono ir dar dešimties tūkstančių ka- 
rių, susibūrusių iš įvairių pulkų likučių. 

Visas Vurmsero planas Bonapartui paaiškėjo tik ta- 
da, kai buvo įvykdytas. 

Palaipsniui jis sužinojo, kad Kasdanovičius užpuolė 
Salo miestą, iš ten išvijo generolą Sorė, kad Giujė ten 
liko vienas, užsidaręs sename name su keliais šimtais vy- 
rų, kad austrai pralaužė gynybos liniją tarp Adižo upės ir 
Garda ežero, pagaliau, kad jie ką tik išėjo prie Veronos; 
rytojaus dieną jie jau buvo Bresijoje ir visais tiltais persi- 
kėlė per Adižą. 

Ar abejodamas savo sėkme, ar, priešingai, norėda- 
mas parodyti savo talento didybę, Bonapartas sušaukė 
generolus į pasitarimą. Visų nuomonė buvo tokia: trauk- 
tis. Tik vienas karininkas iš Paryžiaus, Sent Antuano 
priemiesčio vaikas, Ožero pareiškė, kad jie gali nuspręs- 
ti, ką nori, bet nei jis, nei jo divizija nesitrauks nė per 
žingsnį. 

Bonapartas suraukia antakius, nes šis sprendimas yra 
17 jo sprendimas. Iš kur Ožero sužinojo jo nuomonę? Ar 
tai nutrūktgalviškumas, ar genialumas? Jis žvelgia į tą gal- 
vą, neabejotinai tvirtą, bet suspaustą per smilkinius ir at- 
sikišusiu pakaušiu; vis dėlto tai paprasčiausias nutrūkt- 
galviškumas. 

Bonapartas paleidžia karo tarybą, garsiai nepasakęs 
jokio sprendimo, tačiau galvoje jis jau turi aiškų planą. 

Prie Kastelnuvo, beveik prie pat Garda ežero, Bo- 
napartas yra įkūręs štabą; apie jį jis surinko kiek galėda- 
mas daugiau pajėgų, pralauždamas Mantujos apsiaustį; 
jis paliks Minsjo ir Adižo slėnius, visas jėgas sukaups prie 
Pešjero ir sumuš atskirai Vurmserą ir Kasdanovičių, kol 
jie dar nesusijungė. 

Būtent nuo Kasdanovičiaus, kuris yra arčiau ir ne 
toks stiprus, jis ir pradės. 

Termidoro 21 d. (liepos 31 d.) tuo metu, kai Seriur- 
jė palieka Mantują, sudeginęs savo patrankų lafetus, už- 
kniedijęs patrankų vamzdžius ir išbėręs paraką į vande- 
nį, Bonapartas persikelia per Mincijų prie Pešjero, su- 
muša Kasdanovičių prie Lonato, Ožero be pasipriešini- 
mo įžengia į Bresiją, ir generolas Sorė, pakilęs iki Salo 
miesto, nueina vaduoti Giujė, kuris jau dvi dienas be duo- 
nos ir vandens kaunasi užsidaręs sename name. 

Kasdanovičius, kuris manė mus užklupti ir sumušti, 
pats buvo užkluptas ir sumuštas; išsigandęs jis sustoja ir 
nusprendžia nesivelti į mūšį, kol sužinos, kas nutiko 
Vurmserui. 

Bonapartas taip pat sustoja; tikrasis priešas, kurio 
jis bijo, yra Vurmseras. Reikia atsisukti į Vurmserą: ar- 
mijos ariergardas taps avangardu ir atvirkščiai. Atėjo 
laikas! 

Vurmsero generolai persikėlė ne tik per Adižą, bet 
ir per Mincijų, ant kairiojo kranto prie Pešjero jie turi 
susijungti su Kasdanovičium; Bajalistas žygiuoja Lonato 
link, o Lilpėjus atstūmė nuo Kastiljono generolą Vaelą, 
tuo tarpu Vurmseras su savo dviem pėstininkų ir dviem 
kavalerijos divizijomis patraukė į Mantują, kuri, jo ma- 
nymu, vis dar buvo apsiausta. 

Atvykęs į generolo Seriurjė dalinį, jis rado sudegin- 
tus lafetus ir užkniedytas patrankas. 

“Bonapartas išsigando ir pabėgo", — genijaus ap- 
skaičiavimai austrų generolo akimis atrodė baimė. 

Tuo metu, kai Vurmseras mano jį pabėgus, Bona- 
partas perskiria Bajalisto armiją į dvi dalis: vieną dalį nu- 
stumia prie Salo, o kitą veja į Kastiljoną. Austrų bėglius 
iš vienos pusės užklumpa generolas Sorė prie Salo, iš ki- 
tos — generolas Ožero prie Kastiljono; spaudžiami iš 
abiejų pusių, jie patenka į dvigubą ugnį. 

Prie Salo buvo paimta trys tūkstančiai belaisvių, tūks- 
tantis penki šimtai paimta prie Kastiljono, sužeista ir už- 
mušta trys ar keturi tūkstančiai žmonių, paimta dvide- 
šimt patrankų, ir Bajalisto bėgliai įsimaišo tarp Kasda- 
novičiaus bėglių. 

Vos įžengęs į Mantują, Vurmseras suprato savo klai- 
dą: jis atskuba išgirdęs patrankų šūvius, atskuba su pen- 
kiolika tūkstančių vyrų prisijungti prie dešimties tūkstan- 
čių Bajalisto ir Liplėjaus karių ir stoti į mūšį. 

Bonapartas mūšį priims, bet tam jam reikia visų pul- 
kų; jis lekia šuoliais į Lanatą. Per tris dienas jis viską ma- 
tė, viską sutvarkė, viską padarė, kaip jam reikėjo; per šias 
tris dienas jis nuvarė penkis arklius. Jis atvyksta į Lanatą, 
dalį tame mieste esančių pulkų pasiunčia į Salo ir Grava- 
do baigti su Kasdanovičium; kas liks, eis su juo į Kastilja- 
ną: jo įsakymu pulkai trauks kiekvienas į jam nurodytą 
konkretų tikslą; su tūkstančiu karių jis kol kas lieka La- 
nato mieste. Čia šiek tiek pailsėjęs, vakare jis jau bus Kas- 
tiljone, kad auštant stotų į mūšį su Vurmseru. 

Dar Lanato mieste, Bonapartui ką tik nulipus nuo 
arklio ir sėdus prie stalo, pranešė, kad miestą apsupo ke- 
turi tūkstančiai karių ir atėjo austrų parlamentaras rei- 
kalauti prancūzus pasiduoti. 

Su savo tūkstančiu vyrų Bonapartas galėjo stoti į mū- 
šį prieš keturis tūkstančius ir, ko gero, būtų laimėjęs, bet 

jis skubėjo, todėl ėmėsi kitokių priemonių. Taigi jis įsako 
visam savo štabui sėsti ant arklių, liepia atvesti parlamen- 
tarą ir jam atrišti akis. 

Parlamentaras, nežinodamas su kuo turi reikalą, nu- 
stemba pamatęs visą štabą čia, kur manė rasiąs kelis ka- 
rininkus; vis dėlto jis įvykdo savo misiją. 

— Bet, deja! — atsako jam Bonapartas, kai jis bai- 
gia. — Matyt, jūs nežinote, nei kas aš, nei kur jūs pateko- 
te. Aš esu armijos vadas Bonapartas, o jūs ir jūsų keturi 
tūkstančiai vyrų atsidūrėte mano armijos viduryje; taigi 
grįžkite pas tuos, kurie jus siuntė, ir pasakykite, kad duo- 
du penkias minutes pasiduoti, priešingu atveju liepsiu už- 
badyti špagomis už įžeidimą. 

Po penkiolikos minučių keturi tūkstančiai kareivių su- 
dėjo ginklus. Temstant Bonapartas jau buvo Kastiljone. 

Rytojaus dieną Vurmseras buvo sumuštas ir paliko 
du tūkstančius Žmonių mūšio lauke, kur mūsų kareiviai, 
mirštą iš nuovargio, užmigo tarp lavonų. 

Per penkias dienas Bonapartas su trisdešimčia tūks- 
tančių kareivių sumušė šešiasdešimt tūkstančių; Vurm- 
seras prarado dvidešimt tūkstančių Žmonių — žuvusių, 
sužeistų ar paimtų į nelaisvę. Per Rivoli, keliu tarp Adižo 
upės ir Garda ežero, jis patraukė atgal į Tirolį. 

Surinkęs dvidešimt aštuonis tūkstančius vyrų, Bo- 
napartas leidžiasi vytis Vurmserą, kuris, susijungęs su Kas- 
danovičium, surenka dar keturiasdešimties tūkstančių ka- 
rolio sostinę Tranią; palikęs Vobua saugoti Trantą, puola 
į pačią Tirolio širdį paskui Vurmserą; su savo aštuonioli- 
ka tūkstančių karių jis veja trisdešimt tūkstančių, per die- 
ną įveikdamas dvidešimt Ijė, paveja Vurmserą ant Bran- 
tos kranto, stoja į mūšį prie Basano, paima keturis tūks- 
tančius belaisvių, visą karo techniką, nuvaro atgal prie 

Adižo ir nepalieka jam kitos išeities, kaip su keturiolika 
tūkstančių karių, kurie jam dar liko, ieškoti prieglobsčio 
tarp storų Mantujos miesto sienų. Būtent to miesto ap- 
siausties nutraukti jis ir buvo atžygiavęs su šešiasdešim- 
čia tūkstančių kareivių. 

Tai buvo trečioji austrų armija, kurią Bonapartas su- 
triuškino įžengęs į Italiją. | 

Apsistojęs Mantujoje, Vurmseras nusprendžia ten 
gintis iki paskutinio kareivio ir, kad papildytų miesto at- 
sargas, įsako paskersti ir pasūdyti septynis tūkstančius 
savo kavalerijos arklių, raitelius pavertęs pėstininkais. 
Paskui, supykęs, kad jie priešinosi, ir norėdamas savo ka- 
rininkus nubausti, įsakė jiems tris mėnesius Mantujos gat- 
vėmis vaikščioti su pakulų kuokštu rankoje vietoj lazdos. 
Karininkai nemurmėdami kentė tą keistą bausmę. 

Na, o Bonapartas, palikęs Seriurjė blokuoti Mantu- 
ją, grįžo į Milaną laukti pagalbos iš Direktorijos ir be- 
laukdamas įkūrė Cizalpinę respubliką. 


Mano tėvas Italijos armijoje. — Milane jį priima Bo- 
napartas ir Žozefina. — Bonaparto sunkumai Italijoje. — 
Niežai. — Naujos kampanijos pradžia. — Neviltis. — Ar- 
kolo mūšis. — Austrų šnipas. — Kaip tėvas jį priverčia ati- 
duoti laišką. 


Tuo metu, kai šiaurinėje Italijoje darėsi šie stebuk- 
lai, mano tėvas vis dar vadovavo divizijai Alpių armijoje. 
Kadangi, kaip sakėme, ten buvo stebėjimo postas, jis iš- 
dėstė Diufresno ir Pajoko brigadas: vieną — Seni kalno 
papėdėje, kitą — Tarantese, o pats savo štabą įkūrė Šamb- 
re, nedideliame kaimelyje iš tuzino namų, prisiglaudusių 
prie kalnų grandinės, knibždėte knibždančių kalnų ožkų 
ir kitokių medžiojamų gyvių. 

Tai ir buvo priežastis jo simpatijos Šambrui, kur, be 
to, jis Žinojo sutiksiąs vieną iš buvusių vedlių į Seni kalną, 

aistringą medžiotoją, su kuriuo leido kalnuose dienas ir 
naktis. 

Vieną vakarą, grįžęs iš puikios tris dienas trukusios 
medžioklės, mano tėvas rado laišką, kuriame jam įsako- 
ma vykti į Italiją generolo Bonaparto dispozicijon. Įsa- 
kymas buvo pasirašytas vandemjero 22 d. (spalio 14 d.). 

Būtent to mano tėvas ir troško, nors šiek tiek, kaip 
ir kiti jo kolegos, sulaukę trisdešimt dvejų ar trisdešimt 
ketverių metų amžiaus ir laiką save senais generolais, jau- 
tė pasibjaurėjimą kariauti komanduojami dvidešimt še- 
šerių metų generolo. Tačiau daugybės mūšių patrankų 
šūviai visus metus taip aidėjo jo ausyse, kad buvo pasi- 
rengęs tarnauti Italijoje bet kokiame poste. 

Į Milaną mano tėvas atvyko 1796 metų spalio 19 die- 
ną. Čia jį mielai sutiko Bonapartas ir ypač Žozefina, ku- 
ri, pati būdama kreolė, be galo mylėjo viską, kas jai pri- 
minė brangiąsias kolonijas. 

Jis rado Bonapartą susirūpinusį ir labai įpykusį ant 
Direktorijos, palikusios jį likimo valiai. Buvo sumušti aust- 
rų generolai, bet ne Austrija. 

Pulkai, kuriuos imperatorius laikė Lenkijoje, Jeka- 
terinos II pažadėto saugumo dėka galėjo galėjo pajudėti 
Alpių link. Taip pat pasielgė pulkai, stovintys prie Duno- 
jaus ir Turkijoje. Be to, visi Austrijos monarchijos rezer- 
vai buvo nukreipti į Italiją; taigi Friule buvo formuojama 
nauja puiki armija iš Vurmsero armijos likučių, iš pulkų, 
atvykusių iš Lenkijos bei Turkijos, iš rezervų ir naujų rek- 
rūtų. Tai ketvirtajai armijai, kuri turėjo atkeršyti už Koli, 
Boljė ir Vurmsero pralaimėjimus, buvo pavesta vadovauti 
maršalui Alvicui. 

Kovai su šia nauja armija Bonapartas turėjo tik dvi- 
dešimt tūkstančių žmonių: pulkus, kuriuos pats atsivedė 
į Italiją, ir kurie prisijungė vėliau, gerokai išskinti nors ir 

pralaiminčių austrų patrankų. Keli batalionai atvyko iš 
Vandėjos, bet jie buvo sumažėję dėl dezertyrų. Kelerma- 
nas, kuris išsiuntė mano tėvą, liepė Bonapartui pasakyti, 
kad jis negali atitraukti pulkų iš Alpių, nes jie priversti 
laikyti Lioną ir Ronos pakrantes, kur veikia Jėhaus pa- 
sekėjai su įvairiomis gaujomis. Bonapartas su dideliu 
triukšmu reikalavo 40-tos ir 83-čios brigadų, susidedan- 
čių iš šešių tūkstančių kareivių, ir pažadėjo, jei jos atvyk- 
tų, atsakyti už viską. 
Jis rašė Direktoriai: 


“Aš sergu, vos galiu laikytis balne; man lieka tik 
drąsa, tačiau jos nepakanka išlaikyti užimtas pozici- 
jas. Mus skina vieną po kito, prestižas smunka; arba 
duodate pulkus, arba Italija prarasta". 


Iš tiesų mano tėvas rado Bonapartą labai nusikama- 
vusį; jį kankinusi liga buvo niežai, kuriais jis užsikrėtė pa- 
čiu heroiškiausiu būdu — valydamas patrankos vamzdį 
ką tik žuvusio artileristo valikliu. Blogai gydoma liga jį 
labai vargino: jis neįtikėtinai sulyso, atrodė tarsi vaikš- 
čiojantis lavonas, ir tik gyvos akys spindėjo vaide. 

Vis dėlto jis nenusiminė; mano tėvui pažadėjo griež- 
čiausią discipliną bei nepaliaujamą aktyvumą ir, prane- 
šęs apie greitai prasidėsiančią naują kampaniją, nusiuntė 
jį prie Mantujos perimti vadovavimo pirmajai divizijai. 

Iš tiesų po vienuolikos dienų kampanija prasidėjo. 

Hidra išleido ketvirtą galvą; maršalo Alvico vado- 
vaujama keturiasdešimties tūkstančių karių armija per- 
metė tiltus per Piavą ir patraukė prie Brantos. 

Kampanija buvo sunki. Ji tęsėsi nuo lapkričio 1 iki 
17 dienos; Bonapartas su dvidešimčia tūkstančių karių 
puolė penkiasdešimt tūkstančių; vienu metu armija bu- 
vo sumažėjusi iki penkiolikos tūkstančių žmonių, ir Bo- 

napartas, nusivylęs po nevaisingų mūšių prie Basano ir 
Kaldjero, išliejo pykų ant Direktorijos. Tai įvyko lapkri- 
čio 14-ą. Lapkričio 13 d. jis vargais negalais buvo pasie- 
kęs Veroną po dvidešimt dienų trukusios kovos ne tik su 
austrais, bet ir su purvu, lietumi bei šalčiu. 


“Visi mūsų aukštieji karininkai, — rašė jis, — 
nebegali kautis; Italijos armija sumažėjo iki saujelės 
žmonių ir išseko; Milesino, Lodi, Kastiljano ir Basa- 
no didvyriai žuvo už tėvynę arba guli ligoninėje; iš 
pulkų liko tik jų geras vardas ir pyktis; Žuberas, La- 
nas, Lamartas, Viktoras, Miuratas, Šarlė, Diupuji, 
Ramponas, Pižonas, Menardas, Šabodonas sužeis- 
ti; mes palikti Italijos gilumoje; tie drąsuoliai, kurie 
dar liko, žvelgia mirčiai į akis, nuolat pasitikėdami 
tik sėkme. Matyt, netrukus išmuš ir šauniojo Ožero 
bei narsuolio Maseno valanda, o tada... Kas tada bus 
su šiais drąsiais žmonėmis? Šios mintys mane sulai- 
ko; aš nebedrįstu drąsiai stoti prieš mirtį, kuri galu- 
tinai sugniuždytų man patikėtus žmones. Jei gausiu 
83-čiąją, tris tūkstančius penkis šimtus vyrų, už sėk- 
mę atsakiau; tačiau gali būti, kad po kelių dienų jau 
nebeužteks keturiasdešimties tūkstančių armijos. 

Šiandien mūsų pulkai ilsisi, rytoj, atsižvelgdami 
į priešo judėjimą, mes pakilsime". 


Tai buvo skundai, tai buvo niūrūs spėjimai pavargu- 
sio, peršlapusio, sušalusio žmogaus — stipraus, tačiau 
šiuo abejonių metu išsekusio, pasiekusio nevilties viršū- 
nę. Po baisaus nuovargio siela pasidavė kūno įtakai: makš- 
tis atšipino kardą. 

Parašęs šį laišką, jau po dviejų valandų Bonapartas 
turėjo naują planą. 

Rytojaus dieną įvyko Roneo mūšis, pradėjęs Žžymią- 
sias Arkolo kautynes, kurios tęsis tris dienas. 

Trečią dieną austrų armija buvo praradusi penkis 
tūkstančius karių belaisviais, aštuonis ar dešimt tūkstan- 
čių užmuštais ir sužeistais, ir dar su beveik su keturiasde- 
šimties tūkstančių karių pajėgomis patraukė į kalnus, per- 
sekiojama penkiolikos tūkstančių prancūzų. 

Ji sustojo tik Tirolio sostinėje. 

Penkiolika tūkstančių prancūzų atliko gigantišką žyg- 
darbį, kovėsi su penkiasdešimties tūkstančių Žmonių ar- 
mija ir nugalėjo. Tačiau jie tik atstūmė Alvico armiją, bet 
jos nesunaikino, kaip padarė su trim kitomis. 

Kitoje pusėje Bonapartas liepė Seriurjė ir toliau blo- 
kuoti Mantują, spausti Vurmserą, kaip jis kažkada spau- 
dė Koto d'Irlą, ir grįžo į savo štabą Milane, į centrą dery- 
bų su mažais Italijos princais, kuriuos tik baimė vertė būti 
mūsų sąjungininkais. 

Vieną naktį — tai buvo naktis iš gruodžio 23-čios į 
24-tą, atitinkamai iš nivozo 2-0s į 3-čią, — mano tėvą pa- 
žadino atėję trys ar keturi kareiviai, kurie atvedė žmogų, 
sargybinio sučiuptą tada, kai šis rengėsi lipti per pirmąją 
Mantujos aštriatvorę. 

Mano tėvas tada buvo Marmirolo stovykloje. 

Mūsų priekinio posto pulkininkas atvedė tą žmogų 
pas mano tėvą ir pasakė, kad tai venecijietis šnipas, jo 
nuomone, turįs kažkokią svarbią užduotį. Klausinėjamas 
žmogus atsakinėjo labai sklandžiai. Jis sakėsi esąs austrų 
kareivis iš Mantujos įgulos, buvo išėjęs iš miesto meilės 
reikalais ir grįžo atgal, kai, išgirdęs jo Žingsnius ant suša- 
lusio sniego, sargybinis sulaikė. 

Tačiau, nors tas Žmogus atrodė nuoširdus ir ramus 
tardymo metu, mano tėvas pastebėjo lakstantį bailų 

žvilgsnį, išgąstingą krūptelėjimą, išduodantį žmogų, kad 
jo sąžinė ne visai švari. Be to, šnipo žodžiai, kad jis išėjo 
ir grįžo, mano tėvui atrodė nepakankamai įtikinami. Sar- 
gybos vadas prie miesto, tokio svarbaus kaip Mantuja, 
jau seniai norėjo pagauti šnipą, tad būtų jį pagavę išei- 
nantį. Vis dėlto nebuvo prie ko prikibti: kišenės tuščios, 
o atsakymai matematiškai tikslūs. 

Mėgstamiausi mano tėvo pasiskaitymai buvo Poli- 
bas! ir Cezario “Komentarai". "Komentarų" tomelis apie 
galų kovas kaip tik gulėjo atverstas prie lovos, ir vakar 
prieš miegą mano tėvas perskaitė tą vietą, kur Cezaris 
pasakoja, kaip pasiųsdamas savo leitenantą Labjenusą 
pro priešo užimtas vietas, įdėjo savo laišką į mažą dram- 
blio kaulo rutuliuką, didumo sulig riešutu, kad pasiunti- 
nys, ar praeidamas pro priešo postą, ar iškilus kitokiai 
grėsmei būti sučiuptas, įsidėtų į burną ir, reikalui esant, 
prarytų. 

Sis Cezario pasakojimas blykstelėjo mano tėvui kaip 
saulės spindulys. 

— Gerai, — tarė jis, — jei šis ŽMogus išsigina, tegul 
jį veda ir sušaudo. 

— Kaip, generole! — sušuko išsigandęs venecijie- 
tis. — Kam mane šaudyti? 

— Kad perpjautume tavo pilvą ir išimtume laišką, 
kurį tu prarijai, — atsakė mano tėvas taip tvirtai, lyg koks 
demonas būtų jam pakuždėjęs. 

Šnipas krūptelėjo. Kareiviai dvejojo. 

— (O! Aš nejuokauju, — tarė mano tėvas kareiviams, 
atvedusiems šnipą. — Jei jums reikia rašytinio įsakymo, 
tuoj bus. 


'Polibas (graik. Polubios) (—202 — —120 m. pr. Kr.) — grai- 
kų istorikas. 

— Ne, generole, — atsakė kareiviai, — jei jūs kalba- 
te rimtai... 

— Žinoma, rimtai. Išveskite ir sušaudykite! 

Kareiviai stumtelėjo šnipą. 

— Minutėlę! — šūktelėjo šis, matydamas, kad rei- 
kalas rimtas. 

— "Tu prisipažįsti? 

— Na taip, aš prisipažįstu, — kiek padvejojęs tarė 
šnipas. 

— "Tu prisipažįsti, kad prarijai laišką? 

— "Taip, generole. 

— Ir prieš kiek laiko? 

— Maždaug prieš dvi su puse valandos, generole. 

— Dermonkūrai! — šūktelėjo mano tėvas adjutan- 
tui, kuris ilsėjosi gretimame kambaryje ir nuo pat šios 
scenos pradžios įdėmiai klausėsi, net nenujausdamas jos 
tikslo. 

— Aš čia, generole. 

— Girdėjai? 

— Ką, generole? 

— Kad tas žmogus prarijo laišką? 

— "laip. 

— Prieš dvi su puse valandos? 

— Prieš dvi su puse valandos. 

— Na, eik pas kaimo vaistininką ir paklausk, kuo 
reikia girdyti, vidurius paleidžiančias ar vimdomaisiais 
vaistais, žmogų, kad jis grąžintų, ką prarijo prieš dvi su 
puse valandos. 

Po penkių minučių Dermonkūras grįžo ir, pridėjęs 
ranką prie kepurės, visiškai abejingai tarė: 

— Vidurius paleidžiančiais, generole. 

— Ar atnešei? 

— Taip, generole. 


Šnipui davė paleidžiamųjų, kuriuos prarijo rauky- 
damasis; paskui jį nuvedė į Dermonkūro kambarį, kur 
du kareiviai nuo jo nenuleido akių, tuo tarpu Dermon- 
kūras praleido bjaurią naktį žadinamas kaskart, kai tik 
šnipas keldavo ranką prie kelnių sagos. 

Pagaliau, apie trečią valandą ryto, šnipas “padėjo" 
nedidelį vaškinį rutuliuką didumo sulig lazdyno riešutu; 
vaško rutuliuką nuplovė viename iš drėkinimo kanalų, 
kuriais išraižytos Mantujos apylinkės, nuskalavo vande- 
niu iš buteliuko, kurį šnipas tam reikalui turėjo liemenės 
kišenėje ir kurio kareiviai nematė reikalo atimti, ir nune- 
šė mano tėvui, o jis liepė jį perpjauti Dermonkūrui, nes 
jo, adjutanto ir sekretoriaus, pareiga atplėšinėti laiškus. 

Liko tik baimintis, kad laiškas nebūtų parašytas vo- 
kiškai, nes generolo štabe niekas tos kalbos nemokėjo. 

Dermonkūras kišeniniu peiliuku vaško rutuliukui pa- 
darė Cezario pjūvį ir ištraukė laišką, parašytą tokia smul- 
kia rašysena ant tokio plono pergamento, kad suvynio- 
tas jis atrodė ne didesnis už žirnį. 

Abiejų chirurgų didžiuliam džiaugsmui laiškas buvo 
parašytas prancūziškai; galima pagalvoti, kad imperato- 
rius ir armijų Vadai numatė, jog tas laiškas pateks į mano 
tėvo rankas. Šiai laiško turinys, kurį aš nurašiau nuo ko- 
pijos, padarytos mano tėvo ranka; originalas, kaip tuoj 
sužinosite, buvo nusiųstas Bonapartui. 


“Trantas, 1796 m. gruodžio 15 d. 


Skubiai perduodu Jūsų Ekscelencijai pažodžiui 
ir ta pačia kalba, kuria gavau, Jo didenybės šio mė- 
nesio 5 dienos įsakymą: 

“Pasirūpinkite nedelsdami perspėti maršalą 
Vurmserą nebetęsti karinių operacijų; perduokite 
jam, kad aš tikiuosi jo drąsos ir uolumo ginant 

Mantują, kad aš per daug gerai pažįstu jį ir jo šau- 
niuosius karininkus, jog bijočiau jų pasidavimo į ne- 
laisvę, ar jo įgulos išsiuntimo į Prancūziją, užuot ją 
išsiuntus į mūsų valstybes: noriu, kad tuo atveju, jei 
jis bus visai sumuštas ir nebegalės išsilaikyti, rastų bū- 
dą Mantujoje sugriauti viską, kiek įmanoma, kas gali 
būti naudinga priešui, o išvesdamas karius, kurie dar 
galės judėti, eitų prie Po upės, per ją persikeltų, pa- 
siektų Ferari ar Boloniją ir, kai reikės, vyktų į Romą 
ar Ioskaniją; tame krašte jis sutiks mažai priešų ir daug 
geros valios, kad aprūpintų savo pulkus viskuo, ko rei- 
kės atgauti jėgas ir stoti prieš naujas kliūtis. 


Pranciškus". 


Šį svarbų laišką Jūsų Ekscelencijai atneš pati- 
kimas žmogus, Straroldo pulko kadetas. Pridursiu, 
kad dabartinė situacija ir armijos padėtis neleis im- 
tis naujų operacijų anksčiau nei po trijų savaičių ar 
mėnesio nerizikuojant, kad vėl nepasiseks. Negaliu 
Jūsų Ekscelencijos primygtinai prašyti, kad laikytų 
Mantują kuo ilgiau, — to reikalauja Jo Didenybės 
įsakymas ir generalinis planas; bet kokiu atveju Jū- 
sų Ekscelencijos prašau siųsti Žinias patikimais ka- 
nalais, kuriais ir aš galėčiau naudotis susirašinėji- 
mui su Jumis. 

Alvicas. 


PS. Didžiausia tikimybė, kad aš pajudėsiu 13-14 
dienomis; su trisdešimčia tūkstančių Žmonių aš per- 
eisiu Rivoli plokščiakalnį ir pasiųsiu Proverą su de- 
šimčia tūkstančių karių bei gera karo technika per 
Adižo upę į Lenjano. Kai išgirsite patrankos šūvį, 
išeikite iš miesto palengvinti jų Žygio." 

Mano tėvas išsiunčia Dermonkūrą pas Bonapartą. — 
Tvirtas Bertjė atsakymas. — Kariuomenės judėjimas atsi- 
žvelgiant į laišką, atimtą iš šnipo. — Mano tėvo susirašinė- 
jimas su Seriurjė ir Delmanju. — Sen Žoržo ir Favorito 
mūšiai. — Mantujos paėmimas. — Mano tėvas įvertintas 
kaip stebėtojas. 


Mano tėvas ir Dermonkūras be galo nudžiugo; kaip 
matėme, laiškas buvo labai svarbus. Pirmiausia jis įskun- 
dė "Ioskaną, Venecijos ir popiežiaus žemes kaip kupinas 
geros valios. Antra, iš jo sužinota apie Alvico sprendimą 
nepradėti anksčiau nei po trijų savaičių ar po mėnesio. 

"Taigi reikėjo kuo skubiausiai tą laišką pristatyti Bo- 
napartui. Bematant Dermonkūras šoko ant arklio ir išlė- 
kė į Milaną. 

Ten jis buvo po dviejų dienų septintą valandą ryto ir 
nušoko nuo arklio prie Serbeloni namų, kur gyveno Bo- 
napartas, durų. Visą kelią jis jojo be sustojimo, vieną po 
kito keisdamas arklius. Bet tada Dermonkūras susidūrė 
su kliūtimi, kurios tikrai nesitikėjo: Bonaparto adjutan- 
tas buvo gavęs įsakymą nieko nejįleisti iki devintos valan- 
dos ryto. Jis perpyko. 

— Klausykite, pone, — sušuko jis, — matydamas 
mano purvinus drabužius turėtum suprasti, kad aš atvy- 
kau ne iš baliaus, ir, jei reikalauju pas armijos vadą, vadi- 
nasi, turiu pasakyti kai ką svarbaus. 

Adjutantas užsispyręs neleidžia; Dermonkūras rei- 
kalauja įleisti pas Bonapartą; adjutantas pastoja jam ke- 
lią; Dermonkūras, respublikonų mokyklos buldogas, pa- 
kelia adjutantą už pečių, apsuka pusę rato aplink save ir 
praeina. 

"Tačiau ši kova sukėlė šiokį tokį triukšmą, ir Dermon- 
kūras išvydo Bonapartą kabineto tarpduryje. 

— Kas gi čia? — suraukęs antakius paklausė Bona- 
partas. 

— Garbės žodis, generole, — atsakė Dermonkū- 
ras, — labai nemalonu, kai sukoręs trisdešimt Ijė per dvi- 
dešimt šešias valandas esi priverstas alkūnėmis brautis 
pro adjutantą. 

— Bet jei duotas toks įsakymas? 

— Jei duotas toks įsakymas, generole, — linksmai 
tarė Dermonkūras, — tai aš jam nepaklusau. Tačiau pra- 
šau, neįsakykite manęs nudobti, kol neperskaitėte šio 
laiško. 

Bonapartas perskaitė. Paskui, atsisukęs į adjutantą, 
tarė: 

— Jūs pamiršote, pone, kad įsakymas netaikomas 
visiems aukštiesiems karininkams, atvykusiems iš Man- 

tujos ir kad jiems tiek vidurdieny, tiek vidurnakty durys 
atviros. Eikite! 

Adjutantas nusilenkė ir išėjo. 

— Kaip Diuma gavo tą laišką? — paklausė Bona- 
partas. 

Dermonkūras papasakojo įvykį su visomis smulkme- 
nomis. 

— Bertjė! Bertjė! — sušuko Bonapartas. 

— Pasirodė Bertjė, kaip visada rimtas ir pasipūtęs. 

— Imk, Bertjė, — tarė jam Bonapartas, duodamas 
laišką, — pauostyk ir pasakyk, kuo jis atsiduoda. 

— Bet generole, — tarė Bertjė, — jis smirdi šūdu. 

— Na gerai, neraukyk nosies, skaityk! 

Bertjė perskaitė. 

— O-ho! — nustebo jis. 

— Ar supranti, Bertjė? Artimiausias mūšis bus prie 
Rivoli plokštikalnio ir jis, nebent aš labai klystu, nulems 
visą kampaniją. Bet kuriuo atveju, kaip rašo Alvicas, mes 
dar turime dvidešimt dienų. 

— Ir kadangi vienas mūsų vyras vertas dviejų, — ta- 
rė Dermonkūras, — o jūs vertas šimto, jis bus puikus! 

— O tuo tarpu, — tarė Bonapartas, — kadangi tu 
greičiausiai esi išalkęs, eik apsišvarinti ir pusryčiausi su 
mumis. Ar pažįsti Žozefiną? 

— Ne, generole, neturėjau tokios garbės. 

— Puiku, aš tave jai pristatysiu. Eik ir netrukus su- 
grįžk. 

Dermonkūrui nereikėjo kartoti; jis pusryčiavo ir pie- 
tavo su Bonapartu, kuris reikalavo, kad jis pasiliktų rū- 
muose ir išsimiegotų. 

Rytojaus rytą Bonapartas jam įteikė laišką mano tė- 
vui, apdovanojo tūkstančiu pagyrimų ir pareiškė, kad jis 
galės išvykti, kada norės, nes karieta jau paruošta. 

Kieme Dermonkūras sėdo į karietą; Bonapartas ir 
Žozefina jį stebėjo pro vieną langą, o Bertjė — pro kitą. 

— Laimingos kelionės! — sušuko Bonapartas Der- 
monkūrui. 

— Ačiū, generole, — atsakė šis, — nepamirškite sau- 
sio 13 dienos ir nepasiduokite Kapujos malonumams!. 

— Būk ramus, — sušuko jam armijos vyriausiasis 
vadas, — aš nesielgsiu kaip Hanibalas. 

Štai laiškas, kurį Bonapartas parašė mano tėvui. 


"TIALIJOS ARMIJA. 
PRANCUZŲ RESPUBLIKA 


Laisvė — Lygybė 


Milanas, generalinis štabas, V vienos ir ne- 
dalomos prancūzų Respublikos metų ni- 
vozo 7 d. 

(gruodžio 28 d., sekmadienis). 


Bonapartas, Italijos armijos vyriausiasis vadas, 
generolui Diuma 


Aš perskaičiau laišką, kurį man pristatė jūsų ad- 
jutantas; neįmanoma perimti išsamesnės informa- 
cijos. Gausite įsakymą atitraukti vietinius gyvento- 
jus iš Mantujos apylinkių; tikiuosi, kad jūs neatsisa- 
kysite vykdyti to įsakymo, kuris, nors kiek Žiaurus, 
labai reikalingas. 

Įsakiau imtis kai kurių atsargumo priemonių ki- 
toje Po pusėje; tas Vienos dvaro projektas man at- 


! Po Kanos mūšio Hanibalas apsistojo ir praleido žiemą Kapu- 
jos mieste, kurio pramogos, palaužusios kareivių kovingumą, buvo 
vadinamos “Kapujos malonumais". 


90 


rodo beprotiškas. Prašau jus atsiųsti su gera sargyba 
į Milaną šnipą, kurį sugavote. 
Sveikinu jus su sėkme ir linkiu dar didesnės. 


Bonapartas". 


Tą pačią dieną, kai Dermonkūras išvyko iš Milano, 
prancūzų armija gavo įsakymą užimti pozicijas prie Mon- 
tebaldo, Koronos ir Rivoli. 

Sausio 5 d. generolas Alvicas išvyko iš Basano. 

6 d. Bonapartas įsakė su septyniais tūkstančiais ka- 
rių okupuoti Boloniją. 

11 d. Bonapartas jau prie Mantujos sienų. 

12 d. austrų armija stojo į mūšį prie Sen Mišelio, 
prie Koronos ir įrengė stovyklą prie Montebano. 

13 d. Zuberas paliko Koroną ir užėmė pozicijas prie 
Rivoli, tuo tarpu austrai okupavo Bevilaką. 

Pagaliau 14 d. antrą valandą ryto Bonapartas pasi- 
rodė prie Rivoli plokštikalnio. 

Čia jis nusprendė laukti mūšio. Šiandien žinome jo 
rezultatus. Keturiasdešimt penki tūkstančiai austrų sto- 
jo į mūšį aštuntą valandą ryto, o jau penktą valandą va- 
karo veltui būtume jų ieškoję — pamanytum, kad juos 
prarijo žemė. Su Alvicu buvo baigta vienu smūgiu. 

Liko Provera. 

Provera vykdė planą, išdėstytą mano tėvo perimta- 
me laiške. Jis permetė tiltą per Angiarį kiek žemiau Len- 
jano ir toliau žygiavo į Mantują su devynių ar dešimties 
tūkstančių karių pagalba apsiaustiesiems. 

Apie jo žygį žinojo Ožero; jis puolė jį iš užnugario, 
pagrobė du tūkstančius Žmonių, bet su likusiais septy- 
niais tūkstančiais Provera žygiavo toliau. 

Laimė, Bonapartas, būdamas Kastelnove, sužinojo 
šias smulkmenas ir pasiuntė korpusą pastoti Proverai ke- 

lio. Jei Vurmseras su įgula būtų išėjęs iš Mantujos, kaip 
perimtame laiške prašė Alvicas, korpusas būtų atsidūręs 
tarp dviejų ugnių. 

Masenos divizija gavo įsakymą greitai vykti prie Man- 
tujos ir turėjo ten pasirodyti tą patį vakarą. 

Rezervai, likę Vilafranke, darė tą patį ir tokiu pat 
greičiu. Na, o pats Bonapartas atlėkė raitas dar prieš 
naktį. 

Dabar iš generolo Seriurjė laiškų mano tėvui gali- 
me susidaryti vaizdą, kas vyko prie Mantujos ir prancūzų 
stovykloje. 


“Roverbelos generalinis štabas, V metų ni- 
vozo 20 d.! 


Seriurjė, divizijos generolas, blokados vadas ge- 
nerolui Diuma, II divizijos vadui 


Generole, ką tik gavau divizijos generolo Ože- 
ro laišką, parašytą Porto Lenjane 19 d., kuriame jis 
man praneša, kad priešas su daug didesnėmis pajė- 
gomis nei jo, užpuolė jo avanpostus ir kad genero- 
las Diufotas paliko Bevilako pilį, bijodamas būti ap- 
suptas. Jis man parašys apie priešo judėjimą šią naktį. 
Visi mūsų postai įdėmiai stebi, tačiau aš nemanau, 
kad priešas išeitų iš Mantujos, nes iš to jo armija ne- 
turėtų jokios naudos, nebent bandytų pabėgti. Kai 
tik gausiu naujienų iš generolo Ožero, tuoj pat per- 
duosiu jums. 

Su broliškais linkėjimais 

Seriurjė". 


' Keturios dienos prieš Rivoli mūšį ( Aut. past. ). 

Suprantama, kad tas priešas, kurį atakavo Ožero, 
buvo Provera, žygiuojantis į Mantują. 


“Roverbelos generalinis štabas, nivozo 22 d. 
Seriurjė ir t.t. 


Remdamasis jūsų, generole, vakar man parašy- 
tu laišku apie priešo persikėlimą, manau padvigu- 
binti pajėgas, ginančias Minsį. Todėl tuoj parašysiu 
generolui Viktorui, kad jis šiandien nusiųstų vieną 
batalioną iš Formigoso rezervo, kurį naudotų tik ypa- 
tingu atveju. Nors šis generolas su manimi palaiko 
nuolatinį ryšį, pasakiau jam, taip pat generolui Dal- 
manjui, kad visas reikiamas Žinias siųstų ir jums. 

57-to bataliono likučiai, apie kuriuos jūs kalbė- 
jote, liks rezerve Gojote. 

Su broliškais linkėjimais 


Seriurjė". 


“Nivozo 23 d. 
Seriurjė ir t.t. 


Perspėju jus, generole, kad priešas apie devintą 
valandą ryto užpuolė mūsų linijas. Neabejoju, kad 
Mantujos įgula pajudės jam padėti; mes pasirengę 
ją sutikti ir greitai grąžinti anapus sienų. Apie įvykių 
eigą prašau nedelsiant pranešti man ir netoli jūsų 
esantiems generolams; gali būti, kad kai kurios ar- 
mijos dalys turės pasitraukti, todėl svarbu stebėti ir 
laiku sutrukdyti priešų pulkams užimti jų pozicijas. 

Su broliškais linkėjimais 

Seriurjė"“. 

Nivozo 25 d. dešimtą valandą ryto mano tėvas gavo 
tokį laišką. 


“Roverbelos generalinis štabas, nivozo 25 d.! 

Seriurjė 1 t.t. 

Perspėju jus, generole, kad šią naktį priešas per- 
sikėlė per Adižą Agjare netoli Porto Lenjano; neži- 
nau jo pajėgų, bet pasistengsiu sužinoti, nes įtikėti- 
na, kad šiąnakt mes būsime užpulti; prašau jūsų, ne- 
pamirškite perspėti generolą Mjolį ir paprašykite jį 
pasiųsti žvalgus į Kastelaro ar bent į Diu Kastelį. 

Su broliškais linkėjimais 

Seriurjė. 

PS. Įsakiau 64-to pulko, kuris yra Farmigose, 
vadui padėti generolui Mioliui, kai jis nebegalės iš- 
silaikyti. Jei prireiks, aš trauksiuosi Gojoto link“. 


Jau po dviejų valandų mano tėvas gauna tokį laišką: 


“Sent Antuanas, nivozo25 d. 
Seriurjė 17 t.t. 


Nedrįstu spėti, generole, bet man atrodo, kad 
generolas Dalmanjis nebus puolamas*. Manu, kad 
priešas trauks į Governolą ir Formigosą įsitvirtinti 
šiuose dviejuose postuose ir prie Po upės, kad galė- 
tų aprūpinti Mantują maistu ir šaudmenimis. Aki- 
vaizdu, kad pro tuos postus jiems arčiau nei pro mus. 
Be to, manu, kad mums vis dėlto reikia būti atidiems, 
nes aplinkybės gali pasikeisti. 

! Tai buvo Rivoli mūšio diena; jis vyko kaip tik tuo metu. Maty- 
ti, kad abiejų generolų veiksmai buvo labai suderinti ( Aut. past. ). 


* Dalmanjis buvo kitoje Montanaros pusėje, prie kelio į Milaną. 

Generolas Bomontas nebeturi kavalerijos, šią- 
nakt aš ją išjo atitraukiau ir pasiunčiau į Kastelnovą. 
Su broliškais linkėjimais 
Seriurjė. 
P.S. Daug tikiuosi iš generolo Mijolio ir iš bata- 
liono Governole. Viską apgalvojęs, kad negaiščiau 
laiko, grįšiu į Roverbelą, kur tikiuosi gauti Žinių iš 
vyriausiojo armijos vado“. 


Mano tėvas išsiuntė generolui Mioliui, kuris buvo 
Sen Žorže, šių dviejų laiškų kopijas. 

Diena praėjo stebint. Naktį mano tėvas praleido 
avanpostuose. 26 dieną devintą valandą ryto jis gavo to- 
kią depešą. 


“Roverbela, nivozo 26 d. 
Seriurjė ir t.t. 
Manau, kad priešas pasirodys iš Diu Kastelio 
pusės. Duokite atitinkamus įsakymus. 


Su broliškais sveikinimais 
Seriurjė?'. 


Po dviejų valandų jis gavo kitą laišką. 


“Roverbela, nivozo 26 d. 
Seriurjė ir t.t. 


Generole, jūs turite sutrukdyti priešui persikel- 
ti per upę; į pakrantę pasiųskite apie tūkstantį pen- 
kis šimtus karių. 

Dabar mums pulkų netrūksta, būkite ramus. 

Su broliškais sveikinimais 

Seriurjė". 

Kad nusiųstum tūkstantį penkis šimtus karių į nuro- 


dytą vietą, reikia juos turėti. Taigi mano tėvas parašė sa- 
vo draugui Dalmanjui į Montanarą, prašydamas atitraukti 
kiek gali žmonių iš savo divizijos ir juos atsiųsti. Dalman- 
jis tuoj pat atsakė: 

“Montanara, V metų nivozo 26 d. 
Dalmanjis savo draugui Diuma 


Nors manęs ir neturėtų pulti, mano drauge, ma- 
no pajėgos per daug silpnos, kad galėčiau ką nors 
perkelti prie Formigoso; turiu tik trečdalį savo divi- 
Zijos, kuri negali pakilti, ir ją sudaro tik du tūkstan- 
čiai karių. Pats spręsk, mielas drauge, ar aš turiu tai, 
ko tau reikia. Vis dėlto, kai tik gavau tavo laišką, įsa- 
kiau generolui Monto laikyti kelis pulkus, paruoš- 
tus žygiui. Be to, atkreipiu tavo dėmesį, kad genero- 
las Seriurjė savo vakar vakaro laišku mane perspė- 
jo, jog jis įsakė užimti ir sugriauti Formigoso tiltą. 
"Taigi, jei pradėsime vykdyti įsakymą, aš negalėsiu tau 
suteikti jokios pagalbos; dar daugiau, jei priešas, per- 
sikėlęs per Adižą, užpuls Sen Žoržą, išėjimas iš Man- 
tujos bus pridengtas ir, nepaisant geriausių norų iš- 
laikyti iniciatyvą, mums bus riesta, nes priešas gali 
veltis į mūšį tik labai rizikuodamas, arba turėdamas 
didelę persvarą. Sudie, mano brangus drauge, visa- 
da pasirengęs, kiek leis galimybės, būti naudingas 
tau ir mūsų šaliai. 

Su nuoširdžiausiais linkėjimais 

Dalmanjis". 


Tačiau šaunusis Dalmanjis kamavosi atsakęs mano 


tėvui pagalbą, kurios jis prašė, nes žinojo vieną dalyką — 
jei Diuma prašo, vadinasi, jam labai reikia. 


Taigi apie vidurdienį jis, tarsi Kazanova, jam parašė 


kitą laišką. 


“Generolas Dalmanjis generolui Diuma 


Ką tik sužinojau, kad Formigoso tiltas vis dar 
stovi; todėl turiu generolo Monto įsakymą su pen- 
kiais šimtais žmonių ir dviem patrankomis vykti prie 
Formigoso; be to, jis davė nurodymą pulti priešą iš 
užnugario, jei jis pultų jus. 

Su broliškais linkėjimais 

Dalmanjis“. 


Prie šio laiško buvo pridėta kopija kito laiško, kuris 


paaiškino, kaip išliko Formigoso tiltas. 


“Piliečio Dorė, I bataliono vado laiško genero- 
lui Dalmanjui kopija 


Pranešu jums, generole, kad paklusdamas šios 
nakties generolo Seriurjė įsakymui, šį rytą su savo 
batalionu atvykau į Governolą; generolas man įsakė 
sugriauti Formigoso tiltą prieš pasiekiant Governo- 
14. Kai atvykau įvykdyti šio įsakymo, 45-tos pusbri- 
gadės būrio, kuris laikė tą postą, vadas atsisakė įsa- 
kymą vykdyti, nes jis prieštaravo jūsų jam duotam 
nurodymui: prieš sugriaunant tiltą reikėtų bent pa- 
matyti priešą; aš palaikiau jo samprotavimus, nes ma- 
niau juos esant teisingus. 

Pasirašė: Dorė 
Kopija tikra: Dalmanjis". 

Šeštą valandą vakaro mano tėvas gavo trečią laišką. 


“Montanaro štabas, nivozo 26 d. pusė pen- 
kių ryto 
Generolas Dalmanjis generolui Diuma 


Įtardamas, kad generolas Monto su savo pen- 
kiais šimtais vyrų dar nepasiekė Formigoso, ką tik 
jam parašiau, jį paskubindamas. Kadangi generolas 
Seriurjė mane pastebi tik puolimo metu, reikia lai- 
kytis iš visų jėgų. Bijau, kad priešas gali mane rimtai 
pulti, todėl, jei tie penki šimtai vyrų tau nelabai rei- 
kalingi, mūsų draugystės vardan, perleisk juos man; 
kas beatsitiktų, jei priešas mus puls, mes jį puikiai 
sutiksime. 

Su nuoširdžiais sveikinimais 

Dalmanjis“. 


Gerai matyti, koks nerimas buvo apėmęs šaunųjį 
Dalmanjį dėl galimo pavojaus mano tėvui. Tačiau tą die- 
ną viską atlaikė Mjolis. Provera Žygiavo tiesiai į jį per Se- 
vą, Sanginetą, Torą ir Kastelaro ir užpuolė Sen Žoržą, 
kuriame stovėjo Mjolio kariuomenė. 

Austrų generolas žinojo visas Sen Žoržo įtvirtinimų 
silpnąsias vietas ir tikėjosi, kad Mjolis, net nebandyda- 
mas jo sustabdyti, paprasčiausiai pasiduos. 

Mjolis atsakė galinga kanonada, kurią mano tėvas 
Sent Antuane ne tik girdėjo, bet ir matė jos dūmus. Jis 
tuoj pat išsiuntė Dermonkūrą parnešti gerų naujienų. 
Jaunas, gyvus, drąsus Dermonkūras, perbėgdamas nuo 
aptvaro prie aptvaro, nuo gyvatvorės prie gyvatvorės, pa- 
siekė Sen Žoržą ir rado generolą Mjojį, atmušinėjantį ne 
tik Proverą, bet ir Vurmserą. 

"Tuo metu, kai mūšio įkarštyje Dermonkūras priėjo 
prie Mjolio ir jį pasveikino, patrankos sviedinys nunešė 
pastarojo kepurę. 

— O! Čia tu, vaikeli, — tarė jam Mjolis. — Tave at- 
siuntė Diuma? 

— "Taip, generole. Jis išgirdo jūsų kanonadą ir, žino- 
damas prastą įtvirtinimų būklę, rimtai dėl jūsų susirūpino. 

— Gerai. Pasakyk jam, kad dėl manęs gali būti ra- 
mus; aš čia, aikštėje, įrengiau savo štabą ir, jei priešas 
peržengs šią aikštę, peržengs per mano kapą. 

— O Provera? — paklausė Dermonkūras. 

— Niekai! Provera spąstuose! Mano draugas Ožero 
jį praleido ir lipa ant kulnų, o aš jį sustabdžiau čia ir tuoj 
spirsiu į su... Taigi pasakyk Diuma, kad rytoj Provera bus 
atmuštas. 

Dermonkūras neturėjo daugiau ką veikti; jis grįžo į 
Sent Antuaną, kur mano tėvas buvo įrengęs štabą, kad 
būtų arčiau priešo. 

Sent Antuaną jis pasiekė penktą valandą. Prie ma- 
no tėvo karių prisijungė Viktoras su savo brigada, ir ge- 
nerolai pietavo, kai įėjo Dermonkūras ir pranešė, kad 
viskas einasi gerai. 

Ėjo trečia naktis be miego; mano tėvas ir Viktoras 
nenusirengę krito į lovas. Dermonkūras liko budėti ir pa- 
ruošti generolui Seriurjė ataskaitos apie savo ekskursiją 
į Sen Žoržą. 

Jis buvo visai pasinėręs į literatūrinę veiklą, kai ant pe- 
ties pajuto kažkieno ranką. Atsisukęs jis išvydo Bonapartą. 

— Na, — tarė jam generolas, — mes laimėjome Ri- 
voli mūšį; aš čia; Masenos divizija traukia iš paskos. Ką 
veikia Mjolis? Kur Provera? Ožero jį praleido, bent man 
taip sakė; ar jis bent persekioja? Ką daro Vurmseras? Ar 
jis bandė pajudėti? Ei, kalbėk! 


7* 

— Generole, — taip pat lakoniškai atsakė Dermon- 
kūras, — Ožero buvo prispaustas, bet užpuolė Proverą 
iš užnugario ir paėmė du tūkstančius belaisvių bei ketu- 
rias patrankas. 

— Gerai. 

— Provera puola Sen Žoržą, kur Mijolis laikosi visą 
dieną ir laikysis iki paskutinio kareivio. 

— Gerai. 

— Vurmseras bandė išeiti, bet buvo vėl atstumtas į 
Mantują. 

— Gerai, kur Diuma? 

— Aš čia, generole, — atsakė mano tėvas, pasiro- 
dęs ant savo kambario slenksčio. 

— Ak! Tai jūs, pone, — tarė jam Bonapartas, pervė- 
ręs žvilgsniu. 

Žvilgsnis buvo toks, kad mano tėvas negalėjo nepa- 
prašyti paaiškinimo. 

— Taip, tai aš. Kas nutiko? 

— Nutiko tai, pone, kad generolas Seriurjė vakar 
jums parašė du laiškus. 

— "Taip, ir kas? 

— Pirmame jis rašė, kad puolimo atveju jis trauksis 
į Guajotą. 

— Taip, generole. 

— Ar atsakėte į tą laišką? 

— "Taip. 

— Ką atsakėte? 

— Norite Žinoti? 

— Suteikite tokį malonumą. 

— Gerai. Aš jam atsakiau: “Traukitės po velnių, jei 
norite, aš užmerkiu akis; tačiau aš verčiau leisiuosi už- 
mušamas, nei pasitrauksiu bent per žingsnį". 

— Ar Žinote, kad, jei man parašytumėt tokį laišką, 
liepčiau jus sušaudyti. 

— Gali būti; bet kažin, ar jūs man parašytumėt tokį 
laišką, kokį parašė jis. 

— "Teisingai, — ramiai atsakė Bonapartas. 

Paskui jis vėl atsisuko į Dermonkūrą. 

— Eikite, liepkite išrikiuoti pulkus į tris kolonas, — 
tarė jis, — ir kai bus atlikta, praneškite. 

Dermonkūras išėjo, Tada Bonapartas kreipėsi į ma- 
no tėvą, kuris jau ketino grįžti į kambarį. 

— Pasilikite, generole; turiu jums tai, ko nepasakiau 
prie adjutanto: po velnių, kai rašote panašius laiškus savo 
vyresnybei, tai rašykite bent pats, o ne diktuokite sekreto- 
riui! Daugiau apie tai nekalbėsime. Kokie vadai čia yra? 

— Na, generole, pirmą koloną sudaro 57-ta pusbri- 
gadė su savo vadu Viktoru; antrajai vadovaus generolas 
leitenantas Rembo, mūsų štabo viršininkas; trečiajai — 
pulkininkas Moro, 11-0s pusbrigadės vadas. 

— Tai gerai. Kur Viktoras? 

— O! Jis netoli, — tarė mano tėvas, — pasiklausyki- 
te ir išgirsite jo knarkimą. 

— Pažadinkite. 

Mano tėvas įėjo į gretimą kambarį ir papurtė Vikto- 
rą, kuris niekaip nenorėjo pramerkti akių. 

— Na po velnių! — nekantraudamas tarė tėvas. — 
Pabusk pagaliau! 

— Kokio velnio nori? — bambėjo Viktoras. 

— Noriu tave pakelti divizijos generolu. 

— Mane? 

— Taip. Bonapartas čia, jis tave paskyrė vadovauti 
kolonai rytdienos mūšyje. 

— O! Po velnių! 

Viktoras pasipurtė ir pašoko ant kojų. 

"Tuo pat metu grįžo Dermonkūras. 

— Na? — paklausė Bonapartas. 

— Jūsų įsakymas įvykdytas, generole. 

— Puiku! Dabar eik į Favorito apylinkes pasidairyti, 
kaip laikosi priešas. 

Dermonkūras išėjo. 

Aštuntą valandą vakaro mūsų pulkai užėmė Favori- 
tą. Dermonkūras nuėjo pirmyn už avanpostų Mantujos 
link, kad duotų ženklą, kai tik Vurmseras išeis iš miesto. 

Jau po trijų ketvirčių valandos iš toli pasigirdo jo 
skardus balsas: 

— Ant arklių, generole, ant arklių! Priešas mane 
vejasi! 

Iš tiesų jis vos paspruko, jautė, kad jį vejasi ir šaukė- 
si pagalbos. 

Mano tėvas šoko ant arklio ir su 20-uoju dragūnų 
pulku užgriuvo priešą, nustūmė jį atgal į buvusią vietą ir 
ten sulaikė iki aušros; tuo tarpu Masenos divizija, apirusi 
po sunkaus ir tolimo žygio, pasiekė Marmirolą ir Sent 
Antuaną, kur buvo išformuota. 

Bonapartas ketino, nemažindamas tempo, vienu 
smūgiu, susidoroti su Provera, kaip buvo susidorojęs su 
Alvicu. 

Iš tiesų nuo tada, kai Proverai nepavyko žengti į 
Mantują, kai Ožero lipo jam ant kulnų, nuo tada, kai, iš 
priekio puolant Mioliui, Bonapartas su Masenos divizija 
smogė į tlangus, Provera buvo žuvęs. 

Naktį Bonapartas praleido ruošdamasis mūšiui. 

Mano tėvas liko savo poste; tai buvo svarbus postas, 
nes reikėjo miesto ribose laikyti Vurmserą ir jo penkioli- 
ka ar dvidešimt tūkstančių vyrų, tai yra, visą įgulą, kuri ir 
be Proveros pagalbos buvo daug stipresnė už tuos, kurie 
ją blokavo. 

Naktį Proverai pavyko susisiekti su Vurmseru ir ry- 
tojaus dieną suorganizuoti ataką į Favoritą ir Montadą. 
Nei Mantujoje, nei Proveros stovykloje nežinojo, kad Bo- 

napartas ir jo pulkai, vakar laimėję Rivoli mūšį, jau atvy- 
ko. Jei tokia Žinia ir būtų juos pasiekusi, niekas nebūtų ja 
patikėjęs. 

Penktą valandą ryto mano tėvą užpuolė Vurmse- 
ras; kova buvo nuožmi. Po laiško, kurį prieš tris dienas 
parašė Seriurjė, mano tėvas negalėjo trauktis ir nesi- 
traukė; su dviem ar trim pulkais, tarp kurių buvo ir jo 
dragūnų pulkas, jis laikėsi tvirtai ir davė laiko Bonapar- 
tui atsiųsti 57-tą Viktoro pusbrigadę, kuri, norėdama 
pasiekti ir išvaduoti dragūnus, prakirto tokią siaubin- 
gą, krauju plūstančią spragą, kad nuo tada buvo vadi- 
nama Siaubūne. 

Mano tėvą rado su septyniais ar aštuoniais šimtais 
vyrų viduryje lavonais nukloto lauko; po juo vieną arklį 
užmušė, su antruoju jį palaidojo patrankos sviedinio iš- 
raustoje duobėje, iš kurios išsikapstė tik raitelis. 

Atstumtas Vurmseras kovėsi prie Favorito; tačiau Fa- 
voritas, ginamas tūkstančio penkių šimtų karių, atlaikė 
Vurmsero spaudimą, ir kariai net išėjo iš už įtvirtinimų 
sienos. Po šio išsiveržimo, po pakartotino mano tėvo ir 
jo dragūnų puolimo, neatlaikęs galingojo Viktoro, kurio 
pailsėję pulkai kovėsi įnirtingai, Vurmseras buvo privers- 
tas trauktis ir vėl užsidaryti Mantujos mieste. 

"Taigi paliktas Provera buvo Žžlugęs; atsidūręs tarp Bo- 
naparto, Miolio, Seriurjė ir Ožero su penkiais tūkstan- 
čiais vyrų, jis sudėjo ginklus; kiti jo pulkų likučiai žuvo. 

Per dvi dienas buvo laimėti Rivoli ir Favorito mū- 
šiai, sutriuškintos dvi armijos, paimta dvidešimt tūkstan- 
čių belaisvių, atimtos visos patrankos ir amunicija, aust- 
rai prarado bet kokią galimybę tęsti kampaniją ar bent 
suformuoti penktą armiją, — ir visa tai dėka atsitiktinu- 
mo: sėkmingai mano tėvo iš šnipo atimtas laiškas ir atsi- 
skleidęs Napoleono genialumas. 

Vien mano tėvo brigada paėmė šešias vėliavas. Jau 
rytojaus dieną, nivozo 28 d., mano tėvas iš generolo Se- 
riurjė gavo tokį laišką: 


“Roverbelos štabas, V vienos ir nedalomos 
Respublikos metų nivozo 28 d. 


Seriurjė ir t.t. 


Malonėkite įsakyti, generole, kad jūsų vakar die- 
ną iš priešo atimtos vėliavos būtų atgabentos čia ir 
perduotos generolui Bertjė, o jam nesant, man. 

Vyriausiasis vadas įsakė duoti po keturis luido- 
rus kiekvienam vyrui, kuris perduos vėliavą. 

Su broliškais sveikinimais 

Seriurjė". 


Dar vakare po mūšio mano tėvas buvo gavęs iš Se- 
riurjė laišką, prie kurio buvo pridėtas laiškas Vurmse- 
rui. Tas laiškas — ne kas kita, kaip reikalavimas atiduo- 
ti Mantują. 

Štai generolo Seriurjė laiškas: 


“Roverbela, V metų nivozo 27 d. 
Seriurjė ir t.t. 


Pranešu jums, generole, kad aš išleidau įsaky- 
mą 57-tai ir 18-tai pusbrigadėms vykti į Favoritą ir 
perspėjau, kad jos bus jūsų dispozicijoje. Vis dėlto 
atkreipiu jūsų dėmesį, kad šie junginiai jums per- 
duodami trumpam laikui, todėl juos naudokite tik 
būtiniausiu atveju. 

Ataskaitoje vyriausiajam vadui minima, kad jūs su- 
laikėte didelę vilkstinę su grūdais ir jaučiais; jei tai tie- 
sa, liepkite ją varyti į Porto Lenjaną su gera apsauga. 

Visa iš priešo atimta artilerija ir šovinių dėžės 
taip pat turi būti išsiųstos į mūsų artilerijos parką ir 
nedelsiant. Postams įsakykite išlaikyti kuo didžiau- 
sią budrumą. Įtariama, kad Vurmseras gali pasinau- 
doti mūsų džiaugsmu ir pasprukti. 

Su broliškais sveikinimais 

Seriurjė. 

P.S. Prašau jūsų, generole, kuo greičiau persiųsti 

generolui Vurmserui čia pridėtą laišką. 


Seriurjė". 


Jaučių ir grūdų vilkstinė tuoj pat buvo išsiųsta į Len- 
janą, o laiškas pasiekė Vurmserą tą pačią naktį. 

Armijai labai reikėjo tų grūdų ir mėsos; kaip įrody- 
mas štai generolo Seriurjė laiškas, rašytas dar nivozo 20 d. 


“Man buvo pranešta, generole, kad trūksta mė- 
sos; apie tai anksčiau nekalbėjau, nes nemačiau iš- 
cities. Mes atsidūrėme tokioje pat situacijoje kaip 
pulkai prie Veronos. Daviau įsakymą karo komisa- 
rui ieškoti grūdų pas vietinius gyventojus, kol galė- 
sime pasiūlyti ką nors geresnio. 

Man niekada netrūksta jėgų, generole, rūpintis 
kareiviais; tie, kurie pas mane tarnauja, tai žino. 

Užsakiau drabužių ir amunicijos; dar prieš ma- 
no atvykimą buvo pažadėta tūkstantis milinių ir ke- 
lios poros batų visai divizijai, bet nieko negauta. 

Prašau, priminkite vyriausiajam komendantui 
mano prašymą; tai būtina, kad padoriai atrodytume 
prieš vyriausiąjį vadą. 

Su broliškais sveikinimais 

Seriurjė". 

Na, o Mantujos įgula, suprantama, atrodė dar liūd- 
niau: badas pasiekė tokį lygį, kad viena višta kainavo de- 
šimt luidorų, o katė — penkiolika; dar buvo galima gauti 
žiurkių po du luidorus, bet labai sunkiai. 

Kas dvi savaites Vurmseras eidavo išpažinties ir kiek- 
vieną kartą kanauninkui Kavalini, švento Andriejaus ko- 
legijos klebonui, atsiųsdavo didžiulį gabalą arklienos pa- 
tiekti pietums jo namuose. Tos dienos būdavo tikros šven- 
tės, ir pietų likučiais kolegija gyvendavo visą savaitę. 

Remdamasis laišku, kurį mano tėvas jam persiuntė 
naktį iš nivozo 27-tos į 28-tą, Vurmseras pasiryžo kapitu- 
liuoti pliuvuazo 2 d. (1797 m. sausio 22 d.), tačiau pasi- 
davė tik 14 d., o prancūzų armija įŽengė į miestą to pa- 
ties mėnesio 16 d. 

Jam buvo leista laisvai išeiti iš Mantujos su štabu, 
dviem šimtais vyrų kavalerijos, penkiais šimtais Žmonių 
paties pasirinkimu ir šešiomis patrankomis. Visa likusi 
įgula, trylika ar keturiolika tūkstančių karių, buvo paim- 
ta į nelaisvę ir nuvaryta į Triestą mainams. 

Kaip mano tėvas numatė, Viktoras buvo pakeltas į 
divizijos generolus, o Vo tapo brigados generolu. Kaip 
ypač pasižymėjusius generolus Bonapartas paskelbė Briu- 
ną, Vjelą ir Boną, taip pat brigadų vadus Destengą, Marki 
ir Iurneri. Apie mano tėvą nebuvo kalbos, ir jo vardas 
net nebuvo ištartas. 

Bonapartui tai buvo įprasta — jis nemėgo per daug 
pasižymėjusių generolų. Kelermanas gali paliudyti. 

Mano tėvas, kuris perėmė laišką, atskleidusį Alvico 
planą, kuris sulaikė Vurmserą Mantujoje, kuris paėmė 
šešias vėliavas iš divizijos, tris kartus didesnės nei jo, po 
kuriuo buvo užmušti du arkliai, ne tik nebuvo paminė- 
tas, bet dar daugiau: jo divizija buvo sujungta su Mase- 
nos divizija, — o tai jau nemalonė! 

Perpykęs mano tėvas norėjo išeiti į atsargą. Sutruk- 
dė Dermonkūras. 

Per jį mano tėvas sužinojo, kad generolas, kuriam 
buvo pavesta duoti ataskaitą apie apsiaustį, mano tėvą 
Favorito mūšyje įvertino kaip likusį stebėjimo poste. 

Pirmiausia jis susilaukė tokios reakcijos: 


“ITALIJOS ARMIJA 
Jungtinė Mantujos divizija, 20-tas dragūnų pulkas 


Mes, žemiau pasirašę, 20-to dragūnų pulko ka- 
rininkai, liudijame, kad divizijos generolas Diuma 
šio mėnesio 27 dienos mūšyje prie Mantujos po sa- 
vimi prarado arklį, kuris buvo užmuštas, o kitas pa- 
laidotas sviedinio išraustoje duobėje. 


Parašyta Marmirolo bivake V prancūzų Respub- 
likos metų nivozo 29 d. 

Pasirašo: Bontenas, puskarininkis; Bodenas, 
puskarininkis; Diubua, jaunesnysis leitenantas; 
L.Bonfrua, jaunesnysis leitenantas; A.Z. Bonaras, bri- 
gados vadas; Le Komtas, leitenantas; Lebrenas, lei- 
tenantas; Dežanas, kapitonas; Buzatas, leitenantas". 


Be to, mano tėvas parašė Bonapartui: 


“Generole, 

aš sužinojau, kad vienas šiknius, kuriam buvo 
pavesta duoti 27-tos dienos mūšio ataskaitą, mane 
pateikė kaip stebėtoją. 

Aš jam nelinkėčiau tokio stebėjimo, nes jis pri- 
dėtų į kelnes. 

Su broliškais sveikinimais 

Aleks. Diuma“". 

Laiškas, pranešantis apie mano tėvo divizijos prijun- 
gimą prie Masenos divizijos buvo sausas, net įžeidus žmo- 
gui ir ne tokio jautraus charakterio kaip mano tėvo. 

Štai jis. Jis buvo parašytas rytojaus dieną po to paties 
mūšio, kurio metu po mano tėvu buvo užmušti du arkliai. 


“Roverbelos generalinis štabas, V vienos ir 
nedalomos Respublikos metų nivozo 28 d. 


Divizijos generolui štabo viršininkas 


Vyriausiasis armijos vadas įsako divizijos generolui 
Diuma vykti į Marmirolą, kai tik jo vietą užims generolas 
Sabo, ir prisistatyti į generolo Masenos diviziją aktyviai 
tarnybai, vadovaujant minėtam generolui Veronoje. 


Aleks. Bertjė". 


Šį kartą nebebuvo ne tik broliškų, bet ir jokių sveiki- 
nimų. 


VIII 


Pirmasis mano tėvo vaidas su Bonapartu. — Mano 
tėvas išsiunčiamas į vieną Masenos armijos korpusą. — 
Tirolyje jis vadovauja kartu su Žuberu. — Žuberas. — Ti- 
rolio kampanija. 


Mano tėvą labiausiai siutino tai, kad Bonapartas “pa- 
tikėjo“ jo, stebėtojo, vaidmeniu, nors jo paties įsakymu 
mano tėvas vykdė tą heroišką 27-tos dienos gynybą, kai 
su tris kartus mažesne nei Vurmsero kariuomene jį at- 
stūmė atgal į Mantują. 

Štai įsakymas, kurį Bonapartas padiktavo Bertjė tuo 
metu kai, palikęs Sent Antuano presbiteriją, mano tėvas 
savo dragūnų pulko priešakyje išjojo sutrukdyti naktiniam 
Vurmsero išėjimui iš miesto. 


“Generalinis štabas 
Roverbela, nivozo 26 d. aštunta valanda vakaro 

Vyriausiasis kariuomenės vadas įsako jums, ge- 
nerole, tuoj pat vykti su dviem lengvosiomis patran- 
komis ir visa kavalerija, kokią tik galite surinkti, taip 
pat su šimtu dragūnų, kuriuos jis šį vakarą atsiuntė', 
žvalgyti priešo pozicijų, stebėti jo judėjimo ir būti 
pasirengusiam jį pulti bei laikytis, kol atvyks gene- 
rolas Dalmanjis, kuriam vyriausiasis armijos vadas 
taip pat siunčia įsakymą. 

Šį vakarą į Roverbelą atvykę pulkai yra pervar- 
g€ ir jiems reikia bent dviejų valandų poilsio; po to 
jie bus pasirengę judėti; jie gaus vyriausiojo vado įsa- 
kymą pakilti tik tada, kai jis gaus jūsų žvalgybos ata- 
skaitą apie padėtį įvairiuose Molinelos taškuose. 

Kad ir kas nutiktų, jūs turite permesti į Sen Žor- 
Žžą maisto produktų ir Žmonių tiek, kad tas postas 
galėtų gintis keturiasdešimt aštuonias valandas. Vy- 
riausiasis vadas jau davė jums įsakymą per generolą 
Seriurjė* surinkti tūkstančio penkių šimtų Žmonių 
junginį iš jūsų divizijos elito, kad jis būtų netoli tos 
vietos, kur priešas išdėstęs komunikacijas su Man- 
tujos įgula, ir galėtų, susiklosčius palankioms aplin- 
kybėms ar gavus mano įsakymą, pradėti puolimą. 
Jums nereikia bijoti, kad liks tuščias Sent Antuanas, 
ten išvyksta pastiprinimas. 


' Būtent tų dragūnų priešakyje mano tėvas ir išjojo armijos va- 
dui matant; tačiau Bonapartas tvarkė taip, kad atrodytų, jog viskas 
vyksta jo įsakymu ir jo iniciatyva. Panašių keistų dalykų pamatysime 
kalbėdami apie Piramidžių mūšį. Bonapartas buvo meistriškas reži- 
sierius; leiskime sau tikėti, kad Apvaizda, pasirinkusi jį kaip instru- 
mentą, darydama iš Žmogaus genijų, taip pasielgė savo sugalvotos 
pjesės sėkmei užtikrinti. ( Aut. past.) 

* Matėme, kad tas įsakymas mano tėvą pasiekė dar dieną, gero- 
kai prieš atvykstant Bonapartui. ( Aut. past.) 

Informuokite vyriausiąjį vadą apie žvalgybos re- 
zultatus ir visus veiksmus, kuriuos atliksite. 


Aleks. Bertjė“. 


Iš tiesų būtent iš Sent Antuano Bonapartas išsiun- 
tė mano tėvo išvaduoti iš keturiskart gausesnio jį apsu- 
pusio priešo įžymiąją 57-tą pusbrigadę, kuri rado tėvą 
pusiau palaidotą sviedinio duobėje, jo arkliui jau tapu- 
sioje kapu. 

Masena suprato netikėtos į mano tėvą nukreiptos 
nemalonės priežastis, todėl mano tėvą sutiko ne tik kaip 
draugą, bet ir kaip žmogų, kurio karinius sugebėjimus 
labai vertino. Taigi jį paskyrė vadovauti avangardui. 

Būtent to avangardo priešakyje mano tėvas kovėsi 
prie Sent Mišelio, įžengė į Visensą ir dalyvavo Basano 
mūšyje. 

Per šešis mėnesius, kaip pats Bonapartas sakė savo 
karinėje proklamacijoje popiežiui, Italijos armija paėmė 
šimtą tūkstančių belaisvių, keturis šimtus patrankų ir su- 
triuškino penkias armijas. 

Suprantama, kad šis karas su popiežiumi buvo juo- 
kai. Pliuvuazo 16 d. mes valdėme Romaniją, Urbeno ku- 
nigaikštystę, Ankono, Ombri pasienio sritis ir Periužja 
bei Kamerino apygardas. 

Pagaliau pliuvuazo 30 d. (vasario 19 d.) prancūzų 
Respublika ir Popiežiaus sosto suverenas pasirašė 'Iolen- 
tino taikos sutartį, pagal kurią Šventasis Tėvas perleido 
Prancūzijai Avinjoną ir Venecijos grafystę, atsisakė tei- 
sių į Ferari ir Boloniją, taip pat į Romaniją, be to, sutiko 
su Ankono miesto, tvirtovės ir teritorijos okupacija. Be 
to, jis įsipareigojo tuoj pat įnešti į Italijos armijos kasą 
trisdešimt milijonų, viešai pripažinęs Basviliui padarytą 

žalą ir pažadėjęs sumokėti šimtą tūkstančių frankų tiems, 
kurie nukentėjo. 

Pagaliau popiežius įsipareigojo atiduoti Bolonijos 
paliaubose paminėtus meno kūrinius bei manuskriptus 
ir grąžinti Prancūzijos Respublikai Meno mokyklos rū- 
mus, kurie buvo jos nuosavybė. 

Tolentino taikos sutartimi baigėsi ši pirmoji kampa- 
nija Italijoje, kuri išvydo Hanibalo genijaus ir Aleksan- 
dro sėkmės atgimimą. 

Kol prancūzų Respublika Bonaparto asmenyje pa- 
sirašinėjo taikos sutartį su popiežiumi, austrai Tirolio kal- 
nuose surinko šeštą armiją ir jos vadovavimą imperato- 
rius patikėjo princui Šarliui, pelniusiam gerą reputaciją 
Reino kampanijos metu. 

Princas Šarlis perėmė vadovavimą 1797 m. vasario 
(V metų pliuvuazo) mėnesį. 

Vasario pabaigoje, tai yra, vantozo 8 ir 9 dienomis, 
priešo armija buvo išsidėsčiusi taip: pagrindinis korpu- 
sas stovėjo prie Tagliamento; dešinysis sparnas, vadovau- 
jamas generolo Kerpano ir generolo Lodono, už La La- 
vi bei La Noso ir gynė Tirolio prieigas. Princas Liusinja- 
nas, taip šauniai kovęsis Rivoli mūšyje, su savo brigada 
užėmė tarpą tarp dviejų atšakų ir įsitaisė Feltro apylin- 
kėse; pagaliau avangardas, vadovaujamas generolo Ho- 
hencolerno, apsistojo prie Pjavo. 

Iš savo pusės Bonapartas, kuriam pavyko atitraukti 
aštuoniolika tūkstančių karių iš Reino armijos, žygio į 
"Treviso miestą metu surinko keturias divizijas. Masena 
buvo Basane; generolas Gijo — Trevise; Bernadotas, ku- 
ris turėjo tuoj pasirodyti, užims Padują; Žuberas su savo 
ir generolų Baragė d'Iljė bei Delmo divizijomis stovėjo 
Kerpane ir Lodone. Pagaliau Viktoras ir septyni tūks- 
tančiai penki šimtai vyrų liko Ankone, tuo tarpu Kilme- 

nas su maždaug šešiais tūkstančiais vyrų saugojo Lom- 
bardiją bei Pjemonto ir Genujos sienas. 

Iš viso austrai suformavo trisdešimt penkių tūkstan- 
čių Karių armiją, 0 prancūzai — trisdešimt šešių ar tris- 
dešimt septynių tūkstančių. 

Apie vantozo vidurį mano tėvas gavo įsakymą pa- 
likti Masenos korpusą Basane ir Trante ir vykti pas Zu- 
berą. 

Žuberas, pas kurį jį nusiuntė, buvo žymus žmogus 
tos epochos, ypač gausios žymių žmonių. Jis buvo gražus 
jaunas vyras, tikras respublikonas, Marso, Ošo ir, drįstu 
teigti, mano tėvo mokyklos auklėtinis. Kaip Marso, kaip 
Ošo ir kaip mano tėvas, jis mirė jaunas. Tiktai Marso ir 
Žuberui teko laimė mirti nuo tiroliečių kulkų, tuo tarpu 
Ošo ir mano tėvas mirė nunuodyti. 

Žuberas buvo vienas iš Rivoli mūšio herojų. Kaip 
mano tėvas Favorite, jis prarado po savimi užmuštą arklį 
ir, pagriebęs grenadieriaus šautuvą, likusią dienos dalį 
kovėsi ant savų kojų. Tą dieną, kai jo kariai atėmė kelias 
patrankas ir suvarė priešą į Adižo upę, jis užsitarnavo 
divizijos generolo laipsnį. 

Sakėme, kad jis vadovavo dvidešimčiai tūkstančių vy- 
rų Tirolyje, kai pas jį vadovauti kavalerijai buvo paskir- 
tas mano tėvas. 

Mano tėvą Žuberas sutiko labai nuoširdžiai. 

— Brangusis Diuma, — tarė jis, — jei palikčiau jus 
vadovauti tam, kam jus paskyrė, užimtumėt gana iliuzinį 
postą, nes savo valdžioje turėtumėt tik du dragūnų pul- 
kus, 5-tą ir 8-tą, tokius nepilnus, kad iš abiejų galima su- 
formuoti tik vieną padorų. Esu tikras, kad tas, kuris jus 
siuntė, to nesuprato. Aš turiu dvidešimt tūkstančių vyrų; 
atiduosiu jūsų valdžion dešimt tūkstančių, tiksliau, mes 
abu vadovausime visiems. 

Mano tėvas padėkojo Žuberui. Bonaparto neteisin- 


gas elgesys su juo buvo toks akivaizdus, kad Žuberas, kaip 
ir Masena, tokį elgesį priėmė kaip vyriausiojo vado įsi- 
kaltos nuomonės padarinį ir nekreipė dėmesio. 


Abu generolai gyveno kartu; o kai pradėjo rengtis 


karo veiksmams, kartu apjojo avanpostus ir nusprendė 
pradėti puolimą rytojaus dieną. 


Ta rytojaus diena buvo 1797 m. kovo 31 d. (V metų 


vantozo 30 d.). 


Tą pačią dieną mano tėvas iš Žubero gavo oficialias 


instrukcijas, iš anksto apibrėžiančias jų santykius. 

“LAISVĖ — IYGYBĖ 


Tranto štabas, V prancūzų Respublikos 
metų nivozo 29 d. devinta valanda ryto 


Divizijos generolas Zuberas divizijos generolui 
Diuma 


Generole, šiandien jūs privalote išvykti į Segon- 
zaną ir imti vadovauti dviem generolo Beljaro bri- 
gadoms: 22-ai lengvajai ir 85-tai nepaprastajai, taip 
pat generolo Peltjė 14-tai smogiamajai. 

Jūs įsakysite generolui Beljarui ir jo 85-tai bri- 
gadai sutemus palikti dabar užimamas pozicijas ir 
atvykti į Segonzaną. Generolas Peltjė taip pat turi 
ten vykti ir taip pat naktį, kad priešas nepastebėtų 
judėjimo. Surinkite ir paruoškite visus pulkus taip, 
kad likus dviem ar trim valandoms iki aušros, būtu- 
mėt pasirengę persikelti per Vaisą ir užpilti Favė bei 
Lembro kaimus. 

Savo kolonų priešakyje pastatykite visus kara- 
binierius ir visus grenadierius. 


Kaip sutarėme, jūs suformuosite dvi kolonas, 
persikelsite per Vaisą dešiniau Favė kaimo ir susto- 
site prie daubos, esančios per ketvirtį valandos ke- 
lio nuo kaimo, kad vėliau galėtumėt pulti per mišką 
ir taip supainioti visus priešo planus. Užėmęs Favė, 
jūs patrauksite į Lembrą ir surengsite ataką, su savo 
lengvaisiais pėstininkais perėję daubą, skiriančią jį 
nuo Favė kaimo. 

Taip pat jūsų užduotis bus apeiti priešo postą 
kalnuose ir nuvaryti į lygumą arba į kaimą, kur jį už- 
pulsite su savo karabinieriais bei grenadieriais ir leng- 
vąja pėstininkija; jūsų 85-oji ir 14-oji šaulių pusbri- 
gadės liks rezerve ant kelio iš Favė į Lembrą prie 
daubos. 

Kad užmaskuotumėt tikrąjį puolimą Albjano— 
Segonzano ruože, įsakysite generolams Peltjė ir Bel- 
jarui surengti tariamas atakas tuo pat metu, bandant 
net kai kuriose vietose persikelti per upę po priešo 
ugnimi. 

Šiai atakai generolas Baragė d'Iljė jums duos 
penktadalį bataliono; jis sudarys jūsų pajėgas kartu 
su dviem kitomis pusbrigadėmis ir liks prie Vaiso bei 
Sevinjano; visi kiti liks Segonzane. 

Įsakysiu perkelti dar vieną batalioną ir karabi- 
nierių būrį į Bedolą apgaulingai Sovero atakai. Su- 
sisiekite su generolu Beljaru, kuriam aš taip pat da- 
viau visus nurodymus. 

"Tuo atveju, jei jūs užimsite Lembrą — tikiuosi 
taip ir įvyks — prieš atvykstant kolonoms nuo Vai- 
so, persekiosite priešą. Tačiau saugokitės pastipri- 
nimo, kuris gali jam ateiti per kalnus iš Sulurno. 

Segonzane bus trys patrankos, kurių ugnies prie- 
dangoje galėsite persikelti per upę dieną, jei nepa- 

vyks sulaukti nakties. Su savim privalote turėti še- 
šiasdešimt tūkstančių šovinių, taip pat trims dienoms 
maisto ir dvi porcijas degtinės. 

Atkaklumas puolant; jokių kareiviškų pokštų; 
griežčiausias draudimas padeginėti; tiroliečių nugin- 
klavimas — tokios, kaip žinote, nes pats skaitėte, vy- 
riausiojo vado instrukcijos. 

Mano siunčiamą proklamaciją išspausdinsite ir 
išplatinsite. 

Sėkmės. 

Žuberas." 


Kaip rašoma Žubero instrukcijose, nivozo 30 d. an- 
trą valandą nakties mano tėvas išvyko iš Albjano ir su 5- 
ąja, 14-ąja ir 85-ąja pusbrigadėmis bei 22-ąja lengvąja su- 
stojo prie Segonzano pilies rengtis persikelti per Vaiso 
upę. Vos tik pirmasis vyras įbrido į vandenį, pamatė, kad 
persikėlimas nebus lengvas. Nors vanduo siekė tik lie- 
menį, srovė buvo tokia stipri, kad, įveikę tik trečdalį bras- 
tos, penki ar šeši vyrai griuvo ir srovės pagauti trenkėsi į 
viduryje upės kyšančias olas. 

Mano tėvui kilo mintis pasinaudoti tomis uolomis ir 
prie jų pastatyti užtvarą; jis išrinko pačius tvirčiausius vy- 
rus, jiems komanduoti paskyrė Dermonkūrą ir sustatė 
skersai upės. Dabar nebebuvo jokio pavojaus: vyrus, ku- 
riuos pagriebdavo srovė, sulaikydavo ta gyva grandinė. 
Netrukus avangardas, sudarytas, kaip liepė Žuberas, iš 
grenadierių su mano tėvu ir Beljaru priešakyje, pasiekė 
kitą upės krantą. 

Greitai mano tėvas užėmė visus atramos punktus, 
kuriuos priešais turėjo prie Segonzano. Pasiekęs aukštu- 
mas, kylančias virš Favė, jis užpuolė tą kaimą, kuris po 
atkaklaus pasipriešinimo pasidavė. 

Paėmęs Favė, jis tuoj pat patraukė į Lembrą, kur prie- 
šas buvo įsitvirtinęs su dviem patrankomis. Išvykdamas 
mano tėvas pasirūpino vieną koloną paleisti per kalnus, 
stūksančius už tų kaimų. 

Priešas gynėsi nuožmiai, bet iš už kalnų pasirodė ka- 
reivių kolona ir taip prispaudė, kad jis buvo priverstas 
trauktis į lygumą. Tada mano tėvas dar spūstelėjo, ir per- 
galė buvo mūsų; įtvirtinimai užimti, abi patrankos paim- 
tos, o kartu su jomis ir du tūkstančiai belaisvių. Kaip ypač 
drąsiai pasirodžiusius šiame puolime, mano tėvas pažymė- 
jo generolą Beljarą ir puskarininkius Valenteną bei Ljebo. 

Bataliono vadas Martenas su dvidešimt penkiais vy- 
rais paėmė du šimtus priešo belaisvių. Mano tėvas pa- 
prašė paaukštinimo tam karininkui, taip pat savo adju- 
tantams Dermonkūrui ir Lamberui bei puskarininkiui 
Miljankui. 

Paėmęs Favė ir Lembrą, mano tėvas įsakė genero- 
lui Beljarui su kolona traukti į Lesinjaną, kur priešas 
tvirtai laikė pozicijas; reikėjo priešą iš ten iškrapštyti. 
"Tuo tarpu mano tėvas pasuko į Salurną, kad palaikytų 
Žubero veiksmus. 

Rytojaus dieną mano tėvas su savo kolona atjojo į 
Kastelaną ir paėmė kelis belaisvius. Vakare jis pasitarė 
su generolu Baragė d'Iljė, ir buvo nuspręsta rytojaus die- 
ną užpulti Korano, Altrivo, Katelo 17 Kavalezo kaimus. 

Pulkai sugulė poilsio. 

Žerminalio 2 d. antrą valandą nakties pulkai patrau- 
kė keliu į savo atakos tikslą, bet priešas jau buvo pasi- 
traukęs. Generolas Pižonas, pasiųstas generolo Baragė 
d'Iljė, persekiojo jį iki Tezaro kaimo, po to, paklusdamas 
nivozo 30 d. instrukcijoms, nusileido į Njumarką. Deši- 
niajame Adižo krante austrų generolas Lodonas, laikęs 
Moto ir Kaldero kaimus, patraukė į Bolzaną. 

Apie antrą valandą dienos iš šauniojo bataliono va- 
do mano tėvas sužinojo, kad priešas eina prie Njumarko 
tilto, per kurį būtų galima jam sukliudyti trauktis. Tą til- 
tą mums užpulti buvo taip pat svarbu, kaip ir priešui jį 
apginti. Mano tėvas įsakė generolui Beljarui su 85-ta pus- 
brigade žygiuoti ten: atvykęs prie tilto, jis sutriuškino prie- 
šą ir patraukė į Moto kaimą, kurį greit paėmė. 


“Aš, — rašė mano tėvas, — su 5-tuoju dragūnų 
pulku puoliau priešo kavaleriją, Kuri ėjo į mane; ją 
išmušiau iš vėžių, nors skaičiumi ji viršijo mūsų pa- 
jėgas. Kardu perkirtau galvą vadui ir kaklą vienam 
raiteliui. Pulkas, kuriam komandavau, austrams at- 
nešė šimto Žmonių, užmuštais ir sužeistais, nuostolį. 
Šiame susirėmime ypač pasižymėjo puskarininkis 
Blondo“". 


Matome, kaip paprastai mano tėvas pasakojo apie 
įvykius, kuriuose pats dalyvavo. Tas 5-tojo dragūnų pul- 
ko puolimas buvo nuostabus. Savo raporte Bonapartui 
Žuberas rašė, kad mano tėvas buvo austrų kavalerijos 
siaubas. Apie šį susirėmimą Dermonkūras pasakojo taip: 


“Generolas Diuma savo kavalerijos priešaky- 
je perlėkė tiltą ir užgriuvo kelis priešo eskadronus, 
savo rankomis užmušė vadą ir vieną kareivį, atlė- 
kusį jam į pagalbą, sulaikė pėstininkus vynuogynuo- 
se ir, persekiodamas kavaleriją, sumušė ją tik su 
šimtu Žmonių, palikęs mums surinkti po jo likusius 
austrus." 


Baigę tą puikią atakų seriją, mūsiškiai išžygiavo į 
Bolzaną, vis dar persekiodami priešą, kuris nuo jų lai- 

kėsi pagarbiu atstumu; į miestą jie įžengė be pasiprieši- 
nimo. Mano tėvas išsiuntė puskarininkį Blondo į žval- 
gybą iki Kolmano kaimo; Delma jis paliko Bolzano poste 
stebėti Lodono pulkų, ir žerminalio 4 d., antrą valandą 
nakties, pats patraukė Briksano keliu, kuriuo pasitrau- 
kė priešas. 

Paskaitykite, kaip mano tėvas pasakojo apie šiuos 
nuostabius įvykius, kurie jam pelnė Tirolio Horacijaus 
Koklio vardą; vėliau pamatysime, kaip apie tai pasakojo 
adjutantas Dermonkūras. 


“Radau priešą įsitvirtinusį beveik nepaimamo- 
se pozicijose Klosane; jis buvo užpultas ir priverstas 
palikti miestą; mūsų pulkai ten įžengė ir buvo už- 
klupti priešo kavalerijos, bet nesėkmingai. 

Su 5-uoju dragūnų pulku staigiai užpuolėme 
austrų kavaleriją; ją visai išvaikėme, palikę daug už- 
muštų ir sužeistų. Tūkstantis penki šimtai jų pėsti- 
ninkų buvo paimta į nelaisvę, likę persekiojami iki 
Briksano. Išsirikiavęs mūšio pozicijose, priešas ke- 
tino mūsų ten laukti; sutelkęs savo avangardą, aš 
nusprendžiau jį iš ten išvyti, bet jis pasitraukė mums 
tik priartėjus; su kavalerija aš jį nuvijau daugiau kaip 
mylią už Briksano. 

Per šiuos įvairius susirėmimus aš gavau tris kar- 
do kirčius; mano adjutantas Dermonkūras buvo su- 
žeistas šalia manęs". 


“Zerminalio 5 ir 6 dienos 
5 d. kariai ilsėjosi. 
Jūs buvote įsakęs generolui Baragė d'Iljė už- 
pulti priešą Žerminalio 6 d. prie Michaebacho, kur 
jis buvo įsitvirtinęs, o aš turėjau su savo kavalerija 


119 


paremti jo veiksmus. Jūs Žinote, generole, jūs pats 
matote, kaip jie elgėsi ir kaip prisidėjo prie tos die- 
nos sėkmės. 

Jūs taip pat Žinote, generole, kad po manimi 
buvo užmuštas arklys ir kad aš praradau savo daik- 
tus ir pistoletus, neįtikėtinai laimingai išvengęs bė- 
dos. Mano adjutantas Lamberas darė stebuklus. 

Šiandien jums išsiųsiu brigadų generolų rapor- 
tus, kurių dabar dar nesu gavęs. 


Briksanas, V Respublikos metų žerminalio 7 d. 
Aleks. Diuma. 
PS. Dovanoju tau savo apsiaustą, manau, jis 


nuostabus: jame yra septynios skylės nuo kulkų, ku- 
rių nė viena manęs nepalietė. Jis tau atneš laimę". 


Klosano tiltas. — Dermonkūro raportas. — Garbės 
žodžio belaisviai. — Lepažo pistoletai. — Trys vyriausieji 
vadai prie vieno stalo. 


Dabar leisime kalbėti Dermonkūrui; vien iš šio pasa- 
kojimo matyti, ką veikė mano tėvas, kurio beveik nematy- 
ti, kai jis pasakoja apie save, ypač kai pasakoja apie kitus. 


“Armija ilsėjosi Bolzane keturiasdešimt aštuo- 
nias valandas; šioje kampanijoje, kuri labiau panė- 
šėjo į greitą Žygiavimą nei į karą, tai buvo ilgas poil- 
sis. Generolas Delma liko Bolzane stebėti Lodono 
pulkų ir kelio į Insbruką. Kita armijos dalis su gene- 
rolu Diuma priešakyje rytojaus dieną išžygiavo už- 
pulti Briksano ir pabandyti pasiekti Kerpano armiją 
kuri žygiavo ta kryptimi. 

Jojome keliu palei upelį, vietomis vos sruve- 
nantį, vietomis virstantį ištisu vandens srautu, kuris 
tekėjo iš Juodųjų kalnų ir, išaugęs į didžiulę upę, 
įtekėjo į Adižą žemiau Bolzano. Kelias ėjo tai deši- 
niuoju krantu, tai, persimetęs per upelį, kairiuoju, 
paskui vėl už kelių mylių grįždavo į dešinįjį. Austrai 
atsitraukė taip skubiai, kad net nesugriovė tiltų. Mes 
lėkėme jiems iš paskos ir jau beveik nebeturėjome 
vilties pavyti, kai atjojo Žvalgai ir pasakė, kad austrai 
dviem vežimais užbarikadavo tiltą prie Klosano ir, 
matyt, linkę šį kartą mums sukliudyti per jį pereiti. 

Generolas Diuma, pasiėmęs penkiasdešimt dra- 
gūnų, tuoj pat išjojo apžiūrėti vietovės: aš jojau kartu. 

Prijoję Klosano tiltą tikrai radome jį užbarika- 
duotą, o už barikados — pėstininkus ir kavaleriją. 
Mes pamanėme, kad, įvertinęs padėtį, generolas 
lauks pastiprinimo, bet jis nieko nelaukė. 

— Na pirmyn! — sušuko jis. — Dvidešimt pen- 
ki vyrai nuo arklių ir nuvalyti tiltą! 

Dvidešimt penki dragūnai atidavė savo arklių 
pavadžius draugams ir po austrų pėstininkų ugnimi 
nubėgo prie tilto. 

Darbas nebuvo visai paprastas: pirmiausia, Veži- 
mai buvo labai sunkūs, be to, kulkos lėkė kaip kruša. 

— Ei, tinginy! — tarė man generolas. — Ar tu 
nenori padėti tiems šauniems vyrams? 

Aš nulipau nuo arklio ir įsikinkiau į vežimą, ta- 
čiau generolas, pamatęs, kad tilto valymas vyksta ne- 
pakankamai sparčiai, pats šoko nuo arklio ir atbėgo 
mums į pagalbą. Per minutę jis savo Herkulio jėga 
vienas padarė daugiau nei mes, dvidešimt penki. Sa- 
kydamas dvidešimt penki, aš šiek tiek perdedu, nes 
austrų kulkos buvo mus kiek praretinusios, ir penki 


ar šeši vyrai išėję iš rikiuotės, kai, laimė, pas mus at- 
bėgo šešiasdešimt pėstininkų. Jie pasklido abiejose 
tilto pusėse ir pradėjo taip šaudyti, kad austrai ge- 
rokai sutriko ir nebegalėjo ramiai taikytis. Galiau- 
siai mums pavyko vežimus nustumti į upę; darbą pa- 
lengvino tai, kad tiltas buvo be turėklų. 

Kai tik kelias buvo nuvalytas, generolas šoko ant 
arklio ir, net nepažvelgęs, ar jam iš paskos kas nors 
joja, per tiltą išlėkė į miesto gatvę. Aš jam sušukau: 
“Bet, generole, mes tik dviese!'“, tačiau jis negirdė- 
jo, tiksliau, nenorėjo girdėti. 

Staiga mes atsidūrėme priešais kavaleristų bū- 
rį, kurį generolas nedvejodamas puolė ir, kadangi 
jie jojo viena eile, vienu kardo smūgiu užmušė pus- 
karininkį, labai sunkiai sužeidė kareivį, kuris atsku- 
bėjo jam į pagalbą, ir kardo galu sužeidė trečią. Aust- 
rai, negalėdami patikėti, kad du žmonės išdrįso juos 
taip įžūliai užpulti, norėjo apsisukti ir sprukti, bet 
arkliai sutriko, susistumdė ir kartu su raiteliais ėmė 
griuvinėti. Tuo metu atjojo mūsų dragūnai su iš pas- 
kos bėgančiais pėstininkais, ir visas austrų būrys bu- 
vo paimtas į nelaisvę. 

Aš pagyriau generolą už tokį kardo smūgį ir pa- 
sakiau nieko panašaus anksčiau nematęs. 

— Tu dar geltonsnapis, — atsakė jis man, — 
pasistenk, kad tavęs neužmuštų, ir iki kampanijos 
pabaigos pamatysi dar daug įdomių dalykų. 

Mes paėmėme apie šimtą belaisvių. Tačiau ki- 
toje miestelio pusėje pastebėjome nuo kalnų besi- 
leidžiantį didelį kavalerijos pulką. Vos tik pamatęs 
generolas jį parodė dragūnams ir, palikęs belaisvius 
pėstininkams, su savo penkiasdešimčia vyrų nujojo 
austrų link. 

Mudu su generolu geri raiteliai ir greitai atsi- 
plėšėme nuo savo dragūnų. Na, o austrai, pamatę, 
kad juos puola ištisa armija, pasileido bėgti, kiek įker- 
ta. Galiausiai mudu su generolu likome vieni. 

Užjojus ant kalvos, kur stovėjo smuklė ir buvo 
kelio posūkis, aš sustojau ir tariau: 

— Generole, mudu, tiksliau, jūs elgiatės neiš- 
mintingai: sustokime ir palaukime mūsiškių. Be to, 
reljefas rodo, kad už namo gali būti lygi aikštė ir, ko 
gero, ten laukia priešas, pasirengęs kautis. 

— Gerai, jaunuoli, nueik pažiūrėti, ar jie ten, — 
tarė jis man, — tuo tarpu mūsų arkliai kiek atsipūs. 

Aš nulipau, nuėjau už smuklės ir už dviejų šim- 
tų Žingsnių pamačiau tris puikius kovai pasirengu- 
sius eskadronus. Grįžęs tai pasakiau generolui ir jis, 
netaręs nė žodžio, paleido savo arklį priešo eskad- 
ronų link. Šokau į balną ir nujojau jam iš paskos. 

Kai jis nujojo šimtą žingsnių ir jau galėjo išgirs- 
ti balsą, eskadrono vadas jį pažino ir prancūziškai 
sušuko: 

— O! Tai tu, juodasis velnie! Koks susitikimas! 

Austrai generolo nevadino kitaip, kaip Schwarz 
Teufel!. 

— Jok savo šimtą žingsnių, šikniau, — šūktelė- 
jo generolas, — aš nujosiu du šimtus... 

Ir po šių žodžių jis paleido arklį šuoliais. 

Tada aš sušukau kaip velnias ir pasileidau pas- 
kui generolą, kurio vieno nenorėjau palikti: 

— Paskui mane, dragūnai! Paskui mane! 

Priešas, pamanęs, kad tuoj išvys didžiulį pulką, 
atsuko nugaras, o vadas — pirmiausia. 


! Juodas velnias ( vok.) 


Generolas jau buvo belekiąs jiems iš paskos, kai 
aš pačiupau jo arklio pavadį ir priverčiau sustoti pa- 
laukti mūsiškių. 

"Tačiau, kai tik mūsiškiai prilėkė prie mūsų, gene- 
rolo nebuvo galima sulaikyti, ir mes pasileidome aust- 
rų pėdomis. Tik tada aš pastebėjau, kad kelias labai 
vingiuotas ir mus bet kur gali užklupti priešo šauliai. 

Praleidome į priekį pėstininkus, o savo arkliams 
davėme šiek tiek poilsio. 

Po valandos išgirdome šūvius, kurie reiškė, kad 
mūsų Žmonės susirėmė su austrais. Generolas nu- 
siuntė mane pažiūrėti, ką tai galėtų reikšti. Po de- 
šimties minučių aš grįžau. 

— Na, — paklausė generolas, — kas ten nutiko? 

— Generole, vienas mūsų kareivis, kuris supran- 
ta vokiškai, man sakė, kad priešas nori mus išprovo- 
kuoti eiti per Klosano tiltą ir ten atsirevanšuoti. 

— Ak taip, nori šito? Puiku! Pamatysime. Pir- 
myn, dragūnai! 

Ir su savo penkiasdešimčia ar šešiasdešimčia vy- 
rų mes vėl užpuolėme priešą. 

Pasiekėme įžymųjį tiltą: juo greta galėjo joti tik 
trys arkliai, ir nebuvo ne menkiausių turėklų. 

Kaip ir sakiau generolui, priešas elgėsi būtent 
taip, kad jį persekiodami mes turėtume joti per til- 
tą: generolas perlėkė tiltą įsitikinęs, kad austrai ne- 
drįs grįžti pas mus. Taigi, mes įjojome į pagrindinę 
miesto gatvę, lydimi savo šaulių ir dešimties dragū- 
nų, kuriuos generolas pasiėmė jį palaikyti. 

Buvome nujoję maždaug pusę gatvės, kai pa- 
matėme, jog likusius mūsų šaulius ir dragūnus atkir- 
to visas kavalerijos eskadronas. Ir prasidėjo ne atsi- 
traukimas, prasidėjo bėgimas. 

Baimė užkrečiama. Ja ir užsikrėtė su mumis bu- 
vę dragūnai: jie pasekė savo draugų, šuoliais lekian- 
čių šalin, pavyzdžiu, ir su mumis liko gal koks tuzinas. 

Su tuo tuzinu mes sustabdėme priešą ir šiaip 
taip grįžome tiek, kad matėsi tiltas; pamatę, kad pa- 
galba liko anapus tilto, pabėgo ir paskutiniai mūsų 
dragūnai. 

Sunku pasakyti, kaip mudu su generolu grįžome 
prie tilto; mačiau generolą kilnojant kardą kaip kūlė- 
jas spragilą, ir kaskart, kai kardas nusileisdavo, vie- 
nas kareivis krisdavo. Bet netrukus aš turėjau taip rim- 
tai rūpintis savimi, kad buvau priverstas paleisti iš akių 
generolą; du ar trys austrų kavaleristai mane įnirtin- 
gai puolė ir norėjo pačiupti gyvą ar mirusį. Vieną su- 
žeidžiau kumščiu, nuo kito veidą prisidengiau ranka, 
bet trečias man rėžė kardu iš viršaus žemyn, kliudė 
peties sąnarį ir privertė taip atsilošti, kad mano ark- 
lys, nors ir tvirtai laikomas, atsistojo piestu ir su ma- 
nimi griuvo į griovį. Austrui, kuris mane pakirto, būtų 
nieko nereiškę galutinai mane paverti ant iešmo, jei 
nebūčiau kaire ranka išsitraukęs pistoleto. Iššoviau 
visai nesitaikydamas; nežinau, į ką pataikiau, į arklį ar 
į raitelį, bet pamačiau, kaip arklys pasisuko ant užpa- 
kalinių kojų, pasileido šuoliais ir, nulėkęs dvidešimt 
ar dvidešimt penkis žingsnius, drėbė raitelį žemėn. 

Tada, kai nebereikėjo ginti savo kailio, pažvel- 
giau į generolą: jis stovėjo ant Klosono tilto pradžios 
vienas prieš visą eskadroną; kadangi tiltas buvo toks 
siauras, kad prie jo greta prieiti galėjo tik du ar trys 
vyrai, jis puikiai gynėsi kardu. 

Aš buvau sužavėtas: Horacijaus Koklio istoriją 
laikiau pasaka, tačiau dabar mačiau, kaip panašūs 
įvykiai rutuliojasi mano akyse. 


Pagaliau, sukaupęs jėgas, išlindau iš po savo 
arklio, išsikapanojau iš griovio ir ėmiau iš visų plau- 
čių rėkti: 

— Dragūnai, pas generolą! 

Aš negalėjau jam padėti, nes dešinė ranka be- 
veik nejudėjo. 

Laimė, tuo metu pasirodė antrasis generolo ad- 
jutantas, vardu Lamberas, su atnaujintais būriais. Jis 
sužinojo apie bėgimą, surinko karius ir atskubėjo į 
pagalbą savo generolui. 

Generolas jau buvo užmušęs septynis ar aštuo- 
nis žmones, dvigubai tiek sužeidęs, ir jo jėgos sparčiai 
seko. Jis buvo triskart sužeistas: į ranką, į šlaunį ir į 
galvą. Nuo smūgio į galvą jam skilo geležinės kepurės 
antveidis, tačiau, kaip ir pirmais dviem atvejais, su- 
žeidimas buvo lengvas — paprasčiausias įdrėskimas. 

Be to, generolo apsiaustą pervėrė septynios kul- 
kos. Jo arklį užmušė po juo, bet, laimė, tas užtvėrė 
tiltą; matyt, ši aplinkybė ir išgelbėjo generolą, nes 
austrai puolė grobti jo daiktų ir plėšti balno dėklo, o 
tai generolui davė laiko čiupti kitą arklį, likusį be šei- 
mininko, ir tęsti kovą. 

Lambero atvesto pastiprinimo dėka generolas 
galėjo šiek tiek atsipūsti, o paskui taip šveitė tai ka- 
valerijai, Kad mes jos daugiau nebematėme iki kam- 
panijos pabaigos“. 


Dermonkūro sužeidimas buvo gana rimtas ir jis tu- 


rėjo gulėti lovoje. Mano tėvas jį paliko Briksane ir nujo- 
jo pagelbėti Delmasui, kuris, kaip sakėme, liko Bolzane 
kautis su Lodonu. 


Apsirūpinęs maisto produktais ir šiek tiek atsigavęs 


po mūsų persikėlimo per Vaisą ir savo pralaimėjimo prie 

Njumarko, be to, papildęs pajėgas Tirolio valstiečiais, Lo- 
donas pradėjo rimtą karą prieš Delmasą, likusį izoliuotą 
Bolzane su trupučiu karių. 

Delmasas, galėdamas pasikliauti tik savo paties pa- 
jėgomis, paliktas už devynių mylių nuo pagrindinių ar- 
mijos korpusų, išsiuntė pasiuntinį pas generolą Žuberą, 
kuris sutiko mano tėvą Briksane žerminalio 7 d. Tas pa- 
siuntinys pranešė, kad Delmasas bijo, jog bet kuriuo mo- 
mentu gali būti rimtai užpultas ir su savo menkomis pa- 
jėgomis ilgai neišsilaikys. 

Žuberas parodė laišką mano tėvui, tik ką nulipusiam 
nuo arklio, ir paprašė tuoj pat vykti su savo kavalerija, 
kurios, manė, užteksią padėti Delmasui ir net pribaigti 
Lodoną. Išvykdamas mano tėvas pavedė Žuberui, ir jis 
sutiko, bet kokia kaina atgauti jo pistoletus. Jūs turbūt 
prisimenate, kad mano tėvas dar turėjo tuos pistoletus, 
kuriuos jam padovanojo mano motina ir kurie jam išgel- 
bėjo gyvybę Madlenos stovykloje. 

Jis taip skubėjo, kad rytojaus rytą su visa savo kava- 
lerija jau buvo Bolzane. 

"Ta kavalerija, tiek Žmonės, tiek arkliai, tarsi persič- 
mė savo vado dvasia; ji įgavo tokį pasitikėjimą savimi nuo 
tada, kai pamatė jį kaunantis vieną su priešu paskutinia- 
me mūšyje, kad būtų paskui jį ėjusi net į pasaulio kraštą. 

Kadangi tėvas su savo vyrais į Bolzaną atvyko naktį, 
priešas nežinojo, kad jie ten, ir manė turėsiąs reikalą tik 
su Delmasu ir keliais vyrais. Abu generolai nusprendė 
pasinaudoti tuo austrų nežinojimu ir pailsėti iki ryto; tai- 
gi auštant jie užpuolė priešą kaip tik tuo momentu, kai 
jis pats rengėsi pradėti puolimą. 

Mano tėvas su savo kavalerija laikė vieškelį, Delma- 
sas su savo pėstininkais puolė vieną poziciją po kitos ir 
užėmė, tuo tarpu mano tėvas kapojo bėglius. 

Diena buvo tokia karšta, kad austrai, supratę esą vi- 
sai sumušti, dingo iš Bolzano apylinkių, ir mano tėvas 
galėjo grįžti į Briksaną. 

Šiam žygiui jis sugaišo tik tris dienas. 

Jie grįžo kaip tik laiku: valstiečiai sukilo ir pasmau- 
gė kelis plėšikaujančius kareivius, kurie buvo neatsargiai 
išėję iš stovyklos. 'Io sukilimo dėka grįžo Kerpanas, ir da- 
bar jau reikėjo kovoti ne tik su reguliariąja armija, bet ir 
su būriais tiroliečių, labai gerų medžiotojų, kurių kulkos 
pakirto Maso ir netrukus pakirs Žuberą. 

Visi tuoj pat ėmėsi veiksmų: mano tėvas, priešakyje 
savo nepavargstančios kavalerijos ant puikaus žirgo, ku- 
rį jam padovanojo Žuberas, o Žuberas — su savo šau- 
niausiais grenadieriais. 

Veiksmai vystėsi kaip visada: mano tėvas pasitiko 
priešą ant kelio, kaip visada jo kavalerija įnirtingai dirbo 
kardais ir privertė austrus nešti kudašių. 

Dar kartą leisime kalbėti Dermonkūrui. 


“Priešo bėgimas buvo baisus, generolas Diuma 
jį vijo, kapodamas kardu pats ir visa jo kavalerija, 
daugiau nei dvi mylias. Daug austrų ir tiroliečių bu- 
vo užmušta. Vien generolo vaizdas jiems kėlė siaubą, 
ir niekas negalėjo atsilaikyti prieš Schwarz Teufel. 

Generolas ant savo puikaus žirgo ir šį kartą lė- 
kė per ketvirtį mylios priekyje savo eskadrono. Taip 
besikaudamas ir vis atsisukdamas pasižiūrėti, ar ka- 
valerija neatsiliko, jis pasiekė tiltą, kurio grindinio 
lentas priešas jau spėjo nuplėšti, palikęs tik sijas. To- 
liau joti buvo neįmanoma: jo arklys negalėjo nei per- 
šokti per upę, nei pereiti siaurais rąstais. Perpykęs 
generolas sustojo, mojuodamas kardu lyg vėjo ma- 
lūnas, o tiroliečiai, pajutę, kad jų nebesiveja, atsisu- 

ko ir pradėjo įnirtingai šaudyti į tą vieną, nuo visų 
atsiskyrusį žmogų. Trys kulkos vienu metu įsmigo į 
generolo arklį, kuris krito kartu su raiteliu ir prispau- 
dė jam koją. | 

Tiroliečiai pamanė, kad generolas užmuštas, ir 
ėmė bėgti prie jo šaukdami: 

— Ei! Juodasis velnias mirė! 

Padėtis tapo pavojinga. Laisvąja koja genero- 
las nustūmė arklio lavoną ir išlaisvino antrąją. Pas- 
kui, prieš pakildamas, jis nušliaužė už nedidelės kal- 
velės prie kelio, už kurios austrai buvo paskubomis 
iškasę kažką panašaus į tranšėją ir iš jos pabėgę, kai 
pamatė generolą. Visi žinojo, kad austrai, priversti 
sprukti, visada meta žemėn ginklus. Taigi toje laiki- 
noje priedangoje generolas rado apie penkiasdešimt 
užtaisytų šautuvų; šiomis aplinkybėmis generolui jie 
buvo brangesni už visus žemės lobius. Jis atsirėmė į 
eglę ir vienas pradėjo šaudyti. 

Iš pradžių jis taikėsi į tuos, kurie kėsinosi ap- 
švarinti jo balno dėklus; jis buvo geras šaulys, ir nė 
viena kulka nepralėkė pro šalį: vyrai griuvo vienas 
po kito, visi, kurie rizikavo pereiti siauromis sijomis, 
krito negyvi. 

Generolo kavalerija išgirdo šaudymą ir, nors 
niekas nežinojo, kas vyksta, nusprendė, kad tokį 
triukšmą už ketvirčio mylios galėjo sukelti tik jis. Pa- 
siėmęs penkiasdešimt raitelių ir susodinęs jiems už 
nugarų dvidešimt penkis pėstininkus, į pagalbą at- 
skubėjo Lamberas ir rado generolą tvirtai laikantį 
savo aukštumą. 

Per akimirką tiltas buvo paimtas, austrai ir tiro- 
liečiai nuvyti iki kaimo, o šimtas jų paimta į nelaisvę. 


Lamberas man tvirtino matęs kokius dvidešimt 
penkis užmuštus austrus, sukritusius tiek aplink ar- 
klį tiek tarpe tarp tilto ir apkaso, kurį paimti jiems 
pristigo laiko. 

Generolas grįžo į Briksaną ant austrų arklio, 
gauto iš Lambero. Kai jis įėjo į mano kambarį, pa- 
matęs jį tokį išblyškusį, tokį nusilpusį, aš be galo iš- 
sigandau. 

— O, Dieve! Generole, ar jūs sužeistas? — su- 
šukau aš. 

— Ne, — atsakė jis, — bet aš tiek užmušiau, 
tiek užmušiau... 

Ir jis apalpo. 

Pašaukiau pagalbos; generolas nespėjo nueiti 
net iki krėslo, jis krito beveik be sąmonės ant grin- 
dų. Jo sveikatai negrėsė joks pavojus — jis buvo tik 
mirtinai pavargęs. Jo kardas kyšojo per keturis pirš- 
tus išlindęs iš makščių, — geležtis buvo tokia iška- 
pota ir sulankstyta, kad į jas nebelindo. 

Davę kažko pauostyti, mes jį atgaivinome, ta- 
čiau galutinai jį atgaivino pilna lėkštė sriubos, kurią 
buvo išvirę man ir kurią jis bematant sušveitė. Nuo 
šeštos valandos ryto jis kovėsi ir neturėjo burnoje 
nė kąsnio, o jau buvo ketvirta valanda dienos. Be to, 
priešingai nei kiti kariai, generolas, kad išvengtų ga- 
limų nemalonumų, visada kovėsi nevalgęs. 

Tuo metu įėjo generolas Žuberas ir puolė ge- 
nerolui ant kaklo. 

— Iš tiesų, mano brangusis Diuma, — tarė jis, — 
tu verti mane baimintis kaskart, kai sėdi į balną ir 
leki šuoliais savo dragūnų priešakyje. Tada aš min- 
tyse sakau: “Maža vilties, kad iš šios maišalynės jis 
grįš gyvas ir sveikas“. Šiandien, kaip matau, tu vėl 

rodei stebuklus! Na valgyk; ką, po velnių, aš dary- 
čiau, jei tave užmuštų! Iurėk galvoje, kad mūsų dar 
laukia ilgas kelias iki Vilašo. 

Generolas dar buvo toks silpnas, kad negalėjo 
kalbėti; jis tik palenkė Žubero galvą prie savo veido 
ir pabučiavo, kaip bučiuoja sūnų. 

Rytojaus rytą generolas Žuberas pareikalavo 
generolui Diuma naujo kardo, nes senasis visai iš- 
ėjo iš rikiuotės bekovojant su austrais, ir iškilmin- 
gai jį įteikė." 


Mano tėvas neklydo; austrų generolai gavo tokią pa- 
moką, kad nei vienas, nei kitas nebegrįžo, ir generolas 
Delmasas ramiai galėjo prisijungti prie pagrindinės divi- 
zijos Briksane. 

Kai tik atvyko, armija patraukė į Lenską. Iš Bona- 
parto nebuvo jokių Žinių, ir niekas nežinojo, kokias pozi- 
cijas jis užima. Per daug nesijaudindami jie veikė savo 
nuožiūra ir, žygiuodami į Stirį, buvo įsitikinę, kad artėja 
prie didžiosios armijos. 

Žygis vyko palyginti ramiai, jei neminėsime kuni- 
gaikščio Žano dragūnų eskadronų, kurie persekiojo kor- 
pusą. Žuberas vis nusiųsdavo prieš tą kavaleriją mano 
tėvą su dragūnais, tada armija pamatydavo vieną iš tų 
spektaklių, kurie versdavo baimintis Žuberą, nors jį įbau- 
ginti nebuvo lengva. 

Per vieną tokį susirėmimą mano tėvas paėmė į ne- 
laisvę austrų karininką. Supratęs jį esant iš garbingos šei- 
mos, mano tėvas pasitenkino gavęs iš jo garbės Žodį, kad 
nebėgs, taigi austras, kuris puikiai kalbėjo prancūziškai, 
jojo ant vieno iš Dermonkūro arklių ir šnekučiavosi su 
štabo karininkais. Rytojaus dieną naujasis belaisvis pa- 
matė savo pulką, kuris, atsilikęs penkiais šimtais Žings- 

nių, sekė mūsų ariergardą ir laukė progos užpulti. Jis pa- 
prašė mano tėvą leisti jam aplankyti savo draugus ir per- 
duoti pinigų savo šeimai. Mano tėvas, žinodamas, kad 
gali pasitikėti jo žodžiu, linktelėjo galvą, leisdamas su- 
prasti, jog jis laisvas! Bematant karininkas paleido arklį 
šuoliais ir, niekam nespėjus paklausti, kur jis joja, pralė- 
kė tarpą, skyrusį jį nuo buvusių bendražygių. 

Atidavęs pinigus atsisveikino ir norėjo grįžti atgal, 
bet pulko vadas jam pasakė, kad, atsidūręs tarp saviškių, 
jis nėra prancūzų belaisvis ir pasiūlė likti su jais. Tačiau 
karininkas į visus kurstymus atsakė: 

— Aš esu garbės žodžio belaisvis. 

Ir, kadangi draugai norėjo jį sulaikyti jėga, ištraukęs 
iš balno dėklo pistoletą, pareiškė, kad pirmas, kuris pa- 
kels prieš jį ranką, gaus kulką į kaktą. Tą pačią akimirką 
jis apsuko arklį ir šuoliais parlėkė pas prancūzus. Prijo- 
jęs prie Dermonkūro, jis tarė: 

— Gerai, kad manimi taip pasitikėjote, jog dėkluo- 
se palikote pistoletus, priešingu atveju nebūčiau galėjęs 
išlaikyti duoto garbės žodžio. 

Žygis ir toliau vyko ramiai, ir abu generolai negalė- 
jo suprasti tokio austrų neveiklumo, kol sužinojo apie 
pagrindinės armijos, kuri žygiavo į Vieną, sėkmę ir ypač 
apie tai, kad pirmosios Reino armijos kolonos pasiekė 
Lenską. 

Vieną vienintelį kartą kareiviai susikovė, ir šis susi- 
rėmimas atrodė tarsi ištrauktas iš Iliados istorijų. Mūsų 
ariergardo žvalgai, susidedą iš grandinio ir keturių vyrų, 
buvo užklupti maždaug tokio pat skaičiaus vyrų, priešo 
avangardo žvalgų, vadovaujamų kapitono. Tarp abiejų va- 
dų užsimezgė pokalbis. Priešų kapitonas pradėjo kalbėti 
mūsų kalba ir jo žodžiai labai nepatiko prancūzų grandi- 
niui. Grandinis juose įžvelgė įžeidimą ir, kadangi abu tu- 

rėjo po keturis liudininkus, pasiūlė tuoj pat išspręsti šį 
reikalą. Kapitonas, belgas, sutiko. Patruliai sustojo pa- 
garbiu atstumu ir vadai ėmėsi ginklų. 

Atsitiktinumas lėmė, kad grandinis buvo fechtavi- 
mo mokytojas, bet ir kapitonas puikiai valdė kardą, to- 
dėl kova vyko ypač nuožmiai: kiekvienas smūgis buvo at- 
muštas, kiekvienas išpuolis susilaukdavo greito atkirčio. 
Pagaliau po kelių minučių kovos priešininkai atsidūrė taip 
arti vienas kito, kad jų kardai susikryžiavo prie pat ran- 
kenų. Tada grandinis, kuris buvo labai stiprus, metė savo 
kardą ir čiupo kapitoną per liemenį. Priverstas gintis to- 
kiu pat būdu, kapitonas irgi metė savo ginklą, ir užvirė 
grumtynės. Čia grandinis įgavo pranašumą. Jis išmetė ka- 
pitoną iš balno, tačiau pats taip pat neteko pusiausvyros 
ir krito ant žemės kartu su priešininku; tačiau jis krito 
ant kapitono, be to, kapitonas, jau lengvai sužeistas kar- 
du, krisdamas išsinarino petį. Nebegalėdamas toliau prie- 
šintis, kapitonas pasidavė, bet ištikimas duotam žodžiui 
įsakė saviškiams nejudėti; toks įsakymas buvo būtinas, 
nes dragūnai jau laikė atstatę šautuvus ir buvo pasirengę 
šaudyti. Abi pusės išsiskyrė į priešingas puses: austrai grį- 
Žo be savo vado, o prancūzai parsivedė belaisvį. 

Šis belaisvis, kapitonas, buvo viršininkas to leitenan- 
to, kurį buvome paėmę į nelaisvę vakar; taigi leitenantas, 
jau pažįstamas su mūsų štabo karininkais, pristatė mano 
tėvui ir savo viršininką. 

Mano tėvas jį priėmė gerai, tuoj pat liepė atvesti chi- 
rurgą ir atidavė į jo rankas. 

Pamatysime, kad toks geras mano tėvo elgesys ir rū- 
pinimasis dviem austrų karininkais duos savo vaisių. 

"Tačiau tada buvo kalbama apie Leobeno taikos su- 
tartį ir jau buvo sudarytos paliaubos, kai į mūsų štabą 
atvyko austrų dragūnų vadas su Reino armijos štabo lei- 

dimu. Tai buvo tas pats dragūnų vadas, kuris išprovoka- 
vo mano tėvą kautis prie Klosano užeigos, o paskui pa- 
bėgo. Du belaisviai buvo jam pavaldūs karininkai, ir jis 
atvežė jiems aprangą bei pinigų. 

Jis nuoširdžiai padėkojo mano tėvui už rūpinimąsi 
šiais dviem karininkais ir buvo pakviestas pietų. Prie sta- 
lo užsimezgė pokalbis apie tą įvykį ant plokštikalnio, kai 
visas dragūnų pulkas bėgo nuo dviejų vyrų. 

Mano tėvas vado nepažino. 

— Garbės žodis, — kalbėjo jis, — aš gailiuosi tik 
vieno: kad eskadrono vadas pakeitė savo sprendimą ir 
manęs nepalaukė. 

Po šių žodžių Dermonkūras pastebėjo, kad austrų 
karininkas sutriko, ir, dar įdėmiau į jį pažvelgęs, pažino 
eskadrono vadą, su kuriuo tada susidūrė mano tėvas. 

Jis nusprendė nutraukti pokalbį ir tarė: 

— Generole, ar jūs nepažįstate šio pono? 

— Ne, tikrai nepažįstu, — atsakė mano tėvas. 

— "Tas eskadrono vadas... 

— Na)?.. 

Dermonkūras ženklu parodė į karininką, leisdamas 
suprasti, kad jis turi tęsti pokalbį. 

Karininkas suprato. 

— Tas eskadrono vadas tai aš, generole, — juokda- 
masis tarė jis. 

— Tikrai! 

— Negi jūs tada nematėte pono? — paklausė Der- 
monkūras. 

— (Garbės žodis, ne, — atsakė šis. — Tą dieną aš 
buvau labai įpykęs, negalėdamas susikauti su tuo, kuris 
man metė iššūkį. 

— Taigi tas, kuris tada jums metė iššūkį, esu aš. Aš 
buvau nusiteikęs labai ryžtingai, tačiau pamatęs jus atle- 

kiantį šuoliais, prisiminiau, kaip jūs dirbate, ir mano šir- 
dis neišlaikė. Būtent todėl paprašiau leidimo atvežti ka- 
rininkams aprangą ir pinigus. Norėdamas iš arti pamaty- 
ti žmogų, kuriuo žaviuosi, kuriam į akis drįstu pasakyti: 
“Generole, aš jūsų išsigandau, aš pabėgau iš mūšio, kurį 
pats išprovokavau“. 

Mano tėvas ištiesė jam ranką. 

— Na, vade, jai taip, nebekalbėkime apie tai; dabar 
man būtų mieliau Žinoti, kad mes susipažinome prie šio 
stalo, o ne kur nors kitur. Į jūsų sveikatą, vade! 

Visi išgėrė ir pokalbis nukrypo kita tema. 

Tas pokalbis dar palietė mano tėvą ir jo kautynes 
Klosane; trys austrų karininkai buvo girdėję pasakojant 
apie įvykius prie tilto; austrai manė, kad mano tėvas Žu- 
vo, nes, kaip sakėme, buvo užmuštas jo arklys, ir ši nau- 
jiena austrų armijoje buvo sukėlusi sensaciją. 

"Tada mano tėvas prakalbo apie garsiuosius pistole- 
tus, kurių netekęs labai gailėjosi ir prašė Žuberą, jei bus 
įmanoma, kaip nors juos ištraukti iš austrų rankų, kur, 
nepaisant jo prašymo, jie ir liko. 

"Trys karininkai suprato mano tėvo apgailestavimą ir 
nusprendė paklausinėti apie šiuos brangius ginklus: va- 
das — kai grįš į stovyklą, kiti du — kai tik atgaus laisvę. 

Mano tėvo dėka tos laisvės nereikėjo ilgai laukti: du 
austrų karininkai buvo iškeisti į du prancūzų to paties 
laipsnio karininkus ir atsisveikino su štabu, pareiškę dė- 
kingumą mano tėvui. 

Praėjus savaitei nuo jų išvykimo, į prancūzų sto- 
vyklą atjojo pasiuntinys ir, paprašęs susitikimo su ma- 
no tėvu, įteikė jam brangiuosius pistoletus, kuriuos tu- 
rėjo pats generolas Kerpanas ir kuriuos, mano tėvo į 
nelaisvę paimto karininko prašymu atsiuntė kartu su ma- 
loniu laiškeliu. 

Po dviejų dienų mano tėvas gavo laišką ir iš to kari- 
ninko. 


“Pone, generole, 

Tikiuosi, kad per pasiuntinį, kuris išvyko užva- 
kar, gavote savo pistoletus, siunčiamus generolo ba- 
rono de Kerpano. Aš gavau apsiaustą ir dėkoju už 
šią dovaną kaip ir už visą tą gerą, kurį jūs man pada- 
rėte. Patikėkite, generole, mano dėkingumas neiš- 
matuojamas ir aš trokštu tik progos tai įrodyti. Ma- 
no žaizda gyja, karštis nukrito. Atsirado viltis pasi- 
rašyti taikos sutartį. Tikiuosi, kai ši viltis išsipildys, 
galėsiu atvykti jus apkabinti. Frosaras', kuris jaučia 
tą patį jums ir generolui Žuberui, siunčia jums abiem 
kuo geriausius linkėjimus. 

Su pagarba ir dėkingumu 


Jūsų nuolankus tarnas 
kapitonas Atas de Levis. 


Ljencas, 1797 m. balandžio 20 d." 


"Taip mano tėvas atgavo garsiuosius pistoletus, ku- 
riuos be galo brangino. 

Atleiskite man už šias smulkmenas! Deja, revoliuci- 
jos audrose mūsų papročiai keičiasi, nyksta, užsimiršta, 
kad užleistų vietą kitiems, tokiems pat nepastoviems, kaip 
buvę. Prancūzų revoliucija mūsų armijai uždėjo ypatin- 
gą antspaudą; aš jį aptikau ir saugau kaip amuletą. kuris, 
laikui bėgant, apsineš užmaršties rūdimis, tačiau padės 
palikuonims suprasti jos amžininkus. 

Mes neteisingai vertinsime Revoliucijos veikėjus, jei 
vertinsime pagal tuos, kurie išgyveno ir kuriuos pažino- 


! Toks buvo kapitono belgo vardas ( Aut. past. ). 

jome Imperijos laikais. Imperija buvo sunkios priespau- 
dos epocha ir joje viešpatavo vienintelis atspaudų kalė- 
jas — imperatorius Napoleonas. Ant kiekvienos mone- 
tos turėjo būti iškaltas jo atvaizdas ir visa bronza turėjo 
būti išlydyta jo krosnyse; tik jis vienas galėjo spręsti, kas 
iš tos bronzos bus išlieta. Tarp pirmojo konsulo Bona- 
parto ir Napoleono, tarp Arkolo nugalėtojo ir patyru- 
siojo krachą Vaterlo nebuvo nieko panašaus. 

Taigi Žmonės, kuriuos reikia išlieti iš bronzos, jei no- 
rime suprasti Respublikos dvasią, yra Žmonės, išvengę 
Imperijos dėl priešlaikinės mirties: tai Marso, tai Ošo, 
tai Deseksas, tai Kleberas, tai mano tėvas. 

Gimę su Respublika, tie Žmonės su ja ir mirė. "Tų 
žmonių niekas nepasikeitė: nei drabužiai, su kuriais ko- 
vojo jų drąsios širdys, nei jų įsitikinimai, nei jų ištikimybė 
Respublikai. 

Kartą mano tėvas, Ošo ir Marso sėdėjo prie vieno 
stalo — visi trys vyriausieji armijų vadai, mano tėvas vy- 
riausias iš jų, jam buvo trisdešimt vieneri metai. Kitiems 
dviem: vienam — dvidešimt ketveri, kitam — dvidešimt 
ŠešeTi. 

Kokia ateitis jų laukė, jei kulka nebūtų nusinešusi 
vieno, 0 nuodai kitų dviejų! 


Žubero sąžiningumas mano tėvui. — “Atsiųskite pas 
mane Diuma!" — Mano tėvas paskiriamas Trevizo valdy- 
toju. — Direktorijos agentas. — Šventė, iškelta mano tėvui 
jo išvykimo proga. — Kampoformijaus taika. — Grįžimas 
į Paryžių. — Italijos armijos vėliava. — Mora karių kapi- 
nės. — Šarlis de Temereras. — Bonapartas priimtas Insti- 
tuto nariu. — Pirmosios mintys apie žygį į Egiptą. — Tulo- 
nas. — Bonapartas ir Žozefina. — Apie tai, ką veiksime 
Egipte. 


Mano tėvas didele dalimi prisidėjo prie Tirolio kam- 
panijos sėkmės, ir Žuberas tai suprato. Būdamas sąži- 
ningas, savo bendražygiui jis padarė tai, ką panašiomis 
aplinkybėmis ir jis būtų jam padaręs. Kiekvienoje ata- 
skaitoje, skirtoje Bonapartui, prieš vyriausiojo armijos va- 
do akis šmėžavo mano tėvo vardas, apsuptas pačiais pom- 

pastiškiausiais pagyrimo žodžiais. Pasak Žubero, už kam- 
panijos sėkmę reikia būti dėkingiems mano tėvo atvyki- 
mui ir drąsai. Mano tėvas buvo austrų armijos siaubas. 
Viduramžiais buvo Bajaras! ir, kaip rašė Žuberas, am- 
Žžiaus revoliucijos stebuklo dėka Italijoje buvo du Ceza- 
riai — generolas Diuma vienas iš jų. 

Žubero vertinimai labai skyrėsi nuo tų, kuriuos kaž- 
kada buvo pateikęs Bertjė, parodęs mano tėvą kaip ste- 
bėtoją kampanijoje, kai po juo buvo užmušti trys arkliai. 

"Taigi pamažu Bonapartas grįžo prie minčių apie ma- 
no tėvą ir, Žuberui atvykus į Grecą su vizitu pas vyriausią- 
jį armijos vadą, šis, jam išeinant, ištarė Žodžius, tomis 
aplinkybėmis ypač reikšmingus: 

— "Tarp kitko, atsiųskite pas mane Diuma. 

Grįžęs į armiją, Žuberas skubiai įvykdė duotą palie- 
pimą. Mano tėvas buvo nepatenkintas ir prireikė didelių 
Žubero pastangų, kad prikalbėtų neatmesti Bonaparto 
kvietimo. Jis sutiko vykti į Grecą, tačiau pažadėjo, jei Bo- 
napartas nesutiks jo taip, kaip esąs vertas, išsiųsiąs Di- 
rektorijai atsistatydinimo raštą. 

Mano tėvas buvo kreolas, tai yra, tuo pat metu ir 
tingus, ir veržlus, ir nepastovus. Begalinis pasibjaurėji- 
mas vykstančiais dalykais vertė jį imtis veiklos. Tačiau ak- 
tyvumas greit praeidavo, jis vėl pasinerdavo į nerūpes- 
tingumą ir įprastą melancholiją. Kaip antikinis herojus, 
kurio kraštą nukariavo, jis vis dažniau ėmė kalbėti apie 
gyvenimą kaime, apie jo malonumus ir jau kartą buvo 
parašęs Direktorijai atsistatydinimo raštą. 


"Pjeras du Teraj, senjoras de Bajaras (1475-1524) — 
prancūzų didikas ir karvedys. Jis tapo legenda kaip “riteris be bai- 
mės ir pniekaišto". 

Laimė, Dermonkūras buvo čia pat. Gavęs pavedi- 
mą išsiųsti tą raštą, Dermonkūras jį įdėjo į savo rašomo- 
jo stalo stalčių, užrakino, raktą įsidėjo į kišenę ir ramiai 
laukė. 

Praėjo savaitė, dvi savaitės, mėnuo; trumpalaikio pa- 
sibjaurėjimo, užvaldžiusio mano tėvo sielą, priežastys iš- 
nyko. Puiki ataka, drąsūs, sėkmingi manevrai vėl atgaivi- 
no jo nuolat jaunoje širdyje entuziazmą, ir su atodūsiu 
jam išsprūdo šie Žodžiai: 

— Tikrai, manau, be reikalo išsiunčiau tą atsistaty- 
dinimo raštą. 

Tai išgirdęs Dermonkūras atsakė: 

— Nurimkite, generole, jūsų raštas... 

— Ką mano raštas?.. 

— Jis stalčiuje, parengtas išsiųsti bet kuriai progai 
pasitaikius; reikia tik pakeisti datą. 

"Tai įvyko dar prieš mano tėvui pažadant pačiam iš- 
siųsti Direktorijai atsistatydinimo raštą, jei tik atvykus į 
Grecą, Bonapartas su juo blogai elgsis. 

"Tačiau, pamatęs mano tėvą, Bonapartas išskėtė ran- 
kas: 

Sveikas, Tirolio Horacijau Kokli! — tarė jis. 

Susitikimas buvo per daug pataikaujantis, kad ma- 
no tėvas galėtų ilgiau išlaikyti apmaudą; jis taip pat ištie- 
sė rankas ir abu broliškai apsikabino. 

— O! Kai pagalvoju, kad jį laikiau savo rankose ir 
galėjau uždusinti!.. — pasakė mano tėvas po septynerių 
metų, kai Bonapartas paskelbė save imperatoriumi. 

Kiekvienas Bonaparto veiksmas turėjo tikslą; mano 
tėvo iškvietimo tikslas buvo suorganizuoti savo armijoje 
kavalerijos diviziją, kurios jai labai trūko. Tas darbas, o 
vėliau ir vadovavimas naujai divizijai buvo pavestas ma- 
no tėvui. 

O kol kas mano tėvą paskyrė valdytoju į Trevizo pro- 
vinciją, į kurią jiedu su Dermonkūru tuoj pat ir išvyko. 

Šioje puikioje provincijoje naująjį valdytoją gerai su- 
tiko. Jo valdžion pateko patys gražiausi rūmai ir patys 
turtingiausi Venecijos senatoriai. Trevizas Venecijai bu- 
vo tas pats kas senoji Baija Romai — aukštuomenės va- 
saros rezidencija. 

Mano tėvo namų išlaidoms municipalitetas paskyrė 
tris šimtus frankų per dieną. Kartu su Dermonkūru ma- 
no tėvas paskaičiavo, — turiu tuos apskaičiavimus, sura- 
šytus ant to paties Trevizo žemėlapio, — ir nusprendė, 
kad jiems užteksią šimto frankų. "Taigi jie sutiko imti tik 
po šimtą frankų per dieną. 

Vargšai italai nebuvo pratę prie tokio elgesio. Jie 
nesuprato tokio materialinio nesuinteresuotumo. Dar 
ilgai jie nedrįso tuo patikėti ir vis laukė viešo paskelbi- 
mo apie kokią nors karo kontribuciją ar papildomus mo- 
kesčius, pagaliau, apie kokį nors, kaip sako Rytuose, vie- 
šą pažeminimą. 

Vieną dieną jie pamanė, kad lemtingoji valanda iš- 
mušė, ir labai išsigando. Pasklido žinia, kad atvyko pran- 
cūzų vyriausybės agentas su misija ištuštinti italų lom- 
bardų. Agentas prisistatė pas mano tėvą, kad šį priverstų 
joje dalyvauti. 

"Ten jis rado Dermonkūrą. 

Dermonkūras ramiai išklausė tą plėšikavimo agen- 
tą, išklausė visus pasiūlymus apie dalybas su mano tėvu 
už dalyvavimą, paskui, kai jis baigė, paklausė: 

— Kuo jūs čia atvažiavote? 

— Pašto karieta. 

— Taigi, jei norite, toks mano patarimas: tuoj pat va- 
Žiuokite atgal kaip atvažiavęs, net nepasirodęs generolui. 

— Bet kodėl? — paklausė atvykėlis. 

— Kadangi jis pasidaro piktas kaip velnias, kai iš- 
girsta tokius pasiūlymus. 

— Niekai! Aš juos taip pateiksiu, kad jis išklausys. 

— Jūs tikrai to norite? 

— Taip. 

— Pabandykite! 

Kaip tik tuo metu įėjo mano tėvas. Agentas paprašė 
palikti juos vienus. 

Likęs vienas su mano tėvu, Direktorijos agentas il- 
gai dėstė apie savo misijos tikslus, paskui, pamatęs, kad 
mano tėvas tyliai klausosi, žodis po žodžio perėjo prie 
baigiamosios savo kalbos dalies. O baigiamoji dalis ir buvo 
apie plėšikavimą, kurį jis siūlė mano tėvui. 

Bet mano tėvas jam baigti neleido. 

Jis paėmė jį už apykaklės, pakėlė ant ištiestos ran- 
kos ir atidarė duris parodyti jį visiems štabo karininkams, 
kuriuos Dermonkūras sukvietė palaukti vizito pabaigos. 

— Ponai, — tarė mano tėvas, — gerai įsižiūrėkite į 
tą snukį, kad jį pažintumėt, ir, jei kada jis pasirodys ma- 
no postuose, kokiame pasaulio krašte aš būčiau, liepkite 
jį nušauti, net netrukdydami manęs su pranešimu apie 
teisingumo įvykdymą. 

Direktorijos agentas nieko nebelaukė; jis dingo, o 
mano tėvas įsigijo dar vieną mirtiną priešą. 

"Tokie prievartiniai lombardų ištuštinimai Italijoje bu- 
vo įprasti, nes tais sunkiais ir vargingais laikais jie dažniau- 
siai būdavo pripildyti. Į juos buvo sunešta didžiųjų Italijos 
senjorų beveik visos brangenybės, deimantai ir stalo sidab- 
ras. Daugelis, politinių įvykių priversti palikti kraštą, nešė 
ten, kaip į neįveikiamą saugyklą, viską, ką turėjo brangiausia. 

Paskui atvykdavo Direktorijos agentas su valdžia, tei- 
sėta ar ne, — kai kurie valdytojai nelabai stengdavosi tai 
išsiaiškinti, — visiškai juos apiplėšdavo ir patenkindavo 

pirmiausia vietinio valdytojo poreikius, paskui savo, o kas 
liko išsiųsdavo vyriausybei. 

Vienas iš labiausiai žinomų to laikotarpio agentų tu- 
rėjo pravardę Grobikas. Jis daugiausia veikė Lombardi- 
joje. Apie jį net buvo sudėtas ketureilis. 


Milaniečiai, kuriuos apiplėšė, 
Labai norėjo, kad būtų nuspręsta: 
Jei Grobikas ateis grobti, 

Iš Grobiko viską pagrobti. 


Kai po dviejų valdymo mėnesių mano tėvas paliko 
"Trevizo valdytojo postą ir Rovigo miestą, išvykdamas už- 
imti tokio pat posto Polesino provincijoje, prie savo rū- 
mų durų rado nuostabią karietą, pakinkytą keturiais ark- 
liais su belaukiančiu vežėju ant pasostės. 

"Tai buvo Trevizo miesto dovana. 

Mano tėvas norėjo jos atsisakyti, bet miestiečiai taip 
nuoširdžiai, taip primygtinai prašė ją priimti, kad galiau- 
siai jis sutiko. 

Be to, kaimyniniai municipalitetai jam įteikė apie tuzi- 
ną adresų, iš kurių, atsitiktinai paėmę du, čia pateiksime. 


“Piliečiui Aleksandrui Diuma, Trevizo valdyto- 
jui, Mestro, Noalo, Kastel Franko ir Azolo munici- 
palitetai 


Žemiau pasirašiusiems išvardytų municipalite- 
tų atstovams vienbalsiai buvo pavesta atvykti pas jus, 
pilieti generole, ir jums paliudyti savo prielankumą 
bei dėkingumą už jūsų švelnų ir išmintingą valdymą. 

Jo atidumas ir kilnumas tarsi dangaus dovana! 
Kokia laimė atiduoti jam pagarbą, vertą jo nuopel- 
nų ir dorybių! Ir, apimti nusiminimo bei širdgėlos, 

mes galime tik kukliai paliudyti meilę savo globėjui, 
savo tėvui. 

Ir toliau, valdytojau, globokite mus. Nuolat at- 
kreipkite tėviškas akis į savo vaikus; iš jūsų širdies 
mums trykšta paguodos šaltinis. 

Su didžiausia pagarba: 

Anri Antuanas Renati, Kastel Franko munici- 
paliteto pirmininkas; Žanas Alegri, Noalio munici- 
paliteto pirmininkas; Fransua Belamini, Azolo mu- 
nicipaliteto pirmininkas; Filipas de Ričiodi, Mestro 
municipaliteto pirmininkas. 


Kastel Franko, V vienos ir nedalomos prancūzų 
Respublikos ir II laisvos Italijos metų mezidoro 2 d." 


“LAISVĖ — LYGYBĖ — DORYBĖ 


Adrijos municipaliteto piliečiui Aleksandrui 
Diuma, divizijos generolui. 


1797, V vienos ir nedalomos prancūzų Res- 
publikos ir II laisvos Italijos metų nivozo 9 d. 


Mūsų municipalitetas, generole, negali išreikšti 
dėkingumo, kokį jums jaučia už Jūsų rodomą malo- 
nę įvairiomis aplinkybėmis, ypač palengvinant pulkų 
atsitraukimą 1r dar labiau už tai, kad grąžinote gene- 
rolo L*** neteisėtai išreikalautą pinigų sumą. Už jū- 
sų gerumą šia proga municipalitetas Jums dovanoja 
arklį ir prašo jį priimti kaip kuklų dėkingumo ženklą. 

Reiškiame Jums nuoširdžią pagarbą. 

Su broliškais linkėjimais: 

Liunali, pirmininkas 
Lardi, vyriausiasis sekretorius". 

Kaip matome, mano tėvo išvykimas Trevize sukėlė 
visuotinį liūdesį. Trevizo miestas išsiuntė deputatus į Bo- 
naparto štabą su prašymu palikti jų valdytoją. Kai prara- 
do visas viltis jį išlaikyti, miestiečiai paprašė dešimties die- 
nų surengti atsisveikinimo šventei; paskui, išvykimo va- 
landai išmušus, miesto išrinktieji mano tėvą palydėjo iki 
Padujos, kur šventė tęsėsi toliau. 

Atsisveikinimas tęsėsi savaitę. Visą savaitę svarbiausi 
miesto namai stovėjo šventiškai išpuošti; kiekvieną die- 
ną mano tėvas gyveno vis kituose namuose, apsigyven- 
davo dienai ir nakčiai vis pas kitą garbingą senatorių. 

Be to, mano tėvui atvykus į Rovigo, į savo naujosios 
valdomos teritorijos sostinę, jo laukė toks pat sutikimas. 
Polesinos gyventojai buvo Trevizo gyventojų perspėti ir 
jau Žinojo apie savo naujojo valdytojo kilnumą. 

Būtent Polesinoje, tame derlingame, grūdų turtinga- 
me krašte, Bonapartas buvo suformavęs savo kavalerijos 
eskadroną, ir dabar mano tėvui pavedė suformuoti diviziją. 

Atvykęs mano tėvas sutvarkė, kaip buvo padaręs Ire- 
visane, savo namų išlaidas, kad jos neviršytų šimto fran- 
kų per dieną, skubiai įsakė municipalitetui neleisti jokio 
papildomo tiekimo ir nevykdyti jokių rekvizicijų nepasi- 
tarus su juo. 

Mano tėvas gyveno Rovigo mieste, kol tęsėsi Kon- 
greso debatai; kad juos pagreitintų, Bonapartas surinko 
savo armiją ir persikėlė prie Tagliamento upės. Mano tė- 
vas prisijungė prie jų ir liko prie upės, ko! 1797 m. spalio 
18 d. Kampoformijaus kaime buvo pasirašyta taikos su- 
tartis. Po savaitės jis grįžo į Rovigo. 

Pagal šią Kampoformijaus taikos sutartį, kuri užbai- 
gė 1797 metų kampaniją, atnešusią mano tėvui ir Žube- 
rui šlovę už ekspediciją į Tirolį, Austrija atidavė Prancū- 


146 


Zijai Belgiją su Maijansu, Manheimu ir Filipsburgu, be 
to, pripažinti Cizalpinę respubliką. 

Venecijos valstybės buvo išdalintos: Korfu, Zantas, 
Sefolonija, Santo Moras, Serigo ir joms priklausančios 
salos kartu su Albanija atiteko Prancūzijai; Istris, Dal- 
matija, Adriatikos salos, Venecijos miestas ir žemės iki 
Adižo prie Tarano ir Po upių liko Austrijos imperijai, ku- 
ri tokiu būdu tapo Adriatikos įlankos šeimininke. 

Likusios žemės buvo priskirtos Cizalpinei respub- 
likai. 

Vargšas Adrijos municipalitetas, savo adrese mano 
tėvui šiuos metus pavadinęs II laisvos Italijos metais! 

Gyvendamas prie Tagliamento, stovykloje, kuri bu- 
vo įrengta austrams paspausti per derybas, mano tėvas 
tris kartus per savaitę pietaudavo Bonaparto štabe. 

Čia jis artimiau susipažino su Žozefina, kurią jau bu- 
vo sutikęs Milane ir kuri, net jam esant nemalonėje, iš- 
laikė jam draugiškus jausmus, kaip kreolė kreolui. 

Be to, visi vadai kartą per savaitę rinkdavosi Udine. 
Tą miestą valdė Bonapartas. Po spektaklio iš teatro salės 
buvo išnešamos kėdės ir, kaip įprasta Prancūzijoje, šok- 
davo visą naktį. 

Suprantama, Bonapartas šoko mažai, bet mano tė- 
vas, Miura, Klarkas ir jauni adjutantai visiškai atsiduo- 
davo šiai linksmybei. 

Rytojaus dieną po Kampoformijaus taikos pasira- 
šymo, balių pradėjo Žozefinos ir Klarko kadrilis; ponia 
Polina Bonapart šoko su Miura, panelė Karolina Bona- 
part su Dermonkūru, o ponia Sezar Bertjė su mano tėvu. 

Pasirašius Kampoformijaus sutartį, Bonapartas 1š- 
vyko į Paryžių ir apsigyveno nedideliame Pergalės gatvės 
name, kurį neseniai buvo nusipirkęs. 

Būtent čia buvo sugalvota ir pradėta vykdyti Egipto 
kampanija. 

Italijoje Bonapartas pasidarbavo kur kas sėkmingiau 
negu žymusis kartaginietis Hanibalas. Dabar jam liko Ry- 
tuose padaryti tai, ką padarė Aleksandras ir Cezaris. 

Bet prieš tai Bonapartas turėjo mano tėvui-ir Žube- 
rui grąžinti dėkingumo skolą. 

Mano tėvą Direktorijai jis pristatė kaip Tirolio Ho- 
racijų Koklį, o Žuberui pavedė vyriausybės vadovui įteikti 
Italijos armijos vėliavą. 

Ši vėliava buvo daugiau nei paprasta vėliava — tai 
buvo mitu virtusios kampanijos mitinis monumentas. Vie- 
noje jos pusėje buvo įrašyti žodžiai: 


ITALIJOS ARMIJAI DĖKINGA TĖVYNĖ 


Kitoje pusėje buvo surašyti laimėti mūšiai ir paim- 
tos žemės; žemiau — glausti, paprasti ir nuostabūs įrašai 
apie būsimas kampanijas. 

Važiuodamas pro Mantują, Bonapartas sustojo. Jis 
aplankė monumentą, kurį generolas Mjolis pastatė Vir- 
gilijui ir atidavė karinę pagarbą generolui Ošo, kuris ten 
mirė, greičiausiai, nunuodytas. 

Bonapartas pervažiavo Šveicariją. Važiuojant iš Mu- 
dono, kur jis buvo pelnęs šlovę, jo karieta sulūžo. 

"Ioliau jis ėjo pėsčias ir prie karių kapinių netoli Mu- 
dono, kurio dar nebuvo sugriovęs Briunas, sustojo. 

— Kur buvo Burgundijos kunigaikščio mūšio lau- 
kas? — paklausė antrasis Temereras, kuris taip pat atei- 
tyje turės savo kapinyną. 

— Cia, generole, — atsakė šveicarų karininkas. 

— Kiek jis turėjo karių? 

— Šešiasdešimt tūkstančių, pone. 

— Kaip jis puolė? 

— Per Šveicariją, nusileidęs nuo kalnų ir prisiden- 
gęs mišku, kuris tada čia augo. 

— Kaip tai! — sušuko jis. Šarlis Le Temereras tu- 
rėjo šešiasdešimt tūkstančių vyrų ir nesugebėjo užimti 
kalnų? 

Ir Italijos užkariautojas gūžtelėjo pečiais. 

— Šiandien prancūzai kaunasi geriau nei tada, — 
tarė Lanas. 

— Tada burgundiečiai nebuvo prancūzai, — trum- 
pai atkirto Bonapartas. 

Ir, kadangi tuo metu atvarė sutaisytą karietą, jis įli- 
po vidun ir greitai nuvažiavo. 

Po tiek neįtikėtinų pergalių Bonapartas nebesirū- 
pino savo padėtimi. Paryžiuje jis buvo sutiktas su trium- 
fu: visa Thėdtre-Frangais salė atsistojo skanduodama: 
“Tegyvuoja Bonapartas!'', kai jis pasirodė antrojoje “Ho- 
racijaus Koklio“ premjeroje. Tačiau ovacijos jo neap- 
svaigino. 

Tą patį vakarą jis Burjenui pasakė: 

— Paryžiaus trumpa atmintis. Jei ilgesnį laiką aš nie- 
ko nepadarysiu, būsiu žuvęs. Šiame dideliame Babilone 
šlovė greitai gali virsti visai kitkuo. Užtektų man tris kar- 
tus pasirodyti spektaklyje kaip šį vakarą, kad manęs jau 
nepastebėtų. 

Po kelių dienų jam buvo suteiktas Instituto garbės 
nario vardas mokslo ir meno srityje. Šis pagerbimas jį 
labai sujaudino. 

Ovacijos spektakliuose, priėmimai Institute buvo ge- 
ras išsiblaškymas aktyviai Bonaparto sielai, tačiau to jai 
nepakako. Bonaparto galvoje vis sukosi ta pati mintis — 
Rytai. 

— Europa — tai kurmiarausis, — tarė jis vieną die- 
ną vaikštinėdamas su Burjenu, Cezariu Bertijė ir mano 

tėvu po Penerjaną, — tik Rytuose, kur gyvena šeši šimtai 
milijonų Žmonių, gali egzistuoti didelės imperijos ir įvyk- 
ti didelės revoliucijos. 

Jau 1797 metų rugpjūtį jis rašė Direktorijai: 


“Nebetoli ta diena, kai mes suprasime, jog no- 
rint galutinai sužlugdyti Angliją, reikia užkariauti 
Egiptą". 


Vis dėlto, ar slėpdama savo siekius, ar tikrai galvo- 
damas išsilaipinti Anglijoje, 1798 m. vasario 10 d. jis iš- 
vyko į šiaurę, aplankė Bulonę, Ambletezą, Kalė, Dun- 
kerką, Furną, Njuportą, Ostendą ir Valšereno salą. Ia- 
čiau, grįžęs iš šios kelionės, Burjenui tarė: 

— "Tai labai gundantis kąsnelis; aš nerizikuosiu. 

Ar mintis apie ekspediciją į Egiptą kilo pačiam Bo- 
napartui, ar jis apie tokį projektą rado parašyta kunigaikš- 
čio de Šuazelio pasiūlymuose Liudvikui XV? To neįma- 
noma tiksliai pasakyti. Be to, Direktorija visai nesiprieši- 
no tam naujam Kambizui. Ji pavydėjo jo šlovės ir supra- 
to, kad Arkolo ir Rivoli pergalių mestas šešėlis jai būtų 
mirtinas kaip ypo nuodai. 

1798 m. balandžio 12 d. Bonapartas buvo paskirtas 
Rytų armijos vyriausiuoju vadu. 

— Kiek laiko būsite Egipte, generole? — paklausė 
jo sekretorius, pasveikinęs su nauju paskyrimu. 

— Šešis mėnesius arba šešerius metus, viskas pri- 
klauso nuo aplinkybių. Aš kolonizuosiu tą kraštą; atsiųs- 
dinsiu įvairių specialybių meistrų, darbininkų, moterų, 
artistų, poetų. Man tik dvidešimt devyneri, po šešerių me- 
tų bus trisdešimt penkeri — tai puikus amžius. Tų šeše- 
rių metų man pakaks, jei viskas pasiseks, žygiui į Indiją, 
tokiam pat ilgam kaip Aleksandro. 

Balandžio 19 d. Bonapartas pranešė apie pasiruoši- 
mą vykti į Tuloną. 

Gegužės 4 d. jis su Žozefina išvyko iš Paryžiaus. 

Gegužės 8 d. jie atvyko į Tūloną. 

Septynios mano tėvo divizijos buvo išsiųstos į Tulo- 
ną. Atvykęs į tą miestą anksčiau nei Kleberas ir Bona- 
partas, mano tėvas ėmė vadovauti visoms ekspedicijos 
pajėgoms ir perdavė vadovavimą Kleberui, kaip už save 
vyresniam, kai tik jis atvyko. 

Bonapartui Tulonas buvo prisiminimų miestas: 
"Tulone erelis pradėjo skrydį. Tik atvykęs jis išėjo pasi- 
vaikščioti jūros pakrante ir aplankyti Mažojo Gibralta- 
ro. Jis tik minutėlę pamatė mano tėvą ir tik spėjo jam 
pasakyti: 

— Ateikite pas mane rytoj rytą, kaip norite anksti. 

Rytojaus rytą šeštą valandą, eidamas pas Bonapar- 
tą, mano tėvas sutiko Dermonkūrą. | 

— Po velnių, kur taip anksti, generole? — paklausė 
Šis. 

— Eime su manim, — atsakė mano tėvas, — ir pa- 
matysi. 

Jie abu patraukė toliau. Artėjant prie tikslo Dermon- 
kūras paklausė: 

— Ar tik ne pas Bonapartą einate, generole? 

— Pas jį. 

— Bet jis jūsų nepriims. 

— Kodėl gi? 

— Nes dar labai anksti. 

— O! tai nieko nereiškia. 

— Jis dar miegos. 

— Gali būti. 

— Miegos su savo Žmona; jis ją įsimylėjęs kaip vai- 
kėzas. 

— Tuo geriau! Žozefina labai miela, man bus malo- 
nu ją pamatyti. 

Ir mano tėvas nusivedė Dermonkūrą, šiek tiek smal- 
saujantį, šiek tiek prisibijantį, pamatyti, kas nutiks. Ga- 
liausiai jis suvokė, kad mano tėvui paskirta ypatinga au- 
diencija, ir nuėjo su juo. 

Iš tiesų mano tėvas užlipo laiptais, perėjo koridorių, 
atidarė nedideles duris, praskleidė širmą ir kartu su Der- 
monkūru, kuris vis ėjo jam iš paskos, atsidūrė Bonapar- 
to miegamajame. 

Šis gulėjo su Žozefina ir, kadangi buvo labai šilta, 
abu gulėjo apsikloję tik paklode, pro kurią ryškiai matėsi 
jų kūnų kontūrai. 

Žozefina verkė, Bonapartas viena ranka šluostė jos 
akis, kita ant Žozefinos kūno dalies, atsuktos į sieną, juok- 
damasis mušė karinio maršo taktus. 

— O! Velniai griebtų, Diuma! — tarė jis, pamatęs 
mano tėvą. — Atėjote kaip tik laiku, padėsite atvesti į 
protą tą pakvaišėlę. Ji užsimanė su mumis važiuoti į Egip- 
tą. Ar jūs vešitės savo žmoną? 

— Žinoma, ne, — atsakė mano tėvas, — manau, ji 
man labai trukdytų. Dar priklauso nuo to, ar aš grįšiu po 
šešių mėnesių, ar mes ten užtruksime kelerius metus. 

Žozefinos rauda sustiprėjo. 

— Jei mes ten liksime kelerius metus, laivai grįš 
prie Italijos krantų paimti mums reikalingų dvidešim- 
ties tūkstančių žmonių. Grįžk į Paryžių, perspėk ponią 
Diuma, ir su ta palyda ji bus atgabenta. Jūs su tuo su- 
tinkate, Diuma? 

— Visiškai, — atsakė mano tėvas. 

— O tada, ten, mano mieloji ŽZozefina, Diuma, ku- 
ris daro tik mergaites, ir aš, kuris net to nepadarau, su- 
kaupsime visas jėgas sūnums: jei mums išeis berniukas, 

mudu būsime jo krikštatėviai. Iaigi nustok verkti ir leisk 
mums pasikalbėti apie reikalus. 

Paskui, atsisukęs į Dermonkūrą, Bonapartas tarė: 

— Pone Dermonkūrai, jūs ką tik išgirdote žodį, ku- 
ris atkleidžia mūsų ekspedicijos tikslą. Tegul žodžio “Egip- 
tas" niekada neištaria jūsų lūpos. Manau, jūs suprantate 
paslapties svarbą šiomis aplinkybėmis. 

Dermonkūras linktelėjo galva, tarsi sakydamas, kad 
bus nebylus kaip Pitagoro mokinys. 

Žozefina nurimo ir net, jei tikėsime Burjenu, per 
daug nurimo. 

Išeidamas iš Bonaparto kambario mano tėvas suti- 
ko Kleberą. 

— Ar Žinai, ką mes ten veiksime? — paklausė jis. 

— Kursime koloniją. 

— Ne. Mes atkursime karalystę. 

— O-ho! — nustebo Kleberas. — Dar pažiūrėsime... 

— Ką gi, pamatysi. 

Ir abu draugai išsiskyrė. 

Gegužės 19 d. burės buvo pakeltos. 


Kelionė jūra. — Išsilaipinimas. — Aleksandrijos paė- 
mimas. — "Atsisveikinimo maršas" ir arabų koncertas. — 
Belaisviai... išlikusieji. — Žygis į Kairą. — Romas ir bisk- 
vitai. — Mano tėvo arbūzai. — Mokslo Institutas. — Pira- 
midžių mūšis. — Pergalės scenarijus. — Mano tėvo laiškas 
pasako teisybę. 


Bonapartas sėdo į nuostabų laivą “ Rytai"? su šimtu 
dvidešimčia patrankų. 

Išplaukdamas iš uosto “ Rytai" buvo per daug pa- 
krautas ir palietė dugną; ši aplinkybė sukrėtė visą flotilę. 
“Vilhelmo TIelio" laivo, kuriuo plaukė mano tėvas, kapi- 
tonas Buajė liūdnai palingavo galvą. 

— Kas nutiko, Buajė? — paklausė mano tėvas. 

— Flotilę ištiks nelaimė, generole. 

— Kodėl gi? 

— Admirolo laivas palietė dugną; pamatysite, tai ne- 
išvengiama! 

Mano tėvas gūžtelėjo pečiais. 

Po dviejų mėnesių flotilę sumušė prie Abukyro. 

Žinomos visos kelionės jūra smulkmenos: pakeliui pa- 
ėmė Maltą, neįveikiamąją Maltą! Su Bonapartu apžiūri- 
nėdamas įtvirtinimus Kafarelis nesusilaikė nepasakęs: 

— Garbės žodis, generole, jums labai pasisekė, kad 
citadelėje buvo kažkas, kas jums atidarė vartus. 

Bonapartas paleido turkų belaisvius: tai buvo avan- 
sas Didžiajam Valdovui. 

Birželio 19 d. flotilė iš Maltos pasuko Kandžio link. 

Mesine su anglų laivynu buvo Nelsonas; ten jis ir 
sužinojo apie Maltos paėmimą. Įsitikinęs, kad Bonapar- 
tas plaukia į Egiptą, jis patraukė tiesiai į Aleksandriją. 
Naktį iš birželio 22-0s į 23-čią anglų laivai praplaukė maž- 
daug už šešių mylių nuo prancūzų flotilės. Jie nieko ne- 
matė ir, kai mes plaukėme šiauriau, jie, plaukdami pe- 
čiau, pasiekė Aleksandriją trim dienom anksčiau už mus. 

Neradęs mūsų nė pėdsako ir sužinojęs, kad joks lai- 
vas nebuvo pastebėtas, Nelsonas pagalvojo, kad mūsų 
ekspedicijos tikslas yra Azija, ir skubiai patraukė į Sirijos 
Aleksandriją. 

Ši klaida išgelbėjo mūsų flotilę ir ji, nepriplaukusi 
Kandžio, atsuko savo bures eteziui' ir nuplaukė tiesiai į 
pietus. 

Liepos 1 dieną auštant pasirodė Žemė ir virš griuvė- 
sių bei baltų namų — Rūsčiosios Septimos kolona. 

Bonapartas suprato, kokio pavojaus išvengęs: tik per 
stebuklą mūsų nepastebėjo anglų laivynas. Nieko nelauk- 
damas jis davė įsakymą išlipti į krantą. 


! Šiaurės vakarų vėjas Viduržemio jūroje. 

Dieną praėjo vykdant šią svarbią operaciją ir, nors 
jūra stipriai bangavo, ji praėjo be rimtų kliūčių. Tiktai, 
kai dvidešimt vyrų, išlipę į krantą ir pamatę šulinį, ėmė 
bėgti į krašto gilumą, buvo apsupti beduinų. Jų kapito- 
nas krito užmuštas. 

"Tai buvo bloga pradžia. Bonapartas pažadėjo šimtą 
piastrų kiekvienam arabui, kuris atves belaisvį. Jis Žino- 
j0, kad šimtas turkiškų piastrų atitinka vos dvidešimt pen- 
kis frankus, bet Bonapartas buvo įsitikinęs, kad neverta 
gadinti beduinų. Kaip vėliau pasirodė, jis buvo teisus. 

Dėlblogo oro kavalerija negalėjo išsilaipinti. Tačiau 
Bonapartas nusprendė jos nelaukti ir apie trečią valandą 
ryto patraukė į Aleksandriją su Klebė, Bono ir Moro di- 
vizijomis. 

Mano tėvas su medžiokliniu šautuvu ant peties sto- 
j0 4-tos karabinierių pusbrigadės priekyje. 

Kelyje jie nesutiko jokio pasipriešinimo iki tos aki- 
mirkos, kai atsitrenkė į turkų ginamos Aleksandrijos sie- 
nas. Pirmąjį smūgį gavo Klebė; tuo metu, kai jis įsakė 
pradėti ataką, kulka kliudė jo galvą. 

Aleksandrijos pasipriešinimas nebuvo rimtas. Po va- 
landą trukusio mūšio miestas pasidavė. 

Mano tėvas įžengė į miestą kartu su pirmaisiais, ir jo 
aukštas ūgis bei tamsus gymis, kiek panašus į arabų, čia- 
buviams padarė didelį įspūdį. Apie tai papasakojo Bo- 
napartui, ir, kadangi jis iš visko išspausdavo sau naudą, 
liepė pakviesti mano tėvą. 

— Generole, — tarė jis, — paimkite dvidešimt ma- 
no Žmonių ir su jais suraskite arabų gentį, kuri nusivedė 
belaisvius. Noriu, kad jūs būtumėt pirmas generolas, ku- 
Tį jie pamatė, ir pirmas vadas, su kuriuo jie turėjo reikalų. 

Mano tėvas išjojo ir rado tuos, kurių ieškojo, per 
ketvirtį mylios nuo miesto. Nedelsdamas per savo vertė- 

ją jis pranešė, kad jie gali prisistatyti vyriausiam armijos 
vadui ir gaus pažadėtą išpirką. 

Bonapartas neklydo: mano tėvas iškart pelnė tų gam- 
tos vaikų susižavėjimą ir, kadangi jų nesišalino, kartu su 
jais grįžo į Aleksandriją. 

Bonapartas juos priėmė didelėje salėje su langais į 
jūrą, liepė išdalyti proklamacijas, išverstas į arabų kalbą, 
ir pasiūlė vaišes, kurias ruošiant nebuvo nusiŽžengta nė 
vienam krašto papročiui. 

Arabai mielai priėmė kvietimą, apsupo stalą ir ran- 
komis ėmė traukti maistą kiekvienas į savo pusę. 

Puotos įkarštyje trijų pulkų jungtinis orkestras stai- 
ga užgrojo “Atsisveikinimo maršą“. Nors pasirodymas 
buvo labai triukšmingas ir nelauktas, nė vienas arabas 
nereagavo. Visi ir toliau valgė, nepaisydami šimto dvi- 
dešimties muzikantų keliamo pragariško triukšmo. Kai 
maršas baigėsi, Bonapartas paklausė, ar jiems patiko 
muzika. 

— "Taip, — atsakė jie, — bet mes turime savo, ge- 
resnę. 

Tada Bonapartas panoro paklausyti jų muzikos, jei- 
gu jau ji geresnė už prancūzišką. Trys arabai tuoj pat 
pasitraukė nuo valgių, du pasiėmė kažką panašaus į būg- 
nus: vieno būgnas priminė prekeivio pamestą dėžę, ki- 
to — pusiau perpjautą moliūgą. Trečiojo rankose atsi- 
rado lyg ir gitara su trim stygomis. Prasidėjo arabiškos 
muzikos koncertas, rimtai konkuruojantis su prancū- 
ziškuoju. | 

Bonapartas negailėjo komplimentų jiems ir jų mu- 
zikai, atidavė žadėtąją išpirką, ir abi pusės viena kitai už- 
tikrino tvirtą draugystę. 

Paaiškėjo, kad apie tuzino mūsų vyrų trūko, — be- 
duinai jau buvo pradėję savo belaisviams kirsti galvas ir 

buvo atlikę trečdalį darbo, kai sužinojo, jog už kiekvieną 
belaisvį gali gauti po šimtą piastrų. Kaip Žmonės, kurie 
pirmiausia rūpinasi materialine nauda, jie iškart sustojo 
ir pasitenkino savo belaisviams sugalvoję kitą bausmę, 
ne tokią žiaurią, bet labiau neįprastą ir taip prigąsdin- 
tiems vyrams. 

Taigi, kai Bonapartas liepė atvesti belaisvius apklaus- 
ti, labai nustebo pamatęs juos raustant, slepiant akis, 
murmant kaip susigėdusias mergaites. Pagaliau, visiš- 
kai prispaustas vyriausiojo vado, kuris, nuolat girdėda- 
mas apie blogą elgesį su belaisviais, norėjo tiksliau Ži- 
noti, koks tas elgesys, vienas senas kareivis, verkdamas 
iš pykčio, papasakojo, kad su juo ir jo draugais atsitiko 
tai, kas būtų atsitikę su angelais, atėjusiais į Sodomą ir 
Gomorą, jei jie nebūtų turėję sparnų ir kritiniu momen- 
tu pakilę į dangų. 

— Kvaily! — šūktelėjo Bonapartas. — Tu nesvei- 
kas... Na, na, dėkok dangui, kad mainai pavyko, ir nebe- 
verk. 

Garsas apie belaisvių kančias greitai pasklido po ar- 
miją ir truputį padėjo išlaikyti discipliną, kuri būtų visai 
pašlijusi, jei ne baimė netekti galvos. 

Aleksandrijoje Bonapartas išbuvo savaitę. Pirmą die- 
ną jis apžiūrėjo armiją. Antrą dieną davė įsakymą nu- 
plukdyti laivus į senąjį Aleksandrijos uostą arba į Kartu. 
"Trečią dieną jis liepė išdalyti gyventojams proklamacijas 
ir Deseksui davė įsakymą žygiuoti į Kairą. 

Ketvirtą dieną įsakė ant kolonos išgraviruoti prie 
Aleksandrijos žuvusiųjų vardus ir palaikus palaidoti to 
monumento papėdėje. 

Penktą dieną generolas Diuma užėmė Abukyrą. 

Šeštąją buvo paimtas Rozetas ir, kol tlotilė tvarkėsi, 
armija žygiavo į Kairą. 

Deseksas, išvykęs pirmiausia, pirmiausia ir prarado 
drąsą. Aš cituoju Deseksą, nes jo prisipažinimas yra ne- 
ginčijamas įrodymas. 

Taigi liepos 15 d. Deseksas rašė Bonapartui iš Baka- 
hiro: 

“Maldauju, nepalikite mūsų šiose pozicijose! 

Pulkas netekęs drąsos, murma; liepkite mums arba 

žygiuoti pirmyn, arba trauktis atgal, kiek kojos neša. 

Kaimuose tik lūšnos ir jokių maisto produktų". 


Išžygiuodama armija pasiėmė keturioms dienoms 
maisto. Nelaimė, per neatsargumą prie to prisidėjo ke- 
turioms dienoms romo. "Iodėl, turėdami tiek daug skys- 
čio, per pirmąsias žygio valandas dykumoje ištroškę ka- 
reiviai, nenumalšindami troškulio, ėmė siurbčioti romą 
ir taip dažnai atidarinėjo romo bidoną, kad, įpusėjus eta- 
pui, bidonas buvo tuščias, o kareiviai girti. 

Girti, todėl negalvodami apie ateitį, kareiviai įsivaiZ- 
davo, jog daugiau niekada nebeišalks; jie pradėjo tuštin- 
ti kuprines, barstyti ryžius ir mėtyti biskvitus. 

Vadas pamatė, kas vyksta, ir įsakė sustoti. Šio dviejų 
valandų atokvėpio pakako pirmajam girtumui išgaruoti. 
Kai vėl pradėjo žygį, visi jau gailėjosi dėl tokio neapdai- 
rumo. Apie penktą valandą ryto alkis, kuris, atrodė, nu- 
malšintas visiems laikams, vėl grįžo visu žiaurumu. Var- 
gais negalais liepos 9 d. aštuntą valandą ryto jie pasiekė 
Damanhurą. 

Kariai turėjo šiokią tokią viltį mieste rasti kokio 
nors maisto, bet miestas buvo tuščias. Jie išnaršė visus 
namus ir viskas, ką rado, buvo truputis kviečių. Tačiau 
rankiniai malūnai, kuriais arabai maldavo kviečius, bu- 
vo taip išardyti, kad niekas jais negalėtų pasinaudoti. 

Tiesa, pavyko kelis surinkti ir sumalti truputį miltų, bet 
tiek mažai, kad, išdalijus kiekvienam kareiviui, neišėjo 
ir po pusę uncijos. 

Armiją pradėjo apimti neviltis, ir badas, tas blogasis 
patarėjas, išdrįso įpūsti maištingą dvasią ne tik kareiviams, 
bet ir jų vadams. 

Murmėdami ir nusiminę pakilo jie į žygį Ramanišo 
link. Tačiau kadangi kareiviai patys prisidarė sau bėdos, 
žygį pakėlė kantriai ir Ramanišą pasiekė, nors mirdami 
iš bado. 

Ten sužinojo, kad mieste pasiliks 11-tą ir 12-tą die- 
nas, laukdami iš Deltos siunčiamų maisto produktų. Švie- 
Žias maistas ir Nilo, į kurį kareiviai puolė tik priėję, kai- 
mynystė grąžino armijai truputį ryžto. 

Mano tėvas kažkur gavo du ar tris arbūzus ir pasi- 
kvietė kelis savo draugus generolus į palapinę kartu su- 
valgyti. Visi su malonumu priėmė kvietimą. 

Matėme, kaip blogai prasidėjo ši kampanija ir kiek 
kančių teko patirti išvykus iš Aleksandrijos. Egiptas tarsi 
smaragdo juosta driekėsi per dykumą, bet atsiskleidė ne 
kaip senasis pasaulio aruodas, o kaip šiuolaikinis skur- 
dus kraštas su bailiais žmonėmis ir tuščiais apgriuvusiais 
kaimais. 

Girdėjome Desekso aimanas, — dejavo ir visa ar- 
mija. 

Susirinkimas mano tėvo palapinėje, susirinkimas, ku- 
rio tikslas buvo suvalgyti tris arbūzus, po kelių minučių 
nuo juodų minčių įgavo politinį atspalvį. 

Ko jie atvyko į tą nelemtą kraštą, kuris prarijo visus, 
nuo Kambizo iki šventojo Liudviko, norėjusius jį užka- 
riauti? Ar čia norėta įkurti koloniją? Vardan ko reikėjo 
Prancūziją, jos saulę, kuri šildo, bet nedegina, jos tam- 

sias girias, jos derlingas lygumas iškeisti į tą ugninį dan- 
gų, į dykumą be pavėsio, į tą degančią žemę? Ar čia 
Bonapartas nori įkurti savo Rytų imperiją, nusižiūrėjęs 
į senovės prokuratorius? Galėjo jis bent paklausti kitų 
generolų, ar jie nori būti jos nariais, tapti jos satrapais. 
"Tokių užmačių galima siekti su antikine armija, sudary- 
ta iš vergų ir atleistųjų vergų, bet ne su 1792 metų pa- 
triotų, kurie yra ne vieno Žmogaus pavaldiniai, 0 naci- 
jos kariai. 

Ar šie kaltinimai buvo tik nepatogumų ir kančių 
sukeltas nepasitenkinimas? O gal tai jau pirmasis maiš- 
tas prieš brujero 18-tos didvyrio būsimąsias ambicijas? 
Į šiuos klausimus vargu ar atsakytų net dalyvavęs tame 
susirinkime, bet Bonapartui apie tai buvo pranešta kaip 
apie pavojingą pasikėsinimą į jo autoritetą, ir pranešė 
generolas, kuris garsiau už kitus rėkė apie puikius ma- 
no tėvo arbūzus ir niekam tikusius vyriausiojo vado ke- 
tinimus. 

Šiaip ar taip, Ramanišo mieste, mano tėvo palapi- 
nėje, prasidėjo tas maištavimas, kurio Kleberas iš visų 
jėgų stengėsi išvengti. 

12-tą dieną flotilė, vadovaujama divizijos vado Pe- 
rė, atplaukė į Rozetą. Perė plaukė laivu “Elnias". Į tą 
patį laivą Bonapartas susodino visus mokslinės komisi- 
jos narius: Monžą, Furjė, Kostą, Bertoletį, Dolomjė, Tal- 
j€ 17 kitus. Jie turėjo plaukti Nilu aukštyn, lygiagrečiai su 
prancūzų armija. Jų arklius panaudojo formuodami ne- 
didelį kavalerijos korpusą. 

Yra žinoma, kad ta flotilė, varoma vėjo, plaukė grei- 
čiau negu armija judėjo krantu ir ją užpuolė turkų floti- 
lė, bei apšaudė valstiečiai nuo abiejų Nilo krantų. Ko- 
mandorui Siusi, kuris vėliau tapo grafu de Siusi, tame 
mūšyje kulka nutraukė ranką. 

Išgirdęs šaudant patrankas, Bonapartas laiku įsiki- 
šo. Prasiveržęs pro keturių tūkstančių mamliukų kor- 
pusą prie Šebrėjaus, jis išgelbėjo flotilę nuo visiško su- 
naikinimo. 

Po savaitės Bonapartas laimėjo Piramidžių mūšį, o 
dar po keturių dienų, tai yra liepos 25 d., ketvirtą valan- 
dą po pietų įžengė į Kairą. 

Niekas geriau už Bonapartą nežinojo scenarijaus tos 
pergalės, apie kurią garsas sklido kaip vis stiprėjantis ai- 
das; niekas už Bonapartą negalėjo rasti didingesnių Žo- 
džių, kurie, spėjama, buvo ištarti prieš mūšį, mūšio metu 
ar po jo ir kurių svarbiausi yra šie: 

— Kareiviai, būkite aukščiau už šiuos monumentus, 
į jus Žiūri keturiasdešimt amžių! 

Kas dabar nori Žinoti, kokie išpūsti buvo vyriausiojo 
vado biuleteniai? Kam rūpi teisingas mūšio įvertinimas? 
Kam rūpi požiūris tų, kurie jame dalyvavo ir suvaidino 
ne antraeilį vaidmenį? 

Leiskite pateikti mano tėvo laišką, adresuotą Kle- 
berui, likusiam Aleksandrijoje valdytoju ir tuo pat metu 
atsigauti po sužeidimo: 


“Bulakas, netoli Kairo, VI metų termidoro 9 d. 


Mielas drauge, mes pagaliau pasiekėme taip 
trokštamą kraštą. O, Dieve! Kaip jis skiriasi nuo mū- 
sų įsivaizduoto! "Ia bjauri skylė Kairas apgyvendinta 
tingių sukčių, ištisas dienas sėdinčių prie savo bjau- 
rių lūšnų, rūkančių ir geriančių kavą arba valgančių 
arbūzus. Galima ištisas dienas klajoti tuščiomis siau- 
romis ir dvokiančiomis žymiosios sostinės gatvėmis. 
Mamliukai gyvena tik viename kvartale; ten, viena- 
me gana gražiame name, apsistojo ir vyriausiasis ar- 

mijos vadas. Aš parašiau generolui Diupuji, kuris da- 
bar Kairo komendantas, kad tau surastų namą... At- 
sakymo dar negavau. 

Divizija stovi miestelyje, vadinamame Bulaku, 
prie Nilo, per pusę mylios nuo Kairo. Gyvename ap- 
leistuose ir labai nešvariuose namuose; tik pas Diu- 
ga pakenčiama. | 

Generolas Lanas gavo įsakymą vadovauti Me- 
nu divizijai vietoj Vjalo, kuris su batalionu išžygiavo 
į Danjetą; jis man tvirtino, kad atsisakys. Antroji 
lengvoji divizija ir generolas Verdjė užima pozicijas 
prie piramidžių kairiajame Nilo krante ir ten bus, 
kol pastatys įtvirtinimus šimto Žmonių įgulai. 

Turi būti pastatytas tiltas priešais Gizehą. Šiuo 
metu tą vietą užima artilerijos rezervas ir inžineri- 
niai daliniai. Generolo Renjė divizija stovi per dvi 
ar tris mylias nuo Kairo, Deseksas su savąja tuoj 
atvyks į Kairą, Bonas užima tvirtovę, o Menu — 
miestą. 

"Tu net neįsivaizduoji, koks sunkus buvo Žygis į 
Kairą: sustodavome tik trečią ar ketvirtą valandą po 
pietų, prisikentėję nuo kaitros, kartais net neturė- 
dami ko valgyti, priversti pasitenkinti tuo, ką šlykš- 
čiuose kaimuose paliko prieš tai praėjusios divizijos 
(jei nesudegindavo), apšaudomi vagių gaujų, vado- 
vaujamų beduinų, kurie šaudė į karininkus ir karei- 
vius, net Žygiuojančius kolona. Generolo Diuga ad- 
jutantas Žeroretas užvakar buvo nušautas, kai nešė 
įsakymą grenadierių būriui, esančiam per šūvio at- 
stumą nuo stovyklos. Garbės žodis, čia karas baises- 
nis nei Vandėjoje. 

Mums pasiekus Nilą, prie Kairo kalvos įvyko 
mūšis. Mamliukai, kurie yra velniškai gudrūs, persi- 


kėlė iš dešiniojo Nilo kranto į kairįjį. Tačiau mes juos 
sumetėme atgal į upę. Manau, tą mūšį pavadins Pi- 
ramidžių mūšiu. Jie neteko septynių ar aštuonių šim- 
tų Žmonių ir nieko nepasiekė; dalis jų paskendo, ban- 
dydami perplaukti Nilą. 

Labai norėčiau sužinoti, kaip tavo sveikata ir 
kada tu grįši vadovauti savo divizijai, kuri dabar yra 
silpnose rankose. Visi tavęs laukia, ir kiekvienas skir- 
tingai supranta savo pareigas. Darau viską, ką galiu, 
kad visas divizijos dalis išlaikyčiau vienybėje, bet man 
sunkiai sekasi. Pulkams nemoka už tarnybą, jie ne- 
maitinami ir tu įsivaizduoji, kokį tai kelia nepasiten- 
kinimą. Jį labiau skleidžia karininkai negu kareiviai. 
Mus įtikinėja, kad po savaitės administraciniai rei- 
kalai susitvarkys, bet iki to taip toli... 

Jei tu galėtum atvykti tuoj pat, — ko aš labai 
noriu, — pasiimk karabinierių eskortą net plaukda- 
mas valtimi, kad jie galėtų atsišaudyti nuo beduinų, 
kurių netrūksta Nilo pakrantėse. Plaukiant į Kairą 
komisarui Siusi kulka nutraukė ranką. Galėtum at- 
plaukti su grįžtančiomis artilerijos valtimis, kurios 
išplaukė į Aleksandriją amunicijos. 

Atvažiuok! Atvažiuok! Atvažiuok! 


"Tavo Diuma. 


PS. Linkėjimai Ogiustui ir kolegoms". 


Generolo Diupuji ir adjutanto Buajė liudijimai. — 
Nepatenkintieji. — Nauji Bonaparto ir mano tėvo nesuta- 
rimai. — Abukyro mūšis. — Mano tėvas randa lobį. — Jo 
laiškas apie tai. 


Galbūt bloga mano tėvo nuotaika, liūdesys, kad ne- 
turi savo divizijos, ar, pagaliau, respublikoniška dvasia 
vertė matyti įvykius iš blogosios pusės; tegul! Tačiau Egip- 
to armijos korespondencijoje, perimtoje Nelsono eskad- 
ros, randame vieną generolo Diupuji laišką. 

Šiam generolui nebuvo dėl ko skųstis: jis buvo Kai- 
ro komendantas ir jau pirmose savo laiško eilutėse prisi- 
pažįsta, jog jo padėtis geresnė, nei jis nusipelnė. 


“Diupuji, brigados generolas, komendantas sa- 
vo draugui Karlo 

Kairas, VI metų termidoro 11 d. 


Tiek jūroje, tiek ant žemės, tiek Europoje, tiek 
Afrikoje aš jaučiuosi kaip ant žarijų. Taip, mano mie- 
las, mums atvykus į Maltą, aš užėmiau pozicijas ir 
sumušiau jų riterius. Atvykus į Aleksandriją ir ją pa- 
ėmus, buvau pakeltas į komendantus. Šiandien, po 
dvidešimt dviejų dienų varginančio žygio per dyku- 
mą, sumušę mamliukus, tiksliau, privertę juos bėgti, 
nes jie neverti mūsų pykčio, mes stovime Kaire. 

Štai, mano drauge, aš naujose pareigose, kurių 
negalėjau atsisakyti, — Kairo komendantas. Ši vieta 
per gera man, kad atsisakyčiau tokio aukšto laips- 
nio, kurį man suteikė Bonapartas. 

Brigados veiksmai Piramidžių mūšio metu bu- 
vo unikalūs: ji viena sumušė keturis tūkstančius 
mamliukų, paėmė visas keturiasdešimt jų patrankų, 
jų puikius arklius su prabangia amunicija ir nemažai 
pinigų, nes iš jų nėra kareivio, kuris su savimi netu- 
rėtų šimto luidorų, o tai ir penkių šimtų. 

Dabar aš gyvenu gražiuose Kairo rūmuose, ku- 
rie priklausė Egipto sultono favoritui Ibrahimbėjui. 
Gyvenu nuostabiuose rūmuose ir tarp Nilo nimfų 
prisimenu pažadą, kurį daviau savo geram draugui 
Europoje. 

Miestas šlykštus: gatvės dvokia maru — tokios 
nešvarios, žmonės bjaurūs ir buki. Įsikinkiau į darbą 
kaip arklys, bet iki šiol nepažinau to milžiniško mies- 
to, didesnio už Paryžių ir tokio skirtingo. 

Kur mano draugai? Kur puikioji Manita? Šir- 
dis plyšta galvojant apie mūsų išsiskyrimą... Bet aš 
tikiuosi vėljus greitai pamatyti, taip, greitai, nes man 
velniškai įkyrėjo būti toli nuo jūsų! 


Žygis per dykumą ir keli mūšiai mums beveik 
neatnešė nuostolių. Mūsų armija laikosi gerai; da- 
bar ją rengia. Nežinau, ar trauksime į Siriją; viskas 
tam paruošta. Man nepasisekė, per Aleksandrijos 
paėmimą praradau...('). 

Parašyk, kas nauja pas tave. 

Pats spręsk apie tą niekingą didelę liaudį, kurią 
taip liaupsino: aš užėmiau milžinišką miestą tik su 
dviem grenadierių pulkais, o šiame mieste gyvena 
šeši šimtai tūkstančių sielų. 

Sudie, mano drauge! Bučiuoju Marseleną, jo 
motiną, tėvą, tėtušį Karlo ir mūsų draugus. 


Jums atsidavęs Diupuji. 


Laišką siunčiu per kurjerį Pepiną. Pasakyk Pe- 
pinui, kad jis laimingas būdamas ištremtas. Dieve, 
kaip norėčiau atsidurti jo vietoje! Bučiuoju jį ir jo 
šeimą. Linkėjimai vargšui Pjeto. Bučiuoju Onoriją, 
jūsų brolį ir jūsų dėdę." 


Taigi ką galima spręsti iš tokio jausmingo laiško? Štai 
generolas, Kairo valdytojas, kuris supranta užimąs aukš- 
tesnį postą nei yra vertas, tačiau mieliau būtų ištremtas 
nei naudotųsi jam suteikta garbe! 

“Be abejo, valdytojo postas aukštas, — pasakytų San- 
čo, — bet užuot buvęs Baratarijos valdytoju, pasilikčiau 
savo kaime ir ganyčiau ožkas". 

Adjutanto Buajė laiškas, kurio dalį pateikiame savo 
skaitytojui, taip pat baigiasi skundais dėl esamos padėties. 


! Čia neįskaitomas žodis, manau, anglai neturėtų priežasčių jo 
ištrinti; mes taip ir nesužinosime, ką taip svarbaus prarado generolas 
Diupuji ( Aut. past. ). 

“Grįžkime į Aleksandriją. Šis miestas nebe- 
turi nieko antikinio, tik savo vardą. Įsivaizduokite 
griuvėsius, juose gyvenančius abejingus žmones, ku- 
rie sutinka su viskuo, kas vyksta, niekuo nesistebė- 
dami, kurie su pypkėmis dantyse neturi kito užsič- 
mimo, kaip ištisas dienas džiovinti savo pasturgalius 
ant suolų priešais namų duris, visai nesirūpindami 
nei šeima, nei vaikais. Moterys klaidžioja, užsiden- 
gusios veidus juodais skarmalais, ir praeiviams siūlo 
pirkti vaikus; vyrai pusiau nuogi, kūnai bronzos spal- 
vos, oda šlykšti, išvagota purvinų raukšlių; jie tarsi 
kiaulės Žiaumoja ir ryja viską, ką randą; namai ne 
aukštesni kaip dvidešimties pėdų su plokščiais sto- 
gais: iš išorės atrodo lyg keturios sustatytos sienos, 
o viduje kaip arklidėje! 

Ir įsivaizduokite, kad aplink tą baisią skurdo ir 
vargo liūną stūkso žymiausio antikinio miesto su sub- 
tiliausiais meno monumentais pamatai. 

Eidami iš šio miesto gilyn į žemyną, pamatysite 
dykumą, pliką kaip delnas, kurioje kas penkias my- 
lias galima rasti apgriuvusį šulinį su sūriu vandeniu. 
Įsivaizduokite armiją, einančią per tą mirusią žemę, 
kuri negali kareiviams pasiūlyti jokios priedangos 
nuo deginančios saulės. Kareiviai, nešantys maistą 
penkioms dienoms, apsikrovę sunkiomis kuprinėmis, 
apsivilkę vilnoniais drabužiais, po valandos žygio, iš- 
kankinti kaitros ir nebegalvodami apie rytojų, meta 
šalin maistą, kurio nebegali panešti. Kankina troš- 
kulys, o jie neturi vandens. Buvo kareivių, kurie mi- 
rė iš troškulio, nuo išsekimo ir kaitros; kiti, matyda- 
mi savo draugų kančias, nusišovė; dar kiti puolė į 
Nilą su ginklais, su kuprinėmis ir žuvo bangose. 


Kiekviena diena pateikdavo panašių spektaklių 
ir, neįtikėtina! visa armija per septyniolika žygio die- 
nų neturėjo duonos. Kareiviai maitinosi moliūgais 
ir kitokiomis daržovėmis, kurių pavykdavo rasti kai- 
muose. Toks buvo visų maistas, nuo generolo iki pas- 
kutinio kareivio. Dažnai generolai negaudavo val- 
gio aštuoniolika, net dvidešimt keturias valandas, nes 
kareiviai, pirmi atėję į kaimą, viską išgrobdavo, tad 
tekdavo pasitenkinti šlamštu ir atliekomis. 

Manau, nereikia ir kalbėti apie mūsų gėrimus; 
gyvename pagal Mahometo įstatymą: vyno nė lašo, 
o vandens pilnas Nilas. 

Norėčiau papasakoti apie kraštą tarp dviejų Ni- 
lo atšakų. Kad geriau įsivaizduotum, pažvelk į Nilo 
žemėlapį. Dvi mylios žemiau Kairo Nilas šakojasi į 
dvi atšakas: viena teka prie Rozeto, kita — prie Dam- 
jįeto. Tarp jų yra Delta, be galo derlingas kraštas, nes 
drėkinamas Nilo vandens. Kitomis atšakų pusėmis, 
žemynu, taip pat eina derlingos vienos mylios plo- 
čio juostos, kur platesnės, kur siauresnės, 0 už jų — 
dykuma: iki pat Libijos vienoje pusėje ir iki Raudo- 
nosios jūros kitoje. Nuo Rozeto iki Kairo labai tan- 
kiai gyvenamos vietos. Čia auginama daug ryžių, lg- 
šių ir turkiškų kviečių. Kaimai vienas šalia kito, jų 
namai baisūs, ne kas kita, kaip iš molio nudrėbti 
kupstai su skylėmis palei žemę. Kad geriau įsivaiz- 
duotum, prisimink vaikus, žaidžiančius sniegu: jų nu- 
lipdyti statiniai — tai tikri Egipto rūmai. Valstiečiai, 
vadinami fellahs, labai darbštūs, tačiau gyvena be 
galo skurdžiai ir klaikiai nešvariai. Mačiau, kaip jie 
geria vandenį, kurio negėrė mūsų kupranugariai ir 
arkliai. 

Štai tau ir Egiptas, išgirtas istorikų ir keliautojų! 


171 


172 


Tačiau, nepaisant bjaurumo, nepaisant blogio, tu- 
riu pripažinti, kad šis kraštas gali tapti daug turto at- 
nešančia Prancūzijos kolonija, bet tam reikia laiko ir 
žmonių. Pastebėjau, kad kolonijos nukariaujamos su 
kareiviais, ypač tokiais kaip mūsiškiai! Jie nuožmūs 
mūšyje, tvirti po pergalių, be abejo, narsiausi pasau- 
lyje, bet nelabai tinkami ilgalaikėms ekspedicijoms; 
tada jie pasidaro nervingi, užsiplieskia nuo kiekvie- 
no žodžio, tampa nenuoseklūs ir bjaurūs. Kartą išgir- 
dau, kaip, žiūrėdami į pracinantį generolą, jie sakė: 

— Stai Prancūzijos budeliai! 

Taurė pilna, išgersiu ją iki dugno! Mane palai- 
ko gera sveikata, drąsa, kuri, tikiuosi, manęs neap- 
leis; su jų pagalba iškentėsiu iki galo. 

Vakar mačiau turkų valstybinę tarybą, kurią su- 
formavo Bonapartas; ji sudaryta iš devynių asmenų. 
Tai devynios marionetės, apsirengusios turkiškai, 
prabangiais turbanais ir didžiulėmis barzdomis; iš- 
vaizda jie man primena dvylika apaštalų, kurių figū- 
rėles tėtis laiko spintoje. Apie jų protą, sugebėjimus 
ir talentą nieko negaliu pasakyti — Turkija visada 
buvo užversta knyga. Niekur nerasi tokio bukumo, 
tokios prabangos, tokio bjaurumo ir nešvaros. 

Gana apie tai; norėjau jums kai ką papasakoti, 
bet neketinau rašyti straipsnių; juos atstos Bonaparto 
raportai. 

Man nieko nereikalaukite, aš kenčiu, bet kenčiu 
kartu su visa armija. Nors dabar sunku, ateitį matau 
šviesią. Dėl manęs nereikia nerimauti, jaučiuosi gerai. 

Saugokite savo sveikatą. Tikiuosi, po metų nu- 
sišypsos laimė jus apkabinti. Iš anksto džiaugiuosi. 

Karštai bučiuoju seseris. 


Su pagarba jūsų nuolankus sūnus Buajė". 


Kaip matyti iš laiškų, nuomonė apie ekspediciją bu- 
vo vienoda: visi kentėjo, visi skundėsi, visi norėjo į Pran- 
cūziją. 

Atmintis apie tas kančias ir vos neįsisiautėjusį maiš- 
tą persekiojo Bonapartą net Šventos Elenos saloje. 
“Kartą, — juokdamasis pasakojo jis, — išskubėjau pas 
nepatenkintus generolus ir kreipiausi į patį aukščiausią 
pagal ūgį: 

— Jūs varinėjate maištingas kalbas. Saugokitės, kad 
aš neatlikčiau savo pareigos. Jūsų penkios pėdos ir šeši 
coliai nesutrukdys jūsų po poros valandų sušaudyti." 

"Tas aukštas generolas, į kurį jis kreipėsi, buvo mano 
tėvas. Tik Bonapartas savo pasakojimuose nebuvo tiks- 
lesnis nei savo biuleteniuose. Mes, savo ruožtu, papasa- 
kosime, kaip viskas atrodė iš tikrųjų. 

Po Piramidžių mūšio, kuriame mano tėvas su me- 
džiokliniu šautuvu rankose dalyvavo kaip paprastas ka- 
reivis, kavaleristas be arklio, jis nuėjo pas Bonapartą į 
Gizehą. Nuo pat Damanhuro susirinkimo vyriausiasis ka- 
riuomenės vadas jam rodė nepasitenkinimą, ir jis norėjo 
viską išsiaiškinti. 

Paaiškinimą nebuvo sunku išgauti. Pamatęs mano 
tėvą, Bonapartas suraukė antakius ir pastūmė kepurę ant 
kaktos. 

— Ak! Tai jūs? — tarė jis. — Tuo geriau, eime į ka- 
binetą. 

Ir po šių žodžių atidarė duris. 

Mano tėvas įėjo pirmas, Bonapartas — jam iš pas- 
kos ir uždarė bei užsklendė duris. 

— Generole, — tarė Bonapartas mano tėvui, — jūs 
su manimi blogai elgiatės; jūs ieškote progų demorali- 
zuoti armiją; aš viską žinau, kas įvyko Damanhure. 

"Tada tėvas žengė žingsnį pirmyn ir uždėjo ranką ant 
Bonaparto rankos, atremtos į kardo rankeną. 

— Prieš jums atsakydamas, generole, — tarė jis, — 
norėčiau paklausti, kodėl užsklendėte šias duris ir kokiu 
tikslu suteikėte man garbę su manimi kalbėtis? 

— Tikslu jums pasakyti, kad mano armijoje tiek aukš- 
čiausias, tiek žemiausias yra lygūs prieš discipliną ir kad, 
reikalui esant, įsakysiu sušaudyti generolą taip pat leng- 
vai kaip ir būgnininką. 

— Tai įmanoma, generole; vis dėlto aš manau, kad 
kai kurių jūs neįsakytumėt sušaudyti neišsiaiškinęs visko 
ypač nuodugniai. 

— Ne,jei jie reikalingi mano planams vykdyti! 

— Atsargiai, generole! Ką tik kalbėjote apie discip- 
liną, dabar kalbate tik apie save... Gerai, norėčiau jums 
paaiškinti... Taip, Damanhure buvo susirinkimas; taip, visi, 
nusikamavę per pirmąjį žygį, klausė, koks ekspedicijos 
tikslas; taip, jie manė, kad ji surengta remiantis ne nacio- 
naliniais motyvais, o asmeninėmis ambicijomis; taip, aš 
pasakiau, kad dėl tėvynės šlovės ir gerovės eičiau į pa- 
saulio kraštą, bet jei reikėtų tenkinti jūsų kaprizus, ne- 
žengčiau nė žingsnio. Taigi viską, ką pasakiau tą vakarą, 
jums pakartojau, ir jei tas snarglius, persakydamas mano 
žodžius, pasakė kitką, tai jis ne tik šnipas, bet dar blo- 
giau, jis — šmeižikas. 

Bonapartas kurį laiką Žiūrėjo į mano tėvą, paskui su 
tam tikru švelnumu tarė: 

— Tai ką, Diuma, jūs Prancūzijos interesus statote į 
vieną pusę, o manuosius — į kitą. Manote, kad aš atski- 
riu savo interesus nuo Prancūzijos? 

— Aš manau, kad Prancūzijos interesai turi eiti pir- 
ma interesų vieno Žmogaus, kad ir koks didis jis būtų... 

Aš manau, kad nacijos laimė neturi nukentėti nuo vieno 
individo. 

— Tai jūs pasirengęs mane palikti? 

— "Taip, kai įsitikinsiu, jog jūs paliekate Prancūziją. 

— Jūs neteisus, Diuma... — šaltai tarė Bonapartas. 

— Galbūt, — atsakė mano tėvas, — bet aš nepripa- 
žįstu diktatūros nei Sulos!, nei Cezario. 

— Ir jūs prašote?.. 

— Leisti grįžti į Prancūziją pirmai progai pasitaikius. 

— Puiku! Pažadu, kad nedarysiu jokių kliūčių jums 
išvykti. 

— Ačiū, generole! Tai vienintelė malonė, kurios jū- 
sų prašau. 

Po šių žodžių mano tėvas nusilenkė, nuėjo prie du- 
rų, atitraukė sklendę ir išėjo. Jis girdėjo Bonapartą mur- 
mant, bet išskyrė tik šiuos žodžius: 

— Neregys tas, kas nemato mano pergalės! 

Po ketvirčio valandos mano tėvas papasakojo Der- 
monkūrui viską, kas vyko tarp jo ir Bonaparto, o po dau- 
gelio metų Dermonkūras gal dešimtį kartų, nepakeisda- 
mas nė žodžio, perpasakojo man tą pokalbį, kuris turėjo 
tokią didelę įtaką mano tėvo ir mano ateičiai. 

Rugpjūčio 1 d. įvyko Abukyro mūšis, kurio metu bu- 
vo sumuštas Prancūzijos laivynas. Taigi ištisą mėnesį ne- 
galėjo būti nė kalbos apie išplaukimą nei mano tėvo, nei 
kieno nors kito. 

Šis nelemtas Abukyro mūšis atsiliepė visai armijai. 
Pirmą akimirką net Bonapartas buvo priblokštas ir kaip 
kadaise Augustas sušuko: Varai, Varai, grąžink mano le- 


1 Liucijus Kornelijus Sula (—-138 m. pr. Kr. — — 78m. pr. 
Kr.) — romėnų generolas ir politikas. 

gionus!“, kelis kartus atsiduso: “Briuji, Briuji, ką tu pa- 
darei su mūsų laivais!" 

Labiausiai Bonapartą jaudino neaiškios galimybės 
grįžti į Prancūziją. Laivynas sumuštas, ir jis nebebuvo pa- 
dėties šeimininkas: perspektyva šešeriems metams likti 
Egipte stingdė širdį ir atrodė nepakeliama. Kartą, kai Bur- 
jenas norėjo jį nuraminti ir pasikliauti Direktorija, jis su- 
šuko: 

— Jūsų Direktorija! Jūs pats Žinote, kad tai gauja 
šiknių, kurie man pavydi ir manęs nekenčia... Jie paliks 
mane čia pražūti. Be to, ar nematote tų snukių aplink 
mane? Su jais neįmanoma pasilikti. 

Šis pykčio protrūkis buvo rezultatas raporto, kurį jam 
atsiuntė nepatenkinti generolai. Tame raporte Kleberas 
nebuvo santūresnis net už mano tėvą. Jis žinojo, kad Bo- 
napartas jį laiko esant opozicijoje, todėl 1798 m. rugpjū- 
čio 22 d. parašė tokį laišką: 


“Pilieti generole, jūs neteisus, jei karštumą, su 
kuriuo jums išdėsčiau mūsu poreikius, palaikėte sil- 
pnumu ir drąsos stoka. Man nesvarbu, kur aš turiu 
gyventi ir kur mirti, nes gyvenu vardan mūsų armi- 
jos šlovės ir vardan jos mirsiu. Taigi bet kokiomis 
aplinkybėmis pasikliaukite manimi ir visais tais, ku- 
riuos patikėjote man valdžion. Aš jums jau prane- 
šiau, kad 14-tos dienos įvykiai kareiviams sukėlė tik 
pasipiktinimą ir norą keršyti". 


Bonapartas atsakė: 


“Labai vertinu jūsų pagarbą ir draugystę. Bi- 
jau, kad mes visi kiek susipainiojome... Jūs taip pat 
buvote neteisus, jei manėte iš mano pusės susilaukti 


176 


bausmės... Egipto Žemėje debesys, jei pasirodo, nu- 
slenka per šešias valandas; nuo mano širdies nuslinks 
per tris... 

Mano pagarba jums lygi jūsų pagarbai man, ku- 
rią ne kartą parodėte". 


Šis laiškas visiškai skyrėsi nuo anksčiau Bonaparto 
parašyto laiško Kleberui ir sukėlė tokį entuziazmą, kad 
Kleberas, uždėjęs ranką Bonapartui ant peties, pasakė: 

— Generole, jūs didis kaip pasaulis! 

Iš tiesų poetai kuria istoriją, ir jų sukurta istorija yra 
gražiausia, kokią tik galima išspausti. 

Išbraukite Bonaparto žodžius apie Piramidžių mū- 
šį, išbraukite Klebero žodžius, pasakytus Bonapartui, ir 
jūs numesite auksinius rėmus, kuriuose kabojo pati kvai- 
liausia, pati žalingiausia Egipto kampanija, poetų pavaiz- 
duota kaip didingiausia ir poetiškiausia. 

Vis dėlto padėtis su maisto produktais šiek tiek pa- 
gerėjo ir trumpam padėjo kareiviams užmiršti badą, pa- 
tirtą kampanijos pradžioje. Deja, visai nebuvo metalinių 
pinigų. 

Būtent tada Bonapartas parašė Kleberui laišką, be 
abejo, anksčiau už ką tik pacituotąjį. Jis mums padės su- 
prasti priežastis Kairo maišto, kurio numalšinime mano 
tėvo vaidmuo buvo pagrindinis. 


“Bonapartas, vyriausiasis armijos vadas, divi- 
Zijos generolui Kleberui 


Kairo generalinis štabas, IV metų termi- 
doro 9 d. 


Pilieti generole, Kaire yra puiki pinigų kalyk- 
la. Mums reikalingas visas auksas, kurį palikome 

Aleksandrijoje, už tiek, kiek suderėsite. Aš jiems 
galiu duoti kviečių, ryžių, kurių daug turime. Mūsų 
grynųjų pinigų trūkumas lygus maisto produktų 
pertekliui, tai mus verčia juos mainyti į auksą ir si- 
dabrą. 

Mes taip išvargę, kad daugelis žmonių jau buvo 
praradę viltį. Tačiau dabar ilsimės Kaire, kuriame ra- 
dome nemažai resursų. Čia susirinko visi divizionai. 

Štabas jus informuos apie karines operacijas, 
įvykdytas mums įžengiant į Kairą... Jos buvo atliktos 
puikiai: mes sumetėme į Nilą du tūkstančius mam- 
liukų, raitų ant nuostabių arklių. 

Atsiųskite mums arabiškų ir prancūziškų spau- 
dinių. Pakraukite į laivą kiek galima daugiau vyno, 
degtinės, palapinių, batų ir išplukdykite jūra į Roze- 
tą; paskui Nilu laivas nesunkiai pasieks Kairą. 

Laukiu gerų žinių apie jūsų sveikatą. Tikiuosi, 
ji greitai pasitaisys ir jūs prisijungsite prie mūsų. 

Parašiau Lui, kad jis vyktų į Rozetą su visu mū- 
sų turtu. Tuo pat metu viename mamliukų sode ra- 
dau Lui laišką, parašytą mezidoro 21 d.; akivaizdu, 
kad mamliukai pagavo vieną iš jūsų kurjerių. 

Su geriausiais linkėjimais 

Bonapartas“. 


"Tuo metu, kai metalinių pinigų stoka pasiekė aukš- 
čiausią tašką, kai Bonapartas derėjosi su pirkliais dėl auk- 
so ir sidabro pirkimo už grūdus, kurie tame krašte netu- 
rėjo jokios vertės, mano tėvas, tvarkydamas namą, ku- 
riame apsigyveno ir kuris anksčiau priklausė bėjui, atra- 
do lobį. Tas lobis, kurio šeimininkas bėgdamas nespėjo 
išsivežti, buvo gana didelis, beveik du milijonai. 

Nedelsdamas mano tėvas parašė Bonapartui: 


“Pilieti generole, 

leopardas nekeičia savo kailio, garbingas žmo- 
gus neatsisako savo sąžinės. 

Siunčiu jums lobį, kurį radau ir kurio vertė maž- 
daug du milijonai. Jei mane užmuš, arba jei čia mir- 
siu iš liūdesio, prisiminkite, kad aš neturtingas ir kad 
Prancūzijoje palikau žmoną su vaiku. 

Su broliškais linkėjimais 
Aleks. Diuma''. 


Šis laiškas, įsegtas tarp oficialios Egipto armijos ko- 
respondencijos, turėjo didelę reikšmę, Žinant įvairius vy- 
riausiojo vado kaltinimus. Perspausdintas Niujorko ir Fi- 
ladelfijos laikraščiuose, jis kėlė gimstančios Respublikos 
prestižą ir jį po penkiasdešimties metų per Olandijos ka- 
raliaus karūnavimą žodis į žodį man perskaitė Jungtinių 
Valstijų ministras ponas Areisanas. 


Kairo sukilimas. — Mano tėvas įjoja į didžiąją meče- 
te. — Jo nostalgija. — Jis išvyksta iš Egipto ir patenka į 
Neapolį. — Neapolio karalius Ferdinandas ir Karolina. — 
Ema Liona ir Nelsonas. — Ferdinando manifestas. — Jo 
ministro Belmonto Pinjateli komentaras. 


Vis dėlto pinigų trūkumas, dėl kurio nuogąstavo Bo- 
napartas, ėmė jaustis vis labiau ir labiau. Niekas nebeži- 
nojo, kaip išlaikyti armiją nelendant į skolas. Buvo imta- 
si priemonių rinkti pinigus iš mamliukų, baudžiant už va- 
gystes ir plėšimus. Tačiau labai sunku juos nutverti. Šioje 
keblioje padėtyje vyriausiasis finansų administratorius 
Pusjelgas pasiūlė įvesti mokestį nuo kiekvienos nuosavy- 
bės, įsigytos tiek iki atėjimo į Egiptą, tiek po jo. Mokestis 
turėtų būti trumpalaikis ir atnaujinamas, priklausomai 
nuo vyriausiojo vado įnorio papildyti savo resursus. 


181 


Į tokią mokesčių rinkimo formą, iki šiol nežinomą 
Rytuose, buvo žiūrima kaip į apgavystę; ji buvo labai 
žalinga stambiems turkų ir arabų savininkams, kurių 
daugelis gyveno Kaire. Taigi Kairas tapo nepasitenkini- 
mo centru. 

Prancūzams įžengus į Kairą vienas iš pirmųjų įsaky- 
mų buvo kontroliuoti mečečių šauklius. Tie šaukliai pa- 
prastai tris kartus per dieną šaukė maldininkus maldai. 
Kurį laiką šaukliai buvo prižiūrimi; vėliau pamažu į tai 
imta Žiūrėti pro pirštus. Tai pajutę muezzin'ai savo Žo- 
džius pakeitė ir pradėjo kviesti sukilti. Nemokėdami jų 
kalbos prancūzai pakeitimo nepastebėjo, ir turkai galėjo 
laisvai veikti, duoti nurodymus sąmokslo parengimui, ga- 
liausiai paskelbti jo pradžią — spalio 21 d. 

Spalio 21 d. aštuntą valandą ryto maištas prasidėjo 
vienu metu visose gyvenvietėse nuo Sjeno iki Aleksand- 
rijos. 

Mano tėvas sirgo ir dar gulėjo lovoje, kai į jo kam- 
barį šaukdamas įbėgo Dermonkūras. 

— Generole, mieste visi sukilę; generolas Diupuji 
tuoj bus nužudytas! Ant arklių! Ant arklių! 

Mano tėvui nereikėjo sakyti du kartus. Jis žinojo lai- 
ko vertę tokiomis aplinkybėmis: pusnuogis šoko ant ne- 
balnoto arklio, pakėlė kardą ir pasileido Kairo gatvėmis 
su keliais karininkais, kuriuos spėjo nutverti. 

Žinios buvo visais atžvilgiais teisingos: Kairo komen- 
dantas Diupuji kraujavo mirtinai sužeistas į pažastį, — 
vieno turko, pasislėpusio rūsyje, paleista strėlė perkirto 
arteriją. Tuo metu Bonapartas buvo Rudaho saloje ir ne- 
galėjo grįžti į miestą; generolo Kafereli namai buvo už- 
grobti ir visi ten buvę Žmonės išžudyti. Pagaliau visi maiš- 
tininkai patraukė pas vyriausiąjį mokesčių rinkėją Estevą. 

Būtent ten ir jojo mano tėvas, pakeliui kviesdamas 
saviškius, ką tik pamatė. Taip surinko maždaug šešiasde- 
šimt vyrų. 

Jau žinome, kokį įspūdį darė arabams galingas ma- 
no tėvo grožis. Raitas ant didelio eiklaus žirgo, iškėlęs 
galvą, nuoga krūtine ir rankomis, vidury įnirtusių raite- 
lių būrio, abejingas mirčiai, kaip visada, tačiau šiomis ap- 
linkybėmis ypatingai ramus, arabams jis atrodė kaip nuo 
dangaus nužengęs angelas su ugnies kardu. Tą pačią aki- 
mirką Iždinės prieigos buvo nuvalytos, turkai ir arabai 
išvaikyti kardais ir Estevas išlaisvintas. 

Vargšas Estevas! Prisimenu, kaip jis, bučiuodamas 
mane tarsi savo sūnų, sakė: 

— Įsidėmėk, vaikeli, jei ne tavo tėvas, šį galva, kuri 
tave bučiuoja, voliotųsi kokiame nors Kairo griovyje. 

Diena praėjo įnirtingai kaunantis. Egipto Instituto 
nariai, gyvenę nuošaliame rajone Kasin bėjaus rūmuose, 
šaudė iš šautuvų kaip paprasti mirtingieji. Jie kovėsi visą 
dieną, ir tik vakare tėvas su savo šauniais dragūnais pra- 
sibrovė iki jų ir išvadavo. 

Maždaug tuo metu atėjo Žinia, kad Renjė divizijos 
sužeistųjų kolona, išvykusi iš Belbėjaus, buvo išžudyta. 

Ar Bonapartas tikrai buvo Rudaho saloje, kaip tvir- 
tina oficialūs pranešimai? Ar ten buvo ir jo štabas, kaip 
tvirtina Burjenas? Ar iškart jis atvyko prie senojo Kairo 
vartų, ar prie Instituto vartų, ar tik šeštą valandą vakaro 
jis galėjo atvykti į miestą pro Bulako vartus? O gal jis 
tupėjo apsiaustas savo namuose, nesiimdamas jokių 
veiksmų? Tai liks nežinoma. Tačiau visiems Žinoma, be 
jokios abejonės, kad tą pirmą dieną jo niekas niekur ne- 
matė, ir visi buvę Egipto ekspedicijos dalyviai, su kuriais 
teko kalbėti, pasakojo visur matę mano tėvą. 

Pirmasis Bonaparto įsakymas buvo gautas ir įvykdy- 
tas apie penktą valandą vakaro. Patrankų šūviai pagrin- 
dinėse gatvėse, haubicų baterijų tratėjimas, pagaliau, nu- 
griaudėjęs griaustinis — neįprastas triukšmas Kaire — 
išgąsdino maištininkus, pranešė, kad pasipriešinimas, iki 
šiol dalinis ir instinktyvus, sustiprėjo ir įgavo kryptį. 

Naktis nutraukė kautynes, — turkų religinis įsitiki- 
nimas neleidžia kautis tamsoje. Bonapartas pasinaudojo 
naktimi ir perėmė iniciatyvą į savo rankas. 

Patekėjus saulei sukilimas dar buvo gyvas, bet suki- 
lėliai jau pasmerkti. Didžioji jų dalis, daugiausia vadai, 
pasislėpė didžiojoje mečetėje. Tada mano tėvas gavo įsa- 
kymą ten juos užpulti ir užgniaužti sukilimą jo širdyje. 

Duris išlaužė patrankos šūvis, ir mano tėvas raitas 
šuoliais įlėkė į mečetę. Tačiau priešais duris, tai yra, ma- 
no tėvui skersai kelio, buvo kapas, maždaug per tris pė- 
das iškilęs virš grindų. Sutikęs šią kliūtį, tėvo arklys stai- 
ga sustojo, atsistojo piestu ir, pastatęs priekines kojas ant 
kapo, sustingo žaižaruojančiomis akimis ir iš šnervių be- 
siveržiančiu garu. 

— Angelas! Angelas! — sušuko arabai. 

Apimti panikos, kai kurie dar bandė kautis, bet dau- 
gelis pasidavė likimui. 

Vadai sušuko: 

— Aman (atleisk)! 

Mano tėvas nujojo pranešti Bonapartui apie meče- 
tės paėmimą. Šis jau žinojo smulkmenas. Bonapartas pri- 
ėmė mano tėvą nuoširdžiai, nes po lobio perdavimo jų 
santykiai pagerėjo. 

— Sveikas, Herakli! — tarė jis. — "IU įveikei hidrą! 

Ir ištiesė jam ranką. 

— Ponai, — toliau kalbėjo Bonapartas, atsisukęs į 
esančius kambaryje, — aš užsakysiu nutapyti paveikslą, 

vaizduojantį mečetės paėmimą. Jūs, Diuma, būsite pa- 
grindinė figūra. 

Paveikslas tikrai buvo užsakytas Žirodetui; bet šia- 
me paveiksle, kaip pasakoja mačiusieji, pagrindinė figū- 
ra buvo kažkoks aukštas blondinas, husaras be vardo ir 
tarsi be laipsnio; jis užėmė vietą, priklausiusią mano tė- 
vui, kuris, praėjus savaitei po Kairo maišto numalšini- 
mo, vėl susivaidijo su Bonapartu, tvirčiau nei anksčiau 
pareiškęs norą grįžti į Prancūziją. 

Iš tiesų nostalgija, nurimusi per Kairo maištą, vėl ėmė 
kankinti mano tėvą. Visiškas pasibjaurėjimas esama pa- 
dėtimi ir, suprantama, gyvenimu vertė jį, nepaisant drau- 
gų atkalbinėjimų, prašyti Bonapartą leisti išvykti. 

Per paskutinį susitikimą su mano tėvu Bonapartas 
dar kartą pabandė jį įkalbinėti pasilikti; jis net pasakė, 
kad kurią dieną pats plauks į Prancūziją ir pažadėjo jį 
pasiimti. Niekas negalėjo numalšinti noro išvykti, kuris 
jau virto liga. 

Nelaimė, Dermonkūras, vienintelis Žmogus, turin- 
tis šiokią tokią įtaką mano tėvui, buvo išvykęs į savo pul- 
ką, stovintį Belbėjuje. Kai jis sužinojo apie savo generolo 
sprendimą išvykti, iškart grįžo į Kairą ir nuėjo pas jį. Jis 
rado butą jau iškraustytą, o mano tėvą pardavinėjantį ne- 
reikalingus daiktus. 

Už surinktus pinigus mano tėvas nusipirko keturis 
tūkstančius svarų moka kavos, vienuolika arabiškų arklių, 
iš kurių du vėisliniai, ir devynias kumeles bei išsinuomo- 
jo nedidelį laivą “Gražioji maltietė". 

Negaudamas žinių, nes korespondenciją perimda- 
vo anglų laivai, jis visai nežinojo, kas dedasi Europoje. 

Kad būtų lengviau suprasti vėlesnius įvykius, keliais 
žodžiais aptarsime padėtį Romoje ir Neapolyje. Pasako- 
sime taip glaustai, kaip tik įmanoma. 

Neapolyje karaliavo Ferdinandas ir Karolina. Karo- 
lina, antroji Marija Antuanetė, nekentė prancūzų, kurie 
nužudė jos seserį. Tai buvo aistringa moteris tiek meilė- 
je, tiek neapykantoje, geidžianti ir malonumų, ir kraujo. 

Ferdinadas — puskvailis: vos mokėjo skaityti, vos 
rašyti, taip ir neišmoko kitos kalbos, be savo gimtosios 
neapolietiškos tarmės. Ta tarme jis turėjo prisitaikęs an- 
tikinį posakį: “Neapolį valdo trys “PF: Forca, — Festa, — 
Farina" (kartuvės, šventė, miltai). 

Suprantama, kad tokiam imperatoriui taikos sutar- 
tis, pasirašyta iš baimės, galios tik tol, kol egzistuos ta 
baimė. Tokią baimę jam buvo įvaręs Bonapartas. Tačiau 
dabar Bonapartas ne tik tupėjo Egipte, bet atėjo Žinia, 
kad Abukyre buvo sumuštas prancūzų laivynas, ir tuo 
remdamasis jis laikė Bonapartą žlugusiu, o prancūzų ar- 
miją sunaikinta. 

Dar tada, kai anglų eskadra ruošėsi mūsų laivams 
užkirsti kelią, nors nežinojo mūsų ekspedicijos tikslo, 
nusižengiant sutarčiai su Ferdinadu, anglai buvo įleisti 
į Neapolio uostą ir priimti su nedviprasmiška simpatija. 
Tačiau po Abukyro mūšio priėmimas buvo kur kas šir- 
dingesnis. 

Vos tik Nelsono laivynas pasignalizavo Neapolio uos- 
to prieigose, tempdamas iškalbingus mūsų laivų likučius, 
karalius, karalienė, Anglijos ambasadorius Hamiltonas 
su gražuole žmona Ema Liona sėdo į prabangiai išpuoš- 
tą valtį ir išplaukė pasitikti nugalėtojo. 

O, gražioji, lemtingoji Ema Liona! Kokią istoriją apie 
jūsų gyvenimą parašytų Tacitas? Koks poetas išdrįs ap- 
rašyti jūsų aistras? Karolinos favorite, Nelsono meiluže, 
koks budelis sugebės suskaičiuoti jūsų aukas? 

"Taigi dvi karališkosios širdys atsivėrė Nelsonui: ka- 
ralius jam įteikė kardą, o karalienė — meilužę. Vakare 

miestas švietė iliuminacijomis, o rūmuose šurmuliavo po- 
kylis. Nelsonas su Ferdinandu pasirodė karaliaus balko- 
ne, ir minia jiems šaukė: 

— "Iegyvuoja Ferdinandas! Tegyvuoja Nelsonas! 

Ir visa tai vyko matant mūsų ambasadoriui Garatui; 
jis buvo priverstas dalyvauti mūsų įtakos žlugime ir an- 
glų įtakos klestėjime. Jis išreiškė nepasitenkinimą, tačiau 
jam buvo atsakyta, kad anglų laivynas įleistas į Neapolio 
uostą tik todėl, jog Nelsonas grasino bombarduoti. 

Atsakymas buvo iliuzinis, tačiau mūsų ambasadorius 
turėjo juo pasitenkinti. Be to, jis matė, kaip organizuoja- 
si šešiasdešimties tūkstančių karių armija, vadovaujama 
austrų generolo Mako, kuriam šis prancūzų prestižo kri- 
timas atnešė tam tikrą šlovę. 

Nuo tada karas su Prancūzija jau buvo nuspręstas. 

Neapoliečių armija, vadovaujama austrų generolo, 
pasidalijo į tris stovyklas. Dvidešimt tūkstančių karių bu- 
vo išsiųsta į San Žermano; šešiolika tūkstančių užėmė 
Abrucą; aštuoni tūkstančiai įsirengė stovyklą Sesase ir 
šeši tūkstančiai užsidarė tarp Gaeto sienų. 

Penkiasdešimt du tūkstančiai karių buvo pasiren- 
g6 įsiveržti į romėnų valstybes, kurias mes buvome oku- 
pavę. 

"Tačiau, nors ir nuspręstas, karas dar nebuvo paskel!b- 
tas; mūsų ambasadorius vėl pareikalavo Neapolio vyriau- 
sybės paaiškinti, kas vyksta. Vyriausybė atsakė, kad ji kaip 
niekad nori išlaikyti gerus Neapolio ir Prancūzijos vyriau- 
sybių santykius ir kad kareiviai, kuriuos mini Garatas, su- 
rinkti į stovyklas tik mokymams. 

Vis dėlto po kelių dienų, tai yra, lapkričio 22 d., pa- 
sirodė manifestas, kuriame karalius Ferdinandas atšau- 
kė revoliucines Prancūzijos reformas, Italijos politines per- 
mainas, priešiškas nuotaikas monarchijai ir ramybei, Mal- 

tos ir Sicilijos karalystės okupaciją, popiežiaus išvijimą ir 
religinius persekiojimus. Ioliau tame raštiškame išstoji- 
me jis pareiškė, kad, remdamasis daugybe svarių prie- 
žasčių, jis įves armiją į romėnų valstybes, kad grąžintų 
liaudžiai jos teisėtą suverenitetą, jos bažnyčios vadovą ir 
ramybę visam kraštui. Jis pridūrė, kad neskelbia karo jo- 
kiam monarchui ir kad neapoliečių armijos vienintelis 
tikslas išlaisvinti Romą ir Šventojo Sosto žemes. 

"Tuo pat metu kitais laiškais Neapolio karaliaus mi- 
nistras kurstė užsienio šalių ministrus prieš prancūzus; 
ragino skelbti jiems karą ne mūšio lauke, bet žudant iš 
pasalų ir nuodijant. 

Neįtikėtiną, ar ne? Tiesiog nesuvokiama! Perskaity- 
kite laišką, kurį Neapolio karaliaus ministras princas Bel- 
montas Pinjateli parašė Pjemonto karaliaus ministrui še- 
valjė Riočui. 


“Mes Žinome, kad jūsų karaliaus taryboje kele- 
tas ministrų atsargiai, jei nesakysime bžgštaudami, 
priėmė mintį žudyti priešus, tarsi paskutinė Prancūzi- 
jos ir Sardinijos sutartis būtų politiškai garbingas ak- 
tas. Ar ji nebuvo pasirašyta nugalėtojui grasinant jė- 
ga? Ar ji nebuvo priverstinė? Tokios sutartys nėra 
teisiškai privalomos, tuo labiau iš engiamojo pusės, 
kuris be jokio sąžinės graužimo gali jas nutraukti pir- 
mai palankiai progai pasitaikius. 

Ar matydami savo karalių, įkalintą savo paties 
sostinėje, apsuptą priešo durtuvų, jūs vadinsite Žo- 
džio laužymu nesilaikymą pažado, išgauto jėga? Ar 
vadinsite nusikaltimu savo tironų žudymą? Ne! Pran- 
cūzų pulkai jaučiasi saugūs jūsų krašte, jie išbarstyti 
po visą Pjemontą; kurstykite patriotizmą ir įniršį, kad 
kiekvienam pjemontiečiui įkvėptumėt norą užmušti 

nors vieną savo tėvynės priešą. Atskiros žmogžudys- 
tės labiau pasitarnaus Pjemontui nei pergalės mūšio 
laukuose, ir ateinančios kartos niekada nepavadins 
išdavyste visos liaudies energingo Žengimo per en- 
gėjų lavonus į kovą už laisvę... Šaunūs neapoliečiai, 
vadovaujami drąsaus generolo Mako, duos ženklą 
pradėti mirtiną kovą su sosto ir liaudies priešu ir gal- 
būt jie jau bus pradėję savo žygį, kai jus pasieks šis 
laiškas". 


Ar ne nuo tos pačios rankos, kuri parašė šį laišką, 
ir žuvo mano tėvas, Respublikos generolas, palikęs Egip- 
tą iš atsidavimo Respublikai, kuriai kėlė pavojų Bona- 
parto ambicijos? Kokiu metu tai įvyko? Tada, kai iš visų 
pusių buvo daužomas prancūziškų kumščių, savo vyriau- 
sybės išvytas iš tėvynės ir nublokštas į Palermą, lydimas 
neapykantos, pykčio ir keršto, apimtas nevilties ir ne- 
bepasitikįs likimu. 

Pamatysime ir princą Belmontą Pinjatelį, dirbantį 
savo juodą darbą mano tėvo ir jo nelaimingųjų palydovų 
atžvilgiu, pamatysime ir ševaljė Riočą, Pjemonto kara- 
liaus ministrą. 

Leisiu savo tėvui pačiam pasakoti apie tą sunkią ne- 
laisvę, ir po keturiasdešimt penkerių metų balsas iš ka- 
po, kaip Hamleto tėvo, išduos pasauliui nusikaltimus ir 
nusikaltėlius. 


Divizijos generolo Aleksandro Diuma raportas Pran- 
cūzijos vyriausybei apie nelaisvę Tarente ir Brindize, Ne- 
apolio karalystės uostuose 


“VII metų vantozo 17 d. išplaukęs iš Aleksan- 
drijos uosto laivu “Gražioji maltietė" su generolu 
Manskuru, piliečiu Dolomjė ir daug kitų prancūzų, 
Egipto armijos kariškių ir tarnautojų (visi turėjo ge- 
nerolo Bonaparto leidimus), tikėjausi, pasinaudo- 
jęs palankiu vėju ir geromis burėmis, išvengti susi- 
dūrimo su anglų laivais 17 po dešimties ar dvylikos 
dienų atplaukti į kokį nors Prancūzijos uostą. Ši vil- 
tis buvo tuo labiau pagrįsta, kad kapitonas maltie- 
tis, — to kapitono vardas Feliksas, — man buvo už- 
tikrinęs, jog kiek paremontavus jo laivą, jis atsispiTS 
pačioms didžiausioms audroms. Mes kartu aptarė- 

me remonto kainą: reikėjo šešiasdešimties luidorų, 
aš jam daviau šimtą. Taigi buvo įsitikinęs, jog remon- 
tas atliktas gerai; deja, niekas nebuvo padaryta. 

Blogiausia, kad vos tik išplaukus iš uosto, jūra 
stojo prieš mus. Jau pirmą naktį pakilo stiprus vėjas 
ir rytojaus rytą po visą naktį trukusios audros mes 
pamatėme laive vandenį. Buvome jau per keturias- 
dešimtį mylių nuo Aleksandrijos, o plaukti atgal truk- 
dė priešpriešis vėjas; todėl nusprendėme tęsti kelio- 
nę, iškėlę kaip galima daugiau burių. Bet kuo grei- 
čiau mes plaukėme, tuo labiau griuvo mūsų laivas, 
tuo labiau į laivą sunkėsi vanduo ir tuo sunkiau da- 
rėsi su juo kovoti. 

"Trečią dieną mūsų navigacinė padėtis tapo be- 
veik beviltiška. Tada išmetėme už borto dešimt pa- 
trankų, kurios sudarė visą mūsų gynybą. Rytojaus 
dieną išmetėme ir devynis mano arabiškus arklius, 
kavos maišus bei visus keleivių lagaminus. 

Nepaisant tokio palengvinimo, mūsų laivas vis 
labiau grimzdo. Pagaliau į stiebą įkopęs jūreivis pa- 
matė, kad esame netoli Adriatikos įlankos, ir susi- 
rinkę jūrininkai bei laive buvę karininkai nusprendė 
nedelsiant plaukti prie artimiausio kranto ir prisiš- 
vartuoti bet kokiame uoste. 

"Tas krantas buvo Kalabrijos krantas, o uostas — 
Tarentas. 

Dešimtą dieną išlipome į sausumą ir pačiu laiku: 
dar para plaukimo, ir mūsų laivas būtų paskendęs. 

Aš įsakiau nuleisti inkarą prie nedidelės salos, 
esančios maždaug per mylią nuo miesto. Kadangi 
mes atplaukėme iš Egipto, turėjome pereiti karanti- 
ną, ir, manydamas Neapolį esant draugišku kraštu, 
aš pagarbiai atsižvelgiau į sanitarijos įstatymus ir ne- 

norėjau Kalabrijos gyventojams sukelti baimės užsi- 
krėsti maru. 

Kai tik mes prisišvartavome, išsiunčiau laivo ka- 
pitoną su laišku pas miesto valdytoją. Laiške para- 
šiau, kas mes tokie, išaiškinau mūsų katastrofišką pa- 
dėtį ir paprašiau suteikti pagalbą, kokią tik įmanoma. 

Po dviejų valandų kapitonas grįžo. Jis atnešė val- 
dytojo žodinį atsakymą, kuriame buvo užtikrinta, kad 
su visišku pasitikėjimu galime išlipti į krantą. Vie- 
nintelė jo sąlyga — mes turime pereiti karantiną. 

Ši sąlyga atrodė visiškai suprantama; niekas iš 
mūsų negalvojo priešintis ir mes nudžiugome išsi- 
krapštę iš tokios bjaurios situacijos. 

Įplaukę į uostą, vienas po kito išlipome į krantą 
ir buvome iškratyti keturių kartu su mumis plaukusių 
neapoliečių karininkų, kurių laivas buvo sudegęs prie 
Aleksandrijos ir kuriuos buvau priėmęs į “Gražiąją 
maltietę“, skatinamas paprasčiausio žmoniškumo. 

Ši pirmoji išdavystė mums pasirodė keista. Ta- 
čiau mes buvome taip užtikrinti saugumu, kad be 
jokio įtarimo pasidavėme griežtiems sanitarijos rei- 
kalavimams. Vėliau mus, generolus, karininkus, ke- 
leivius ir jūrininkus, sugrūdo į vieną kambarį, tokį 
mažą, kad miegodami negalėjome apsiversti ant ki- 
to šono neužkliudę kaimyno. 

Taip praleidome likusią dienos dalį ir visą nak- 
tų;. Rytojaus rytą į krantą buvo iškeltas likęs mūsų 
turtas ir atimti mūsų popieriai, dokumentai bei gin- 
klai. Konfiskacijos neišvengė ir du mano arkliai, nors 
du mėnesius reikalavo, kad aš mokėčiau už jų paša- 
rą ir leido suprasti, jog jie bus man grąžinti. 

Praėjo dar dvi paros, o mes likome sugrūsti ta- 
me pačiame kambaryje. Pagaliau trečią dieną, po 

primygtinų reikalavimų ir užmokėjus pinigų, mums, 
generolui Manskurui, Dolomjė ir man davė atskirą 
kambarį iki karantino pabaigos. 

"Tuo metu pranešė apie Neapolio karaliaus sū- 
naus vizitą. Įėjęs pas mus, jo karališkoji šviesybė pa- 
sidomėjo Bonaparto ir Bertjė sveikata bei situacija 
Egipte. Paskui, netaręs nė Žodžio, net neatsisveiki- 
nęs skubiai išėjo. 

"Toks keistas elgesys, taip pat ir italų bjaurios kal- 
bos mums sukėlė abejones, ar tikrai čia buvo princas. 
Po savaitės vyriausybės nariai mums pareiškė, kad 
princo Fransua įsakymu mes laikomi karo belaisviais. 

Mes neklydome. Štai kaip buvo su vadinamuo- 
ju princu Fransua: keturi maištingi korsikiečiai nu- 
sprendė pakelti liaudį už Burbonus; tačiau, Žžinoda- 
mi princo Fransua bailumą, jie nusprendė patys veik- 
ti jo vardu. Vienas iš jų pasivadino princu. Tai buvo 
plėšikas, bet drąsus, vardu Korbara. Kiti, kurių var- 
dai buvo Sezaras, Bokečampas ir Kolona, prisistatė: 
Kolona — kaip karaliaus kancleris; Bokečampas — 
kaip Ispanijos karaliaus brolis; ir Sezaras — kaip ku- 
nigaikštis de Saksas. 

Taigi kuo buvo tie žmonės, pasivadinę tokiais 
garsiais vardais: Sezaras — buvęs liokajus, Bokečam- 
pas — kareivis artileristas, dezertyras, Kolona — plė- 
šikas kaip ir Korbara ir jo draugas bei bendrininkas. 

Visa ši komedija užsimezgė Montžare, inten- 
danto Žirondo namuose. 

Buvo žinoma, kad Žirondas, kaip intendantas, 
iš veido pažįsta karūnos įpėdinį. Taigi pats Žirondas 
būsimai misijai pristatė tuos keturis sukčius jų pasi- 
savintais vardais ir titulais. 

Šios atsargumo priemonės dėka apsimestinių 
princų kelionė po kraštą virto tikru triumfu, ir visos 


provincijos, kurias jie aplankė, sukilo. O vadinama- 
sis princas Fransua veikė kaip diktatorius, skaldė ma- 
gistratus, skyrė miestų valdytojus, reikalavo kontri- 
bucijų, ir visa tai darė, reikia pripažinti, protingiau 
ir drąsiau nei būtų daręs tikrasis sosto įpėdinis. 

Du įvykiai, kurie būtų galėję demaskuoti apsi- 
šaukėlius, priešingai, sustiprino jų padėtį. 

Pirmiausia, arkivyskupas d'Otrantas asmeniš- 
kai pažinojo princą Fransua; Žirondo perspėtas ar- 
kivyskupas d'Otrantas priėmė tariamą karališkąją 
šviesybę kaip tikrą princą, nors d'Otrantui buvo vis- 
kas aišku. 

Antra, dvi senos kunigaikštienės, Liudviko XVI 
tetos, vykstančios iš Neapolio ir vejamos blogo oro, 
įplaukė į Tarento uostą. Jos sužinojo, kad čia yra jų 
giminaitis ir, visai natūralu, panoro su juo pasimaty- 
ti. Apsišaukėlis princas privalėjo prisistatyti savo te- 
tai. Senosios princesės, sužinojusios, kokiu tikslu 
Korbara vaidina šį personažą ir supratusios šios ko- 
medijos naudą Burbonams, ištiesė rankas apgavikui 
ir net demonstravo savo palankumą vadinamajam 
Liudviko XIV palikuoniui, tuo prisidėdamos prie jo 
populiarumo Kalabrijoje!. 


1 Šis pasakojimas atrodytų neįtikėtinas, jei nebūtume radę jo pa- 
rašyto beveik tais pačiais žodžiais generolo Koleto plunksna. “Apgavi- 
kai patraukė į Tarento miestą; kai jie ten nuvyko, pamatė laivą, gabe- 
nusį iš Neapolio senas Prancūzijos princeses. Mūsų sukčiai nesutriko, 
ir Korbara nusiuntė pasiuntinį, kuris princesėms išdėstė, kokį puikų 
efektą padarytų, kaip pakeltų pasitikėjimą liaudies akyse, jei vadina- 
masis princas pasirodytų su karališkaisiais giminaičiais. Nepaisyda- 
mos Burbonų giminei būdingo išdidumo, princesės sutiko dalyvauti 
šioje avantiūroje, manydamos pasitarnauti karaliaus interesams, jei 
sukčiui suteiks šviesybės titulą ir parodys pagarbą bei susižavėjimą". 

(Histoire de Naples de 1734 d 1825, par Coletta) (Aut. past.) 

Štai koks žmogus valdė musų likimus ir mus pa- 
skelbė karo belaisviais. Ir tos apsišaukusios šviesy- 
bės vardu mums buvo duotas pažadas, kad, praėjus 
karantino laikui, mes būsime paleisti ir mums bus 
grąžinti ginklai, arkliai bei dokumentai. Taip pat sėk- 
mingai mums galėjo pažadėti bet ką. 

Aš pareikalavau dar kartą pasimatyti su kara- 
liškąja šviesybe, kad jis paaiškintų mūsų kalinimo 
priežastis, nes nieko nežinojau apie Neapolio ir 
Prancūzijos priešiškumą; man buvo pasakyta, kad 
jo karališkoji šviesybė negali taip švaistyti laiko. Ta- 
da aš jam parašiau, tačiau mano laiškas liko be at- 
sako. 

Praėjus maždaug mėnesiui po vizito, kai nega- 
lėjome net įsivaizduoti, kada vėl pamatysime Pran- 
cūziją, atėjo laiškas iš kardinolo Riufo, su kuriuo 
mums buvo leista susirašinėti. Šiame laiške mums, 
generolui Manskurui ir man, buvo siūloma parašyti 
Neapolio ir Italijos armijos vyriausiajam vadui, kad 
derėtųsi dėl mūsų iškeitimo į senjorą Bokečampą, 
kuris neseniai paimtas į nelaisvę ir įkalintas Anko- 
ne. Laiške pridurta, kad Neapolio karalius ne kar- 
tą bandė išvaduoti savo paskutinį generolą, nes ki- 
ti Neapolio generolai jau seniau pateko į nelaisvę 
ir kalėjo kas Italijoje, kas Prancūzijoje. Taigi mes 
nusiuntėme kardinolui reikiamus laiškus, tačiau 
kardinolas sužinojo, kad Bokečampas buvo ne pa- 
imtas į nelaisvę, bet užmuštas, ir mūsų derybos ne- 
teko pagrindo. 

Netrukus rytą pas mus atėjo civilinis Tarento 
valdytojas su karinės įgulos komendantu ir prane- 
šė, kad gavo įsakymą mane ir generolą Manskurą 
tuoj pat perkelti į pilį. 


Įsakymas buvo nedelsiant įvykdytas. Rytojaus 
dieną išreikalavome, kad pas mus būtų perkelti ir 
mūsų tarnai. Taip mes buvome atskirti nuo Dolom- 
jė, kurio laukė ne mažiau sunki nelaisvė'. 

Atvykę į pilį, gavome atskirus kambarius. Vos 
tik įsikūrėme, paprašėme, kad ateitų pilies valdyto- 
jas; papasakojome jam apie kardinolo Riufo pasiū- 
lymą ir parašėme patarimo, ką mums toliau daryti. 
Kadangi mūsų laiškas liko be atsako, jis pasiūlė pa- 
rašyti kitą. Mes tai padarėme nedelsdami: praplau- 
kiantis laivas turėjo jį paimti ir nuvežti generolui Ans- 
jerui, Mezinos komendantui. Valdytojas išėjo dau- 
giau nieko nepasakęs, kad mes nesiorientuotume si- 
tuacijoje. 

Praėjus dviem dienoms po mūsų perkėlimo į 
Brinzilio pilį, kai aš gulėjau lovoje, pro praviro lan- 
go grotas įlėkė paketas ir nukrito viduryje kamba- 
rio. Aš atsikėliau ir jį paėmiau. Jis buvo surištas vir- 
vute. Nupjoviau virvutę ir pamačiau, kad jį sudaro 
du tomeliai Tiso knygos “Kaimo gydytojas". "Tarp pir- 
mo ir antro puslapių įdėtame sulenktame popieriaus 
lapelyje buvo parašyti tokie žodžiai: “Nuo Kalabri- 
jos patriotų. Žiūrėti žodį “Nuodai". 


! Perkeltas į Neapolio kalėjimą, Dolomjė kalėjimo viršininką 


paprašė kai kurių kalėjimo sąlygų pagerinimo. 


Kalėjimo viršininkas atsisakė patenkinti didžiojo mokslininko 


prašymą. 


— Pasisaugok! — tarė jam Dolomjė. — Taip laikomas aš išgy- 


vensiu ne daugiau kaip kelias dienas. 


— Kas man rūpi! — atrėžė sargas. — Aš atsakau tik už jūsų 


kaulus. 


Dolomjė mirė praėjus dvejiems metams po išėjimo iš kalėjimo. 


( Aut. past.) 

Suradau nurodytą žodį; jis buvo du kartus pa- 
brauktas. Supratau, kad mano gyvybei gresia pavo- 
jus. Gerai paslėpiau savo geradario tomelius, kad iš 
manęs jų neatimtų. Vėliau dar ir dar kartą skaičiau 
nurodytą straipsnį ir beveik atmintinai išmokau vis- 
ką apie įvairius medikamentus, vartojamus nuodiji- 
mui, kurie galėtų būti paduoti ir man. 

Vis dėlto pirmą savaitę mūsų padėtis buvo pa- 
kenčiama: mes džiaugėmės galimybe pasivaikščio- 
ti prie savo būsto durų maždaug trisdešimties tua- 
zų plotelyje. Tačiau pasiteisindamas, kad prancū- 
zai užvaldė neapoliečius, baigiantis savaitei valdy- 
tojas pareiškė uždraudžiąs mūsų pasivaikščiojimus; 
tą pačią dieną raktininkas uždėjo sklendes ant mū- 
sų durų ir mūrininkai paaukštino kiemo sienas, pa- 
likdami dvylikos pėdų ilgio ir aštuonių pėdų pločio 
dangaus lopinėlį. 

Vertindami savo padėtį mes susidūrėme su di- 
lema: arba mes esame karo belaisviai, tada mus iš- 
keis į kokį nors aukštą generolą, arba mes nesame 
karo belaisviai, tada mus turi paleisti. 

Aštuonis mėnesius mes buvome priversti gyven- 
ti savo sąskaita ir už kiekvieną niekelį mokėti dvigu- 
bą kainą. Po aštuonių mėnesių atėjo karaliaus įsa- 
kymas mūsų išlaikymui skirti dešimt carlin per die- 
ną. Tai sudarė maždaug keturis prancūziškus fran- 
kus ir dešimt su; ir už tuos keturis frankus dešimt su 
mes turėjome išlaikyti dar savo tarnus. Iš likusių re- 
sursų mes galėjome padvigubinti savo išlaidas, nors 
neilgam. 

Aš išvykau iš Egipto dėl blogos sveikatos. Ma- 
no draugai, kurie mano kančiose įžvelgė paprasčiau- 


sią nostalgiją, sakė, kad aš įsikalbu ligą; aš pats jau- 
čiausi realiai sergąs ir supratau ligos pavojingumą. 

Paralyžiaus priepuolis, sukaustęs kairiąją veido 
pusę ir privertęs kelias dienas praleisti lovoje, išsklai- 
dė jų netikėjimą. Tada per didelius vargus pavyko 
išreikalauti gydytoją, kuris paskyrė vaistų, veiksmin- 
gų tik tiek, kad stabilizavo padėtį. 

Praėjus kelioms dienoms po mūsų perkėlimo į 
pilį, mane aplankė tas pats gydytojas, šį kartą be 
kvietimo. "Tai įvyko birželio 16 d. dešimtą valandą 
ryto. 

Mane pykino; jis man patarė valgyti vyne pa- 
mirkytus biskvitus ir pažadėjo jų pristatyti. Po de- 
šimties minučių žadėtieji biskvitai buvo atnešti. 

Dariau, kaip jis patarė, bet apie antrą valandą 
dienos mane sugriebė baisūs pilvo skausmai ir vė- 
mimas, anksčiau neleidęs man valgyti, dar sustiprė- 
jo. Jaučiausi per plauką nuo mirties. 

Tada prisiminiau patriotų perspėjimą ir pa- 
brauktą Žodį “nuodai"; paprašiau pieno. Ožka, ku- 
rią atsivežiau iš Egipto ir kuri skaidrino mano ne- 
laisvės valandas, laimė, davė pusantro butelio. Ož- 
kai išsekus, tarnas surado aliejaus ir sugirdė man tris- 
dešimt ar keturiasdešimt šaukštų, sumaišęs su ke- 
liais lašais citrinų sulčių, paskaninusių šiuos šleikš- 
čius vaistus. 

Mano būklės išgąsdintas generolas Manskuras 
liepė apie nutikimą pranešti valdytojui ir tuoj pat pa- 
kviesti gydytoją. Valdytojas ramiai atsakė, kad tai ne- 
įmanoma, nes gydytojas išvykęs. 

Tik aštuntą valandą vakaro, kai mano nelaisvės 
draugų prašymai virto grasinimais, jis teikėsi su gy- 

dytoju ateiti į mano kamerą; be to, jį lydėjo vyriau- 
sybės nariai ir dvylikos kareivių eskortas. 

Dalyvaujant šiam kariniam eskortui, prieš kurį, 
pasitelkęs visą savo drąsą ir draugiškumą, protesta- 
vo Manskuras, man buvo suteikta konsultacija. Be 
jokios abejonės, einančiam pas mane gydytojui rei- 
kėjo stiprios karinės palydos, nes, nors ir kaip tvar- 
dėsi, įeidamas į mano kamerą, jis atrodė baltas kaip 
mirtis. 

Taigi jo klausinėjau aš, ir iš vos girdimai išle- 
mentų žodžių, iš neaiškių atsakymų lengvai supra- 
tau, kad jei jis ir nebuvo nusikaltimo organizato- 
rius, — taip maniau, nes šis žmogelis neturėjo prie- 
žasties manęs žudyti, — tikrai buvo jo įrankis. Kaip 
vaistus jis man patarė gerti labai šaltą vandenį arba 
čiulpti sniegą. 

Io niekšelio nurodymais aš nepasitikėjau ir iš 
tiesų, po keturių valandų skausmas mane vėl taip 
suspaudė, kad grįžau prie aliejaus su citrina. 

Visi požymiai patvirtino, kad buvau apnuody- 
tas. Pilvo skausmai ir vėmimas atrodė visai panašiai 
kaip apsinuodijus aršeniku. Prisimenu, kai vėmiau, 
pro pusiau pravertas duris mačiau gydytoją, priei- 
nantį prie generolo Manskuro, kuris skaitė gretima- 
me kambaryje, ir paslaptingai šnibždantį, kad kai kas 
norėtų mus apiplėšti, kaip padarė su mūsų draugais; 
taigi mes galime juo pasitikėti ir, jei turime brangių 
daiktų, jam atiduoti saugoti, o mums išėjus iš kalėji- 
mo, jis juos tuoj pat grąžinsiąs. Savo pasiūlymui pa- 
sakyti jis pasinaudojo proga, kai nebuvo jo bendri- 
ninko, vardu Lamaronas, su kuriuo nenorėjo dalin- 
tis mūsų turtu. 


Rytojaus rytą padvėsė mano ožka... Ji išgelbėjo 
man gyvybę ir todėl ją reikėjo nubausti. 

Po trijų dienų mirė ir gydytojas; jam nepasise- 
kė, jis per daug Žinojo, todėl reikėjo užčiaupti. 

Tą dieną, kai apsilankė pas mane, gydytojas taip 
pat apžiūrėjo generolą Manskurą, kuris kentėjo nuo 
skorbuto, ir davė kai kurių nurodymų. Tačiau, maty- 
damas, kokį efektą padarė to niekšo atsiųsti biskvi- 
tai, generolas atsisakė juos vykdyti. Be abejo, toks 
susilaikymas išgelbėjo jam gyvybę. 

Dėl generolo Manskuro mirties buvo nuspręs- 
ta kaip ir dėl manosios, tačiau jam panaudojo kitą 
būdą. Į jo tabaką įmaišė kažkokių miltelių, sukėlu- 
sių basius galvos skausmus, o vėliau net pamišimo 
priepuolius. Generolas Manskuras nesuprato tų 
priepuolių priežasties, kol nekilo mintis apžiūrėti dė- 
žutę, kurioje jis laikė tabaką. [maišyti milteliai buvo 
tokie ėdūs, kad keliose vietose iki skylių pragraužė 
dėžutės dugno skardą. 

Aš vėl griebiau skaityti “Kaimo gydytojo“ to- 
melį: jame tokiais atvejais rekomendavo nuleisti 
kraują. Generolas Manskuras tris kartus pats sau nu- 
leido kraują ir jam pagerėjo. 

"Tuo tarpu aš dėl apnuodijimo apkurtau, prara- 
dau regėjimą viena akimi, o paralyžius ėmė progre- 
suoti. Keisčiausia, Kad visi tie senatvės požymiai man 
pasireiškė esant trisdešimt trejų metų ir devynių mė- 
nesių amžiaus. 

Liūdna patirtis su vienu gydytoju man atėmė pa- 
sitikėjimą ir kitu. Tačiau baisi mano sveikatos būklė 
vertė vėl reikalauti mokslo pagalbos. Prašiau, kad 
leistų mane aplankyti gydytojui prancūzui, kuris atvy- 

ko iš Egipto su naujais belaisviais. Mano prašymas 
buvo atmestas ir liepta pasitenkinti pilies gydytoju. 

"To gydytojo vardas buvo Karlenas ir jis puikiai 
kalbėjo prancūziškai. 

Jo debiutas mane suneramino: pasipylė tokie 
atsidavimo pažadai, tokie simpatijos pasireiškimai, 
kad buvo sunku patikėti jų nuoširdumu. Jis mane 
apžiūrėjo labai atidžiai ir pareiškė, kad mano įtari- 
mai visai nepagrįsti ir aš sergu tik depresija. Be to, 
jis visais atžvilgiais nepritarė gydymo metodui, kurį 
taikė miręs gydytojas, išvadinęs jį neišmanėliu ir kvai- 
liu. Jis man paskyrė injekcijas į ausis ir liepė kas rytą 
suvalgyti pusę uncijos kalkių mišinio. 

Po savaitės mano apkurtimas, kuris buvo bepra- 
einąs, vėl atsinaujino, o skrandis taip sudirgo, kad 
visai nustojo virškinti. 

Karlenas nuolat mane lankė, daug kalbėjo, de- 
monstravo apsimestinį patriotizmą ir didžiulę sim- 
patiją prancūzams; tačiau, kaip ir bet koks perdė- 
tas demonstravimas, užuot man sukėlęs simpatiją, 
vis labiau skatino būti atsargesniam, o valdytoją pri- 
vertė imtis priemonės, kuri, jo manymu, turėjo bū- 
ti efektinga: jis uždraudė Karlenui lankytis mano 
kalėjime ta dingstimi, kad nenori gadinti santykių 
su italų patriotais. 

Įtariu, kad tai buvo tik strategija įgyti mano pa- 
sitikėjimą. 

Mano būklė kasdien blogėjo; aš reikalavau Kar- 
leno, tačiau valdytojas apsimetė esąs labai griežtas 
jo atžvilgiu, o man atsiuntė kitą gydytoją. 

Šis, kaip ir ankstesnysis, visiškai atmetė mano 
gydymo metodą, sakydamas, kad injekcijos erzina 
labai jautrias ausų būgnelių membranas. Be to, jis 


pats paruošė ir atnešė mikstūrą, po kurios aš pasi- 
jutau geriau. Bet aš neatsargiai prasitariau apie svei- 
katos pagerėjimą ir, kadangi mano pasveikimo nie- 
kas nenorėjo, po antrojo vizito šio šaunaus Žmo- 
gaus pas mane nebeįleido. Aš nuolat prašiau jį pa- 
kviesti, bet valdytojas pasakė, kad jis griežtai atsi- 
sakė mane gydyti. 

Teko gydymu užsiimti pačiam. Tiso knygos dė- 
ka aš šiaip taip laikiausi. Jau tik viena mano ausis 
negirdėjo. Pagaliau Manskuras prisiminė matęs, kaip 
panašią ligą gydė kristaliniu cukrumi, jį sutrindavo į 
miltus ir septynis ar aštuonis kartus per dieną įpūs- 
davo į ausį. Mes gavome kristalinio cukraus ir ėmė- 
mės to nesudėtingo gydymo. Pajutau pagerėjimą; 
šiandien ta ausis tik šiek tiek užgulta, bet, tikiuosi, 
su laiku visai išgis. 

Deja, vėl atsinaujinęs kurtumas ir skrandžio 
skausmai privertė mane prašyti Karleno pagalbos. 
Jį man atsiuntė su sąlyga, kad jis neištars nė žodžio 
prancūziškai ir jo vizituose dalyvaus valdytojas. 

Pamatęs tokią prastą mano būklę, Karlenas pa- 
prašė surengti konsultaciją. Aš pats jau seniai pra- 
šiau tokios konsultacijos, tačiau niekas manęs ne- 
klausė. Pagaliau ji man buvo pažadėta. Konsultuoti 
turėjo ši gydytojai: Karlenas, miesto gydytojas, pi- 
lies chirurgas ir chirurgas prancūzas, kurį aš šiaip 
taip išprašiau iš Neapolio ministro, markizo de Val- 
vo, tuo metu buvusio Tarente, palydos. 

Prieš įeidamas į mano kamerą, valdytojas sulai- 
kė chirurgą prancūzą ir jam tarė: 

— Tuoj pamatysite savo generolą Diuma; pasi- 
saugokite, neištarkite nė vieno žodžio prancūziškai, 
kitaip jums galas! 

Paskui, atitraukęs šešias mane kameros durų 
sklendes, pridūrė: 

— Matote šias duris, jos atsidaro jums pirmą ir 
paskutinį kartą. 

"Tada visi suėjo į kamerą ir sustojo aplink ma- 
no lovą. Akimis ieškojau chirurgo prancūzo, sku- 
bėdamas pamatyti tėvynainį. Tai buvo vargšas išse- 
kęs Žmogus, pusiau nuogas, pats aiškiai ligotas ir 
kenčiantis. 

Kreipiausi į jį, bet, didžiulei mano nuostabai, 
jis man neatsakė. 

Vėl kreipiausi, vėl tyla. Paklausiau valdytoją, ta- 
čiau šis tik neaiškiai kažką pralemeno. 

"Tuo tarpu gydytojas prancūzas skubiai pašnibŽ- 
dėjo kelis žodžius generolui Manskurui: 

— Jie man uždraudė kalbėti su kaliniu pagrasi- 
nę mirtimi. 

Karlenas paaiškino savo kolegoms mano ligos 
priežastį ir eigą, taip pat gydymą, kurį jis rekomen- 
davo; paskui, po trumpos diskusijos, į kurią vos įsi- 
terpė gydytojas prancūzas, ne tiek dėl prasto italų 
kalbos mokėjimo, kiek dėl valdytojo grasinimo, bu- 
vo patvirtintas pirmykštis gydymas, pridėjus tik pi- 
liules ir kompresus ant rankų, kaklo bei ausų. 

Paklusau tokiam gydymui, bet po mėnesio ma- 
no kūnas tapo toks nuniokotas, kad buvau privers- 
tas gydymą nutraukti. Per tą mėnesį mane nuolat kan- 
kino nemiga; taigi buvau apnuodytas antrą kartą. 

Pakviečiau gydytoją. Išdėsčiau visus savo ligos 
simptomus. Jie buvo tokie iškalbingi, kad valdyto- 
jas, dalyvavęs mūsų pokalbyje, nedrįso Žiūrėti man į 
akis ir nusigręžė. Bet nesutrikdomas Karlenas lai- 


kėsi gerai ir vis tvirtino, kad tik jo rekomenduotas 
gydymas gali mane išgelbėti. Kadangi trisdešimt pi- 
liulių buvo pasibaigę, paskyrė naujų. 

"Tada apsimečiau, kad su jų gydymu sutinku, pa- 
žadėjau tęsti kursą ir rytojaus dieną gavau dešimt 
naujų piliulių, kurias rūpestingai paslėpiau analizei. 
Be abejo, jos turėjo veikti efektyviau nei ankstesnės, 
nes išeidamas jis man pranešė, jog išvyksta į provin- 
ciją ir atsisveikino, nes kai jis grįš, tikriausiai manęs 
jau nebebus Tarente. 

Po savaitės, nors ir atsisakiau to mirtį nešančio 
gydymo, staiga pasijutau blogiau ir lyg Žaibu trenk- 
tas be sąmonės kritau viduryje kameros. Mane išti- 
ko apopleksijos priepuolis. 

Generolas Manskuras apie įvykį tuoj pranešė 
valdytojui ir pareikalavo pilies chirurgo pagalbos; ta- 
čiau valdytojas, net nesiteikęs nutraukti pietų, ra- 
miai pareiškė, kad chirurgas išvykęs į kaimą ir kai 
grįš, bus atsiųstas pas mane. 

Laukiau beveik keturias valandas. 

Per tą laiką gamta kovojo pati, ir man pamažu 
grįžo sąmonė. Vis dėlto jaučiau, kad mirštu. 

Sukaupęs menkus savo jėgų likučius, liepiau se- 
nai moteriai, kuri tvarkė mūsų proviziją, pasakyti val- 
dytojui, kad aš tikrai Žinau, jog pilies chirurgas ne kai- 
me, ir jei jis po dešimties minučių nebus pas mane, aš 
prišliaušiu prie lango ir visam miestui sušuksiu, kad 
mane nunuodijo; be abejo, tai nieko nenustebintų, 
tačiau bent iškeltų į dienos šviesą jo niekšybes. 

Šis grasinimas padėjo: po penkių minučių ma- 
no durys atsidarė, ir chirurgas, kuris negalėjo ateiti, 
nes atseit buvo kaime, įėjo. 


205 


206 


Buvau ne kartą perskaitęs Tiso tomelį ir su- 
pratau, kad mano atveju vicnintelis vaistas yra gau- 
sus kraujo nuleidimas. Taigi liepiau gydytojui tai pa- 
daryti. 

Bet jis turėjo teisę paklusti tik nurodymui iš vir- 
šaus; jis atsisuko į pilies valdytoją, kad gautų sutiki- 
mą. Matyt, valdytojas leido, nes jis išsitraukė iš kiše- 
nės chirurginį instrumentą, tačiau ne lancetą, 0 ve- 
terinarinį peilį, kokiu nuleidžiamas kraujas arkliams. 
Aš gūžtelėjau pečiais. 

— Kodėl ne durklas? — tariau jam. — Būtų 
greičiau. 

Ir ištiesiau jam ranką. 

Be abejo, pirmas įpjovimas buvo nesėkmingas, 
ir, tik trečią kartą įpjovęs, tas niekšas atvėrė veną, ir 
kraujas pradėjo bėgti. 

Praėjus trim dienoms po šio pirmojo apoplek- 
sijos priepuolio, įvyko antras, ir tas pats gydytojas 
tuo pačiu instrumentu man vėl nuleido kraują. 'Ia- 
čiau šį kartą jis nusprendė prapjauti veną kojoje ir 
tai padarė taip nemokšiškai, o gal ypač meistriškai 
(nes bijota, kad su patriotų pagalba mes nepabėgtu- 
me), kad pažeidė nervą ir daugiau kaip tris mėne- 
žingsnių. 

Kaip valdytojas ir bijojo, kalbos apie nedorą el- 
gesį su mumis pasklido po miestą. Vieną dieną į ma- 
no kamerą įkrito akmuo, suvyniotas į popieriaus 
skiautę. Ant popieriaus buvo parašyti tokie žodžiai: 


“Jus nori nunuodyti, bet jūs turėjote gau- 
ti knygą, kurioje pabrauktas žodis “nuodai". 


Jei jums reikia kokių nors vaistų, kurių nega- 
lite gauti savo kalėjime, per langą nuleiskite 
virvutę ir mes prie jos pakabinsime, ko pa- 
prašysite". 


Aplink akmenį buvo apvyniota ilga virvutė su 
kabliuku ant galo. 

Tą patį vakarą, sutemus, nuleidau virvutę su pra- 
šymu atsiųsti kina gydymui ir šokolado jėgoms at- 
gauti. Kitą naktį jau turėjau ir viena, ir kita. 

Tinkamo gydymo ir geresnio maisto dėka liga 
nustojo progresuoti, ir apopleksijos priepuoliai ne- 
bepasikartojo; tik aš likau luošas dešine koja, kur- 
čias dešine ausimi, paralyžiuota kaire veido puse ir 
beveik neregis dešine akimi. Be to, mane kankino 
baisūs galvos skausmai ir galvoje nuolat zvimbė. Ste- 
bėjau, kaip stipri gamta palūžta kovoje su atkaklia 
destrukcija. 

Jau penkiolika mėnesių kalėjome 'Iarento ka- 
lėjime, ir mūsų aukšti kariniai laipsniai privertė su- 
krusti miesto valdžią. Niekas nenorėjo skandalo, ku- 
ris neišvengiamai kiltų mūsų mirties atveju. Apie vi- 
sus bandymus mus nunuodyti buvo Žinoma mieste; 
patriotai įvairiais būdais skelbė apie blogą elgesį su 
manimi. Taigi markizas Skiavas su Neapolio kara- 
liaus įgaliotiniu nusprendė mus perkelti į Brindizio 
pilį prie jūros. Šis perkėlimas mus būtų gerai paslė- 
pęs, tačiau, nors sprendimas buvo laikomas paslap- 
tyje, patriotai apie jį sužinojo ir trys ar keturi iš jų, 
praeidami pro mūsų langus, gestais mums paaiški- 
no, kad mes būsime perkeliami į kitą kalėjimą ir pa- 
keliui būsime nužudyti. 

Pakviečiau Manskurą pasidalyti ką tik gauta Ži- 
nia; bet mes manėme, kad tai klaidingi gandai ir dėl 
to nelabai jaudinomės. 

Tą patį vakarą apie vienuoliktą valandą, kai jau 
miegojau, su didžiuliu trenksmu atidarė mano ka- 
meros durys, įėjo markizas Skiavas su penkiasdešim- 
čia sbirų: ir įsakė tuoj pat vykti į Brindizio pilį. Tada 
prisiminiau dieną gautą perspėjimą; pagalvojęs, kad, 
jei pirmoji perspėjimo dalis apie perkėlimą yra tie- 
sa, turi būti tiesa ir antroji dalis — apie nužudymą, 
nusprendžiau verčiau mirti tuoj pat, priešinantis ir 
kaunantis, negu mirti lėtai, valanda po valandos, mi- 
nutė po minutės. Taigi pareiškiau, kad nepajudėsiu 
iš vietos; tegul mane veža jėga, bet aš priešinsiuosi 
iki paskutinio atodūsio. 

Po šių žodžių markizas išsitraukė kardą ir ėmė 
eiti prie manęs. 

Lovos galvūgalyje turėjau lazdą su masyviu 
auksiniu antgaliu; ją man paliko, nes manė, kad tas 
geltonas bumbulas iš vario. Čiupau lazdą ir, pašo- 
kęs iš lovos, puoliau markizą bei kitus niekšus taip 
įnirtingai, kad markizas metė kardą ir išbėgo, o jam 
iš paskos — visi niekšeliai, baisiai rėkdami ir taip grei- 
tai, kad po dešimties sekundžių mano kamera liko 
tuščia. 

Nežinau, kaip mums būtų atsiliepęs šis maištas, 
jei nebūtų pasirašytos Folinjo paliaubos, užbaigusios 
ilgas mūsų kančias. Bet valdytojas buvo nedoras žmo- 
gus ir apie nelaisvės pabaigą mums nepranešė. Prie- 
šingai, su naujais grasinimais neapsakomai greitai Vi- 


! Taip niekinamai vadinami policijos agentai. 


sus prancūzus iš Iarento ir apylinkių surinko čia, kad 
gabendami į Brindizį pražudytų. 

Tik tada, kai mus sodino į laivą, sužinojome apie 
sudarytas paliaubas ir abipusių priešiškų veiksmų nu- 
traukimą; mes buvome laisvi. 

Tik mūsų laisvė galėjo tuoj baigtis. 

Brindizyje mus turėjo sulaipinti į laivą ir pluk- 
dyti į Ankoną jūra, knibždėte knibždančia anglų lai- 
vų. Taigi mus būtų pagrobę anglai ir senoji nelaisvė 
virstų nauja. 

Apie tokias aplinkybes parašiau markizui Skia- 
vui ir savo bei savo draugų vardu protestavau prieš 
šį pervežimą. 

Mano protestas liko be atsako. Mus susodino į 
feliugą ir ji patraukė į Ankoną. Prieš išplaukiant pa- 
reikalavau savo dokumentų, ginklų, arklių ir visų ki- 
tų daiktų, kurie iš manęs buvo atimti, ypač savo kar- 
do, kurį labai vertinau, nes jį man Aleksandrijoje bu- 
vo padovanojęs generolas Bonapartas. 

Į visus mano reikalavimus buvo atsakyta papras- 
tai: pranešime Jo Didenybei. 

Dabar žinau, kad iš tiesų mano reikalavimai bu- 
vo perduoti karaliui Ferdinandui, bet kadangi jis kas- 
dien medžiojo mano šautuvais ir mano arkliais, nes 
šautuvai buvo taiklūs, o arkliai eiklūs, juos pasiliko 
sau. 

Atplaukėme į Ankoną, per stebuklą išvengę an- 
glų ir berberų. Ankone radome generolą Vatreną, 
kuris, pamatęs mus visai nuskurdusius (kad galėtu- 
me prasimaitinti, buvome pardavę viską, ką turėjo- 
me), atvėrė mums savo kapšelį. "Tų pinigų mums už- 
teko apsirengti ir užmokėti laivo kapitonui neapo- 

liečiui, kuris neturėjo gėdos ateiti pas mus pareika- 
lauti šių pinigų kaip savo buona mano. * 

Štai toks detalus pasakojimas apie dvidešimt 
mėnesių trukusią nelaisvę, kurios metu mane tris 
kartus bandė nunuodyti ir vieną kartą užmušti. Nors 
po visko mano gyvenimas nebebus ilgas, dėkoju 
Dangui, leidusiam sulaukti šios valandos, nes, nors 
ir mirštu, man liko pakankamai jėgų papasakoti 
žmonėms apie niekšišką elgesį su priešu. Toks el- 
gesys verstų raudonuoti kur kas mažiau civilizuo- 
tas tautas. 


Parašyta Florencijoje, Pietų armijos štabe IX 
Respublikos metų žerminalio 15 d. 


Aleks. Diuma'". 


Mano tėvas iškeičiamas į generolą Maką. — Apie tai, 
kas vyko jam esant nelaisvėje. — Jis veltui prašo kompen- 
sacijos kaip karo belaisvis. — Jam atsisakoma išmokėti 
sulaikytą algą. — Jį išleidžia į atsargą, nepaisydami ener- 
gingų prieštaravimų. 


Mano tėvas buvo iškeistas į garsųjį generolą Maką, 
Austrijos imperatoriaus paskolintą neapoliečiams, į tą pa- 
tį, kuris vėliau trečią kartą bus paimtas į nelaisvę Ulme ir 
apie kurį sudėtas šis ketureilis: 


Tiek drąsa, tiek lojalumu 
Makas gan keistas Žmogus: 
Davęs žodį likti, į Prancūziją sprunka, 
Laisvas Ulme, belaisviu tampa. 

Kol mano tėvas buvo nelaisvėje, trukusioje nuo VII 
metų vantozo 27 d. (1799 m. kovo 17 d.) iki IX metų 
žerminalio 15 d. (1801 m. balandžio 5 d.) Europoje rutu- 
liojosi dideli įvykiai. 

Pralaimėjęs prie Sen Žan d'Akro, matydamas žlun- 
gantį savo gigantišką Rytų projektą, dešimt mėnesių ne- 
gavęs žinių iš Europos, Bonapartas paklaikęs staiga iš laik- 
raščio sužino apie mūsų nesėkmes Italijoje, apie Mantu- 
jos atsiėmimą, Novi mūšį ir Žubero mirtį; jis palieka Egip- 
tą, po keturiasdešimt dienų trukusios kelionės “Miura- 
no“ laivu pasiekia Frėjų, 1799 m. spalio 16 d. atvyksta į 
Paryžių, po mėnesio, įžymiąją briumero 18 dieną nuver- 
čia Direktoriją, ištekina savo seserį Karoliną už Miura, 
1800 m. gegužės 6 d. išvyksta į italiją, to paties mėnesio 
19 ir 20 dienomis su armija užima Sen Bernaro kalną ir 
1800 m. birželio 14 d., tą pačią dieną, kai Kaire Solima- 
nas nužudo Kleberą, sumuša austrus prie Morengo. 

1801 m. sausio 12 d. Miura paliko Milaną, kad užka- 
riautų Neapolį ir išvaduotų Romą. 

Vasario 18 d. Prancūzija ir Neapolis sudarė paliau- 
bas, kurioms mano tėvas turėjo būti dėkingas už išlais- 
vinimą. 

Pagaliau, kaip matėme, balandžio 5 d. mano tėvas 
pasiekė Florencijos štabą ir iš ten vyriausiajam konsului 
išsiuntė raportą, kurį pateikėme ankstesniame skyriuje 
ir kurį aš nurašiau nuo originalo, parašyto ir pasirašyto 
mano tėvo ranka. 

IX metų žerminalio 23 d. atvykęs į Ankoną, mano 
tėvas skubiai parašė konsului tokį laišką: 


“Pilieti konsule, 
"Turiu garbės Jums pranešti, kad vakar su kitais 
devyniasdešimt keturiais belaisviais, karininkais, pus- 

karininkiais, kareiviais ir jūreiviais, kurių dauguma 
apakę ar luoši, atvykome į šį miestą. Šiuo metu mes 
apsiribojame jums rašydami, kad Neapolio vyriau- 
sybės elgesys su mumis jai nedaro garbės žmonijos 
akyse, nes, norėdama mumis nusikratyti, ji ėmėsi pa- 
čių baisiausių priemonių, net nuodijimo. 

Be to, turėsiu garbės iš Florencijos štabo jums 
išsiųsti detalų raportą apie visus Neapolio vyriausy- 
bės niekšiškus veiksmus mūsų atžvilgiu. 

Pilieti konsule, priimkite mūsų pagarbą". 


Liepos mėnesį jis rašė Miura: 


“Mielas Muura, jei iki šiol negalėjau su jumis pa- 
sikalbėti, tai dėl to kalta mano nusilpusi sveikata, kuri 
atkakliai primena Neapolio karaliaus man sukeltas 
kančias. 

Norėčiau, mielas Miura, gauti teigiamų naujie- 
nų apie penkis šimtus tūkstančių frankų, kuriuos, 
kaip man sakei, Neapolio vyriausybė turi išmokėti 
kaip kompensaciją karo belaisviams, laikytiems jos 
kalėjimuose. Apie tai aš rašiau daugeliui asmenų, 
bet niekas man negalėjo pasakyti nieko konkretaus 
apie šią kompensaciją. Greičiausiai tau, mano mie- 
las Miura, paves apie tai pakalbėti su Neapolio ka- 
raliumi, ir aš nė kiek neabejoju, kad esi dvigubai su- 
mnteresuotas, nes prisiminei mūsų ilgametę draugystę 
ir rodei neabejotiną susidomėjimą mano nelaime. 
Prašau, nepamiršk pareikalauti ir man brangių daik- 
tų, kuriuos karalius pavogė ir kurie įrašyti į deklara- 
ciją, jo agentų man įteiktą išvykstant iš Brindizio. Pa- 
sistenk persiųsti man, kai juos atgausi, ypač du ar- 
klius. Žinai, kaip aš prisirišęs prie tos kumelės, ku- 

rią man dovanojai, nes, priverstas išmesti į jūrą de- 
vynis arklius iš vienuolikos, ją pasilikau. 

Vyr:ausiasis konsulas pasipiktinęs, kaip man sa- 
kė, Neapolio karaliaus elgesiu su manimi ir man pa- 
žadėjo atgauti visus iš manęs pavogtus daiktus, tarp 
jų ir kardą, kurį jis mano padovanojo Aleksandrijo- 
je ir kuris dabar yra to niekingo Cezario rankose. 
Norėčiau, kad tu jį aplenktum. 


Tau atsidavęs draugas". 


Sie mano tėvo reikalavimai, atrodantys visiškai tei- 
sėti net pačiam vyriausiajam konsului, nebuvo vieninte- 
liai. Tai įrodo ir šis Bonapartui adresuotas laiškas. 


“Generolas Lanas man pranešė, kad Jūs nega- 
lite man išmokėti kompensacijos, kol nesužinosite, 
ar generolas Miura realiai iš Neapolio vyriausybės 
išreikalavo tai kompensacijai skirtą sumą. Niekas ge- 
riau už Jus nežino, kokias kančias aš iškentėjau ir 
kaip buvau apiplėštas. 

Generolas Miura man rašė, kad ryšių su užsie- 
niu ministrui skirta penkių šimtų tūkstančių fran- 
kų suma, kokią Neapolio vyriausybė įsipareigojo iš- 
mokėti prancūzams belaisviams, tapusiems barba- 
rizmo aukomis. Maldauju Jūsų tik tiek, kad duotu- 
mėt įsakymą mane įjungti į kompensacijos gavėjų 
tarpą. 

Tikiuosi, kad Jūs susidomėsite ir palaikysite tei- 
sėtą prašymą Žmogaus, kuriam tiek žodžiu, tiek raš- 
tu rodėte pagarbą ir draugiškus jausmus". 


Akivaizdu, kad Egipto debesis, tas debesis, kuris, 
pasak Bonaparto, nuslenka per šešias valandas, praslin- 

ko virš Viduržemio jūros ir pakibo virš mano vargšo tėvo 
galvos. Tačiau, kaip jis pats sakė, jam liko neilgai gyventi, 
ir netrukus Napoleonas atsikratys vienu iš paskutiniųjų 
Respublikos generolų, kuriuos Bonapartas sutiko savo 
kelyje. 

Ošo mirė nunuodytas; Žuberas buvo užmuštas No- 
vi; Kleberas nužudytas Kaire; mano tėvas kentėjo nuo 
skrandžio vėžio — natūralaus aršeniko padarinio. 

Nereikia ir sakyti, kad mano tėvas nebuvo įtrauktas 
į buvusių belaisvių sąrašą kompensacijai gauti. Tada jis 
tikėjosi atgauti bent algą, priklausančią už tuos dvejus 
metus. 

Jis vėl parašė Bonapartui; manau, kad tai buvo pas- 
kutinis mano tėvo jam parašytas laiškas. Jis buvo parašy- 
tas kelios dienos po mano gimimo. 


“X metų vandemjero 7 d. 


Tikiuosi, kad būsiu prisimintas, kaip Jūs turė- 
jote garbės man pasakyti, ir man bus išmokėtas atly- 
ginimas už laikotarpį nuo VII metų pliuvuazo 30 d. 
Si suma bus išskaičiuota iš sumos, kuri man priklau- 
so. Man užmokėta už IX metų tris pirmuosius ket- 
virčius, tačiau karo ministras fruktidoro 29 dienos 
laišku man pranešė, kad atlyginimas už dalį VII me- 
tų ir visus VIII metus man nepriklauso, ir aš galiu 
tikėtis tik to, ką leidžia išmokėti įstatymas, tai yra, 
už du mėnesius aktyvios tarnybos. 

Bet, vyriausiasis konsule, Jūs žinote, kokias ne- 
laimes aš išgyvenau! Ir tikiuosi, Jūs prisimenate Kai- 
ro lobį! 

"Taigi pasitikiu Jūsų draugyste ir manau, kad Jūs 
įsakysite man išmokėti atlyginimą už VII metų galą 
ir VIII metus. Tai viskas, ko aš prašau. 

Daugkartiniai nuodijimai Neapolio kalėjime 
taip sudarkė mano sveikatą, kad, būdamas trisde- 
šimt šešerių metų, jaučiuosi silpnas lyg būčiau daug 
vyresnis. 

Vyriausiasis konsule, tikiuosi, Jūs neleisite, kad 
žmogus, su kuriuo išgyvenote savo ilgalaikius žygius 
ir pavojus, atsidurtų skurde, kai Jūsų valdžia leidžia 
patenkinti jo poreikius, parodydama kilnumą vals- 
tybės, kurios valdantysis asmuo esate. 

Mane pasiekė dar viena Žinia, vyriausiasis kon- 
sule, sukėlusi didesnį liūdesį nei visos papasakotos 
nelaimės. Karo ministras fruktidoro 29 dienos laiš- 
ku mane perspėjo, kad nuo X metų aš išleidžiamas į 
atsargą. Nieko sau! Aš, būdamas tokio amžiaus ir 
turintis tokį vardą, faktiškai išmetamas iš tarnybos! 
Mano buvusios pareigos turėtų nuo to apsaugoti!.. 
1793 m. aš vadovavau Respublikos armijai!.. Juk aš 
anksčiau už kitus gavau generolo laipsnį; mano ka- 
riniai veiksmai įdėjo svarų indėlį vykdant operaci- 
jas; aš nuolat pergalingai gyniau tėvynę. Pasakykite, 
kas daugiau už mane susilaukė Jūsų įvertinimo? Ir 
štai, jaunesni už mane tarnauja, 0 aš išmetamas į at- 
sargą!.. Vyriausiasis konsule, kreipiuosi į Jūsų širdį, 
leiskite jai išpasakoti savo skundus ir į Jūsų rankas 
atiduoti gynybą nuo priešų, kurių dar turiu". 


Dar prieš savaitę mano tėvas buvo parašęs karo 
ministrui. 


“Gavau Jūsų pereito mėnesio 29 d. laišką, kuria- 
me pranešate, jog man neradote paskirties, jog aš išlei- 
džiamas į atsargą nuo X metų vandemjero 1 dienos 
su septynių tūkstančių penkių šimtų frankų pensija. 

Mano ankstesnė tarnyba tautai leidžia tikėti, kad 
vyriausybė panaudos mane pirmai progai pasitaikius, 
jei Jūs jai pateiksite mano karinių nuopelnų sąrašą. 

Nenoriu kalbėti apie neseniai patirtas nelaimes: 
esu prancūzas ir kentėjau už Prancūziją! Tačiau ma- 
no laipsniai ir mano kančios duoda man teisę į na- 
cionalinį pripažinimą. Aš palaipsniui perėjau visus 
karinius laipsnius nuo kareivio iki vyriausiojo armi- 
jos vado, viską pelniau tik savo kardu, be intrigų ar 
protekcijų. 

Seni kalnas; Sen Bernaro kalnas; atkakli Man- 
tujos gynyba VII metų nivozo 27 dieną, kai po ma- 
nimi buvo užmušti du arkliai; Vaiso žygis, už kurį 
nuopelnai priskirti generolams Baragė d'Iljė ir Del- 
ma; Horacijaus Koklio vertas įsiveržimas į Tirolį; pa- 
galiau Kairo maištas, kurį, kaip Jūs puikiai Žinote, 
aš numalšinau, — štai pagrindas mano teisei į gin- 
klo draugų ir tėvynės pagarbą. 

Nuo 1793 metų aš vadovavau Respublikos armi- 
joms. "Tais sunkiais laikais niekada nebuvau nugalė- 
tas, priešingai, mūsų žygius visada vainikavo pergalės. 

Dabar esu vyriausias iš mano rango generolų, 
vyriausiojo konsulo bendražygis beveik visuose ka- 
ruose Italijoje ir Egipte, niekas labiau už mane ne- 
gali dalytis mūsų armijos triumfu ir garbe; jo laiškai, 
kuriuos turiu, duoda pagrindo tuo tikėti, taip pat ti- 
kėti jo draugyste. Jūs pats, man grįžus iš Neapolio 
kalėjimo, rodėte gyvą susidomėjimą mano likimu, o 
štai dabar aš atleidžiamas iš tarnybos! 

Pilieti ministre, neverskite manęs laukti tokioje 
padėtyje; taigi prašau, supažindinkite su šiuo laišku 
vyriausiąjį konsulą ir perduokite, kad aš mūsų senos 
draugystės vardu laukiu įsakymo mane panaudoti. 

Mano žygius visada lydėjo garbė; nuoširdumas 
3 
ir lojalumas yra mano charakterio pagrindas, o ne- 
teisybė — man didžiausia kančia“. 


Prieš mano akis visas mano tėvo susirašinėjimo re- 
gistras; šiuo laišku registras baigiasi, toliau — balti pus- 
lapiai. 

Šie du laiškai, laiškai karo ministrui ir vyriausiajam 
konsului, buvo paskutiniai, kuriuos jis parašė. 

Be jokios abejonės, į juos nebuvo atsakyta. 

"Tada jį apėmė neviltis; jis užsisklendė savyje ir pasi- 
slėpė priverstinės ramybės šešėlyje kaip mirtininko ka- 
meroje, paskutinėje sustojimo vietoje, iš kurios nuteista- 
sis žengia į ešatotą. Atbukusiais jausmais, su nevilties pro- 
trūkiais jis laukė tos iškiliosios akimirkos, kurios sulaukė 
dauguma jo ginklo brolių, laimingesnių už jį, — amžiams 
užmigti mūšio lauke. 


Mano tėvo laiškas generolui Briunui apie mano gimi- 
mą. — Laiško post scriptum. — Mano krikšto tėvai. — 
Pirmieji vaikystės prisiminimai. — Griovių pilies ir kai ku- 
rių jos gyventojų siluetai. — Žaltys ir varlė. — Kodėl aš 
klausiau Pjero, ar jis moka plaukti. — Istorija apie žvirbįį. 


Kaip sakiau šių memuarų pradžioje, gimiau X metų 
termidoro 5 d. (1802 m. liepos 24 d.), pusę penkių ryto. 

Į gyvenimą atėjau sveikas ir stiprus, jei tikėsite ma- 
no tėvo laišku, parašytu rytojaus dieną savo draugui ge- 
nerolui Briunui. 

Laiškas kiek keistokas ir jame yra gana ekscentriš- 
kas post scriptum; tačiau tie, kurie turėjo kantrybės per- 
skaityti mano memuarus iki šios vietos, pažįsta mano tė- 
vo sąmojingą ir įkvėptą protą. 

Be to, tiems, kuriems neįdomios smulkmenos apie 
mane, pasakojamos Briunui, gali neskaityti nei šio laiš- 
ko, nei jo post scriptum. 

O tiems, kuriems įdomu, štai jis: 


“X metų termidoro 6 d. 


Mano brangus Briunai, 

Su džiaugsmu pranešu, kad vakar rytą mano 
žmona pagimdė rubuilį berniuką, kuris sveria devy- 
nis svarus ir yra aštuoniolikos colių' ilgio. Taigi ma- 
tai, jei jis ir toliau augs taip, kaip augo motinos įsčio- 
se, tai galime laukti gana aukšto vyruko. 

Ak taip! Turiu tau kai ką pranešti: tikiuosi, kad 
tu sutiksi būti jo krikštatėviu. Mano vyresnė duktė, 
kuri tau siunčia tūkstantį bučkių nuo savo mažų juo- 
dų pirščiukų, bus kūma. Atvažiuok greitai, nors 
naujai atėjęs į šį pasaulį neatrodo ketinąs jį palikti; 
atvažiuok greitai, nes labai seniai tavęs nemačiau 
ir pasiilgau. 

"Tavo draugas 
Aleks. Diuma. 


PS. Atplėšiau laišką, kad tau praneščiau, jog ma- 
no šaunuolis paleido čiurkšlę virš savo galvos. Ge- 
ras ženklas, ar ne!“ 


Atleiskite mano tėvui už pagyrūniškumą. Visus de- 
šimt savo vedybinių metų jis taip norėjo berniuko, kad jo 
gimimą, kaip Augustino, jo manymu, turi lydėti visiems 
įdomūs lemtingi Ženklai. 

Šiaip ar taip, likimo ženklai, tokie palankūs mano 


1 Prancūziškas colis — 27.07 mm. 

tėvui, panašu, kad Briunui neatrodė labai teigiami; štai 
jo atsakymas, žodis į žodį: 


“Generolui Diuma 
Paryžius, X metų termidoro 10 d. 


Brangus generole, vienas prietaras man nelei- 
džia išpildyti tavo prašymo. Penkis kartus buvau 
krikštatėviu, ir visi penki mano krikštavaikiai mirė! 
Mirus paskutiniam, pažadėjau daugiau vaikų ne- 
krikštyti. Tau turbūt pasirodys keistas mano prieta- 
ringumas, bet, deja, negaliu rizikuoti ir jo atsisakyti. 
Esu tavo šeimos draugas ir ši draugystė man leidžia 
tikėtis tavo atleidimo. Man prireikė daug ryžto atsi- 
sakyti būti krikštatėviais su tavo Žavingąja duktery- 
te. Perduok jai ir savo mielai žmonai mano apgailes- 
tavimus ir nuoširdžiausius linkėjimus. 

Briunas. 


P.S. Siunčiu kelias dėžutes mažajai krikštamo- 
tei ir jos mamai. 


Nepaisydamas pirmojo neigiamo atsakymo ir būgš- 
tavimų, mano tėvas nenurimo. Nemačiau antrojo laiško, 
tačiau, be jokios abejonės, jame buvo karšti prašymai ir 
įtikinėjimai, nes galiausiai buvo sutarta dėl mezzo termi- 
ne, tai yra, Briunas pats nelaikys manęs ant rankų krikš- 
to metu,o laikys, jo įgaliotas, mano tėvas. Na, o dėl krikšto 
motinos, kuriai ši ceremonija jau atnešė daug saldainių 
ir žadėjo dar daugiau, niekas nepasikeitė. 

Taigi Briunas, perdavęs įgaliojimus, ir Emė Aleksan- 
drina Diuma, mano sesuo, tada devynerių metų, tapo ma- 
no krikštatėviais. 

Prisimenate, išvykstant į Egiptą buvo sutarta, kad, 
jei Mano motina pagimdys berniuką, jo krikštatėviais bus 
Bonapartas ir Žozetina. Bet nuo to laiko padėtis taip pa- 
sikeitė, kad mano tėvui net mintis nešovė į galvą vyriau- 
siajam Konsului priminti armijos vado pažadą. 

Bonapartas, — vėliau jis tai Žiauriai įrodė mano mo- 
tinai, — nebuvo panašus į Liudviką XII, pamiršusį ne- 
apykantą Orleano kunigaikščiui. 

Pirmasis prašviesėjimas iš mano vaikystės, pirmieji 
prisiminimai siekia 1805 metus. Prisimenu mažą pilį, ku- 
rioje gyvenome, vadinamą Griovių pilimi. 

Gerai prisimenu tik virtuvę ir valgomąjį — dvi patal- 
pas, kurias aš, be abejo, lankiau su didžiausiu malonumu. 

Pilies nemačiau nuo 1805 metų, tačiau aiškiai prisi- 
menu, kad į virtuvę reikėjo nusileisti laipteliais; ten sto- 
vėjo didžiulė krosnis, už jos — didžiulis stalas, iš kairės 
židinys, ant kurio beveik visada gulėjo mėgstamiausias 
mano tėvo šautuvas, išpuoštas sidabru žalio tymo įdėkle, 
šautuvas, kurį man buvo draudžiama liesti, grasinant Žiau- 
riausiomis bausmėmis, ir kurį aš nuolat čiupinėjau, bet 
mano motina nė karto neišpildė Žiaurių grasinimų. 

Už židinio buvo valgomasis, į kurį reikėjo pakilti laip- 
teliais. Jo grindys buvo eglinių lentų, o sienos išmuštos 
pilkai dažytais paneliais. 

Namų šeimyną, be mano tėvo ir motinos, sudarė dar 
keli asmenys, kuriuos išvardiju pagal svarbą, kaip man 
tada atrodė: 

1) didelis juodas šuo, vardu Triufas, turėjęs privile- 
giją eiti visur, nes aš ant jo nuolat jojau; 

2) sodininkas, vardu Pjeras, man rodydavęs varles ir 
žalčius, — šios gyvybės rūšys mane ypač domino; 

3) negras, mano tėvo tarnas, vardu Ipolitas, kažkas 
panašaus į juodą Žakrisą, kurio naivumas buvo tapęs prie- 
žodžiu ir kurį mano tėvas laikė, manau, tam, kad jis pa- 

pildytų jo pasakojimus ir atsispirtų Briuno pašaipoms; 

4) sargas, vardu Mokė, kuriuo be galo žavėjausi, nes 
jis kas vakarą pasakodavo nuostabias istorijas apie save, 
istorijas, kurios iškart nutrūkdavo pasirodžius generolui, 
nes generolas apie pasakotoją buvo kur kas kuklesnės 
nuomonės; 

5) pagaliau jauna virėja, vardu Mari. 

Pastaroji visai dingo mano gyvenimo vingiuose. Šiuo 
vardu dar buvo vadinama kažkokia mano protui nesuvo- 
kiama figūra, tačiau, kiek prisimenu, neturinti nieko po- 
etiška. 

Triufas nudvėsė nuo senatvės 1805 metų gale; Mo- 
kė ir Pjeras jį pakasė sodo kampe. Tai buvo pirmos laido- 
tuvės, kuriose aš dalyvavau ir graudžiai apraudojau seną 
vaikystės draugą. 

Kiti mano vaikystės prisiminimai išbarstyti, tai ryškūs, 
tai padūmavę, ir sunku atkurti jų chronologinę tvarką. 

Vieną dieną, kai žaidžiau sode, mane pašaukė Pjeras. 
Iškart nubėgau pas jį, nes žinojau: jei Pjeras kviečia, vadi- 
nasi, rado kažką vertą mano dėmesio. Ir tikrai iš pievos 
ant takelio jis ištraukė žaltį su didžiuliu guzu vietoj pilvo. 
Kastuvu jis perkirto žaltį pusiau, ir iš jo išsprūdo varlė, kiek 
pridususi nuo prasidedančio virškinimo, bet netrukus ji 
atsipeikėjo, vieną po kitos ištempė kojas, plačiai nusižio- 
vavo ir pradėjo šuoliuoti iš pradžių lėtai, paskui greičiau ir 
galiausiai taip energingai, tarsi nieko jai nebūtų nutikę. 

Šis fenomenas, kurio daugiau neteko matyti, mane 
keistai sukrėtė ir taip giliai įsirėžė atmintyje, kad dabar, 
rašydamas šias eilutes, užsimerkiu ir matau dvi dar judan- 
čias žalčio puses, sustingusią varlę ir Pjerą, atsirėmusį į 
kastuvą ir iš anksto besišypsantį iš mano nuostabos, taip 
ryškiai, tarsi Pjeras, varlė ir žaltys dabar būtų priešais mane. 

Tik Pjero veidas nuo laiko pusiau išsitrynęs, lyg blo- 
gai išsilaikęs dagerotipas. 

Dar prisimenu. Apie 1805 metų vidurį mes su tėvu, 
kuris visur blogai jautėsi, išvykome iš mūsų Griovių pi- 
lies į namą ar pily Antiji mieste, — apie šią viešnagę aš 
nieko neprisimenu, — o mano kelionė prasidėjo ant Pje- 
ro pečių. Iš vakaro ir dieną prieš tai labai lijo, ir aš labai 
nustebau, kad Pjeras, visai nesisaugodamas, brenda per 
gilias balas ant kelio. 

— Pjerai, tai tu moki plaukti? — paklausiau aš. 

Įspūdis matant Pjerą taip drąsiai brendantį per ba- 
las buvo labai stiprus, nes šie Žodžiai pirmieji, kuriuos 
prisimenu save tariant, ir jie dar skamba mano ausyse su 
praeities akcentu, vis tylančiu vaikišku balsu. 

Klausimas Pjerui: “Pjerai, tai tu moki plaukti?" su- 
sijęs su vienu įvykiu, giliai įsirėžusiu jaunoje mano vaiz- 
duotėje. 

"Trys jaunuoliai iš Vilė Kotrė, vienas jų pavarde Diu- 
puji, kurį vėliau sutikau Paryžiuje jau kaip juvelyrą, atėjo 
į Griovių pilį paprašyti leidimo išsimaudyti kanaluose, 
kurie juosė mūsų pilį. Mano tėvas leido, paklausė, ar jie 
moka plaukti ir, gavęs neigiamą atsakymą, parodė vietą, 
kur jie turėtų maudytis, nejausdami jokio pavojaus. Jau- 
nuoliai iš pradžių pliuškenosi nurodytoje vietoje, vėliau, 
žingsnis po žingsnio, jie taip išdrąsėjo, kad staiga nuo ka- 
nalo pusės pasigirdo riksmas; tai rėkė trys mūsų mau- 
duoliai, kurie paprasčiausiai skendo. 

Laimė, ten buvo Ipolitas, o jis plaukė kaip žuvis. Vie- 
nu šuoliu jis atsidūrė vandenyje ir, kol mano tėvas atėjo 
ant kanalo kranto, jau baigė ištraukti pirmąjį skenduolį. 
Mano tėvas, taip pat puikus kolonijų plaukikas, ištraukė 
antrąjį, tuo tarpu Ipolitas pasirūpino trečiuoju. 

Visa ši Žvejyba truko ne ilgiau kaip penkias minutes, 
tačiau vienas jaunuolis spėjo prarasti sąmonę, ir aš, pama- 
tęs jį gulintį be jausmų, užmerktomis akimis, pamaniau, 
kad jis mirė. Mano motina, žinodama, kad jis tik apalpęs 

ir, pasak mano tėvo, jo gyvybei negresia pavojus, pasinau- 
dojo šiuo, gilų įspūdį man padariusiu spektakliu, kad iš- 
rėžtų iškalbingą pamokslą apie žaidimo ant kanalo kranto 
pavojų. Joks pamokslas neturėjo atidesnės auditorijos, joks 
pamokslininkas nesulaukė tokio aistringo atsivertimo. 

Nuo tos akimirkos už jokius mano vaikiškus lobius: šuo- 
liuojantį arklį, bliaunančią avį, lojantį šunį, — niekas nebū- 
tų manęs privertęs net gėlytės nuskinti ant kanalo kranto. 

Dar vienas dalykas mane pritrenkė — tai nuostabi 
mano tėvo figūra, jos formos, tarsi pagal ją būtų nulietos 
Herkulio ir Antinojo skulptūros, visiška priešingybė lai- 
bai ir suvargusiai Ipolito figūrai. 

Mačiau savo tėvą nuogą, spindintį nuo vandens, besi- 
šypsantį dieviška šypsena kaip žmogų, kuris ką tik atliko 
Dievui prilygstantį darbą — išgelbėjo kito žmogaus gyvybę. 

Štai kodėl klausiau Pjerą, ar jis moka plaukti, štai 
kodėl, matydamas jį įbrendantį į dviejų colių gylio balą, 
prisiminiau ant kanalo kranto apalpusį jaunuolį ir nema- 
čiau arti nei tėvo, nei Ipolito, kurie galėtų mus išgelbėti. 

Kaip sakiau, Ipolito, puikaus plaukiko, pašėlusio bė- 
giko, gana gero raitelio fizinės savybės labai skyrėsi nuo 
jo intelektualinių sugebėjimų. 

Vieną vakarą mano motina, bijodama nakties šalnų 
ir norėdama nuo jų apsaugoti gražias rudenines gėles, 
sustatytas ant akmeninio turėklo ir pagyvinančios vaizdą 
pro valgomojo langą, pakvietė Ipolitą. 

Ipolitas atbėgo ir įdėmiai, išpūtęs akis ir išsižiojęs 
klausėsi paliepimo: 

— Ipolitai, — tarė jam mano motina, — šį vakarą 
suneškite šiuos puodus į virtuvę. 

— Taip, ponia, — atsakė Ipolitas. 

Iš tiesų vakare mano motina rado puodus virtuvėje, 
sukrautus vienas į kitą, kad užimtų mažiau vietos Mari 
karalystėje. 

Ją išmušė šaltas prakaitas, nes viską suprato. Ipoli- 
tas pažodžiui įvykdė paliepimą: jis išmetė gėles ir į virtu- 
vę sunešė tuščius puodus. Sulaužytos, suverstos viena ant 
kitos, apsidengusios šarma, jos buvo rastos rytojaus rytą 
akmeninių turėklų papėdėje. 

Pakvietė Pjerą jų gydyti. Pjeras kelias išgelbėjo, bet 
didžioji dalis žuvo. 

Kitas atvejis buvo rimtesnis. Pasiūliau Alsidui Tusė 
jį įtraukti į savo knygą, bet jis mano pasakojimu neišdrį- 
so pasinaudoti. 

Aš turėjau mažą gražų žvirblelį, kurį man buvo pa- 
gavęs Pjeras. Vargšas mažylis, vos galėdamas plasnoti 
sparnais, norėjo kaip Ikaras išskristi su savo tėvu ir, išsi- 
ritęs iš Lizdo, pateko į narvelį, kur jis augo ir kur jo spar- 
neliai pakankamai išsivystė. Ipolitui buvo pavesta mano 
žvirbliui duoti grūdų ir valyti narvelį. 

Vieną dieną radau narvelį atidarytą, o žvirblį išskri- 
dusį. Prasidėjo verksmai, ašaros, trepsėjimas ir pagaliau 
fizinės jėgos įsikišimas. 

— Kas paliko atviras dureles? — paklausė mano mo- 
tina Ipolitą. 

— Aš, ponia, — atsakė jis patenkintas, lyg atlikęs 
teisingiausią pasaulyje poelgį. 

— Kodėl? 

— Kaipgi! Vargšas paukštelis, jo narvelis atsidavė 
pelėsiais. 

Nebuvo ką atsakyti. Ar mano motina pati neatidari- 
nėjo miegamojo langų ir durų, kad jis neatsiduotų pelė- 
siais, ar neliepdavo to paties daryti ir kitiems šeimynos 
nariams savo kambariuose? 

Man pagavo kitą Žvirblį ir pavedė Ipolitui pakanka- 
mai dažnai valyti narvelį, kad jis neatsiduotų pelėsiais. 

Neprisimenu, ar jis pakluso šiam nurodymui. Be to, 
namuose prasidėjo kiti įvykiai. 

Sargo Mokė pabaisa. — Jo pypkutė. — Motušė Diu- 
ran. — “Pikti žvėrys" ir “slastai". — Ponas Kolaras. — Ma- 
no tėvo patarimai. — Radikalus Mokė gydymas. 


Sargas Mokė sapnavo košmarą. 

Ar žinote, kas tai yra košmaras? Iaip, nes matėte 
pabaisą su didelėmis akimis, atsisėdusią ant miegančio, 
dūstančio žmogaus krūtinės. 

Kieno tai litografija, aš neprisimenu, bet aš ją taip 
pat mačiau. 

"Tačiau Mokė košmare nebuvo beždžionės su didelė- 
mis akimis, fantastinės pabaisos, gimusios Hugo vaizduo- 
tėje ir nupieštos Delakrua teptuku, Bulanžė pieštuku ar 
iškaltos Fešero kaltu; ne, jis matė mažą senutę, gyvenan- 
čią Aramono kaime, tai yra, per ketvirtį mylios nuo mū- 
sų Griovių pilies, ir ją Mokė laikė savo asmeniniu priešu. 

Vieną dieną iš pat ryto Mokė įėjo į kambarį pas ma- 
no tėvą, jam dar tebegulint ir atsistojo prie jo lovos. 

— Na, Mokė, — paklausė mano tėvas, — kas nuti- 
ko? Ir kodėl tokia baisi veido išraiška? 

— Nutiko tai, generole, — susirūpinęs atsakė Mo- 
kė, — kad mane užkerėjo. 

Mokė tuo visiškai neabejojo. 

— Tave užkerėjo? O-ho! — nustebo mano tėvas ir 
pasikėlė ant alkūnės. 

— Taip, generole. 

Ir mokė išsitraukė iš burnos pypkutę, o tai darydavo 
labai retai, tik ypatingai svarbiomis aplinkybėmis. 

Ši pypkutė buvo ne Mokė priedas, bet neatskiriama 
jo dalis. Niekas negalėjo pasakyti kada nors matęs Mokė 
be pypkutės. Jei kartais jos nelaikydavo dantyse, tai ran- 
koje. Gerai prikimšta pypkutė buvo vienintelė jo paguo: 
da nusiminimo valandėlėmis. 

Bijodamas pypkutę paleisti iš dantų, Mokė įprato 
kalbėti suspaudęs dantis ir tai jo žodžiams suteikdavo ypa- 
tingo atkaklumo intonaciją. 

— Ir nuo kada tu užkerėtas, vargšeli Mokė? — pa- 
klausė mano tėvas. 

— Jau savaitė, generole. 

„ — Kas tai padarė? 

— O! Gerai Žinau kas, — tarė Mokė, dar labiau su- 
spausdamas dantis. 

— Ar aš galiu sužinoti? 

— "Ia sena ragana motušė Diuran, generole. 

— Motušė Diuran iš Aramonto? 

— "Taip, ji. 

— Po velnių! Mokė, reikia imtis atsargumo prie- 
monių. 

— Ir aš taip manau. "Tas senas kurmis man užmokės! 

“Senas kurmis" buvo ypatingą Mokė neapykantą at- 
spindintis posakis, pasiskolintas iš sodininko Pjero, ku- 
ris, neturėdamas piktesnių priešų už kurmius, kurmiais 
vadino visus, kurių nekentė. 

"Taigi mano tėvas pasakė: “Reikia imtis atsargumo 
priemonių". 

Tai nereiškė, kad mano tėvas tikėjo Mokė užkeiki- 
mu, taip pat nereiškė, kad pripažįsta pabaisos egzistavi- 
mą ar motušės Diuran užkeikimo galią. Ne. Bet mano 
tėvas žinojo kaimiečių prietaringumą; jis žinojo, kad kai- 
muose visi tiki užkeikimais ir raganomis. Jis buvo girdė- 
jęs pasakojimus apie Žiaurius “užkeiktųjų" kerštus tiems 
ar toms, kurie, jų manymu, juos užkerėjo, ir, užmušę ke- 
rėtoją, manė išsivaduosią nuo kerų. O Mokė, kai atėjo 
mano tėvui įskųsti motušę Diuran, buvo nusiteikęs taip 
karingai, taip grėsmingai spaudė šautuvo buožę, kad ma- 
no tėvas pamanė būsią geriau Mokė pritarti, įgyti jo pa- 
sitikėjimą ir nukreipti jo pyktį ne tokia pavojinga linkme. 

— Bet prieš atsiteisiant, mielas Mokė, — tarė jam 
mano tėvas, — reikia įsitikinti, ar galima išsigydyti nuo 
to užkalbėjimo. 

— Negalima, generole. 

— Kodėl negalima? 

— Dariau viską, ką tik galėjau. 

— Ką tu darei? 

— Pirmiausia, prieš eidamas gulti, išgėriau didelį stik- 
1ą karšto vyno. 

— Kas tau pasiūlė tokius vaistus? Gal ponas Lekosas? 

Ponas Lekosas buvo žinomas Vilė Kotrė gydytojas. 

— Ponas Lekosas! Ar jis ką nors išmano apie raga- 
navimą? Ne, po galais! Ne ponas Lekosas. 

— "lai kas? 

— Vienas piemuo iš Longprė. 


229 


— Bet po didelio stiklo karšto vyno tu turėjai būti 
girtas kaip pėdas. 

— Pusę išgėrė piemuo. 

— Supratau gydymo būdą. Ir karštas vynas nepa- 
dėjo? 

— O, generole! Ir šiąnakt ji trypė ant mano krūti- 
nės, tarsi nieko nebūčiau gėręs. 

— Ką dar darei? 

— Padariau tai, ką darau, kai noriu pagauti piktą 
ŽvėTį. 

Mokė turėjo savo žodyną. Jis niekada nesakydavo 
plėšrus žvėris, o kai mano tėvas pasakydavo “plėšrus žvė- 
ris“ Mokė visada jį pataisydavo: 

— Taip, generole, piktas žvėris, nes, generole, ne- 
paisant mano pagarbos jums, jūs klystate. 

— Kodėl klystu? 

— Nes “plėšrus žvėris" nieko nereiškia. 

— O ką reiškia “piktas žvėris“? 

— "Tai reiškia, kad žvėris vaikšto tik naktį, kad yra 
klastingas, na, piktas. 

Šis ilgas paaiškinimas rodo, kad mano tėvas niekuo 
negalėjo paprieštarauti, ir Mokė toliau triumfuodamas 
plėšrius žvėris vadino piktais. 

Štai kodėl į mano tėvo klausimą: “Ką dar darei?" 
Mokė atsakė: 

— Padariau tai, ką darau, kai noriu pagauti piktą 
Žvėrį. 

— Ir ką tu darei, Mokė? 

— Aš pastačiau slastus. 

"Taip Mokė vadino spąstus. 

— "Tai tu paspendei spąstus, kad pagautum motušę 
Diuran? 

Mokė nemėgo, kai daiktus vadindavo ne taip kaip 
jis. Jis pakartojo. 

— Aš pastačiau slasius motušei Diuran. 

— O kur? Prie durų? 

— Nieko sau, prie durų! Ar tas senas kurmis eis pro 
duris? Na, nežinau pro kur ji įėjo. 

— Gal pro židinio kaminą. 

— Mano kambaryje nėra židinio. Na, aš nemačiau, 
kaip ji ateina, mačiau tik, kaip ji šoka ant mano krūtinės: 
top! top! top! 

— "Tai kur pastatei spąstus? 

— Slastus? Na ant pilvo. 

— Kokius spąstus? 

— O! Puikius slastus su grandinėmis, kurių galus lai- 
kiau rankose. Jie svėrė gerus dešimt svarų. O, taip! De- 
šimt ar dvylika svarų. 

— O šiąnakt? 

— Ši naktis buvo baisiausia. Paprastai ant mano krū- 
tinės ji trypdavo su medpadžiais, šiąnakt trypė su klum- 
pėmis. 

— Ir ji vis ateina?.. 

— Kiekvieną mielą naktį, kurią Dievas mums siun- 
čia. Aš taip nusikamavau! Tačiau šį rytą apsisprendžiau. 

— Ir ką tu nusprendei, Mokė? 

— Nusprendžiau ją nušauti. 

— "Tai išmintingas sprendimas. Kada manai jį įvyk- 
dyti? 

— O! Šį vakarą arba rytoj, generole. 

— Velnias! Norėjau tave išsiųsti į Vilė Eloną. 

— Na nieko tokio, generole. Ar labai skubu? 

— Labai. 

— Gerai, galiu nueiti į Vilė Eloną, iki jo tik kelios 
mylios, ir vakare grįšiu. Išeis tik aštuonios mylios per die- 


231 


ną. Medžiodami mes esame įveikę kur kas daugiau, ge- 
nerole. 

— Sutarta, Mokė. Duosiu tau nunešti laišką ponui 
Kolarui ir galėsi keliauti. 

— "laip, generole. 

Mano tėvas atsikėlė ir parašė ponui Kolarui laišką. 

Vėliau papasakosime, kas buvo tas ponas Kolaras; 
kol kas pasakysime, kad jis buvo vienas iš gerų tėvo draugų. 

Laiškas buvo toks: 


“Mielas Kolarai, 

siunčiu pas Jus savo vargšą sargą, kurį Jūs pa- 
žįstate. Jis įsitikinęs, kad viena sena moteriškė jį už- 
kerėjo, ir kasnakt jis ją mato košmaruose. Kad už- 
baigtų reikalus su savo vampyrė, jis nori ją papras- 
čiausiai užmušti. Kadangi teisingumui gali nepatikti 
toks susidorojimas, siunčiu jį pas Jus su tariamu pa- 
vedimu. Jūs su kokia nors užduotimi jį nusiųskite 
pas Danrė de Vuti, jis tegul siunčia pas Diulolojų, o 
šis, kokia nors dingstimi ar be jos, tegul jį siunčia po 
velnių, jei nori. 

Iš viso ta kelionė turėtų trukti ne mažiau kaip 
dvi savaites. Po dviejų savaičių mes jau gyvensime 
Antiji, o tada jis bus toli nuo Aramono, be to, ke- 
liaujant ir košmarai turbūt pradings. Tada motušė 
Diuran galės ramiai miegoti, ko jai tikrai nepavyktų, 
jei Mokė sukiotųsi netoliese. 

Jis Jums atneš tuziną tilvikų ir vieną kiškį, ku- 
riuos vakar sumedžiojome Valiu pelkėse. 

Nuoširdžiausi linkėjimai Jūsų gražiajai Ermini- 
jai ir šimtas bučkių mielajai mažajai Karolinai. 

Jūsų draugas 
Aleks. Diuma. 

P.S. Vakar gavome naujienų iš Jūsų krikštamo- 
tės Emės. Ji jaučiasi gerai. Na, o Berlikas užauga po 
colį per mėnesį ir bėgioja ant pirštų, net klumpės 
nieko negali padaryti". 


Mokė išvyko praėjus valandai nuo laiško parašymo 
ir tik po trijų savaičių grįžo pas mus į Antiji. 

— Na kaip? — paklausė jo tėvas, matydamas žmo- 
gėną geros nuotaikos. — O motušė Diuran? 

— Generole, pagaliau tas senas kurmis mane pali- 
ko. Matyt, jos kerai veikė tik mūsų kantone. 

Dabar skaitytojas turi teisę prašyti paaiškinti laiško 
post scriptum ir pareikalauti, kad aš pasakyčiau, kas tas 
Berlikas, kuris auga po colį per mėnesį 17 kuris laksto ant 
pirštų, kad net klumpės negali jo nuo to atpratinti. 


Kas tas Berlikas. — Vilė Kotrė šventė. — Faustas ir 
Polišinelė. — Klumpės. — Kelionė į Paryžių. — Dolė. — 
Monetė. — Ponios de Mokler aistra. — Ponia de Monte- 
son. — Polis ir Virginija. — Ponia de Sent Oben. 


Berlikas — tai aš. 

Aplinkybės, kurioms turiu būti dėkingas už šią Žžavią 
pravardę, buvo tokios. 

Kai mano motina vaikščiojo nėščia, Vilė Kotrė kaip 
paprastai šventė Sekmines; tą nuostabią šventę, prie ku- 
rios aš dar grįšiu, švęsdavo tarp gležnais lapais pasipuo- 
šusių medžių, tarp ką tik pražydusių gėlių, tarp plazde- 
nančių drugelių, čiulbančių devynbalsių; šventę, kuri 
anksčiau buvo gerbiama, į kurią Žmonės sueidavo net iš 
už dvidešimties mylių 17 kuri, kaip visos šventės, prade- 
dant Dievo Kūno švente, dabar liko tik kalendoriuje. 

"Taigi į tą šventę tarp daugybės Žmonių atėjo ir vie- 
nas vyras, ant nugaros nešinas būda kaip sraigė su kiautu. 

"Toje būdoje vaidino liaudiškus juokingus vaidinimus, 
iš kurių Gėtė pasiskolino savo dramos “ Faustas" siužetą. 

Na kokie tai vaidinimai? Banalus, skeptiškas, klas- 
tingas ištvirkėlis suvedžioja moteris, tyčiojasi iš jų brolių 
ir vyrų, apkulia komisarą, o galiausiai jį nusineša velnias. 

Kas gi yra Faustas, jei ne nusivalkiojęs, skeptiškas, 
mažai muštas ištvirkėlis, kuris suvedžioja Margaritą, už- 
muša jos brolį, apkulia burmistrą ir kurį pabaigoje nusi- 
neša Mefistofelis? 

Nedrįsčiau sakyti, kad tos liaudiškos istorijos poetiš- 
kesnės už “Faustą", bet drįstu tvirtinti, kad jos tokios pat 
filosofinės, tik įdomesnės. 

Mūsų minėtas žmogus su būda įsikūrė pievelėje ir ro- 
dė per dieną po trisdešimt ar keturiasdešimt tokių šaunių 
vaidinimų, kad juokino vaikus ir vertė susimąstyti vyrus. 

Mano motina, nėščia manimi septintą mėnesį, taip 
pat nuėjo jų žiūrėti. Mūsų artistas su būda nesiskundė 
vaizduote: užuot velnią vadinęs paprastai velniu, davė jam 
vardą. 

Jį pavadino Berliku. 

Berliko pasirodymas sukrėtė mano motiną. Jis buvo 
juodas kaip velnias, o snukis ir liežuvis ryškiai raudoni. 
Berliko kalba buvo tikras kriuksėjimas, panašus į besi- 
baigiančio selterio sitono kosėjimą, — nepažįstamą gar- 
są tais laikais, kai dar nebuvo selterio sifonų, — todėl 
ypač gąsdinantį. 

Mano motinai taip įsikirto šis fantastinis personažas, 
kad, išėjusi iš barako, ji atsirėmė į draugės ranką ir tarė: 
— O, mieloji! Pražuvau; aš pagimdysiu Berliką! 

Jos draugė, ponia Diuė, kuri taip pat buvo nėščia, 
atsakė: 

— Na, brangioji, jei tu pagimdysi Berliką, aš pagim- 
dysiu Berloką. 

Ir abi draugės juokaudamos grįžo namo. Tačiau ma- 
no motinos juokas nebuvo nuoširdus ir ji liko įsitikinusi, 
kad paleis į pasaulį vaiką juodu veidu, raudonu smakru 
ir ugniniu liežuviu. 

Gimdymo diena artėjo. 

Juo arčiau buvo ta diena, tuo stiprėjo mano moti- 
nos baimė. Ji įsivaizdavo, kad aš spardausi jos pilve kaip 
tik velnias gali spardytis, ji tarsi jautė kanopas ant mano 
kojų. 

Pagaliau atėjo liepos 24-oji. Išmušė pusę penkių ry- 
to, iT aš gimiau. 

Tačiau, ateidamas į šį pasaulį, aš taip sukiojausi, kad 
virkštelė apsivijo aplink mano kaklą, ir žmonėms pasiro- 
džiau visas violetinis, pusiau prismaugtas. 

Pribuvėja šūktelėjo. 

— O, Dieve! — atsiduso mano motina. — Juodas, 
ar ne? 

Moteriškė nedrįso atsakyti: violetinis ar juodas — 
toks mažas skirtumas, kad sunku paneigti. 

"Tuo metu aš norėjau pradėti verkti, kaip daro atėję į 
šį pasaulį visi padarai, pasmerkti būti žmonėmis. 

Virkštelė spaudė kaklą ir galėjau išleisti tik neaiš- 
kius garsus, panašius į kriuksėjimą, kuris vis dar skambė- 
jo motinos ausyse. 

— Berlikas! — sušuko ji nevilties kupinu balsu. — 
Berlikas!.. 

Laimė, pribuvėja suskubo ją nuraminti; ji atlaisvi- 
no mano kaklą, ir verksmas tapo panašus į sveiko vaiko 
riksmą. 

Ačiū Dievui, nebuvau pakrikštytas Berliku, bet var- 
das man taip ir prilipo. 

Kalbant apie antrąjį post scriptum teiginį: “Jis bė- 
gioja ant pirštų ir net klumpės nieko negali padaryti", 
reikia atkreipti dėmesį į keistą mano kūno vystymąsi: iki 
ketverių metų aš, galima sakyti, nevaikščiojau, aš bėgio- 
jau, bėgiojau ant pirštų galiukų. 

Lyginant su manimi Elsler atrodytų šokanti ant kulnų. 

Nors ir taip keistai judėdamas aš negriuvinėjau daž- 
niau nei kiti vaikai, tačiau mano motina labiau nei kitos 
motinos bijojo, kad aš negriūčiau, ir visų klausė patari- 
mo, kaip mane išmokyti vaikščioti labiau krikščioniškai. 

Manau, kad ponas Kolaras motinai patarė mane ap- 
auti klumpėmis. 

Vieną dieną aš nustojau bėgioti ant pirštų ir ėmiau. 
vaikščioti kaip visi Žmonės. Savaime suprantama, tai ne- 
priklausė nei nuo mano užgaidos, nei nuo auklėjimo prie- 
monės. Namuose visi be galo nudžiugo ir apie šį džiaugs- 
mingą įvykį pranešė draugams bei pažįstamiems. Vienas 
iš pirmųjų buvo informuotas ponas Kolaras. 

Mano tėvo sveikata vis blogėjo. Jam patarė nuvykti 
pas gydytoją iš Sanli, turintį gerą vardą, poną Diuvalį. 
Taigi mes išvykome į Sanli. 

Iš šios kelionės man neliko jokių prisiminimų ir apie 
ją sužinojau tik iš vieno motinos laiško namuose palik- 
tam patikėtiniui. 

Matyt, ponas Diuvalis mano tėvui patarė vykti į Pa- 
ryžių pasirodyti gydytojui Korvizarui. Apie tokią kelionę 
mano tėvas galvojo jau seniai. Be to, jis norėjo susitikti 
su Briunu, norėjo pamatyti Miura, tikėjosi gauti kom- 
pensaciją, kuri jam priklausė kaip Brindizio kaliniui, ar 
bent išreikalauti algą už tarnybą VII ir VIII metais. 

Mes išvykome į Paryžių. 

O! Ši kelionė jau visai kas kita! Ją prisimenu puikiai; 
prisimenu ne jaudinantį skubėjimą išvykstant, bet matau 

save atvykstantį į Paryžių. Iai įvyko 1805 metų rugpjūtį 
ar rugsėjį. 

Mes išlipome Tiru gatvėje prie mano tėvo draugo 
pono Dolė namų. Šeimininkas buvo mažas senukas, ap- 
sirengęs pilku redingotu, aksominėmis kelnėmis, raštuo- 
tomis medvilninėmis kojinėmis, batais su sagtimis; jo šu- 
kuosena priminė balandžio sparnus, o užpakalyje, suriš- 
ta juodu kaspinu, stirksojo Žila uodegytė. Nuo aukštos 
redingoto apykalės ji nuolat buvo nukreipta į dangų ir 
atrodė labai grėsmingai. 

Jo Žmona, matyt, jaunystėje buvo labai graži, ir aš 
įtariu, kad pirmiausia mano tėvas buvo jos draugas, pas- 
kui tik jos vyro. 

Jos vardas buvo Manetė. 

Visas smulkmenas pasakoju, kad įrodyčiau, jog ma- 
no atmintis puiki ir ja galiu visiškai pasikliauti. 

Pirmą vizitą padarėme pas mano seserį. Ji mokėsi 
puikiame pensione, laikomame ponios Mokler ir pane- 
lės de Rijan, anglės, kuri mus priėmė. Pensionas buvo 
įsikūręs Arlej gatvėje, Marė kvartale. Mano seseriai į tą 
pensioną patekti padėjo vienas mūsų giminaitis, abatas 
Konsejis, kažkada buvęs Liudviko XVI pažų valdytoju. 

Kai aš pasirodžiau, buvo pertrauka. Mergaitės 
vaikštinėjo, šnekučiavosi ir žaidė dideliame kieme. Kai 
tik jos pastebėjo mane, ilgais geltonais garbanotais plau- 
kais, kai tik sužinojo, jog aš esu jų draugės brolis, su- 
skrido tarsi balandžiai ir sutūpė aplink mane. Deja, Pjero 
ir Mokė kompanija mane prastai išmokė bendrauti. Aš 
mažai mačiau žmonių tiek Griovių pilyje, tiek Antiji. 
"Toks draugiškas dėmesys dar labiau paryškino mano lau- 
kinį auklėjimą, ir už tų mielų elfų bučinius aš atsilygi- 
nau spyriais ir kumščių smūgiais; visos, kurios per neat- 
sargumą priartėjo prie manęs, buvo priverstos trauktis. 

Daugiausiai kliuvo panelei Polinai Maseron, vėliau iš- 
tekėjusiai už Prancūzijos pero grafo d'Udeto, ir pane- 
lei Destijė, kurtos viešbutis, vadinamas Osmono namais, 
šiandien sukelia aistras visiems, einantiems Kapučinų 
bulvaru. 

Galbūt mano instinktyvus nemandagumas dar labiau 
sustiprėjo žinant, kokia nemaloni operacija manęs lau- 
kia išėjus iš pensiono. 

"Tais laikais buvo labai madingi auskarai, ir, pasinau- 
dojus mūsų apsilankymu bulvare, buvo nuspręsta į abi 
mano ausis įsegti po auksinį žiedelį. Aš niekaip nenorė- 
jau pasiduoti, bet milžiniškas persikas, kurį atnešė mano 
tėvas, pašalino visas kliūtis, ir į Tiru gatvę aš jau ėjau su 
naujais papuošalais. 

Nuėjus apie trečdalį Mon Blano gatvės, mano tėvas 
atsiskyrė nuo motinos ir, pasiėmęs mane, nuėjo prie du- 
rų didelio namo su šveicoriumi, vilkinčiu raudona livrė- 
ja. Tėvas pasakė savo vardą. Mums liepė truputį palauk- 
ti, paskui nuvedė pro kambarius, kurie man atrodė labai 
prabangūs, į buduarą. Ant sofos gulėjo sena dama. Ji pa- 
garbiai ištiesė ranką mano tėvui. Mano tėvas taip pat pa- 
garbiai ją pabučiavo ir atsisėdo šalia damos. 

Kas nutiko man, visai neseniai apsvaidžiusiam ne- 
mandagiais žodžiais ir gestais Žavingas mergaites, norė- 
jusias mane pabučiuoti, kas nutiko man, jei, senajai da- 
mai mane pakvietus, aš priėjau ir atkišau bučiniams 
skruostus? Akivaizdu, kad ši sena dama buvo vienu me- 
tu ir patraukli, ir valdinga. 

Pas šią damą mano tėvas išbuvo apie pusvalandį, ku- 
rio metu aš, net aš, ramiai sėdėjau prie jos kojų. Kai iš- 
ėjome, ji turbūt liko tikra, kad matė geriausiai pasaulyje 
išauklėtą vaiką. 

Prie lauko durų mano tėvas sustojo, paėmė mane 
ant rankų, kad mano veidas būtų arčiau jo, kaip daryda- 
vo visada, kai norėdavo pranešti kažką rimta. 

— Sūnau, — tarėjis, — kai buvau Florencijoje, skai- 
čiau istoriją apie vieną skulptorių, kuris pasakojo, jog, 
būdamas maždaug tavo amžiaus, pamatė ir parodė savo 
tėvui ugnyje šokančią salamandrą. Tėvas jam skėlė stip- 
rų antausį ir tarė: “Sūnau, skėliau tau antausį ne tam, 
kad tave nubausčiau, bet tam, kad tu prisimintum, jog 
tau pavyko pamatyti tokį dalyką, kurį matė tik nedauge- 
lis mano kartos Žmonių, kurį ir tavo kartos nedaugelis 
pamatys, tai yra, salamandrą". Taigi ir aš pasielgsiu pa- 
našiai kaip florentiečio skulptoriaus tėvas, tiktai aš ne- 
skelsiu tau antausio, o duosiu šią auksinę monetą, kad tu 
prisimintum, jog šiandien tave pabučiavo viena iš geriau- 
sių ir kilniausių kada nors gyvenusių damų, ponia marki- 
zė de Monteson, našlė Lui Filipo d'Orleano, mirusio tiks- 
liai prieš dvidešimt metų. | 

Nežinau, ką su mano atmintimi būtų padaręs tėvo 
antausis, bet Žinau, kad švelnus patarimas, palydėtas auk- 
sinės monetos, taip įrėžė į atmintį mūsų viešnagės sceną, 
kad ir šiandien matau save sėdintį prie kojų tos gracin- 
gos senos moters, kuri, besišnekučiuodama su mano tė- 
vu, švelniai žaidžia mano plaukais. 

Markizė de Monteson mirė 1806 m. vasario 6 d., o 
mano tėvas — vasario 26 d. 

Taip, aš, 1850 metais rašantis šias eilutes, — nes pra- 
bėgo jau treji metai, kai šie “Memuarai" buvo pradėti, ati- 
dėti į šalį ir vėl tęsiami, — mačiau Šarlotę Žaną Bero de 
La Ė de Riju markizę de Monteson, regento anūko našlę. 

Be to, ar mano tėvas nepažinojo pono de Rišeljė, ku- 
rį Liudvikas XIV buvo uždaręs į Bastiliją už tai, kad rado 


16. 77 241 


po Burgundijos kunigaikštienės lova? Sujunkite dviejų kar- 
tų prisiminimus, ir amžiaus įvykiai atrodys besivystą vakar. 

"Tą patį vakarą mano tėvas ir motina, pasiėmę ma- 
ne, nuėjo į spektaklį. Mes buvome Komiškoje Operoje. 
Vaidino “Polį ir Virginiją“ ir pagrindinius vaidmenis atli- 
ko Meju bei ponia de Sent Oben. 

Neseniai aš suradau tą mažą gražią ponią de Sent 
Oben, kuriai tada buvo maždaug trisdešimt aštuoneri, 
taigi šiandien aštuoniasdešimt dveji. Aš jai priminiau tą 
1805 metų rugpjūčio vakarą ir, be kitų smulkmenų apie 
ją, pasakiau, kad tada Virginija man pasirodė labai sto- 
ra. Vargšė Sent Oben, ji nieko negalėjo prisiminti. 

"Tą vakarą aš patyriau dar vieną gilų įspūdį: prie po- 
nios Latur namų išvydau nuostabius apelsino medžius, 
apkibusius auksiniais vaisiais. Ši besaikė gausa, tas kon- 
trastas, lyginant su mūsų namais, mane taip sukrėtė, kad 
iki šios dienos liko atmintyje. 

Briunas ir Miura. — Grįžimas į Vilė Kotrė. — “Špa- 
gos" užeiga. — Kunigaikštienė Polina. — Medžioklė. — 
Didžiojo medžiotojo leidimas. — Mano tėvas atgula ir 
nepakyla. — Kliedėjimas. — Lazda su auksiniu bumbu- 
lu. — Agonija. 


Rytojaus dieną Miura ir Briunas pietavo pas mus. 

Stalas buvo padengtas antro aukšto kambaryje; pro 
jo langus matėsi Monmartras, ir aš prisimenu, kaip aki- 
mis sekiau didžiulį aitvarą, grakščiai sklandantį virš vėji- 
nio malūno, kai mane pašaukė tėvas, uždėjo Miura ke- 
purę, leido apžergti Briuno kardą ir šuoliuoti aplink stalą. 

— Sūnau, — tarė jis, — nepamiršk, kad šiandien ap- 
link šį stalą šuoliavai ant Briuno kardo su Miura kepure ant 
galvos, kaip nepamirši, kad vakar tave pabučiavo ponia de 
Monteson, regento anūko, kunigaikščio d'Orleano našlė. 

Matote, tėve, aš nieko nepamiršau iš to, ką liepėte 
man prisiminti. Dabar, kai sulaukiau brandaus amžiaus, jū- 
sų įtvirtinti prisiminimai tarsi šventa ugnis savo šviesa ap- 
šviečia visus įvykius, visus žmones, prie kurių jūs prisilietė- 
te, nors įvykius ištrynė laikas, o žmones nusinešė mirtis. 

Abiem šiems iškiliems vyrams, nužudytiems po de- 
šimties metų dviejų mėnesių skirtumu, vienam Avinjo- 
ne, kitam Pizo, aš atidaviau prisiminimo duoklę. 

Kas galėjo pagalvoti, kad tas trejų metų vaikas, links- 
mai šuoliuojantis aplink juos, vieną dieną papasakos apie 
jų mirtį, pirštais palietęs duobutę sienoje, kurią padarė 
kulka, prieš tai pervėrusi vieno iš jų kūną. 

O! Paslaptingoji ateitie, beveik visada tamsi ir kar- 
tais kruvina, po truputį atsiskleisdama, pasakyk žmonėms, 
kad iš gailesčio jiems Dievas tau leidžia likti nežinomai! 

Dar porą žodžių apie tuos pietus. 

Mano tėvas apsilankė pas gydytoją Korvizarą ir, nors 
Korvizaras bandė jį nuraminti, jis jautė, kad greitai mirs. 
"Tada jis pabandė gauti audienciją pas imperatorių, — vy- 
riausiasis armijos vadas Bonapartas jau tapo imperatoriu- 
mi Napoleonu, — bet imperatorius atisakė pasimatyti su 
mano tėvu. Ir tada jis pakvietė pietų Briuną ir Miura, du 
savo draugus, ką tik pakeltus į Imperijos maršalus. Briu- 
nas elgėsi kaip visada nuoširdžiai, bet Miura laikėsi šal- 
tai. Šių pietų tikslas buvo pristatyti Briunui ir Miura mus, 
mane ir mano motiną: motiną, kaip būsimą našlę, ir ma- 
ne, kaip būsimą našlaitį, nes, mirus mano tėvui, nutrūks 
ir jo pensija, o mes liksime be pragyvenimo šaltinio. 

Abu draugai mano tėvui pažadėjo, reikalui esant, 
padaryti viską, kas jų galioje. 

Mano tėvas apkabino Briuną, kumštelėjo Miura ir 
išvyko iš Paryžiaus, mirusia siela ir mirštančiu kūnu. 

Grįžome iš Paryžiaus, — grįžimas, priešingai nei at- 
vykimas, nepaliko pėdsakų mano atmintyje, — liko tik 
tris ar keturi epizodai, kiek apsitrynę paauglystės ir jau- 
nystės metais, tačiau vėl atgiję vyriškame amžiuje. 

Kur mes grįžome? Nežinau; vis dėlto, manau, kad į 
Vilė Kotrė. Prisimenu, kad maždaug spalio mėnesį bu- 
vau Suasono gatvėje įžymiojoje “Ekiu" užeigoje, kurios 
šeimininkas buvo mano senelis, kai ten buvo švenčiamos 
jo dukters vestuvės. 

Tiktai, kadangi ekiu buvo Prancūzijos moneta, pa- 
puošta trim Prancūzijos monarchijos lelijom, o po 1792 
metų lelijos tapo nebepageidaujamos, “Ekiu" užeiga bu- 
vo perkrikštyta į “Špagos", o ją dabar laikė toks ponas 
Piko, kurį ir vadino Piko iš “Špagos", kad atskirtų nuo 
kitų dviejų Piko: Piko iš Nu ir advokato Piko. 

Aš dar grįšiu prie pastarųjų, nes jie susiję su mano 
jaunystės istorija. 

Prisimenu, kaip spalio pabaigoje prie mūsų lauko 
durų sustojo kabrioletas; mes su tėvu nulipome priebu- 
čio laipteliais, sėdome į jį ir išvažiavome. Aš džiaugiausi, 
kad tėvas mane pasiėmė į šį pasivažinėjimą. Mes prava- 
žiavome parką. Žinau, kad buvo spalio pabaiga, nes pa- 
geltę medžių lapai skraidė kaip paukščių būriai. 

Privažiavome prie barjero. Mano tėvas pamiršo rak- 
tą, o buvome jau per tris ketvirčius mylios nuo namų. 
Per toli, kad grįžtume. Tėvas išlipo, apglėbė rankomis 
kartį, galingai trūktelėjo ir ištraukė įmūrytą akmenį, prie 
kurio kartis buvo prirakinta. 

Patraukėme toliau. 

Po pusvalandžio atvažiavome į Montgobero pilį. Čia 
prie durų stovėjo šveicorius su žalia livrėja, ne su raudo- 
na kaip pas ponią de Monteson. 

Mus įleido; taip pat, kaip pas poną de Monteson, 
praėjome pro virtinę kambarių, kol pasiekėme kašmiru 
išmuštą buduarą. 

Ant sofos gulėjo moteris. 

Bet ši buvo jauna, labai jauna ir labai graži, tokia 
graži, kad net mane, vaiką, pritrenkė jos grožis. 

"Tai buvo Polina Bonapart, gimusi 1790 metais Ažak- 
se, 1802 metais tapusi generolo Leklero našle, 1803 me- 
tais ištekėjusi už Aldobrandini Borgezo ir su juo išsisky- 
rusi 1804 metais. 

Mano akims atsivėrė žavi būtybė — mažytė, grakšti, 
skaisti, apsiavusi siuvinėtomis kurpaitėmis, tarsi fėjų at- 
neštomis Pelenei. Kai mano tėvas įėjo, ji neatsikėlė, tik 
ištiesė ranką ir pakėlė galvą. Mano tėvas norėjo atsisėsti 
ant kėdės šalia sofos; ji gestu parodė sėstis prie jos kojų, 
kurias padėjo jam ant kelių ir kurpaitės galu žaidė jo sur- 
duto sagomis. 

"Ta koja, ta ranka, ta trapi maža moteris, balta ir put- 
li, šalia Herkulio, vis dar gražaus ir galingo, nepaisant 
ligos — nuostabiausias paveikslas, kokį tik aš kada nors 
mačiau. 

Žiūrėjau į juos šypsodamasis. Kunigaikštienė mane 
pakvietė ir davė kaulinę dėžutę saldainiams, visą išpuoš- 
tą auksu. Mane nustebino, kad ji išėmė viduje buvusius 
saldainius ir padavė tuščią dėžutę. Kai mano tėvas jos 
paklausė, kodėl, ji pasikėlė prie jo ausies, tyliai kažką su- 
šnibždėjo ir jie abu nusijuokė. 

Tą akimirką rausvas kunigaikštienės skruostas pa- 
lietė rudą mano tėvo skruostą, šalia jo atrodantį dar ru- 
desnį. Abu buvo nuostabiai gražūs. 

Galbūt visa tai atrodė stebuklinga tik mano vaikiš- 
koms, viskuo besistebinčioms akims, tačiau, jei būčiau 

dailininkas, su šiais personažais nutapyčiau tikrai gražų 
paveikslą. 

Staiga parke sugaudė medžioklės ragas. 

— Kas tai? — paklausė mano tėvas. 

— O! Tai medžioja montbretonai, — atsakė kuni- 
gaikštienė. 

— Bet jie artėja;-Žvėris turėtų bėgti šia alėja. Eime 
pažiūrėti, kunigaikštiene. 

— O, ne, brangusis generole, — atsakė ji, — man 
taip gera, nenoriu net pajudėti; aš pavargstu nuo vaikš- 
čiojimo. Jei norite, nuneškite mane. 

Tėvas paėmė ją ant rankų kaip kūdikį ir nunešė prie 
lango. 

Taip jis ją laikė gal dešimt minučių. Žvėris vis nesi- 
rodė. Pagaliau alėja nubėgo elnias, jam iš paskos šunys, 
o užjų jojo medžiotojai. 

Kunigaikštienė pamojavo medžiotojams nosinaite. 
Šie jai atsakė nusiimdami kepures. Paskui mano tėvas 
vėl ją paguldė ant sofos ir atsisėdo šalia. 

Nežinau, kas vyko man už nugaros. Mane visiškai už- 
valdė elnias, ką tik nubėgęs alėja, šunys, medžiotojai, — 
visa tai mane domino labiau nei kunigaikštienė. 

Prisiminimai apie ją nutrūksta ties ta balta ranka su 
balta nosinaite. Nuo to laiko jos nebemačiau, bet tą die- 
ną man ji padarė tokį įspūdį, kad jos vaizdas atmintyje 
išliko iki šiol. 

Ar mes pasilikome Montgobere, ar tą pačią dieną 
grįžome į Vilė Kotrė, neprisimenu. 

Neilgai trukus po šios kelionės mano tėvas ėmė silp- 
ti, vis rečiau išeidavo iš namų, dar rečiau sėsdavo ant ar- 
klio, vis ilgiau likdavo savo kambaryje ir vis liūdnesnis 
sodindavosi mane ant kelių. Visa tai apšviesta silpna švie- 

sa, ir šiandien protarpiais nušvinta tarsi iš tamsios nak- 
ties Žaibo išplėšti vaizdai. 

Kelias dienas prieš mirtį mano tėvas gavo leidimą 
medžioklei. Jį atsiuntė Imperijos maršalas Aleksandras 
Bertjė, didysis karalystės medžiotojas. Aleksandras Bertjė 
buvo senas mano tėvo priešas; tai jis Mantujos apsiaus- 
tyje mano tėvą įvertino kaip stebėtoją. Būtent jis priver- 
tė taip ilgai laukti to leidimo, galiojančio nuo vandemje- 
ro 1 d. iki vantozo 15 d., tai yra, nuo rugsėjo 23 d. iki 
kovo 6 d. 

Mano tėvas jį gavo vasario 24-tą. . 

Jis turėjo mirti 26-tą. 

Štai laiškas, kurį atsiuntė ponas Devjolenas, miškų 
inspektorius. 


“Jau pasirengęs išvykti į miškus, gavau leidimą 
medžioklei, kurį man pristatė ponas Kolaras, skirtą 
generolui Diuma; nedelsiant siunčiu jį Jums, linkiu 
gerų dienų ir tikiuosi, kad jūsų sveikata leis greitai 
juo pasinaudoti. 

Nuoširdžiausi linkėjimai poniai Diuma. 
Devjolenas 
1804 m. vasario 24 d.?' 


Net jei mano tėvas būtų visai sveikas, ko vertas lei- 
dimas, galiojantis iki kovo 6 d., o atsiųstas vasario 24-tą? 
Taigi jam buvo suteikta teisė medžioti dvylika dienų. 

Mano tėvas numetė laišką ir leidimą ant stalo. Ma- 
no motina juos įdėjo į piniginę. Po keturiasdešimt ketve- 
rių metų aš juos ten radau. 

Dieną prieš tai mano tėvas, stengdamasis nugalėti 
skausmą, sėdo ant arklio ir išjojo. Tačiau šį kartą nugalė- 

tojas buvo pats nugalėtas; po pusvalandžio jis buvo pri- 
vestas grįžti. 

Nuo tada mano tėvas atgulė ir daugiau nebeatsikėlė. 

Motina išėjo gydytojo. Tada tėvas liko vienas su mū- 
sų kaimyne ponia Darkur, nuostabia moterimi, apie ku- 
rią aš dar turėsiu progos pakalbėti; jis tai kalbėjo apim- 
tas nevilties, tai kliedėjo. 

— O! — sušuko jis. — Kaip atsitiko, kad generolas, 
trisdešimt penkerių metų vadovavęs trims armijoms, su- 
laukęs keturiasdešimties, miršta savo lovoje Kaip koks ne- 
tikėlis! O, Dieve! O, Dieve! Ką aš jums padariau, kad 
liepėte man, tokiam jaunam, palikti žmoną ir vaikus? 

Ir vėl, po kelių minučių nusilpimo: 

— Klausykite, geroji ponia Darkur, — tarė jis, — 
štai lazda, kuri išgelbėjo man gyvybę Brindizio kalėjime, 
kai Neapolio brigados norėjo mane nužudyti. Pasirūpin- 
kite, kad aš su ja neišsiskirčiau, tegul ją palaidoja kartu 
su manimi! Mano sūnus dar nesupras, kokia ji man bran- 
gi, 17 ji dings, kol jis sugebės įvertinti. 

Ponia Darkur, matydama, kad jis šiek tiek kliedi ir 
nenorėdama prieštarauti, pasakė, kad bus padaryta taip, 
kaip jis nori. 

— Palaukite, — vėl prabilo mano tėvas, — jos bum- 
bulas auksinis. 

— "Taip, Žinoma. 

— Taigi, kadangi palieku savo vaikus ne tokius tur- 
tingus, kad atimčiau nors ir nedidelę pinigų sumą, kiek 
kainuoja tas auksas, nuneškite mano lazdą pas Diugė, 
auksakalį kitoje gatvės pusėje; tegul jis tą bumbulą išly- 
do į luitą ir atneša man tuoj pat, kai bus padaryta. 

Ponia Darkur nenorėjo palikti jo vieno, bet jis taip 
švelniai prašė, kad ji sutiko, paėmė lazdą ir nunešė pas 
Diugė. 

Po minutės ji grįžo, užtrukusi tik tiek, kiek reikia per- 
eiti gatvę. 

— Na kaip? — paklausė ją mano tėvas. 

— Rytoj šeštą valandą vakaro turėsi savo aukso lui- 
tą, generole. 

— Rytoj šeštą valandą vakaro, — pakartojo mano 
tėvas, — gerai! Tikriausiai dar nebūsiu miręs. | 

Iš tiesų rytojaus dieną Diugė atnešė aukso luitą. 
Mirštantysis atidavė jį mano motinai. Jis buvo labai nu- 
silpęs, tačiau turėjo aiškų protą, viską girdėjo ir matė. 

Dešimtą valandą vakaro, pajutęs, kad mirtis visai arti, 
jis paprašė pakviesti abatą Greguarą. 

Abatas Greguaras buvo ne tik geras dvasininkas, bet 
ir nuostabus draugas. Ne dėl išpažinties mirštantysis jį 
kvietė. Per visą savo gyvenimą mano tėvas nebuvo pada- 
ręs nieko, dėl ko jaustų sąžinės graužimą; galbūt jo šir- 
dies gilumoje liko truputis neapykantos Bertjė ir Napo- 
leonui. Tačiau negi tiems, šlovę ir galybę pasiekusiems 
vyrams, rūpėjo paskutiniai mirštančiojo dvasios skaus- 
mai? Beje, per dvi likusias valandas iki mirties bet kokia 
neapykanta dingo, ir mirštantysis tik guodė tuos, kurie 
liks po jo. 

Kartą jis paprašė atvesti mane; tačiau paskui, kai kaž- 
kas susirengė eiti manęs parvesti iš pusseserės, kur mane 
buvo nuvedę, jis tarė: 

— Ne, nereikia! Vargšas vaikelis dabar miega, neža- 
dinkite! 

Pagaliau, atsisveikinęs su abatu ir ponia Darkur, jis 
atsisuko į mano motiną, jai išlaikęs savo paskutinį ato- 
dūsį, ir mušant vidurnakčiui, jos rankose užgeso. 


Mano meilė tėvui. — Jo meilė man. — Aš paliktas 
pas pusseserę Marianą. — Namo planas. — Kalvė. — 
Apreiškimas. — Aš sužinau apie tėvo mirtį. — Noriu už- 
lipti į dangų ir užmušti Dievulį. — Mūsų padėtis po tėvo 
mirties. — Bonaparto neapykanta. 


Tą naktį, kai mano tėvas merdėjo, teta Zina mane 
nunešė pas pusseserę Marianą, kuri gyveno su savo tėvu 
Suasono gatvėje. Gal nenorėdama, kad mano vaikystę 
užtemdytų numatoma mirtis, gal norėdama išvengti ma- 
no klausinėjimų, tetulė Zina šios atsargumo priemonės 
ėmėsi apie penktą valandą vakaro; vėliau ji grįžo į mūsų 
namus, nes mano vargšei motinai labai reikėjo pagalbos 
šią sunkią naktį. 

Aš dievinau tėvą. Galbūt tokiame amžiuje jausmas, 
kurį šiandien vadinu meile, buvo tik naivus susižavėjimas 

skulptūriška Herkulio figūra ir giganto jėga, kurią keletą 
kartų mačiau pasireiškiant; galbūt tai buvo vaikiška aistra 
išsiuvinėtam surdutui, trispalvei egretei ir dideliam kar- 
dui, kurį vos galėjau pakelti, tačiau ir šiandien prisimenu 
kiekvieną jo kūno išlinkimą, kiekvieną jo veido bruožą taip 
ryškiai, tarsi būčiau jį praradęs tik vakar; taigi iki šiol aš jį 
myliu tokia pat švelnia, tokia pat gilia, tokia pat realia mei- 
le, lyg savo galingomis rankomis jis būtų mane vedęs per 
vaikystę, paauglystę ir jaunystę iki pat brandaus amžiaus. 

Ir tėvas mane labai mylėjo. Sakau tai ir visiškai ne- 
abejoju, ką Žmonės bekalbėtų apie mirusiųjų idealizavi- 
mą. Nors paskutinėmis gyvenimo dienomis skausmai jį 
taip kankino, kad jis darėsi irzlus ir negalėjo pakęsti savo 
kambaryje jokio judėjimo, man buvo daroma išimtis. 

Neprisimenu, ar išvesdami iš namų mane nuvedė pa- 
bučiuoti tėvą, tačiau tai, kas įvyko naktį ir ką aš ketinu 
papasakoti, — ar tai buvo vaikiškos vaizduotės padari- 
nys ar ne, — verčia manyti, kad tai padaryti pamiršo. Ma- 
no supratimas apie mirtį apsiribojo didelio juodo šuns 
laidotuvėmis ir jauno apalpusio mauduolio vaizdu. Nie- 
kaip jos negalėjau susieti su savo tėvu, kurį prieš tris die- 
nas mačiau raitą ant arklio. Todėl visai nesipriešinau ve- 
damas iš namų ir, kadangi manęs nebuvo, nežinau, ar 
tėvas apie mane kalbėjo ir aš prašė mane atvesti. TA pas- 
kutinė jo gyvenimo diena tarsi aptraukta šydu; gerai pri- 
simenu tik tai, ką netrukus papasakosiu ir kas su visomis 
smulkmenomis išliko mano atmintyje. 

"Taigi mane apgyvendino pas dviejų mano pussese- 
rių tėvą. 

"Tas šaunus žmogus buvo šaltkalvis, vardu Fortjė; jis 
turėjo brolį, kaimo kleboną. Vėliau papasakosiu apie jo 
brolį, kuris buvo gana įdomus žmogėnas. 

Aš buvau patikėtas pusseserei Marianai. 

Kad geriau įsivaizduotumėt situaciją, leiskite pateikti 
tikslų namo planą. Jau keturiasdešimt metų, kaip nesu 
ten įžengęs, tačiau viską matau, tarsi būčiau išėjęs vakar. 


Suasono gatvė 


Durys Varstotas Langas 
Į gatvę 


Priekalas 


Durys 


Vidinis kiemas 


O 
= 
2 


Langas 


Miegamasis 


Improvizuota 
lovelė man 
L 


Durys 


Krosnis 
LI 


Durys 
TTT Nedidelis sodelis, 
ii) pilnas akmenų, kur 
augo keli medžiai ir 
aukšta Žolė 


Nurys 


Pilies aikštė 


Kaip matote, namas buvo panašus į žarną, susidėjo 
iš kalvės su durimis į gatvę, vidinio kiemo, esančio už kal- 
vės, gyvenamosios patalpos su miegamuoju, apstatytu pa- 
prastai: didelė lova su baldakimu iš žalios saržos, milži- 
niška riešutmedžio spinta, stalas su keliomis kėdėmis ir 
tai nakčiai priešais didžiąją lovą iš dviejų kėdžių padary- 
ta lovelė man. Už miegamojo buvo virtuvė, paprastai sau- 
goma didelio katino, vardu Daktaras, nuo kurio nagų vie- 
ną dieną aš vos nelikau be akies. Galiausiai už virtuvės 
buvo mažas sodelis, paskendęs medžių paunksmėje, pri- 
griozdintas akmenų, tarp kurių augo tik dilgėlės ir nie- 
kas net negalvojo sodinti ko nors kito; iš sodelio varteliai 
vedė į Pilies aikštę. 

"lokio suplanavimo dėka, kai kalvės durys, išeinan- 
čios į Suasono gatvę, ir sodo varteliai sienoje, vedantys į 
Pilies aikštę, užrakinti, gyvenamosios patalpos yra nepri- 
einamos, nebent perlipus aukštą sodo sieną. 

Taigi aš likau pas pusseserę Marianą, nesukeldamas 
jai jokių sunkumų. Mėgau būti kalvėje, kur mokinys Pi- 
karas mielai su manimi užsiimdavo: mes darydavome fe- 
jerverkus iš geležies drožlių, ir darbininkai, ypač Pikaras, 
man pasakodavo įdomias istorijas. 

Tą dieną kalvėje išbuvau iki vėlyvo vakaro; sutemus 
kalvė suspindo fantastiniais atšvaitais, ir šviesos bei šešė- 
lių šokis mane be galo žavėjo. Apie aštuntą valandą pus- 
seserė Mariana atėjo manęs paimti ir paguldė į lovelę iš 
kėdžių. Aš užmigau palaimingu miegu, kokį Dievas duo- 
da tik vaikams. 

Vidurnaktį mane, tiksliau, mus, mano pusseserę ir 
mane, pažadino stiprus beldimas į duris. Ant stalelio prie 
lovos degė naktinė lemputė; jos silpnoje šviesoje mačiau, 
kaip Mariana išsigandusi atsisėdo lovoje, bet neištarė nė 
žodžio. 

Niekas negalėjo belstis į tas vidines duris, nes išori- 
nės buvo užrakintos. 

Bet aš, kuris dabar rašydamas šias eilutes beveik vir- 
pu iš baimės, visai neišsigandau: aš išlipau iš lovos ir nu- 
bėgau durų link. 

— Kureini, Aleksandrai? — sušuko mano pussese- 
rė. — Kur eini? 

— "Tu gi matai, — ramiai atsakiau aš, — einu atida- 
ryti durų tėčiui, jis atėjo su manimi atsisveikinti. 

Vargšė mergaitė persigandusi šoko iš lovos, čiupo 
mane, bededantį ranką ant durų rankenos, ir per jėgą 
paguldė į lovą. 

Aš spardžiausi jos rankose ir šaukiau: 

— Sudie, tėti! Sudie, tėti! 

Keistas oro dvelkimas paglostė mano veidą, ir aš nu- 
rimau. Vis dėlto užmigau ašarų pilnomis akimis ir gniau- 
žiama gerkle. 

Rytojaus rytą, vos išaušus, mus pažadino. Mano tė- 
vas mirė kaip tik tą valandą, kai aš išgirdau beldimą į du- 
ris! Tada aš išgirdau žodžius, kurių prasmės gerai nesu- 
vokiau: 

— Vargšas vaikeli, tavo tėtis, kuris tave labai mylėjo, 
mirė! 

Kieno lūpos ištarė Žodžius, padariusius mane naš- 
laitį trejų su puse metų? Negalėčiau to pasakyti. Kas 
man pranešė apie didžiausią nelaimę mano gyvenime? 
Nežinau. 

— Mano tėtis mirė, — atsiliepiau aš. — Ką tai reiš- 
kia? 

— "Tai reiškia, kad tu jo nebepamatysi. 

— Kaip nebematysiu tėčio? 

— Ne. 

— O kodėl aš jo nebematysiu? 

— Nes Dievulis jį pasiėmė. 

— Visam laikui? 

— Visam laikui. 

— Ir jūs sakote, kad aš jo nebematysiu? 

— Niekada. 

— Niekada niekada? 

— Niekada! 

— O kur gyvena Dievulis'? 

— Jis gyvena danguje. 

Aš minutėlę susimąsčiau. Net vaikiškas protas su- 
prato, kad mano gyvenime įvyko kažkas fatališka. Pas- 
kui, nutaikęs akimirką, kai į mane niekas nebekreipė 
dėmesio, pasprukau iš dėdės namų ir nubėgau pas mo- 
tiną. 

Visos namų durys buvo atvertos, visų veidai išsigan- 
dę; jautei, kad mirtis čia. 

Taigi jėjau niekieno nepastebėtas. Nuėjau į nedidelį 
kambarį, kur buvo laikomi ginklai, ir, paėmęs šautuvą, 
priklausiusį mano tėvui, tą, kurį jis dažnai žadėdavo man 
atiduoti, kai užaugsiu. 

Paskui, apsiginklavęs tuo šautuvu, ėmiau kopti laip- 
tais į viršų. Antro aukšto laiptų aikštelėje sutikau moti- 
ną. Ji buvo ką tik išėjusi iš mirusiojo... kambario ir visa 
apsipylusi ašaromis. 

— Kur tu eini? — paklausė ji nustebusi, kad mato 
mane čia, nors turėčiau būti pas dėdę. 

— Einu į dangų! — atsakiau aš. 

— Kaip! Tueiniį dangų? 

— "laip, praleisk mane. 

— (O) ką tu veiksi danguje, vargšas vaikeli? 

— Aš užmušiu Dievulį, nes jis užmušė mano tėtį. 

Motina apkabino mane ir taip suspaudė, kad vos ne- 
uždusino. 

— O! Nekalbėk taip, vaikeli, — sušuko ji, — mes ir 
taip labai nelaimingi! 

Iš tiesų mirus mano tėvui, kuris gaudavo tik keturių 
tūkstančių frankų pensiją, mes likome be jokių pajamų 
tik su trisdešimčia arpanų Žemės Susi kaime, kuri pri- 
klausė mano seneliui iš motinos pusės, tada dar gyvam. 

Kaip sakiau, valdžia liko mano tėvui skolinga algą, 
dvidešimt aštuonis tūkstančius penkis šimtus frankų, už 
VII 17 VIII metus, tačiau po mūsų kelionės į Paryžių įsta- 
tymai pasikeitė ir mokėjo algas, užsilikusias tik nuo IX 
metų. 

Na, o apie penkių šimtų tūkstančių kompensaciją, 
Neapolio karaliaus skolingą ir Bonaparto reikalautą pran- 
cūzų belaisviams, nebebuvo ir kalbos, be abejo, todėl, kad 
dabar prancūzai vėl valdė Neapolio karalystę. 

Tiesa, kada nors mums turėjo atitekti namas su gra- 
Žiu sodu, už kurį jau dvidešimt metų mokėjome rentą iki 
gyvos galvos jo savininkui ponui Arlėjui, tvirtam Žmogė- 
nui, nusprendusiam patvirtinti priežodį, kad renta iki gy- 
vos galvos yra ilgo gyvenimo garantas; jis mirė tik 1817 m. 
sulaukęs devyniasdešimt dvejų ar devyniasdešimt trejų 
metų. Per tą laiką mes užmokėjome keturiskart daugiau, 
nei tas namas ir sodas kainavo. Be didžiosios netekties, — 
mano motina vyro, O aš tėvo, — mano motina neteko ir 
pragyvenimo šaltinio, o aš ateities, kokią tik tėvas gali 
suteikti savo sūnui. 

Muura ir Briunas, — Briunas nuoširdžiai, Miura at- 
sargiai, — bandė tesėti mano tėvui duotą pažadą ir pa- 
sirūpinti mano motina bei manimi. Bet visos jų pastan- 
gos liko bevaisės. Napoleonas niekada nepamiršo to su- 
sirinkimo pas mano tėvą trečią žygio iš Aleksandrijos į 
Kairą dieną, ir mano motina, naivi mano tėvo respub- 

likoniškų jausmų auka, nesugebėjo išprašyti iš to, kuris, 
man dar negimus pažadėjo būti mano krikštatėviu, nė 
mažytės pensijos kaip našlė generolo, vadovavusio trims 
armijoms. 

Tai dar ne viskas: Napoleono neapykanta neliko pa- 
tenkinta atėmus iš mano tėvo turtą, ji pabandė iš jo atim- 
ti ir garbę. 

Buvo užsakytas paveikslas, vaizduojantis mano tėvo 
įsiveržimą į didžiąją mečetę per Kairo maištą, kurį mano 
tėvas numalšino kai, kaip tada mano tėvas rašė Napole- 
onui: “Jūsų niekas negalėjo rasti". Vietoj jo buvo pavaiz- 
duotas aukštas husaras blondinas, — beasmenis portre- 
tas, kuris nieko negalėjo pasakyti nei amžininkams, nei 
palikuonims. 

Vėliau pamatysime, kad ta neapykanta krito ir ant 
manęs, ir, nepaisant senų mano tėvo draugų globos bei 
pastangų, aš negalėjau įstoti į jokią karinę mokyklą ar 
civilinį koležą. 

Be to, mano tėvas, Moldo ir Madlenos kovų didvy- 
ris, Seni kalno užkariautojas, pasižymėjęs Mantujos ap- 
siaustyje ir prie Briksano tilto, numalšinęs Kairo maiš- 
tą, žmogus, kurį Bonapartas Direktorijai pristatė kaip 
Tirolio Horacijų Koklį, mirė apdovanotas paprasčiau- 
siu Garbės legiono ordinu. Todėl nenuostabu, kad ma- 
no tėvo siela prieš pakildama į dangų, minutėlei stabte- 
lėjo prie savo vargšo sūnaus, kurį paliko šioje žemėje 
be jokių vilčių. 

Kas darėsi su manimi toje skausmo audroje, siautė- 
jančioje aplinkui? Kokią vietą mirtis užėmė mano gyve- 
nime, prasidėjusiame taip liūdnai? 

"To aš nežinau; prisimenu tik, kaip motina paėmė ma- 
ne ant rankų ir nusinešė. 

Vien pono Devjoleno laiškas, kuris generolui Piliui, 


jo draugui, pranešė apie mano tėvo mirtį, šiek tiek nu- 
švietė užmaršties tamsą ir leido sužinoti, kad tada mes 
prisiglaudėme Antiji. 


Stai šis laiškas: 


“Vilė Kotrė, 1806 m. vasario 27 d. 


Mielas pusbroli, 

Manau turįs Jums pranešti apie ankstyvą šau- 
naus ir nelaimingo generolo Diuma mirtį. Savo gy- 
venimo kelią jis baigė vakar, vienuoliktą valandą va- 
karo Vilė Kotrė, kur jis gyveno, laikydamasis gydy- 
tojų nurodymų. Į kapus atvedusios ligos priežastis 
buvo siaubingas elgesys su juo Neapolio kalėjimuo- 
se, kai jį, grįžtantį iš Egipto, paėmė į nelaisvę. Jį guo- 
dė tik mintis, kad tą kraštą jau užkariavo prancūzai, 
bet ši paguoda neatsvėrė jo troškimo mirti mūšio 
lauke. Net tada, kai dėl ligos buvo priverstas išeiti į 
atsargą, jis nenustojo linkėjęs Prancūzijos armijai šlo- 
vės. Negalėjau nesijaudinti išgirdęs, kad kelias va- 
landas prieš mirtį jis savo Žmonai ir vaikams pasakė 
norą būti palaidotas Austerlico lauke. Bet, mielas 
pusbroli, jis juos paliko be jokio pragyvenimo šalti- 
nio, — liga suėdė paskutinius jo išteklius. 

Mano žmona palydės ponią Diuma į Antijį, kur 
ji pagyvens keletą dienų, o tuo tarpu mes, kiek tai 
įmanoma, atiduosime paskutinę pagarbą, kokia pri- 
klauso mirusiojo rangui, drąsai ir nuoširdumui. 

Įsipareigodamas Jums pranešti tą liūdną žinią, 
poniai Diuma pasakiau, kad Jūs, kaip jos vyro ben- 
dražygis, padėsite jai išrūpinti pensiją, kuri kiek su- 
švelnintų jos gilų skausmą. 

Labai dėkoju jums, mielas pusbroli, už maršalo 
Lasno mirties liudijimo kopiją. Jei iškils nesklandu- 
mų, turėsiu garbės Jums pranešti. Priimkite mano 
nuoširdžius linkėjimus. 

Devjolenas". 


Ponas Devjolenas neperdėjo vertindamas mūsų ap- 
verktiną materialinę padėtį. Mano tėvas neturėjo kitų iš- 
teklių be keturių tūkstančių frankų pensijos; iš jos reikė- 
jo atimti tūkstančio dviejų šimtų frankų mokestį už ma- 
no sesers mokslą ir išlaikymą; liko du tūkstančiai aštuoni 
šimtai frankų padengti gydymo išlaidoms, kelionėms, ku- 
rias mirštantysis būtinai turėjo atlikti jausdamas artėjan- 
čia mirtį, ir mūsų išlaikymui, — kaip matote, to buvo la- 
bai maža. 

Mano motina ir pati ėmėsi žygių. Ji kreipėsi į senus 
tėvo draugus, — Briuną, Miura, Ožero, Laną, Zurda- 
ną, — kad jie padėtų išsirūpinti pensiją. Viskas buvo vel- 
tui. Visi primygtiniai prašymai atsitrenkdavo į tą keistą 
neapykantą ir, Napoleonui pabodus nuolat girdėti vis tą 
patį vardą, kuris jam jau buvo virtęs tik prisiminimu, jis 
Briunui, atkakliausiam mūsų gynėjui, pareiškė: 

— Draudžiu jums daugiau kalbėti apie tą žmogų. 

Tačiau mano motina negalėjo patikėti, kad žmogaus, 
vadovavusio trims armijoms, ištarnavusio kariuomenėje 
dvidešimt metų ir mirusio vos keturiasdešimt vienerių, 
našlė neturi teisės iš Prancūzijos reikalauti pensijos, pa- 
galbos, paprasčiausiai, duonos kąsnio. Žurdano laiškas 
išsklaidė visas jos viltis, ir ji suprato galinti ko nors laukti 
tik iš Dievo. 

Štai šis laiškas. Sunku patikėti, jei mano pasakoji- 
mas aiškus ir suprantamas, kad tais spindinčios karinės 

šlovės laikais, kai Napoleonas, įsikūręs Prancūzijos ka- 
ralių rūmuose, švaistė milijonus, kokių ir Liudvikas XIV 
sau neleisdavo, sunku patikėti, kad tas užkariautojas, tas 
Cezaris, tas Augustas, kuris, pamynęs Europą, tiesė ran- 
kas į visą pasaulį, sąmoningai paliko mirti badu žmoną ir 
vaikus kario, paėmusio Seni kalną, privertusio kapituliuo- 
ti Mantują, užspaudusio gerklę Tiroliui ir numalšinusio 
Kairo maištą. 

Tačiau tuo tenka patikėti, valdove, ir aš pacituosiu 
Žurdano laišką, kuris paliks dėmę ant jūsų karališkosios 
mantijos, jūsų didenybe! 


“Neapolis, 1806 m. balandžio 28 d. 


Ponia, 

"Turiu garbės Jums pranešti, kad gavau Jo Eks- 
celencijos karo ministro atsakymą į savo laišką, pa- 
rašytą jums rūpimu reikalu. Apgailestaudamas jis 
man pranešė, kad Jūs negalite gauti jokios pensijos; 
XI metų florealio 8 d. įsakymu pensija priklauso naš- 
lėms kariškių, užmuštų mūšio lauke ar mirusių per 
šešis mėnesius po sužeidimo, o generolas savo mir- 
ties dieną buvo išleistas į atsargą. Iodėl, ponia, Jums 
nėra kito kelio, kaip asmeniškai vykti pas Jo Dide- 
nybę imperatorių ir prašyti malonės. 

Priimkite mano pagarbą, ponia, ir nuoširdžius 
linkėjimus. 

Maršalas Žurdanas". 

Iš tiesų tai buvo išeitis. Mano motina išvyko į Pary- 

Žžių, kad pati susitiktų su Jo Didenybe imperatoriumi ir 
maldautų jo malonės. Tačiau imperatorius jai net nesu- 


teikė audiencijos, kurios ji prašė, ir mano motina grįžo į 

Vilė Kotrė dar neturtingesnė, nei išvyko, išleidusi pini- 
gus kelionei. 

Valdove, gal jūs ir esate Hanibalas, gal jūs Cezaris, 
gal Oktavianas; šlovė jums dar neatėjo, o gal atėjo per 
anksti, pamatysime; bet mes visiškai įsitikinę, kad jūs ne- 
sate Augustas! Augustas pats prašė paramos seniems ka- 
reiviams, kovojusiems jo mūšiuose, o jūs pasmerkėte var- 
gui našlę to, kuris kovojo ne tik jūsų vadovaujamas, bet 
ir už jūs! 

Tegul Dievas jus teisia! Pažiūrėsime, ką Dievas veiks 
su apleista nuskurdusia šeima. 


Mes, mano motina ir aš, apsigyvename pas senelį. — 
Ponios Darkur namai. — Pirmosios mano knygos ir pir- 
mosios baimės. — Vilė Kotrė parkas. — Ponas Devjolenas 
ir jo šeima. — Bičių spiečius. — Senas vienuolynas. 


Mes apsigyvenome pas senelius, kurie dar buvo gyvi, 
ir prie jų šeimos prisidėjo mano motina, mano sesuo ir aš. 

Senelis turėjo gyvenamąsias patalpas “Špagos" už- 
eigoje, kur mirė mano tėvas. Mes įsikūrėme mirusiojo 
kambaryje ir gyvenome tarp daiktų, kurie jam priklausė. 

"Toje prieblandoje, panašioje į beveik išnykusį sap- 
ną, kurioje praėjo pirmieji mano vaikystės metai, gana 
ryškiai išplaukia-prisiminimai apie trejus namus, kuriuo- 
se aš augau. 

Tie treji namai buvo ponios Darkur, pono Devjole- 
no ir pono Kolaro. Jau turėjau progos paminėti šiuos 


263 


tris vardus. Leiskite tarti keletą žodžių apie šias tris šei- 
mas, kad joms atiduočiau dėkingumo duoklę. Be to, šių 
žmonių portretai, kuriuos bandysiu nupiešti, turės vertę 
tik su kai kuriomis detalėmis. 

Ponia Darkur buvo mūsų kaimynė; ji gyveno pirma- 
me aukšte namo, stovinčio greta to, kuriame mirė mano 
tėvas. Ji buvo gana žinomo karo chirurgo našlė; augino 
du vaikus, sūnų ir dukterį. Sūnui, vardu Antuanas, tada 
buvo dvidešimt aštuoneri; duktė, vardu Eleonora, galėjo 
būti dvidešimt ketverių ar penkerių metų amžiaus. 

Jų motinai Dievas davė ilgą ir laimingą gyvenimą: ji 
neseniai mirė, sulaukusi aštuoniasdešimties metų. 

Aš mažai pažinojau Antuaną, bet Eleonora beveik 
visiškai atsidėjo mano auklėjimui. 

Į jų namus mane traukė, be aiškiai rodomo draugiš- 
kumo, nuostabus Biufono! leidinys su spalvotomis gra- 
viūromis. 

Kiekvieną vakarą, tuo metu, kai mano motina, ap- 
lankiusi kapą, — pamaldus pasivaikščiojimas, kurio ji 
neatsisakydavo nė vieną dieną, — įsisupdavo į savo 
skausmą ir atsisėsdavo prie židinio kampo, kai ponia 
Darkur ir jos duktė susėsdavo siuvinėti, man įkišdavo į 
rankas Biufono tomą ir taip manimi atsikratydavo vi- 
sam vakarui. 

Nežinau, kaip išmokau skaityti, bet žinau kodėl, — 
kad suprasčiau vystymąsi, įpročius ir instinktus gyvūnų, 
kurių paveikslėlius mačiau. Šio smalsumo dėka apie var- 
liagyvius ir ypač apie gyvates, būdamas tokio amžiaus, 
kai vaikai tik dėlioja skiemenis, aš perskaičiau visas kny- 
gas, kurios įeina į paauglio biblioteką. 


! Biufonas (grafas Žoržas Lui Leklerkas) (1707-1788) — pran- 
cūzų gamtininkas ir rašytojas. 

Ponios Darkur namuose pirmą kartą patyriau bai- 
mės jausmą, iki tol man visai nepažįstamą. 

Mano manija skaityti apėmė viską, net laikraščius, 
kuriuos nuo tada labai retai skaitau. Vieną dieną į mano 
rankas pateko Journal de VEmpire, ir jame, viename 
straipsnelyje, perskaičiau, kad kalinį, uždarytą Amjeno 
kalėjimo vienutėje, suėdė gyvatė. 

Iki šiol į gyvates Žiūrėjau kaip į pabaisas, jei ne mito- 
logines, tai bent iš kito, ne mūsiškio, pasaulio. Skaitant 
Biufoną, ypač Dodeną, jo pasekėją, jos man kėlė neblės- 
tantį susidomėjimą; perskaičius Journal de VEmpire 
straipsnelį, jos tapo begalinės baimės objektais. 

"Tą vakarą, kai perskaičiau nelemtąjį straipsnelį, aš 
pasijutau tarsi Robinzono Kruzo pasaulyje ir prašiau leisti 
man eiti gulti kuo vėliau, tai yra, kartu su motina. 

Ši malonė man buvo suteikta. Tačiau tokiems pat 
prašymams pasikartojus rytojaus vakarą, porytojaus ir ki- 
tais vakarais, iš manęs pareikalavo paaiškinimo. 

Papasakojau Amjeno kalinio istoriją ir prisipažinau, 
kad bijau, jog, jei nueisiu gulti anksčiau už kitus, mane 
suės gyvatė. 

"Ioks prisipažinimas labai nustebino mano motiną, 
nes iki šiol buvau gana drąsus. Ji bandė padėti nugalėti 
tą baimę įvairiais protingais paaiškinimais, bet protas 
atsitrenkdavo į instinktų apvalkalą, ir tik laikas galėjo, 
nesakau, visiškai ištrinti, bet atbukinti tokius sunkius pri- 
siminimus. 

Po ponios Darkur namų, su kuriais neatsisveikinu 
visam laikui, kiti dveji namai, kaip sakiau, svetingai mus 
priėmė po ištikusios nelaimės, tai yra pono Devjoleno ir 
pono Kolaro namai. 

Devjolenas buvo mūsų giminaitis per santuoką; jis 
vedė mano senelio dukterėčią, kuri, tapusi našlaite, au- 

g0 pas mus, pas mano motiną, todėl buvo prisirišusi ir 
prie mano tėvo. 

Ponas Devjolenas ėjo Vijė Kotrė girios inspektoriaus 
pareigas; jos jį iškėlė į vieną iš garbingiausių vietų mūsų 
miestelyje, ir tai visai suprantama, nes miestelyje gyveno 
tik du tūkstančiai keturi šimtai gyventojų, o mūsų giria 
siekė penkiasdešimties tūkstančių arpanų plotą. 

Mano akimis, ponas Devjolenas buvo galingas žmo- 
gus ne dėl ką tik paminėtų pareigų, bet dėl jo galios, — 
tai jis išdavinėjo leidimus medžioti girioje; ir vėliau tei- 
sė laisvai medžioti girioje buvo vienas iš mano vaikystės 
siekių. 

Šis siekis, kaip ir keli kiti mano siekiai, laikui bėgant 
išsipildė, ir turiu pripažinti, kad jis buvo vienas iš tų, ku- 
rie atnešė mažiausią nusivylimą. 

Lyginant su mažu butuku, kur mes susikimšome po 
tėvo mirties, pono Devjoleno namai man, neturtingam 
vaikui, augusiam tai Griovių pilyje, tai Antiji, bėgioju- 
siam po žolynus, tarsi oro ir saulės prinokintam, atrodė 
ištisi rūmai. Pono Devjoleno namus sudarė gana didelis 
gyvenamasis pastatas, arklidė ir ratinė, diendaržis ir pui- 
kus sodas, pusiau angliškas, pusiau prancūziškas, tai yra, 
pusiau dekoratyvinis, pusiau vaismedžių. Angliškojoje so- 
do dalyje buvo kaskados, baseinai, apaugę svyruokliais 
gluosniais; vaismedžių sodo dalyje augo kriaušės, persi- 
kai, slyvos, artišokai ir melionai; už jo, pro vartelius, bu- 
vo galima išeiti į nuostabų parką, mielą tiek pažiūrėti, 
tiek pasivaikščioti. 

"Tas parkas, sodintas Pranciškaus I, buvo iškirstas 
Liudviko Pilypo. 

Didingi medžiai! Jūsų šešėlyje ilsėjosi Pranciškus I 
su ponia d'Etamp, Henrikas II ir Diana de Puatjė, Hen- 
rikas IV ir Gabrielė; jūs pagrįstai galėjote tikėtis, kad 

Burbonaijus gerbs, kad jūs gyvensite ilgus skroblų ir ąžuo- 
lų gyvenimus, kad paukščiai giedos tarp jūsų nuo senat- 
vės mirštančių šakų, kaip giedojo, kai jos buvo jaunos ir 
vešlios! Tačiau, nepaisant neįkainojamos poetinės ir is- 
torinės vertės, deja, jūs, gražūs skroblai, apsitempę švel- 
nia sidabrine odele, didingi ąžuolai su tamsia rusva žie- 
ve, turėjote materialinę vertę! Jūs kainavote šimtą tūks- 
tančių ekiu! Prancūzijos karalius, kuris buvo per daug 
neturtingas su šešiais milijonais asmeninių pajamų, kad 
jus išsaugotų, jus pardavė! Aš to nebūčiau padaręs už 
jokius pinigus, aš būčiau jus išsaugojęs, nes tokiam po- 
etui kaip aš yra dalykų, brangesnių už visą pasaulio auk- 
są — tai jūsų lapų šlamesys, jų šešėliai, virpantys ant ma- 
no kojų, kur mielos vizijos, žavios šmėklos vakare, neaiš- 
kios prieblandos valandą tarp dienos ir nakties, slankio- 
ja tarp jūsų šimtamečių kamienų, kaip senovėje slankio- 
jo šešėliai tarp Kordobos mečetės kolonų! 

Taip nebūtų pasielgęs ir kitas poetas, Demustjė, ant 
vieno iš jų žievės parašęs eiles, dingusias kartu su jumis, 
kurias šiandien turbūt tik aš vienas prisimenu: 


Tie medžiai dar gaubė 
Karštą, ištikimą meilę 
Jie dar prisiminė, jų širdis spaudė 
Atodūsis ištartas: “Čia Henrikas lietė 
Gabrielės veidą". 


Irvis dėlto jis iškapojo Žmogus, kuris manė sėdįs sos- 
te tvirčiau, nei jūs įsišakniję į žemę. Jis nieko neišmanė 
apie didybę; kiekvienas jo karališkojo prestižo atributas, 
jo akimis, buvo vertas tik tiek, kiek vertas pinigų; jis tarė: 
“Visi Žmonės nuperkami, kaip ir visi medžiai parduoda- 
mi. Aš turiu didelę girią, aš parduosiu medžius ir nusi- 
pirksiu žmones". 

Valdove, jūs klydote. Gyvenime yra kitų dalykų be 
algebros ir aritmetikos: yra tikėjimas, yra ištikimybė. Jūs 
netikėjote kitais, ir kiti prarado tikėjimą jumis, jūs panie- 
kinote praeitį, ir praeitis paniekino jus. 

O! Kaip toli mes šiandien nuo anų pono Devjoleno 
namų, kurie man atrodė tarsi karaliaus dvaras! 

Didingi medžiai! Jūs buvote ne tik dvaras, jūs buvo- 
te šventovė. Šventovė, kur Dievas pasirodė man, gulin- 
čiam jūsų paunksmėje, dar nežinančiam jūsų pavadini- 
mų, kai pro jūsų virpantį lapų skliautą gražią vasaros naktį 
aš bandžiau įžvelgti žvaigždes. Kiek kartų, kai linksmą ir 
judrų vaiką manyje ėmė keisti svajingas jaunuolis, kiek 
kartų, glamonėjamas žolės, judančios nuo šilto vėjelio, 
aš tiesiau rankas į pačią ryškiausią žvaigždę ar bandžiau 
pagauti pilnaties spindulį, žaidžiantį ant mano veido, tar- 
damas žodžius: “Viešpatie, Jūs aukštai! Viešpatie, Jūs čia! 
Viešpatie, Jūs visur! Viešpatie, apglėbkite mane savo ga- 
lingomis rankomis ir padarykite mane savo įrankiu, ku- 
ris Jus garbintų ir šlovintų, arfa, kuri Jus apdainuotų, ly- 
ra, kuri Jus girtų, balsu, kuris Jums melstųsi! Užauginki- 
te mane, Viešpatie, kad aš priartėčiau prie Jūsų! Ir juo 
aukščiau Jūs mane pakelsite, tuo karščiau aš šlovinsiu 
Jūsų vardą, Jūsų spindesį, Jūsų didybę!.. Jūs, Viešpatie, 
auginate girias, kurias karaliai parduoda; Jūs siunčiate 
paukščiukus čiulbėti jų medžiuose, Jūs jas glamonėjate 
šiltais vėjais — tai Jūsų šypsena; Jūs šildote jas saulės 
spinduliais — tai Jūsų žvilgsnis; Jūs raunate medžius per 
audrą — tai Jūsų pyktis! Viešpatie, tik Jūs esate didis, tik 
Jūs amžinas!" | 

Grįžkime prie pono Devjoleno ir jo namų. 

Didžiulis gyvenamasis pastatas toli gražu nebuvo per 
didelis. Ponas Devjolenas turėjo šeimą, vertą tikro pa- 
triarcho: sūnų ir dvi dukteris iš pirmos santuokos, sūnų 

ir dvi dukteris iš antrosios. Pastarieji trys vaikai gimė iš 
mūsų mamos pusseserės ir buvo mūsų giminaičiai. 

Kadangi pono Devjoleno ir jo vaikų vardai labai su- 
siję su pirmąja mano gyvenimo dalimi, trumpam apsisto- 
siu prie šios gausios šeimos. 

"Trijų vaikų iš pirmosios santuokos vardai buvo to- 
kie: sūnaus — Viktoras, dukterų — Leontina ir Leonora. 

"Trys kiti vaikai iš antrosios santuokos: sūnus — Fe- 
liksas, dukterys — Sesilė ir Augustina. 

Jiems gimė ir trečioji duktė, tačiau vėliau, po septy- 
nerių ar aštuonerių metų. Apie jos gimimą tarsime kele- 
tą žodžių, kai ateis laikas. 

Viktoras, Leontina ir Leonora buvo daug vyresni už 
mane ir, savaime suprantama, daugiausia bendravo su ma- 
no seserimi, kuri buvo devyneriais metais vyresnė už ma- 
ne. Į savo draugiją jie įtraukė ir Sesilę, vyriausią iš antros 
santuokos vaikų, kurios amžius buvo artimesnis jų amžiui 
nei manajam. Su manimi Žaisti jie paliko Augustiną, me- 
tais vyresnę už mane, ir Feliksą, dvejais metais jaunesnį. 

Šeimos galva, ponas Devjolenas, širdies gilumoje bu- 
vo puikus žmogus; sakau, širdies gilumoje, nes iš pavir- 
šiaus gamta jį aptraukė žieve, šiurkštumu galėjusia var- 
žytis su seniausiu ąžuolu. 

Jis buvo penkių pėdų septynių colių ūgio, mažomis 
juodomis akimis po milžiniškais antakiais, storomis, ne- 
patenkintai patemptomis lūpomis, sudėtas jis buvo kaip 
Herkulis, apsirengęs kaip šernas ir beveik toks pat ne- 
draugingas kaip ir tas žvėris, su kuriuo mes leidome sau 
jį palyginti. Per savo atšiaurumą, — visos dienos jam bu- 
vo kaip lietinga lapkričio diena, — taigi per savo atšiau- 
rumą jis tapo šeimos siaubu. Kai jis nusileisdavo iš savo 
kabineto, izoliuoto nuo likusio namo, paniurusiu veidu, 
žmona, vaikai ir visi namiškiai išsigandę, nuleidę galvas 

sprukdavo į šonus ar susigūžę sustingdavo kaip pieme- 
nys, šunys ar gyvuliai prieš audrą. 

Tik vieną kartą mačiau jį giedru veidu. 

Tik vieną kartą girdėjau jį kalbant be ryžto balse. 

Šio žavingo pasikeitimo priežastimi tapo bičių spie- 
čius, kurį jis įsigudrino pagauti. 

Buvo vasara. Apsivilkęs marškiniais, atsisagstęs apy- 
kaklę jis neatsargiai supurtė medį, ant kurio buvo nutū- 
pęs bičių spiečius, ir pusė spiečiaus, tai yra, apie du tūks- 
tančius bičių nukrito jam ant krūtinės. 

"Tai įvyko sodo gale. Mes žaidėme prie virtuvės 
slenksčio, kai staiga alėjos gale pamatėme jį, einantį na- 
mų link atsargiais žingsniais, besišypsančiu veidu, abiem 
rankom atlapojusį marškinius ir kalbantį švelniu balsu: 

— Na, mažytės, na, skriskite... 

Žiūrėjome į jį pakerėti nepažįstamos eisenos, nere- 
gėtos šypsenos, negirdėto švelnumo balse ir kiekvienas 
savęs klausėme, su kuo galėtų kalbėtis ir kam šypsotis 
ponas Devjolenas. 

Ponas Devjolenas šypsojosi ir kalbėjo su bitėmis. 

Švelnumas padarė savo. Visos, iki paskutinės bitu- 
tės, nuskrido ir nė viena neįgėlė. Tačiau, kai paskutinė 
bitė nuskrido nuo jo kūno, kai jis pakėlė akis ir pamatė 
savo žmoną, vaikus, šeimynykščius, susirinkusius ant vir- 
tuvės laiptų ir Žiūrinčius į jį, prasiveržė tūkstančiai griaus- 
mų ir tiek keiksmų, kiek namai neišgirsdavo ir per savaitę. 

Na, o mes, vaikai, dingome tarsi burtų lazdele pa- 
mojus, pamanytum, kad žemė prasiskyrė po mūsų kojo- 
mis ir mus prarijo. 

"Tačiau teikia pripažinti, kad jo audros — tik daug 
debesų, Žybčiojimų ir grūmojimų: niekada jos nepasipil- 
davo kruša ir žaibais nieko netrenkdavo. Niekas neprisi- 
mena, kad ponas Devjolenas būtų net šuniui įspyręs, nors 
tas nuolat sukiojosi aplink jo kojas. 

Be šių namų, ponas Devjolenas turėjo kitą nuosavy- 
bę, vadinamą Sen Remi, esančią nedidelėje gražioje pie- 
voje, iš Visų pusių apsuptoje miško. 

O! Sen Remi vertas detalaus aprašymo, nes ten pra- 
leistos dienos buvo tikra šventė. 

Sen Remi — apleistas moterų vienuolynas. Kokiai 
konfesijai jis priklausė? Aš nežinau. Prisimenu tik aba- 
tės portretą, kabėjusį didžiojoje salėje virš Židinio. Ten 
buvo pavaizduota graži moteris, apsirengusi juodai, su 
kryžiumi, pakabintu ant mėlynos juostos; apvali, putli, 
apkūni, kiek būna apkūnūs angelai; jos vardas buvo kil- 
mingas, aš jį Žinojau, bet pamiršau. 

Iki 1792 ar 1793 metų vienuolynas veikė, vėliau iš- 
ėjo įstatymas, panaikinantis įžadus, visos Dievo balandė- 
lės išskrido, ir ponas Devjolenas nusipirko vienuolyną, 
manau, skatinamas religinių jausmų. 

Iš vienuolyno liko tik pagrindinis pastatas, galbūt ne 
toks didelis, koks išliko mano prisiminimuose. Vaiko akys 
turi ypatingą savybę — erdvės joms atrodo milžiniškos. 
Už pastato dideli laiptai su geležiniais turėklais vedė į 
buvusius abatės apartamentus, kurių tik dalis buvo įreng- 
ta, — likusi dalis priklausė žiurkėms ir katėms, kurios, 
atrodo, sudarė taikos sutartį ir gyveno išmintingai ramiai. 

Vienuolyną, paskendusį tokių pat senų kaip jis me- 
džių šešėlyje, supo dvylikos arpanų pieva, nedidelis miš- 
kelis ir tvora aptvertas sodas. Siandien tie medžiai iškirs- 
ti, vienuolynas nugriautas, — niekas šiame pasaulyje; vis- 
kas atsiranda, kad išnyktų: monumentų, medžių, žmo- 
nių gyvenimo baigtis — tik laiko klausimas; akmuo ir me- 
dis taip pat išnyksta kaip kūnas ir kaulai. 

Bet tada viskas dar gyveno kaip jaunystės viltys; vie- 
nuolynas dar nepažinojo juodųjų gaujų, o medžiai — spe- 
kuliantų; viskas buvo parduota iš karto, iškirsta ir nugriau- 

ta, ir milžiniško pastato liekanų bei ąžuolų kamienų pa- 
kako tik mažam kukliam nameliui, kokius stato dabar, — 
su keturių metrų pločio ir ilgio svetaine ir mažyčiais kam- 
barėliais, dvylikos pėdų ilgio ir aštuonių pločio, — tikrus 
Sokrato namus, tuščius, nors ir mažus, nes nėra draugų 
jiems užpildyti! 

O! Didelis vienuolynas! Kiek vaikiško trepsėjimo ir 
skardaus juoko jis girdėdavo sekmadieniais! Kokie lai- 
mingi buvo vaikai, kuriuos gyvenimas išmetė iš gimtojo 
miesto, nubloškė toli nuo šeimos, kokie dėkingi jie jau- 
tėsi nežinomiems statytojams šio milžiniško lizdo, kaž- 
kada tokio liūdno, šiandien pilno plazdančių ir čiulban- 
čių paukščiukų! Kaip tas kunkuliuojančio gyvenimo 
triukšmas turėjo versti krūpčioti savo kapuose juoduo- 
sius moteriškus šešėlius, kūnus, kažkada pripildytus sie- 
lų, negyvėlius, kažkada turėjusius širdis; vienuolyno tam- 
soje, atgailoje, keistame asketizme užgeso jų ugnis, sielų 
viltys ir veidų grožis. 

Čia mes juokėmės, galbūt išliejome ir daug ašarų; 
linksmomis kojytėmis mes trepsėjome galbūt tais pačiais 
takais, kuriais lėtais liūdnais ir beviltiškais žingsniais jos 
ėjo į mirtį. 

Bet kas rūpėjo mums, vakar gimusiems vaikams? Ar 
mums egzistavo praeitis? Mes vos prisiminėme praėjusį 
rudenį su pageltusiais lapais; mes vos prisiminėme pra- 
ėjusį pavasarį su besiskleidžiančiais lapais; visa mūsų at- 
mintis užsibaigdavo su besileidžiančia saule, visos mūsų 
viltys siekė tik rytojaus aušrą, — dvidešimt keturios va- 
landos buvo ateitis, mėnuo — amžinybė. 

Kiek vaikiškų nuotykių, įvykusių tose pievose, išdilo 
iš atminties; kad galėčiau šiandien juos visus surinkti, nu- 
skinti kaip amžinai nevystančias deimantines, rubinines 
ar safyro gėles Tūkstančio ir vienos nakties soduose! 

XXII 


Du žalčiai. — Ponas de Valensas ir ponia de Monte- 
son. — Kas buvo mažoji Ermina. — Račius Gamnjė ir po- 
nia de Valens. — Ponia Lafarž. — Fantastinis ponios de 
Žanli pasirodymas. 


Kartą gražiajame pono Devjoleno sode aš labai išsi- 
gandau. Angliškojoje sodo dalyje stovėjo senas bokštas, 
be stogo ir visai apgriuvęs. Giedromis rugpjūčio dieno- 
mis saulės spinduliai įsiskverbdavo pro kiaurą viršų ir vi- 
dų įkaitindavo kaip krosnį. Tada būdavo įdomu žiūrėti į 
ten zvimbiančias muses ir skraidančius drugelius. Vieną 
dieną, kai žaidžiau netoli to bokšto, išgirdau čaižų švil- 
pesį; priėjau arčiau ir pro angą, kur anksčiau buvo durys, 
pamačiau du ilgus žalčius, susiraičiusius į spirales ir aukš- 
tai iškėlusius galvas. Svaidydami vienas į kitą savo juo- 
dus liežuvius, jie švilpė iš meilės ar iš pykčio. Taip turėjo 

atrodyti dvi gyvatės, kurioms Merkurijus metė savo laz- 
delę ir kurios aplink ją apsivijo amžiams. 

Bet aš nebuvau Merkurijus, aš neturėjau stebuklin- 
gos lazdelės, kuri numalšina aršiausią neapykantą; aš pa- 
bėgau, kaip būtų pabėgęs Laokoontas, pamatęs iš Dar- 
danelo bangų išplaukiančias gyvates, jei būtų Žinojęs, kad 
jos atplaukė pasmaugti jo ir jo sūnų. 

Bėgdamas sutikau poną Devjoleną, kuris, pamatęs 
mane visą persigandusį, paklausė, kas nutiko. Papasako- 
jau, ką matęs, tačiau, didžiulei mano nuostabai, jis Visai 
nenusigando; ištraukė iš žemės pagalį, naudotą jaunam 
medeliui pririšti, ir nuėjo prie bokšto, iš kurio po pen- 
kias minutes trukusios kovos išėjo nugalėjęs dvi hidras. 

Nuo tada ponas Devjolenas man atrodė tarsi Her- 
kulis — pabaisų tramdytojas. 

Dar ne kartą grįšiu prie pono Devjoleno; jis padarė 
didelę įtaką mano gyvenimui. Tai buvo žmogus, kurio aš 
labiausiai bijojau, tačiau kurį ir labiausiai, po savo tėvo, 
mylėjau. 

Dabar pakalbėkime apie poną Kolarą. 

Ponas Kolaras buvo toks švelnus ir toks linksmas, 
koks Devjolenas, jo artimas draugas, piktas ir rūškanas. 
Jis buvo galva šeimos, kurią liūdnai išgarsino baisus ir 
paslaptingas Glandjė procesas. 

Ponas Kolaras, kuris gyveno gražioje nedidelėje Vi- 
lė Elono pilyje, stovinčioje per tris mylias nuo Vilė Kot- 
rė, buvo aristokratiškos kilmės, tačiau jis atsisakė de 
Monžuji vardo ir pasiliko paprastą, Kolaras, ne taip er- 
zinantį demokratines ausis. Tada jis pažinojo poną de 
Taleiraną iš Įstatymų leidimo korpuso ir 1795 ar 1796 
metais vedė jauną merginą, vardu Ermina, kuri gyveno 
pas ponią de Valens. 

Kartą, kai kunigaikštis d'Orleanas nelauktai įėjo pas 
ponią de Monteson, tada jau savo žmoną, pamatė poną 
de Valensą, suklupusį prie jos kojų ir galvą priglaudusį prie 
jos kelių. Pavojinga situacija. Tačiau ponia de Monteson 
buvo didi dama, kurią nelengva sugluminti: su šypsena ji 
pažvelgė į savo apstulbusį, tarpduryje sustingusį vyrą. 

— Kunigaikšti, padėkite man, — tarė ji, — išvaduo- 
kite iš Valenso; jis dievina Pulcheriją ir nori ją vesti. 

Pulcherija buvo jaunesnioji ponios de Žanli duktė; 
vyresnioji, vardu Karolina, buvo ištekėjusi už pono de 
Lavoestino. 

Kunigaikštis nieko daugiau ir nenorėjo, ypač po pa- 
tirto išgąsčio, kaip apvesdinti Pulcheriją su ponu Valen- 
su. Jis davė šešis šimtus tūkstančių frankų gyvenimo pra- 
džiai, ir vestuvės įvyko. 

Dabar papasakosime, kaip mažoji Ermina atsirado 
pas ponią de Valens ir išvis, kas buvo ta mažoji Ermina. 

Kunigaikštienė de Monteson buvo ponios de Žanli 
teta. Ponia de Monteson gavo poniai de Žanli freilinos 
vietą pas kunigaikštienę d' Orlean (panelę de Pantjevr). 
Čia ją pamatė Pilypas Lygybė, įsimylėjo, padarė savo mei- 
luže ir su ja turėjo dukterį. 

Ta duktė ir buvo mažoji Ermina. 

Mažoji Ermina augo Anglijoje. 

Kai panelei Adelaidei, karaliaus Liudviko Pilypo se- 
seriai, suėjo septyneri ar aštuoneri metai, iškilo būtinybė 
jai surasti moksladraugę, jauną anglę, su kuria ji galėtų 
nuolat kalbėti angliškai. Atsirado galimybė priartinti Er- 
miną prie jos tėvo ir motinos. Ermina iš Londono atvyko 
į Paryžių. 

Emigravus kunigaikščiui de Šartrui, ponams de Bo- 
žolė ir de Monpasjė bei princesei Adelaidei, Ermina, ta- 

da keturiolikos ar penkiolikos metų mergaitė, rado prie- 
globstį pas ponią de Valens, savo seserį; tačiau netrukus 
ir pati ponia de Valens buvo areštuota, įmesta į kalėjimą, 
o Pilypas Lygybė padėjo galvą ant ešafoto. 

Ermina liko su ponios de Valens vaikais: Felicija, kuri 
ištekėjo už pono de Selio, ir Rozamunda, maršalo Že- 
rardo Žmona. 

Vargšai vaikai vos netapo našlaičiais. Ponią de Va- 
lens išgelbėjo stebuklas. 

Ją įsimylėjo račius Garnjė, kuris gyveno Nev de Mar- 
teno gatvėje. Garnjė priklausė municipalitetui. Rizikuo- 
damas gyvybe, jis du kartus sudegino sąrašus, kuriuos ka- 
lėjimo viršininkas siuntė revoliuciniam tribunolui ir kuriuo- 
se ponia de Valens buvo pažymėta kaip pati aristokratiš- 
kiausia kalinė. Šis pasiaukojimas leido poniai de Valens 
sulaukti termidoro 9 d. Termidoro devintoji ją išgelbėjo. 

Kiekvienais metais sausio 1 dieną račius Garnjė at- 
eidavo aplankyti ponios de Valens. Niekas šeimoje ne- 
pamiršo, kad jam turi būti dėkingi už tą brangią gyvybę ir 
visi jį bučiavo, kaip vertas bučiuoti gelbėtojas. 

Mirus mano tėvui, ponas Kolaras tapo mano globė- 
ju. Taigi ponią Kolar aš mačiu dar jauną, tai yra trisde- 
šimties ar trisdešimt dvejų metų. Neįmanoma nusakyti 
to derinio tarp orių aristokratiškų manierų ir kuo nuo- 
širdžiausio svetingumo, kokį rodė ponia Kolar. 

Ji turėjo sūnų ir dvi dukteris. 

Morisas tapo tikras kaimo bajoras. 

Karolina ištekėjo už barono de Kapelio ir jos duktė 
Mari, ponios Lafarž vardu, tapo heroje labai jaudinan- 
čios dramos, kuri ilgą laiką vystėsi prisiekusiųjų teisme. 

Kita duktė, Ermina, ištekėjo už barono de Marte- 
no, Prūsijos ambasadoriaus Portugalijoje, iš motinos pa- 
veldėjusi aristokratišką ir nesenstančią dvasią. 

Pagaliau Luiza; ji ištekėjo už Gara, žmogaus, kurio 
parašas buvo vienas iš svarbiausių komerciniame pasau- 
lyje. Luiza buvo ir dabar yra viena iš gražiausių Paryžiaus 
moterų. 

Kalbėjau apie pono Devjoleno sodus; jie nublanko 
prieš Vilė Elono parką su dideliais medžiais, gražiais krū- 
mynais ir mažu upeliuku, žaliu kaip smaragdas, vingiuo- 
jančiu tarp jų. 

"Todėl, vedamas vaikiško egoizmo, iš trejų namų aš 
labiausiai vertinau pono Kolaro namus. Ponios Darkur 
namai buvo brangūs dėl Biufono knygos, bet neturėjo 
sodo. Devjoleno namuose buvo puikus sodas, net du so- 
dai, bet ponas Devjolenas turėjo rūškaną veidą; tuo tar- 
pu ponas Kolaras turėjo gražų sodą, linksmą veidą ir prie 
viso to — nuostabią Bibliją. | 

Toje Biblijoje aš perskaičiau šventas istorijas, tatp 
giliai įsirėžusias mano atmintyje, kad šiandien nėra jokio 
reikalo jas iš naujo skaityti. 

Kalbėjau apie dvi didžiąsias baimes, patirtas savo gy- 
venime. Trečioji susijusi su Vilė Elonu. 

Vieną vakarą, kai aš, kaip paprastai, tyrinėjau savo 
gražiosios Biblijos graviūras, — tada buvau ketverių ar 
penkerių metų amžiaus, — pasigirdo prie lauko durų pri- 
važiuojančios karietos bildėjimas, paskui — garsūs šūks- 
nis valgomajame. Visi nuskubėjome prie durų, kurios at- 
sidarė ir pasirodė pati keisčiausia Meg Merili, kokios net 
Valterio Skoto vaizduotė negalėtų sukurti. 

"Ia ragana, — iš pirmo žvilgsnio jos kitaip nepavadin- 
tum, — ta ragana buvo apsirengusi juodai ir, kadangi pa- 
metė kepuraitę, plaukai pasinaudojo netikėtai įgyta laisve 
ir pilkomis sruogeomis krito abipus veido bei tįso ant pečių. 

Šį kartą buvo kur kas baisiau nei Amjeno gyvatė ar 
Sen Remi žalčiai: Amjeno gyvatę mačiau tik vaizduotė- 

je; nuo dviejų Sen Remi žalčių turėjau kur pabėgti, bet 
ragana! aš ją mačiau savo akimis ir mes stovėjome toje 
pačioje svetainėje. 

Mečiau šalin gražiąją Bibliją ir, pasinaudojęs suju- 
dimu, nulėkiau į savo kambarį, kritau į lovą ir užsitem- 
piau ant galvos antklodę. | 

Rytojaus dieną sužinojau, kad mano išgąsčio prie- 
žastis buvo įžymioji ponia de Žanli, kuri, važiuodama ap- 
lankyti ponios Kolar, savo dukters, dėl vežėjo kaltės pa- 
klydo Vilė Kotrė girioje ir puolė į paniką, kokios dar ne- 
buvo patyrusi ir kurios didžiąją dalį perdavė man. 

Siuose trejuose namuose prabėgo pirmoji mano vai- 
kystės pusė, pripildžiusi mane giedrų prisiminimų, nes 
buvo švelni ir atvira, kaip kiekviena aušra. 

Iš tiesų atmetus griežtą pono Devjoleno veidą ir fan- 
tastišką ponios de Žanli pasirodymą, šiuose namuose vis- 
kas buvo linksma. Soduose augo žali medžiai ir visų vai- 
vorykštės spalvų gėlės, alėjomis bėgiojo mergaitės, blon- 
dinės ir briunetės, švelniais, besišypsančiais, rausvais ir 
skaičiais veideliais, gražiais vieno todėl, kad jauni. 

Vėliau, laikui bėgant, iš tos linksmos ir jaunatviš- 
kos bendruomenės išaugo kelios moterys, kurių grožis 
tapo amžiaus legenda ir kurios, kai ką išlaikiusios iš Di- 
rektorijos laikų, pavasario Žalumoje išryškėjo kaip va- 
saros spindesys. 

Šios moterys buvo ponia de Valens ir ponia Menon 
arba ponia Diuzolaj. 

Prieš tai rašiau ir apie kunigaikštienę Poliną Borgez 
bei apie tai, Kokį įspūdį ji man paliko. 

O dabar grįžkime prie manęs. 


Panelė Piver. — Aš jai daviau skaityti vienintelį “ Tūks- 
tančio ir vienos nakties" tomelį. — Mano muzikos moky- 
tojas tėvas Iro. — Mažos jo gyvenimo nelaimės. — Jis ker- 
šija savo persekiotojams panašiai kaip maršalas de Mon- 
liukas. — Jis išplakamas ir vos nepraranda regėjimo. — 
Apie tai, ką Velykų sekmadienį jis padarė su vienuolyno 
vargonais. — Jis tampa bakalėjininko padėjėju. — Pašau- 
kimas jį grąžina prie muzikos. — Mano menki muzikiniai 
gabumai. 


Kaip sakiau, Biufono knygos ponios Darkur namuo- 
se, pono Kolaro Biblijos ir ypač motinos rūpesčio dėka 
skaityti išmokau labai anksti. Be to, mano sesuo, parva- 
žiavusi atostogų iš Paryžiaus pensiono, pas mus išbūda- 
Vo po šešias savaites ir papildė mano išsilavinimą išmo- 
kydama rašyti. 

"Taigi būdamas penkerių ar šešerių, puikiai įvaldžiau 
šiuos du menus ir jaučiausi labai išdidus. Kaip šiandien 
matau save indėnišku žaketu, siauru ir ilgu kaip arklinin- 
ko bato aulas; — kaip romėnas tą pretenzingą drabužį 
nusimečiau tik sulaukęs penkiolikos; — matau save smul- 
kmeniškai besikišantį į suaugusiųjų pokalbius su savo iš- 
silavinimo lobiais, prisigraibstytais iš mitologijos knygų, 
Biblijos, Biufono ir Dodeno istorijų, su geografijos Ži- 
niomis iš Robinzono Kruzo ir politinėmis bei socialinė- 
mis idėjomis, kurias pasisavinau iš išmintingojo Idome- 
nėjaus!', Salantos įkūrėjo. 

Ypač stiprus buvau mitologijoje. Be “Laiškų Emilei 
apie mitologiją", parašytų mano žemiečio Demustjė, ku- 
riuos mokėjau atmintinai, turėjau “Mitologiją jaunimui", 
išpuoštą graviūromis su daugybe Rasino ir Sent Anžo 
eilėraščių, kurią be perstojo rydavau akimis. Nebuvo die- 
vo, deivės, pusdievio, fauno, driados ar antikinio hero- 
jaus, kurio giminystės ryšių nežinočiau. Heraklį ir jo dvy- 
lika darbų, Jupiterį ir jo dvidešimt persikūnijimų, Vulka- 
ną ir jo trisdešimt šešias nelaimes Žinojau kaip savo pen- 
kis pirštus; Žinojau ir dar daug stebuklingų dalykų. 

Dar prisimenu, kaip vieną dieną (tai įvyko pas po- 
ną Devjoleną 1809 metais, tai yra, tais laikais, kai laik- 
raščiai kas rytą pateikdavo po biuletenį, kurie dešim- 
ties metų mūsų istoriją vaizdavo kaip heroišką pasaką), 
po pusryčių visi suskato vienas kito klausinėti dienos 
naujienų; tačiau, kadangi buvo dar labai anksti, niekas 
nebuvo skaitęs laikraščio ir niekas negalėjo patenkinti 
smalsumo. 

Ponas Devjolenas paskambino. Pasirodė tarnas. 


!'Įdomenėjus — legendinis Kretos karalius, vienas iš pagrin- 
dinių “Iliados" herojų. 

— Masai, — tarė jis, — suraskite laikraštį ir atneški- 
te mums. 

— O, nereikia! — atsiliepiau aš, sukabinęs už nuga- 
ros rankas. — Aš skaičiau laikraštį ir neradau nieko reikš- 
minga be Įstatymų leidimo korpuso posėdžio. 

Sakiau, kad ponas Devjolenas dažnai pakeldavo ran- 
ką, bet niekada nieko nepaliesdavo. Aš klydau, šį kartą 
jis kai ką palietė... 

Išėjau perpykęs ir tris mėnesius nenorėjau lankytis 
tuose namuose, kur buvau taip pažemintas. 

Kodėl man už liežuvio užkliuvo tas Įstatymų leidi- 
mo korpusas? 

"Tuoj papasakosiu. 

Kartą pamačiau poną Kolarą, apsivilkusį mėlynu, 
auksu išsiuvinėtu surdutu. 

— Tai ir jūs generolas kaip mano tėtis? — išdidžiai 
paklausiau aš. 

— Ne, mano mažasis drauge, — atsakė jis, — aš esu 
Įstatymų leidimo korpuso narys. 

Nuo tada skaičiau apie Įstatymų leidimo korpuso po- 
sėdžius, kad sužinočiau, apie ką kalbėjo ponas Kolaras. 

"To taip niekada ir nesužinojau. 

Tiesa, ne visi taip niekinamai vertino mano erudici- 
ją, kaip tai pademonstravo ponas Devjolenas. Iarp ki- 
taip galvojančių buvo trys ar keturios senos davatkos ir 
viena iš jų tokia panelė Piver, šešiasdešimt penkerių ar 
šešiasdešimt šešerių metų amžiaus; ji vertino mano pasi- 
sakymus ir negailėjo aplodismentų. Jos neprašė manęs 
pasakoti šventų ir kvailų istorijų, tuo labiau panelė Pi- 
ver, kuri, nepasitenkinusi mano pasakojimais, griebėsi 
mano bibliotekos. 

Tada jai daviau tomelį iš “Tūkstančio ir vienos nak- 
ties", kurį vienintelį turėjau, — “Stebuklingas žibintas". 

Visą savaitę ji skaitė. Paskui grąžino knygą ir papra- 
šė tęsinio, kurį aš pažadėjau atnešti rytoj. Rytojaus dieną 
paskolinau jai tą patį tomelį ir ji jį skaitė vis taip pat sąži- 
ningai, su tokiu pat malonumu. 

Taip tęsėsi maždaug metus, per kuriuos ji tą patį to- 
melį perskaitė penkiasdešimt du kartus. 

— Na kaip, panele Piver, — paklausiau jos metų pa- 
baigoje, — jums vis dar įdomios “Tūkstančio ir vienos 
nakties" istorijos? 

— Nepaprastai, mano mažasis drauge, — atsakė 
ji. — Bet tu viską Žinai, tai gal galėtum man pasakyti vie- 
ną dalyką? 

— Kokį, panele Piver? 

— Kodėl jų visų vardai Aladinas? 

Kad ir kaip daug būčiau žinojęs, panelei Piver bū- 
čiau galėjęs atsakyti tik pasakęs teisybę, todėl prisipaži- 
nau, kad nežinau, ir panelė Piver liko įsitikinusi, jog po- 
etiškasis nežinomas “Tūkstančio ir vienos nakties" au- 
torius padarė klaidą, visus savo personažus pavadinęs 
Aladinais. 

Tačiau toks didžiulis išsilavinimas, kėlęs mano pa- 
ties išdidumą ir panelės Piver susižavėjimą, mano moti- 
nai atrodė nepakankamas. 

Mano sesuo gana gerai muzikavo ir puikiai dainavo. 
Nepaisydama sunkios mūsų materialinės padėties, ma- 
no motina būtų sau priekaištavusi, kad vienam vaikui ne- 
davė to, ką davė kitam. Taigi ji nusprendė, kad ir aš turiu 
mokytis muzikos. Kadangi jau buvo akivaizdu, jog moti- 
nėlė gamta manęs neapdovanojo stipriu, net eiliniu bal- 
su, bet priešingai, davė plonus pirštus ir vikrias rankas, 
buvo nuspręsta iš manęs daryti instrumentalistą ir pasi- 
rinktas smuikas, instrumentas, su kuriuo muzikantas, net 
būdamas aklas, gali užsidirbti duoną. 

Vilė Kotrė miestelyje mokytojų nebuvo tiek daug, 
kad būtų iš ko rinktis: jame gyveno tik vienas. 

Iro, tiksliau tėvas Iro, kaip jį draugiškai vadino mies- 
te, tarsi muzikantas iš Hofmano pasakos: aukštas ir plo- 
nas, apsivilkęs nepamainomu rudu redingotu ir su peru- 
ku, kuris, kaskart nukeliant kepurę, turėjo įprotį taip pat 
pakilti. Kad išvengtų tokio nepatogumo, tėvas Iro nu- 
sprendė peruką nešioti tik sekmadieniais ir per didžią- 
sias šventes. Paprastomis dienomis jis nešiodavo juodo 
šilko kepuraitę, kurią užsitraukdavo ant ausų, kai moki- 
niai begėdiškai nepataikydavo į natą. 

Šiandien, kai jau esu daug matęs ir ypač daug girdė- 
jęs, suprantu sunkumus, dėl kurių tėvas Iro atsisakė kas- 
dien nešioti peruką. Dėl to, išskyrus šventes ir sekmadie- 
nius, Iro sveikindavosi labai santūriai; suprantama, svei- 
kinantis reikia nukelti kepurę, o tada pasimatytų juodo 
šilko kepuraitė. 

"Ta šilko kepuraitė tapo jo asmenybės dalimi. Gal dvi- 
dešimt kartų man teko ją paliesti, kaip Liliputijos gyven- 
tojai lietė Guliverio drabužius, — atlikti šį tyrimą tėvas 
Iro leido su įprastu meilumu, — kad įsitikinčiau, jog šis 
papuošalas nėra jo odos dalis. 

Žemiau kepuraitės ėjo liesas, pergamentinis tėvo Iro 
veidas, dvasingiausias ir išraiškingiausias, kokį aš kada 
buvau matęs: kiekvienas jo raumuo judėjo ir vibravo, at- 
sakydamas į mintis, kaip ir jo smuiko stygos po ilgais, plo- 
nais, liesais, panašiais į Paganinio pirštais. 

Tėvo Iro jaunystė buvo fantastiška: jis tarnavo viena- 
me Pjemonto vienuolyne klapčiuku ir vargonų dumplių 
pūtėju, vėliau dirbo bakalėjininko padėjėju, paskui kaimo 
muzikantu, muzikos mokytoju ir galiausiai vargonininku. 

Negaliu pasakyti, kokiomis aplinkybėmis pirmą kartą 
jo Žingsniai nuaidėjo Burg Fonteno, — taip vadinosi vie- 

nuolynas, kuriame Iro gavo išsilavinimą, — bažnyčios 
grindimis; jis tik kartais, nuklysdamas į vaikystės prisimi- 
nimus panašiai, kaip ir aš dabar darau, papasakodavo ko- 
kią nors vienuolyno istoriją, kokių randame Rablė ar La 
Fonteno raštuose. 

Iro buvo gyva enciklopedija senų vienuolyno tradi- 
cijų, tokių tolimų mums, keturiasdešimtmečiams, tarsi 
fantasmagoriniai paveikslai nykstančių įvairiapusiame pa- 
saulyje lyg mūsų jaunystės prisiminimai, o kartoms lik- 
siančių visai nežinomomis. 

Jau sakiau, kad nežinau, kaip Iro atėjo į Burg Fonte- 
no vienuolyną, tačiau galiu papasakoti, kaip jis iš jo išėjo. 

Iro buvo bailus, tačiau negalima bailumo laikyti nu- 
sikaltimu, — tokia buvo jo savybė. Be to, jam užteko proto 
savo bailumu girtis, kaip kiti giriasi savo drąsa. Bet jis 
gyveno tais gerais laikais, kai žmonės krėsdavo pokštus, 
ir visą gyvenimą buvo juokingų ar ne tokių juokingų pokš- 
tų, kurių ne vienas galėjo jį nuvaryti į kapus. 

Kaip sakėme, o jei nesakėme, tai dabar sakome, Burg 
Fonteno vienuolyne Iro užėmė dvejas pareigas: klapčiu- 
ko ir vargonų dumplių pūtėjo. Dėl tokios savo padėties 
jis gyveno vienuolyno zakristijoje ir kiekvieną vakarą, kad 
pasiektų savo kambarėlį, turėjo pereiti bažnyčią. 

Jam tai buvo baisiausios dienos akimirkos. 

Kasdien jis turėjo išgyventi tą siaubą — eiti per di- 
džiulę navą su gausybe arkų, kurių aš mačiau tik griuvė- 
sius ir tarp kurių mes su Iro sūnumi tuštinome varnų 1iz- 
dus, su milžiniškais langais, pro kuriuos ant marmuro 
plokščių krito blyški ir virpanti mėnulio šviesa, eiti per tą 
paslaptingą erdvę, kur net dieną tvyrodavo prieblanda, 
ir ypač baisią gūdžiomis žiemos naktimis, kai vėjas švilp- 
davo tarp plikų medžių šakų, braškančių kaip skeleto kau- 
lai ilguose koridoriuose dejuojančio vėjo fone. Tada vis- 

kas imdavo vaiduokliškai judėti, ir iš baimės pašiurpęs 
Iro, pratęs matyti tik žmonių klastą ir nemalonias situa- 
cijas, imdavo bėgti. 

Jį gąsdino ne vienuoliai, jį gąsdino, tuo labiau, ne 
vienuolyno vyresnysis, — vienuolyno vyresnysis mylė- 
jo Iro kaip savo vaiką, — jį gąsdino visokie pusiau tar- 
nai, pusiau maldininkai, žmonės, tarpiniai tarp Dievo 
žmonių ir žemės Žmonių, kokių visada sukiojasi po vie- 
nuolynus. 

Tarp karščiausių Iro persekiotojų buvo virėjo pa- 
dėjėjai. 

Vieną lapkričio dieną, Mirusiųjų dieną, kai, kaip pa- 
prastai bažnyčioje visai parai buvo pastatytas tuščias kars- 
tas, apdengtas juodu, sidabru išsiuvinėtu audeklu, tarp 
degančių žvakių, Iro grįžo, ir šviesa jį išgąsdino dar la- 
biau nei įprasta tamsa. Kaip galėdamas tyliau uždaręs 
bažnyčios duris, jis pirštų galiukais pasieniu patraukė į 
zakristiją, stengdamasis būti kuo toliau nuo vaiduokliška 
šviesa apšviesto navos centro. 

Staiga Iro sustojo; sustingęs, išsižiojęs, pasišiaušu- 
siais plaukais, išpiltas šalto prakaito, prilipo prie sienos 
kaip akmeninė statula. 

Katafalkas pajudėjo. 

Iš pradžių Iro pamanė, kad jam pasivaideno, ir pa- 
bandė sukaupti blaivų protą; bet kuo gali blaivus protas 
paprieštarauti realybei? Katafalkas ne tik pajudėjo, jis 
ėmė slinkti tiesiai į jį! Iro norėjo rėkti, tačiau balsas, kaip 
Vergilijaus herojaus, įstrigo gerklėje, o kojos atsisakė pa- 
klusti. Veltui ieškodamas kur atsiremti, Iro slydo žemyn 
palei sieną ir krito apalpęs. 

Trečią valandą ryto bažnyčią atidarė rytinėms pamal- 
doms; Iro gulėjo vis toje pačioje vietoje, toks pat sustin- 
gęs, tarsi miręs. Jis buvo atgavęs amą, bet, matydamas 

katafalką stovint savo vietoje, nedrįso net krustelėti, kad 
šis vėl nepradėtų slinkti ant jo. 

Išgirdęs kažką dusliai šaukiant, zakristijonas atėjo į 
tą bažnyčios vietą, iš kur sklido garsas; jis rado Iro ant 
žemės, tuo pat metu ir apsipylusį prakaitu, ir drebantį 
nuo šalčio. 

"Tačiau, eidamas prie Iro, jis ant grindų pamatė dar 
kai ką. Jis rado baltą medvilninę kepuraitę. 

O Iro, pasakodamas zakristijonui apie baisųjį nakti- 
nį apsireiškimą, negalėjo atitraukti akių nuo medvilni- 
nės kepuraitės, kurią pastarasis laikė rankoje. Šio išduo- 
dančio daikčiuko dėka jo protas nušvito. 

Juo toliau Iro pasakojo, tuo aiškiau antgamtiniai daly- 
kai ėmė įgauti natūralią prasmę. Kartu su savo draugu zak- 
ristijonu bei pasitelkęs į pagalbą medvilninę kepuraitę, jis 
apžvelgė nakties siaubą ir įsitikino, kad, jei katafalkas ju- 
dėjo, tai yra, slinko jo link, virėjo parankinis, o galbūt net 
du parankiniai, palindo po juo ir jam paskolino savo kojas. 

Bet koks vienuolyno auklėjimas padovanoja tam tik- 
rą kerštingumo dozę. Iro nieko nesakė, su niekuo nepa- 
sidalijo savo įtarimu, leido juoktis iš savo baimės, leido 
šiai istorijai skrajoti po vienuolyną, net prasiskverbti už 
jo sienų ir tyliai brandino savo kerštą. 

Ar prisimenate istoriją apie maršalą de Montliuką 
ir garsųjį hugenotų pakorimą, neprisimenu, kokiame 
mieste? Jei neprisimenate, papasakosiu. 

Maršalas de Montliukas jojo pro miestą, kurio pa- 
vadinimą pamiršau, kai pamanė turįs pagrindą skųstis kai 
kuriais teisėjais, kurie, sekdami aksioma: Cedant arma 
toge', nepasirūpino jam atiduoti deramos pagarbos. 

Už tokį įžūlumą teisėjai turėjo būti nubausti. 


! Tegul ginklai užleidžia vietą togai. (Lot. ) 

Maršalas pasidomėjo, kuo teisėjai užsiima, ir suži- 
nojo, kad rytojaus dieną jų laukia didžiulis malonumas 
nuteisti tuziną hugenotų, kurie griebėsi ginklo ir kurie 
dabar laukia jų sprendimo miesto kalėjime. 

"Tuoj pat maršalas de Montliukas su dideliu eskortu nu- 
vyko į kalėjimą, liepė jį atidaryti, į sijas įkalė dvylika vinių, 
prie jų pririšo dvylika virvių ir pakorė dvylika hugenotų. 

“Ir žinote, kas labiausiai nusiminęs buvo rytojaus ry- 
tą, — rašė maršalas savo memuaruose, — Ogi teisėjai, 
kurie neberado ko teisti". 

Iro nubaudė virėjo parankinius tokiu pat būdu kaip 
maršalas teisėjus. Jis įslinko į vienuolyno vaistinę, pač- 
mė nemažą dozę jalapo ir jį įmaišė į padažą. 

Jei Iro būtų rašęs memuarus, jis, be jokios abejonės, 
apie tai būtų rašęs kaip maršalas de Montliukas: 

“Ir žinote, kas labiausiai nusiminęs buvo rytojaus ry- 
tą, Ogi virėjo parankiniai, pamatę, kad visiems vienuo- 
liams, nuo pirmo iki paskutinio, susuko vidurius, tarsi jie 
būtų prariję nei daugiau, nei mažiau kaip trigubą porciją 
Lerojaus vaistų". 

Tai įvyko kaip tik per Kristaus Apsireiškimo šventę. 
Suprantama, abatijoje kilo didžiulis sujudimas. Visam vie- 
nuolynui, nuo viršininko iki zakristijono, negali paleisti 
vidurių Viešpaties dieną, kad rimtai nenukentėtų religi- 
nės apeigos. 

Vienintelis Iro nekrutėdamas stovėjo savo poste pa- 
sirengęs tarnauti mišioms. 

Būtent ta teisaus Žmogaus ramybė visuotinio sukrė- 
timo metu ir pražudė Iro. Prozerpinas turėjo Askulapą, 
kuris pranešė matęs, kaip anas suvalgė septynis granato 
grūdus. Iro taip pat turėjo savo Askulapą, kuris pranešė 
matęs jį temstant išslenkantį iš vaistinės. 

Skundikas buvo vienuolyno vargonininkas. 

Išklausius skundą ir sugretinus faktus, niekas neabe- 
jojo, kad Iro yra tikrasis kaltininkas. 

Nėra tokio vienuolyno auklėjimo, kuris neišmokytų 
šiek tiek meluoti. Iro viską neigė, prisiekinėjo, protesta- 
vo, bet nuo tojo padėtis tik pablogėjo, kai tuo tarpu nuo- 
širdus prisipažinimas būtų ją sušvelninęs. Todėl vienuo- 
lyno vyresnysis atidavė Iro virėjui, tai yra, religinis teis- 
mas perleido teisingumo vykdymą pasaulietiniam. 

Virėjas nuteisė Iro uždaryti parai, maitinant tik duo- 
na ir vandeniu, ir, kad bausmės nesušvelnintų nuteistojo 
draugai, jį uždarė vienuolyno rūsyje. Tačiau virėjas pamir- 
šo vieną dalyką: rūsyje buvo laikomas vynas, sidras, alie- 
jus, actas, degtinė, romas ir dar daug panašių dalykų. Visi 
šie skysčiai buvo supilstyti į statines, kurios gulėjo tvarkin- 
gai simetriškai išrikiuotos, kaip ir dera pavyzdingam rūsiui. 

Atsidūręs rūsyje, Iro ėjo nuo statinės prie statinės, 
vieną po kito atsukinėjo čiaupus, su kiekvienu judesiu 
kartodamas: 

— Liejasi vynas, liejasi sidras, liejasi aliejus, liejasi 
actas, liejasi romas ir t.t. 

"Tai tęsėsi gana ilgai ir virėjui, negalinčiam išskirti ŽO- 
džių, šie garsai atrodė tarsi psalmių giedojimas. Pagaliau, 
murmėjimui vis netylant, virėjas sunerimo ir nuėjo prie 
durų pasiklausyti. Jis išgirdo Iro litaniją ir pašiurpęs iš 
siaubo suprato, kas nutiko. Po akimirkos durys atsidarė, 
ir lempa apšvietė visą spektaklio siaubą. 

Kiekviena statinė per iki galo atsuktą čiaupą leido 
lauk viską, ką turėjo savo pilve, ir susimaišę įvairūs skys- 
čiai jau per šešis colius buvo apsėmę rūsio grindis. 

Iro, raitas ant didelės statinės, ramus kaip indėnų 
vadas, filosofiškai laukė, kol tvanas pasieks jį. 

Šį kartą nusikaltimas buvo toks akivaizdus, nusika!- 
tėlis elgėsi taip begėdiškai, kad virėjas nematė esant rei- 

kalo trukdyti vienuolyno vyresnįjį ir nusprendė pats įvyk- 
dyti teisingumą. 

Pirma kuo skubiausiai buvo užsukti čiaupai, paskui 
sučiuptas Iro, kuris net nebandė bėgti, ir sušauktas teis- 
mas, susidedantis iš virėjo ir jo parankinių. 

Vienbalsiai buvo nuspręsta Iro išplakti rykštėmis. 
Sprendimas buvo priimtas per akimirką, net neišklausius 
kaltinamojo. 

"Taip pat nedelsiant buvo įvykdytas ir nuosprendis, 
nepaisant kankinio riksmų, ir tęsėsi dešimt minučių. Po 
to virėjo parankinis, kad numalšintų skausmą ir panai- 
kintų kraujo pėdsakus, kuriuos paliko egzekucija, pač- 
mė saują maltų pipirų ir jais ištrynė pažeistas vietas. 

Iro vos neprarado regėjimo. 

Iš pirmo žvilgsnio tai atrodo keista ir galbūt peršasi 
mintis, jog aš perdedu. 

Taip nėra. Iro verkė, Iro kraujavo; tiek akys, tiek uŽ- 
pakalis jam rūpėjo vienodai; jis paeiliui trynė tai akis, tai 
užpakalį, taip pernešdamas pipirus nuo užpakalio ant akių. 
Dėl to greit išsivystė uždegimas; juo daugiau Iro trynė akis, 
tuo jis stiprėjo, ir kai akys ištino iki kiaušinio dydžio, viena 
gailestinga siela jam patarė nueiti į vienuolyno prausyk- 
lą. Iro iškart suprato patarimo vertę; jis tuoj pat nubėgo 
ir po ilgo plovimo skausmas bei perštėjimas kiek atlėgo. 
Vis dėlto pakilęs karštis savaitei jį prikaustė prie lovos. 

Apie ligą sužinojo vienuolyno vyresnysis, išsiaiškino 
jos priežastis ir nubaudė virėją bei parankinius. 

Jų atžvilgiu Iro buvo patenkintas; bet tikrasis kalti- 
ninkas, jo akimis, išvengė teisingumo. "Tas tikrasis kalti- 
ninkas buvo vargonininkas, kuris jį įskundė ir šitaip išda- 
vė muzikantų luomą, nes Iro, būdamas vargonų dumplių 
pūtėju, save laikė lyg ir muzikantu. 

"Taigi jis nusprendė vargonininkui atkeršyti. 

Kurį laiką Iro vaikščiojo niūrus ir paslaptingas kaip 
vienuolyno koridoriai: jis savyje brandino keršto planą ir 
nusprendė jį įvykdyti tik per Velykas. 

Velykos visiems krikščionims yra didelė šventė. Tą 
dieną apylinkės valstiečiai sueina į Burg Fonteno vienuo- 
lyną klausytis mišių. "Tai buvo visiems iškilminga diena: 
tiek tikintiems, kurie meldėsi, tiek vienuoliams, kurie gie- 
dojo, tiek klapčiukams, kurie patarnavo mišioms, tiek var- 
gonininkui, kuris grojo, ir net Iro, kuris pūtė dumples. 

Velykų sekmadienio išvakarėse Iro su pagyrimo ver- 
tu uolumu, nešinas šluotele, užlipo prie vargonų ir visą 
dieną rūpestingai juos valė. Tačiau priešingai patiems ge- 
riausiems lūkesčiams, rytojaus dieną, nepaisant pūtėjo 
pastangų, nepaisant muzikanto pirštų miklumo, vargo- 
nai tik šnypštė ir ne akompanavo mišioms, bet joms truk- 
dė. Vargonininkas spaudė klavišus, mygė pedalus, tačiau 
tūtos tik šnypštė, šventinis pakilimas slūgo, o žmonių mur- 
mėjimas stiprėjo. 

Kol nelaimingas muzikantas, nebežinodamas, ko im- 
tis, šaukė, keikėsi, daužė klavišus pirštais, kumščiais, al- 
kūnėmis, Iro pūtė ramus kaip Okulijus. Kaip žinote, Oku- 
lijus buvo šventojo Elijo sūnus ir tampė dumplių grandi- 
nes, kol Elijas kalė. Apie tai net sukurta giesmė. 

Mišios nutrūko, nes Iro, nepaisant rodomo uolumo 
i1r absoliučios ramybės, buvo įtartas esąs kaltas dėl šio 
naujo įvykio. 

"Tuo tarpu, kai Iro, iš visų jėgų užgulęs spaudė dum- 
ples, tapusias nebereikalingomis, vargonininkas atsisto- 
jo, įėjo pas pūtėją, uždarė dureles, užrakino ir įsidėjo raktą 
į kišenę. .. 

Iro iškart suprato, kas rengiama. 

— "Tai ne aš, pone vargonininke! — pritrūkęs kvapo 
sušuko jis. — Ne aš! 

— Tuoj pamatysime, — piktai atsakė vargonininkas. 

Ir jis pradėjo ardyti vargonus. 

— O! O! — tarė jis. — Štai žmogaus balsas, kuria- 
me lindi blogas kvapas. 

Vargonininkui nereikėjo ilgai dirbti: nusikaltimo pa- 
slaptis buvo atskleista. Savo kerštu Iro išniekino žmo- 
gaus balsą, triūbą ir obojų, — užkišo tris tūtas, — ir, jei 
vargonininkas nebūtų naudojęs tų trijų tūtų, nebūtų taip 
greit pastebėjęs piktadarystės. 

Iro tikėjosi pasprukti. Jis manė po mišių pabėgti iš 
vienuolyno, tačiau nepagalvojo, kad taip greit išaiškės jo 
juodas darbas. Bet šviesa nušvito ir, kadangi jis negalėjo 
pabėgti, nes durys buvo užrakintos, puolė ant kelių ir ėmė 
maldauti pasigailėjimo. 

Vargonininkas mokėjo apsimesti. Jis leido suprasti, jog 
sutinka atleisti su sąlyga, kad Iro sutvarkys viską, kaip buvo. 

Patenkintas, kad taip lengvai išsisuko, Iro sutiko. 

Pasibaigus mišioms vargonininkas skubiai išėjo, nie- 
ko nepasakęs vienuolyno vyresniajam apie Iro išdaigą. 
Iro suprato, kad ši jau viršijo visas kitas ir jau panėšėjo į 
šventvagystę; todėl, likęs vienas, kuo geriausiai, su vai- 
kiška aistra atliko jam pavestą darbą. 

Kai, su aistra ar be jos, Iro baigė tvarkyti vargonus, 
įėjo vargonininkas, — nereikia ir sakyti, kad jis laukė tos 
akimirkos, — vedinas virėju ir jo parankiniais. 

Jie sudarė sąjungą prieš amžinąjį priešą Iro. 

Iš pradžių, kai “teisėjai? užrakino duris, Iro pama- 
nė, jog bus plakamas kaip ir pirma. Bet pamatęs juos ne- 
atsinešus rykščių, nebežinojo, ką ir galvoti. Tai kad rykš- 
čių nebuvo jį gąsdino dar labiau. 

Iš tiesų jie nusprendė Iro ne plakti, bet pripūsti. 

Operacija buvo atlikta panaudojus vargonų dumples. 
Šį kartą Iro ne tik vos neapako, Iro vos nemirė. Atgavęs 

laisvę, jis, labiau panašus į kamuolį nei į žmogišką pada- 
rą; kiek įkabindamas lėkė toliau nuo to prakeikto vie- 
nuolyno, paskui krito, tiksliau, nuriedėjo po medžiu. 

Tik po dviejų savaičių jis visai atslūgo. 

Po šio įvykio Iro nuėjo dirbti padėjėju pas bakalėji- 
ninką. Bet niekas negali pabėgti nuo savo likimo. Jis su- 
sirado seną smuiką ir laisvomis valandėlėmis pradėjo at- 
kakliai čirpinti. Bakalėjininko žmona, jauna nesuprasta 
moteris, — visais laikais buvo nesuprastų moterų, — gro- 
jo spinetu. Vakarais Iro su bakalėjininko žmona rengda- 
vo koncertus, kurie taip žavėjo bakalėjininką, kad Iro, 
įaudrintas tokios sėkmės, nusprendė palikti bakalėją ir 
visas atsiduotų muzikai. 

Jis turėjo neabejotinų gabumų ir beveik be mokyto- 
jo taip įvaldė spinetą ir smuiką, kad Vilė Kotrė miestas jį 
pasamdė vargonininku su aštuonių šimtų luidorų meti- 
ne alga. Prie jos Iro prisidurdavo duodamas smuiko ir 
klavesino pamokas. Tiesa, mokiniai nemokėjo pinigais; 
bakalėjininkas — cukrumi, džiovintomis slyvomis ir uo- 
giene; siuvėjas — redingotais, liemenėmis ir kelnėmis. 
"Todėl su tūkstančiu šešiais šimtais frankų ir užmokesčiu 
natūra Iro ne tik turėjo iš ko gyventi, bet galėjo sau leisti 
laisvai elgtis — atsisakyti mokinių, kuriais buvo nepaten- 
kintas, arba kurie neturėjo gabumų. 

Taigi mano motina pavedė ponui Iro imtis muziki- 
nio lavinimo, su kuo jis iškart sutiko ir, kaip mačiau, visai 
nedvejodamas. "Tada Iro buvo šešiasdešimties metų se- 
niokas, tačiau toks linksmas, toks guvus, toks sąmojin- 
gas, toks pilnas juokingų istorijų, tokios pakilios dvasios, 
kad jį mėgo tiek jaunas, tiek senas. Na, o aš, kiek save pri- 
simenu, Iro pažinojau visada. Jis buvo mano sesers pir- 
masis muzikos mokytojas prieš jai išvažiuojant į Paryžių, 
ir per visas atostogas jis dirbdavo su ja kaip repetitorius. 

Paskutiniais savo gyvenimo metais mano tėvas, ku- 
ris, kaip sakiau, daug kentėjo ir matė, kad miršta, dažnai 
pasikviesdavo tėvą Iro paviešėti Griovių pilyje ir, kadan- 
gi Grioviai buvo netoli Vilė Kotrė, Iro ateidavo pėsčias 
ir pėsčias grįždavo nakčiai į Vilė Kotrė. 

Tiesa, visko bijantis Iro iš pradžių nakvodavo Grio- 
vių pilyje; tačiau vargšą Iro visą gyvenimą kas nors perse- 
kiodavo. Visi žinojo jo jaunystės istorijas, kurių aš nepa- 
pasakojau nė šimtosios dalies, ir kiekvienas jautėsi privaląs 
įdėti savo indėlį į tą, ir taip jau nuotykių kupiną gyvenimą. 

Mūsų namuose gyveno sekretorius ir adjutantas, 
žmogėnas ne mažiau linksmas ir ne mažiau išradingas 
krėsti išdaigas nei vienuolyno tarnai prieš keturiasdešimt 
ar keturiasdešimt penkerius metus. Tikriausiai jo dėka 
Iro savo kambaryje vakarais rasdavo tai vandens pilną 
puodą virš durų, tai adatą lovoje, tai gaidį spintoje, todėl 
kartą ir visiems laikams nusprendė nebenakvoti Grioviuo- 
se ir grįžti į Vilė Kotrė, kad ir kaip vėlai, kad ir koks bjau- 
rus būtų oras. 

Taip nusprendęs, kad nuramintų savo sielą nakti- 
nių kelionių metu, Iro eidavo namo apsiginklavęs ilga 
lazda — špaga, įkišta į kietą odinę makštį. 

Nepaisydami tos lazdos, o gal būtent dėl tos lazdos, 
du jaunuoliai, kartą vakarieniavę su Iro, sugalvojo dar 
vieną pokštą. Tikrai, tam reikėjo išradingumo: vargšas 
Iro nuo 1750 metų buvo tokios gausybės pokštų auka, 
kad manė jau esąs apsaugotas, jei ne išvis nuo pokštų, tai 
bent nuo naujų pokštų. 

Tie jaunuoliai ištraukė špagos geležtę iš lazdos, už- 
tikrinusios Įro saugumą, ir vietoj jos į rankeną įstatė ilgą 
povo plunksną. 

Vakare kaip visada atsargus Iro norėjo palikti drau- 
giją gana anksti, tačiau jaunuoliai jį sulaikė, pažadėję ke- 

liauti kartu. Šis pažadas nuramino Iro ir jis, visiškai atsi- 
davęs linksmybėms, gausiai laistomas Šampanės vynu, tą 
vakarą buvo iškalbingesnis nei paprastai. 

Apie dešimtą valandą jis nukreipė kalbą apie vėlų 
metą ir grįžimą į miestą. Tačiau dabar jaunuoliai pareiš- 
kė, kad jiems čia labai gera ir jie nenori eiti iš pilies, nes 
generolas buvo toks malonus, pasiūlydamas jiems lovas, 
ir kvietė Iro pasekti jų pavyzdžiu. 

"Tačiau Iro nesutiko. Jis užuodė kažką negera, — vi- 
sada atpažindavo pokštininkus. "Iaigi Iro pareiškė, kad 
jo ketinimas nepasikeitė, pasiėmė savo lazdą bei kepurę 
ir, atsisveikinęs su draugais, išėjo. 

Mūsų jaunuoliai nekantriai to laukė. Kai tik didieji 
pilies vartai buvo uždaryti nakčiai, jie išėjo pro mažuo- 
sius ir tiesiausiu keliu patraukė prie girios. 

Švietė nuostabi pilnatis. Kaip visi bailūs žmonės, Iro 
eidamas dainavo, bet, užuot dainavęs kokią linksmą dai- 
nelę ar bjaurų karinį maršą, jis giedojo Grigaliaus him- 
ną, kad pademonstruotų savo taikingumą. 

Staiga jam už nugaros iš miško iššoko du kaukėti 
vyrai ir pareikalavo piniginės ar gyvybės. 

Sako, kad nėra nieko pavojingesnio už supykusį bailį; 
akivaizdu, kad Iro kažkiek turėjo savo piniginėje ir verti- 
no savo gyvenimą, nes vietoj atsakymo žengė žingsnį at- 
gal ir ištraukė špagą. 

Būtų suglumę net Rolandas ir vienuolika Karolio Di- 
džiojo perų. Iro turėjo tai, Ko neturėjo tie drąsūs keliau- 
jantys riteriai. 

— Matote, mieli draugai, — tarė Iro, rodydamas už- 
puolikams povo plunksną, — aš nenorėjau jums daryti 
nieko bloga. 

lokio naivumo rimtai stebėti neįmanoma. Prapliu- 
po garsus juokas, kaukės nukrito ir, davę laiko Iro ko- 


294 


joms nustoti virpėti, visi trys draugiškai grįžo į miestą, o 
Iro į savo nuotykių sąrašą įsirašė dar vieną istoriją. 

Iro tiek kartų mane prajuokino, aš jį taip mylėjau, 
kad, sujungęs savo simpatiją mokytojui su antipatija mu- 
zikai, nusprendžiau mokytis groti smuiku. 

Bet aš reikalavau, kad smuiką man nupirktų Pary- 
žiuje; tie, kuriuos pardavinėjo Vilė Kotrė sendaikčių tur- 
guje, netenkino mano savimeilės. 

Buvo daroma taip, kaip aš norėjau, — tokia jau ma- 
no motina. Nuspręsta, kad per artimiausią savo kelionę į 
Paryžių Iro nupirks smuiką ir tada prasidės mano muzi- 
kos pamokos. 

O kada įvyks ta kelionė? Tikėjausi, kad po Švento 
Niekados. 

Nieko panašaus: atsitiktinumas, tiksliau, naujas pokš- 
tas, kurio auka tapo Iro, nusprendė kitaip. 

Per vieną vakarienę, kai Iro viešėjo su keliais drau- 
gais, tarp kurių buvo Miusaras ir Diujė, — pateikiame jų 
vardus, nes juos rasite ir tolimesniame pasakojime, — 
Iro kelionė į Paryžių buvo nulemta. Tiesa, ji turėjo būti 
gerokai neįprasta. 

Visi puotavo pas tokį Iuteną, pas kurį sustodavo di- 
ližanai, važiuojantys iš Liono į Paryžių. Draugai visai nu- 
girdė Iro; jis nebesuvokė, nei ką darė pats, nei kas buvo 
daroma su juo. Tėvą Iro nurengė ir vienomis apatinėmis 
kelnėmis bei marškiniais paguldė ant diližano tarp laga- 
minų, dėžių ir dėžučių. 

Nereikia ir sakyti, kad jam nepaliko nė su. Koks bū- 
tų pokštas, jei Iro turėtų pinigų? 

Iro pabudo tik Paryžiuje. 

Vežikas nieko nežinojo apie šį pokštą, taigi jis buvo 
ne mažiau nustebęs, radęs Iro, nei pati pokšto auka. 

Iš pradžių Iro labai susirūpino atsidūręs tik su apa- 
tiniais diližanų kieme, bet, kadangi buvo išradingas žmo- 
gus, prisiminė sūnėną, vardu Kamiuza, šaunų vaikiną, ku- 
ris buvo ir iki šiol yra mano draugas. Jis liepė privažiuoti 
fiakrui, užsidarė jame ir pro dureles šūktelėjo: 

— Pas poną Kamiuza, į La Rapė! 

Iro žinojo tai, ko aš nežinojau ir todėl jo vietoje bū- 
čiau labai sutrikęs; jis žinojo Kamiuza adresą, todėl išli- 
po tiksliai prie jo namo durų. 

Kamiuza buvo aukštas ir plonas, kaip jo dėdė; jis davė 
redingotą, liemenę ir kelnes, be to, paskolino dvidešimt 
frankų nupirkti man smuiką ir penkiolika frankų kelio- 
nei atgal. 

Už penkiolika frankų Iro parvežė man smuiką, kiek 
nepatogų laikyti, bet visai gerą. 

Apie Iro nuotykius galėčiau parašyti ištisą knygą, kur 
kas įdomesnę negu daugelis mano skaitytų, tačiau apsi- 
ribosiu paskutiniu ir liūdniausiu įvykiu. Po trejų mokslo 
metų pas Iro aš nemokėjau net suderinti smuiko! 

„Matydamas tokį mano fenomenalų abejingumą mu- 
zikai, Iro pranešė mano susisielojusiai motinai, kad vog- 
tų išjos pinigus, jei ir toliau bandytų iš manęs darytų mu- 
zikantą. 

"Tuo baigėsi mano mokslas smuikuoti. 

O, mielas Iro! Pabaigęs tokį audringą gyvenimą, šian- 
dien jis miega ramiu mirties miegu gražiose Vilė Kotrė 
kapinėse tarp Žalumos, verkiančių gluosnių ir besišyp- 
sančių gėlių! 


Šuo, žibinto nešėjas. — Epitafija ponui Demustjė. — 
Mano pirmasis fechtavimo mokytojas. — Karalius žlun- 
ga. — Ketvirtoji mano gyvenimo baimė. — Medaus statinė. 


Besivystant ką tik papasakotiems įvykiams, mano 
motina patyrė dar dvi netektis, ne mažiau skaudžias už 
mano tėvo mirtį: ji prarado savo tėvą ir motiną. 

Aš vos vos prisimenu savo senelę Laburė. Neprisi- 
menu jokių jos gyvenimo nei mirties detalių. "Iai buvo 
garbinga moteris, gražiai gyvenusi ir ramiai mirusi. 

Visai kitaip su mano seneliu, mirusiu 1808 metais 
nuo kepenų ligos. Puikiai jį prisimenu su pypke dantyse, 
vaikščiojantį oriai, kaip įprato per ilgą laiką, kol buvo pa- 
nelės de La Valjer tėvas, užeigos šeimininkas. 

Jis be galo mėgo žaisti domino ir kas vakarą eidavo 
sužaisti partijos į kavinę, kur ir aš praleidau didelę savo 

vaikystės dalį. Tą kavinę laikė, kiek prisimenu, du skir- 
tingos lyties asmenys, kurie mane labai mylėjo: panelė 
Vaflar ir ponas Kamberlenas. 

Kadangi mano senelis ten praleisdavo kiekvieną va- 
karą, dažnai ir aš eidavau su juo Žiūrėti, kaip Žaidžia bi- 
liardą, žaidimą, kuriam širdies gilumoje jaučiau didžiulį 
polinkį. Deja, biliardas tiek dieną, tiek vakarą reikalavo 
kur kas didesnių išlaidų, negu aš galėjau skirti, todėl bu- 
vau priverstas Žiūrėti, kaip Žaidžia kiti, skaičiuoti taškus 
ir tuo apsiriboti. 

Kas vakarą, dešimtą valandą, pasigirsdavo brūženi- 
mas į duris: tai prašydavosi mano senelio šuo, tiksliau, 
kalė, kuri atbėgdavo jo parsivesti, — tuščiais nasrais, kai 
šviesdavo mėnulis, ir įsikandusi lazdą su dviem žibintu- 
vėliais ant galų, jei naktis būdavo tamsi. Jos vardas buvo 
Žavioji, ir tikrai, ji buvo žavi ir protinga. Ji dirbo savo 
darbą aštuonerius ar dešimt metų, iki pat savo galo, ir 
per tą laiką nepabrūžino į duris nei dešimčia minučių per 
anksti, nei dešimčia minučių per vėlai, visada vesdavo se- 
nelį pačiu trumpiausiu keliu ir nė karto nesudaužė nė 
vieno iš savo dviejų Žibintuvėlių. 

Vieną dieną mano senelis pasiskundė stipriais skaus- 
mais šone, liko savo kambaryje ir atgulė. Pagaliau vieną 
vakarą mane išvedė iš namų, kaip buvo išvedę, kai mirė 
mano tėvas. Mane nuvedė pas mūsų kaimyną, stiklių La- 
pažą. Ien aš praleidau naktį. Rytojaus rytą mano senelis 
jau buvo miręs. 

Mano motina paveldėjo tuos pačius trisdešimt ar- 
panų žemės, apie kurią jau kalbėjau, ir namą, už kurį bu- 
vo mokama renta iki gyvos galvos. Tiktai ji paveldėjo ne 
namą, o prievolę vykdyti įsipareigojimus. 

Jei mano motina nebūtų turėjusi dviejų svajonių: 
įsteigti pensioną ir išreikalauti sumokėti mano tėvo al- 
gą — dvidešimt aštuonis tūkstančius penkis šimtus fran- 
kų, be abejo, ji būtų pasielgusi kitaip. Ji būtų pardavusi 
žemę už trisdešimt ar trisdešimt penkis tūkstančius fran- 
kų, — tiek ji buvo vertą, — ir atsisakiusi teisių į pono 
Arlėjaus namą už penkis ar šešis tūkstančius frankų. Nuo 
tų keturiasdešimties tūkstančių frankų išeitų dviejų tūks- 
tančių livrų palūkanos, už kurias, atsižvelgiant į jos tau- 
pumą, mes būtume puikiai gyvenę. 

"Tuo tarpu ji elgėsi priešingai: vis tikėdamasi grą- 
žinti skolas iš menkų pajamų, ji vis skolinosi, palaips- 
niui užstatydama žemę. Iš pajamų, kurias davė žemė, 
buvo neįmanoma egzistuoti; ji davė vos du nuošimčius 
pelno. 

Neprisimenu, prieš ar po senelio mirties, mes persi- 
kraustėme. Vis dėlto, manau, kad prieš. Apsigyvenome 
Lormė gatvėje; aš priartėjau prie namo, kuriame buvau 
gimęs. Netrukus tuose namuose mes netekome virėjos, 
kurią vadino mama Zina. 

Kaip matote, mirtis skynė šeimą: per ketverius me- 
tus keturi žmonės atgulė amžino miego vienas šalia kito į 
mažas Vilė Kotrė kapinaites. 

Tačiau, išskyrus mano tėvo mirtį, nė viena iš tų mir- 
čių man nepaliko gilesnio įspūdžio. Viskas virto kasdie- 
niu pasivaikščiojimu į kapines. Dar vienas kauburėlis 
prisidėjo prie kitų, kuriuos motina vadino savo darže- 
liu; naujas kiparisas buvo pasodintas prie jau augančių 
kiparisų; naujos rožės pražydo šalia jau žydinčių; mano 
motina išliejo keliomis ašaromis daugiau, ir tuo viskas 
baigta. 

Mūsų kapai buvo prie pono Demustjė kapo. Jo epi- 
tafija buvo pirmas antkapinis įrašas, kuri aš perskaičiau. 
Jį sukūrė Leguvė. 

Štai jis: 


“Po šiuo akmeniu teisiojo miegu miega 
ŠARLIS ALBERAS DEMUSTJĖ 
Nacionalinio Instituto asocijuotas narys, 
gimęs Vilė Kotrė 1760 m. kovo 31 d. 
ir jo nuolanki nemirtinga siela grįžo į dangų 
IX Respublikos metu vantozo 11 d. 
(1801 m. kovo 2 d.) 


Šie draugo žodžiai nusako jo gyvenimą: 
Jame jungėsi talentas su dvasios vertybėmis 
Jo protas atnešė šlovę, 

Jo siela davė draugų. 


Ilsėkis ramybėje, mielas vaiduokli!'* 


Iš tiesų jei vaiduoklis gali ilsėtis ramybėje, tai tik vai- 
duoklis to geros sielos žmogus, Demustjė, kurio atmini- 
mą gerbė visas Vilė Kotrė miestas. Motina man dažnai 
sakydavo, kad jis buvo švelniausias, mieliausias ir gra- 
Žiausias Žmogus iš visų kada nors gyvenusių. Jis pasitiko 
gyvenimo pabaigą sulaukęs keturiasdešimt vienerių, ly- 
giai mano tėvo amžiaus, su nuolankia ramybe, būdinga 
aukštesnei prigimčiai. Mirties išvakarėse mano motina 
budėjo prie jo lovos ir bandė jam suteikti viltį. Jis švel- 
niai nusišypsojo ir jo Žvilgsnis švietė kaip pavasario sau- 
lė, kuri nešildo, bet siunčia pirmąjį gamtos šypsnį. 

Demustjė uždėjo ranką ant jos rankos ir žiūrėda- 
mas į akis, tarė: 

— Mieloji ponia Diuma, nereikia maitinti iliuzijų: 
sultinys nesibaigs, pienas nesibaigs, vanduo nesibaigs, bet 
aš turiu baigtis. 

Rytojaus dieną jis mirė su šypsena lūpose. 

Deja! 'Iokio akmens, koks stovėjo ant Demustjė ka- 
po, mano motina norėjo ir savo vyrui. Tačiau ji nebuvo 
tokia turtinga, kad gyvųjų sąskaita išlaidautų mirusiems. 

Manau, kad tų vaikščiojimų su motina į Vilė Kotrė 
kapines dėka gimė mano simpatija kapinėms, žinoma, tik 
kaimo kapinaitėms. Ir šiandien jos mane be galo žavi, — 
prigludusios prie bažnyčių su plonais svyruokliais gluos- 
niais, pusiau suskilusiais akmenimis ir juodai nudažytais 
kryžiais, su paprastais baltais užrašais, nurodančiais mi- 
rusiojo vardą ir amžių. 

Deja! Jei šiandien grįžčiau į mūsiškes, be motinos 
kapo, kiek draugų kapų ten rasčiau! Beveik visi, kuriuos 
pažinojau vaikystėje, guli ten, ir kaip Kristus krikščioniš- 
kos Romos kūrimosi pradžioje galėčiau pasakyti: “Ma- 
no draugų daugiau po Žeme negu ant jos". 

Jei kas norėtų smulkiau tyrinėti, tegul pasižvalgo po 
vietas, kur praėjo mano vaikystė: Griovių pilį, Antiji, kam- 
barį “Špagos" užeigoje, Vilė Kotrė pilies griuvėsius, po- 
no Devjoleno namus ir sodą, Sen Remi vienuolyną, Vilė 
Elono pilį, Pranciškaus I, Henriko II ir Henriko IV di- 
džiulį parką ir mažas Plio kapines, — taip vadinasi vieta, 
kur yra Vilė Kotrė kapinės, — tada jie supras įvairius 
mano kūrybos niuansus ir dar daugiau, mano charakte- 
rio įvairiapusiškumą. 

Iš ten kilo mano pagarba visiems šventiems daly- 
kams, — visiškas pasitikėjimas Lemtimi ir didžiulė meilė 
Dievui. Jau niekada per ilgą savo gyvenimą net pačiomis 
skaudžiausiomis akimirkomis jais nesuabejojau, nepasi- 
daviau nevilčiai; nedrįsčiau sakyti, kad esu įsitikinęs savo 

sielos reikšmingumu, bet tikiuosi... Tik manau, kad mir- 
tis yra praeities užmiršimas ir ateities netektis. Jei sielai 
būtų duota atmintis, išaiškėtų didžioji Dievo paslaptis, — 
tada siela prisimintų savo gyvenimą, ir nemirtingumas 
atsiskleistų. 

Taigi bevaikščiodamas į kapines, bežaisdamas, besi- 
mokydamas muzikos aš augau, grojau savo smuiku “Sam- 
nitų maršą" ir “Lodoiskos" uvertiūrą ir Iro, užsitempęs 
ant ausų juodąją kepuraitę, mano motinai pareiškė, kad 
jo sąžinė neleidžia toliau iš jos vogti tų dešimties frankų 
per mėnesį, kuriais ji apmokėdavo mano pamokas. 

Seniai būčiau atsisakęs muzikos pamokų, jei mano 
simpatija tėvui Iro nebūtų viršijusi pasibjaurėjimo solfe- 
džio; kaip sakiau, lengvai jų atsisakiau, nes pradėjau imti 
pamokas dalyko, kuriam jaučiau visiškai kitokią trau- 
ką, — aš pradėjau mokytis fechtavimosi. 

Puikioje pilyje, kunigaikščio d'Orleano laimės na- 
muose, Respublika įrengė kareivines, o Imperija — el- 
getyną. Tame elgetyne aš suradau buvusį fechtavimo mo- 
kytoją; kažkada jis patyrė nelaimę: per vieną pamoką be- 
sikaunant be kaukės, jo mokinio rapyra pataikė į burną 
ir pervėrė liežuvį. Šis įvykis, palikęs jį beveik nebylį, tiks- 
liau, taip sudarkęs jo kalbą, kad jo paaiškinimai pasidarė 
nesuprantami, svarbiausia, pagimdė didelę meilę bute- 
liui, kuri ir atvedė senąjį riterį į karališkuosius namus, 
tapusius Senos elgetynu. 

"Tą Žmogų vadino tėvu Munjė 1r jis, prašau savo vė- 
lesnį mokytoją Grizjė atleisti, davė man pirmąsias fech- 
tavimosi pamokas, kai buvau dešimties metų. Būdamas 
tokio amžiaus pradėjau rodyti pasibjaurėjimą muzikai ir 
didžiulį entuziazmą kūno pratimams. 

Nors svajojau tik apie kardus, špagas, pistoletus ir 
šautuvus, likau bailus vienoje srityje. Iš prigimties bijo- 

jau aukščio. Kai tik atsidurdavau per tam tikrą atstumą 
nuo žemės, kaip Antėjui imdavo suktis galva ir aš visai 
netekdavau jėgų. Negalėjau vienas nulipti kiek statesniais 
laiptais ir negalėjau, kaip mano draugai, lipti į medžių 
viršūnes tuštinti paukščių lizdų. 

Už tokį bailumą susilaukdavau savo pusseserių 
Devjolen, jų brolio Felikso ir jo vyresnės sesers patyčių. 
Jie tyčia mane įviliodavo, žaidžiant slėpynes ar kokį ki- 
tą Žaidimą, į palėpę, iš kurios, uždarius vienas duris, buvo 
galima nusileisti tik kopėčiomis. Tada jiems suteikda- 
vau daug džiaugsmo, maldaudamas atidaryti duris, o 
paskui, kadangi jie nepasiduodavo mano prašymams, 
visų akivaizdoje nerangiai kabariodamasis žemyn kopė- 
čiomis. 

Kartą manęs vos neužmušė apačioje, kai visi kiti bu- 
vo viršuje. Vaikai sugalvojo užlipti ant šiaudų kūgio ir 
mane paliko papėdėje. Mano pusseserė Sesilė, — tikras 
berniūkštis, — kaip princesė Palatina, buvo įsitikinusi, 
jog paleis lytį, jei bėgios ir šokinės, — taigi Sesilė užlipo 
pirma ir, pasilenkusi pažiūrėti į mane bei pasišaipyti, kul- 
versčiais nusirito Žemyn ant manęs ir vos nenulaužė 
sprando. 

"Tačiau šaltakraujiškumas pavojaus akimirkomis ma- 
ne reabilitavo draugų akyse. Tai nutiko Karaliaus dieną! 
Pietavome pas Devjolenus. Didžiausia pupa atiteko man, 
ir po pietų aš išskubėjau savo karališkąjį sostą perkelti į 
sodą. Leisdamas į tvenkinį popierinį laivelį, aš kiek per 
daug pasilenkiau, galva nusvėrė užpakalį, 17 po akimir- 
kos atsidūriau lediniame keturių pėdų gylio tvenkinio van- 
denyje, visai pasinėriau ir sukėliau didžiulį siaubą drau- 
gams, kurie ėmė mojuoti rankomis ir visa gerkle rėkti: 
“Gelbėkit! Gelbėkit! Diuma skęsta!.." Laimė, aš nepra- 
radau galvos, įsikibau į krūmelį, palinkusį virš tvenkinio 

ir išnirau vandens paviršiuje; todėl Viktorui pakako 1š- 
tiesti ranką ir mane pastatyti ant tokios patikimos kietos 
žemės. 

"Tada oriai ir pamokančiai kreipiausi į išsigandusius 
draugus: 

— Kvailiai, reikėjo šaukti ne “Diuma skęsta!", o “Ka- 
ralius žlunga!" 

Visi susižavėjo mano žodžiais. Kadangi juos pasa- 
kiau būdamas septynerių, prašau publikos atlaidumo. 

Tai nesutrukdė mano pusseserei Sesilei, šuoliuojan- 
čiai aplinkui, pasakyti, kad aš vis tiek nebuvau ir nebūsiu 
geresnis už seminaristą. Greit pamatysime, kaip nedaug 
trūko, kad užkalbėjimas išsipildytų. 

Didžiųjų mano gyvenimo išgąsčių skaičius pasiekė 
keturis ir, laimė, vaikystės metais nedidėjo. Priminsiu pir- 
muosius tris: Amjeno gyvatė, du žalčiai Sen Remi griu- 
vėsiuose ir ponia de Žanli. 

Pereisime prie ketvirtojo. 

Žaidžiu rutuliukais netoli durų bakalėjos, priklau- 
siusios Lebegui, kuris tuo metu viduje nuo marmuro 
plokštės ilgu ir plačiu lanksčiu peiliu grandė šokoladą. 
Netikėtai mes su partneriu susiginčijome; paskui susipe- 
šėme. Atkreipkite dėmesį, kad kumščių aš niekada nebi- 
jojau. Jis buvo stipresnis už mane, staigiai mane stumte- 
lėjo ir aš, krisdamas atbulas, įsėdau į medaus statinę. 

Iškart numačiau būsimus įvykius; pradėjau rėkti, 
bakalėjininkas atsisuko ir pamatė mane, sėdintį medaus 
statinėje. 

Pašokau tarsi spyruoklės išspirtas, nors tiršta sub- 
stancija, prilipusi man prie užpakalio, atkakliai priešino- 
si. Paskui, nieko nelaukdamas, pasileidau bėgti. Iokio sku- 
baus mano sprendimo priežastis buvo bakalėjininkas, su 
savo ilguoju peiliu rankoje šokęs prie durų. 

Žinoma, bėgau namų link. Tačiau namai Lornė gat- 
vėje buvo gana toli nuo įvykio vietos. Aš bėgau greitai, 
tačiau bakalėjininko kojos buvo dvigubai ilgesnės; mane 
varė baimė, 0 jį — gobšumas. Bėgdamas atsisukau ir iš- 
vydau rūstų savininką degančiomis akimis, pravira bur- 
na, surauktais antakiais ir peiliu rankoje, kas Žingsnis ar- 
tėjantį prie manęs. Pagaliau, visas suprakaitavęs, be kva- 
po griuvau ant grindinio per dešimt žingsnių nuo namų 
durų, įsitikinęs, kad už mano darbelį Lebegas neabejo- 
damas perpjaus man gerklę. 

Nieko panašaus nenutiko. Po grumtynių, per ku- 
rias išeikvojau paskutines jėgas, jis persvėrė mane 
kniūbsčią per kelį, ilguoju peiliu nugrandė mano kelnių 
užpakalį, pastatė ant kojų ir patenkintas grįžo į savo par- 
duotuvę. 

Nepaisant tokio pakantumo, daugiau kaip metus lan- 
ku apeidavau pono Lebego bakalėją. 


20. TI 


Abatas Konseji. — Mano stipendija mokytis semina- 
rijoje. — Motina mane įkalbinėja ten vykti. — Kaulinė ra- 
šalinė. — Sesilė pas bakalėjininką. — Pabėgimas. 


Šiaip ar taip, artėjo mano dešimtmetis. Atėjo laikas 
rimtai imtis mano moralinio auklėjimo. Na, o fizinis lavi- 
nimas sekėsi puikiai: akmenis mėčiau kaip Dovydas, šau- 
džiau iš lanko kaip Robino Hudo gaujos narys, jojau 
ant arklio kaip Numidas, tik nelaipiojau po medžius ir į 
varpines. 

Vėliau daug keliavau; tiek Alpėse, tiek Sicilijoje, tiek 
Kalabrijoje, tiek Ispanijoje, tiek Afrikoje, — pasibaisė- 
damas lipau per kalnus, nes reikėjo eiti, bet tik aš vienas 
žinau, kiek iškentėjau per tas keliones. Ši nervinė baimė, 
kaip išaiškėjo ir nepagydoma, buvo tokia stipri, kad, jei 

leistų pasirinkti, mieliau kaučiausi dvikovoje, negu už- 
lipčiau į Vandomo aikštės kolonos viršų. 

Kartą su Hugo užlipome į Dievo Motinos katedros 
bokštą; neįsivaizduojate, kaip aš virpėjau ir kiek prakai- 
to man kainavo. 

Taigi grįžkime prie mano moralinio auklėjimo, ku- 
riuo atėjo laikas rimtai pasirūpinti. 

Buvo išsiuntinėti prašymai į visus koležus, skirtus 
vyresniųjų karininkų vaikams, priimti mane mokytis. 
Bet kad ir kaip primygtinai buvo prašyta, niekas ma- 
nęs nepriėmė ir nedavė stipendijos jokiame Imperijos 
licėjuje. 

Jei tuo metu būčiau ką nors suvokęs, būčiau pagalvo- 
jęs, kad paveldėjau Bonaparto neapykantą mano tėvui. 

Taigi joks prašymas dėl mano mokslo nebuvo pa- 
tenkintas, kai mirė vienas iš mano pusbrolių, apie kurį 
jau kalbėjau, abatas Konseji. 

Abatas Konseji jaunystėje buvo pažų valdytojas, prie 
Liudviko XV ir Liudviko XVI turėjo įvairių privilegijų, 
taigi jis buvo turtingas: Larni, kaime, esančiame per my- 
lią nuo Vilė Kotrė, jam priklausė puikus namas ir gražus 
sodas prie slėnio; bet aš jų neminėjau, nes pusbrolis Kon- 
seji nebuvo svetingas. 

Be to, pusbrolis Konseji turėjo namą Vilė Kotrė 
mieste, kiek prisimenu, Lormė gatvėje 3 ar 5 numeris, 
priešais namą, kuriame mirė Demustjė. 

Pas pusbrolį Konseji aš lankydavausi du kartus per 
metus: sausio 1-4 ir per jo gimtadienį; jis mane pabu- 
čiuodavo į vieną skruostą ir paplekšnodavo per kitą. Tuo 
jo liberalizmas ir pasibaigdavo. 

Kartą jis man davė mažą ekiu. Daugiau pas jį nebe- 
pasirodėme nei mano motina, nei aš. 

"Tais pačiais metai jis mirė. 

Jis paliko dešimt tūkstančių livrų rentą, kurią pavel- 
dėjo tokia panelė Rijan. Mano motinai paliko tūkstan- 
čio penkių šimtų frankų vienkartinę išmoką. 

Be to, vienam iš giminaičių jis paliko stipendiją moks- 
lui Suasono seminarijoje. 

Jos paskirtis buvo aiški, ir Sesilės užkalbėjimas pra- 
dėjo pildytis. Būsimasis seminaristas — tai aš. 

"Tačiau dar reikėjo prikalbėti eiti į seminariją, 0 tai 
nebuvo lengva. Aš nesiklausiau protingų klebono pata- 
rimų, o ir Sesilės pranašystės mano širdyje pasėjo maiš- 
tingą grūdą, kurio aidai priešinosi šiam planui. 

Mano motina nepalaikė nė vienos pusės. Vargšė 
moteris! Ji negalėjo reikalauti iš manęs sutikimo, jei ma- 
tė bent mažiausią pasipriešinimą; bet ji norėjo man duoti 
kuo geresnį išsilavinimą... Padaryti iš manęs pamoksli- 
ninką? Ji apie tai nepagalvojo, net manau, kad jei ji bū- 
tų pamaniusi apie tokią perspektyvą, pirmoji būtų pasi- 
priešinusi šiam planui, kurį vis pateikdavo maloniau- 
siais aspektais. 

Praėjo du ar trys mėnesiai man besigrumiant su abe- 
jonėmis, o mano motinai besimeldžiant. 

Pagaliau vieną dieną, kai ji išdėstė visus gundančius 
argumentus, galinčius mane priversti teigiamai apsispręs- 
ti, kai davė garbės žodį, jog aš bet kada galėsiu grįžti na- 
mo, jei seminarijos režimas man nepatiks, aš ištariau lem- 
tingąjį "taip" ir sutikau su viskuo, ko ji prašė. 

Man buvo duota savaitė pasirengti išvykimui. 

Artėjo ilgas išsiskyrimas, skaudus tiek mano moti- 
nai, tiek man. Tačiau motina slėpė nuo manęs ašaras, ir 
aš klaidingai maniau, kad ji patenkinta skirdamasi su 
manimi. 

Išvakarėse dienos, kai mane turėjo sodinti į ekipa- 
žą, kuris du kartus per savaitę iš Vilė Kotrė važiavo į Su- 

asėną, rinkdamhs mėkyklineš Smulkmenas pastebėjau, 
jog man trūksta rašalinės. Pasakiau mamai ir ji, supras- 
dama mano prašymą, paklausė, kokios norėčiau. 

Rašalinės norėčiau pačios geriausios, raginės su dėk- 
lu plunksnoms. Kadangi motina ne visai suprato mano 
paaiškinimus, davė man dvylika su ir liepė pačiam eiti 
nusipirkti. 

Atkreipkite dėmesį į šią detalę; kad ir kokia vaikiška 
atrodytų, ji pakeitė mano gyvenimą. 

Nuėjau pas bakalėjininką Devo. Patys suprantate, 
kad vengiau eiti pas Lebegą. Mano norimos rašalinės ba- 
kalėjininkas tuo metu neturėjo ir pasiūlė ateiti vakare. 

Vakare aš grįžau. 

Rašalinė jau manęs laukė. "Tačiau atsitiktinumas lė- 
mė, kad bakalėjoje sutikčiau pusseserę Sesilę. Mane pa- 
mačiusi, ji labai nudžiugo. Taigi ji rado progą man pa- 
čiam pasakyti, jog linki visokeriopos sėkmės, įgyvendi- 
nant savo pašaukimą, ir pažadėjo, kai tik aš būsiu įšven- 
tintas, pasirinkti mane savo dvasiniu vadovu. 

Nežinau, ar šie žodžiai man pasirodė labai pašaipūs, 
ar užduotis per daug sunki, bet aš mečiau atgal bakalėji- 
ninkui rašalinę, įsikišau į kišenę savo dvylika su ir išėjau 
iš parduotuvės šūktelėjęs: 

— Viskas, nevažiuosiu į jokią seminariją! 

Kaip Cezaris aš perbėgau Rubikoną. 

Dabar reikėjo išvengti motinos maldavimų, kuriems 
tada nebūčiau galėjęs atsispirti. 

Pirmą kartą rizikavau. 

Už dvylika su nusipirkau duonos ir dešros, kad pra- 
simaitinčiau dvi ar tris dienas, ir nuėjau pas Budu. 

Budu buvo keistuolis. Jei bulimijos liga toje epochoje 
būtų turėjusi pavadinimą, tai pasakyčiau, kad jis sirgo bū- 
tent ta liga. Nebuvau matęs didesnio apsirijėlio už Budu. 

Kartą jis atėjo pas mus. Buvome ką tik paskerdę ver- 
šį. Jis pažvelgė į jį alkanomis akimis. 

— Jei jį Visą suvalgysi, — tarė mano tėvas, — jis tavo. 

— O! Generolas juokauja, — atsakė Budu. 

— Garbės žodis, ne! 

— Suvalgysiu, generole. 

Veršį iškepė, ir Budu čia pat suvalgė jį visą. 

Kai jis apgraužė paskutinį kaulą, mano tėvas jį pa- 
sveikino. 

— Tikiuosi, Budu, tu jau nebealkanas, — tarė jis. 

— Pamaukite ant iešmo jo motiną, generole, ir pa- 
matysite, — atsakė Budu. 

Mano tėvas atsitraukė: jis mylėjo savo karvę. Budu 
buvo toks žmogus, kad iš jos būtų palikęs tik ragus ir 
nagus. 

Papasakosime ir daugiau panašių jo poelgių, bet jie 
atrodys ne tokie įspūdingi, palyginti su pastaruoju. 

Vieną dieną per medžioklės atidarymą pas poną 
Danrė de Vuti jis pamatė ant iešmo kepamas dvidešimt 
keturias vištas. Budu žiūrėjo į jas kaip kažkada į mano 
tėvo veršį, ir ponas Danrė neatsargiai jam pasiūlė tą patį, 
ką buvo pasiūlęs mano tėvas. 

Budu dvidešimt keturiais kąsniais prarijo dvidešimt 
keturias vištas. 

Vėliau, — noriu iškart viską papasakoti apie Budu 
apetitą, — kai po Restauracijos princas Kondė atvyko 
medžioti į Vilė Kotrė, atsivežė šimtą dvidešimt šunų. Bu- 
du gavo šunų prižiūrėtojo padėjėjo vietą. Taigi jam buvo 
pavesta skirstyti šunims maistą. 

Netrukus prižiūrėtojas pastebėjo, kad, nors maisto 
davinys liko nepakitęs, vargšai gyvuliai ėmė silpti, liesėti, 
nebepastovėti ant kojų. Kilo įtarimas ir buvo pasektas 
Budu. Išaiškėjo, kad jis vienas suvalgydavo keturiasde- 

šimties šunų davinį. Tai sudarė trečdalį viso maisto. Iada 
princas įsakė, kad Budu kasdien gautų maisto porciją, 
lygią keturiasdešimties šunų dienos normai. 

Štai koks buvo Budu apetitas. 

Dabar papasakosime apie fizines Budu savybes, vė- 
liau — apie moralines. 

Fiziškai Budu buvo prastas padaras: Kvazimodas ša- 
lia Budu galėtų pretenduoti į grožį. Budu veidas buvo ne 
grublėtas, bet randuotas, išvagotas mažų duobelių; akys 
išsprogusios, tarsi tik vokų palaikomos akiduobėse, nuo- 
lat pasruvusios ašaromis ir krauju, nustumtos Žemyn vos 
ne iki skruostų vidurio; nosis ne atsikišusi, bet įdubusia 
kremzle prisiplojusi prie viršutinės lūpos; ta lūpa, nuo 
kurios be perstojo tįso seilės, virpančios bekramtant ta- 
baką, formavo viršutinę arką burnos, tarsi gyvatė vingiuo- 
jančios nuo ausies iki ausies, tokios plačios, kad galėjo 
apimti visą avies kulšį; visa kitą dengė plaukai, kokių pa- 
vydėtų Polifemas, raudona ir taukuota barzda, auganti 
nedideliuose raupų nepaliestuose ploteliuose. 

Ir tokia galva buvo uždėta ant penkių pėdų devynių 
colių aukščio kūno, kurio tikrojo ūgio neįmanoma įver- 
tinti, nes kojos su kiekvienu žingsniu linko ir jis atrodė 
kaip išžergtas skriestuvas. 

Turėdamas tokį baisų kūną, Budu valdė jėgą, kurią 
sunku su kuo nors palyginti. Persikraustymuose Budu bu- 
vo nepamainomas pagalbininkas: jis nešė ant galvos skry- 
nias, stalus, bufetus, lovas ir šlubuojančiais žingsniais, ku- 
rių kiekvienas siekė pusantro metro, akimirksniu perneš- 
davo iš vieno namo į kitą Visą apstatymą. 

Ir vis dėlto Budu, kuris kaip Alsidamas galėtų paim- 
ti arklio užpakalinę kanopą ir nutraukti pasagą; Budu, 
kuris kaip Samsonas galėtų nuo vyrių nukelti Gazos var- 
tus ir nusinešti ant kupros; Budu, kuris kaip Minojas iš 

Kretos galėtų apibėgti cirko maniežą su jaučiu ant pečių 
ir tą pačią dieną jį suvalgyti; Budu, stiprus kaip dram- 
blys, buvo švelnus kaip ėriukas. 

Dabar apie jo moralę. 

Kad ir koks bjaurus, atstumiantis, šlykštus buvo pa- 
žiūrėti, Budu turėjo begales draugų; jis gyveno pas vieną 
savo tetą, panelę Sapiuji, pašto viršininkę, bet valgė pas 
visus. Tris kartus per dieną Budu apeidavo miestelį ir, 
kaip senųjų vienuolynų broliai aukų rinkėjai, surinkdavo 
tiek, kad išmaitintų vienuolyną. Tačiau, kadangi Budu ne- 
turėjo ką maitinti, viską suvalgydavo pats. 

Bet tuo jis nepasisotindavo, tik vos vos prasimai- 
tindavo. 

Be aukų rinkimo, Budu turėjo savo verslą, tiksliau, 
"du verslus: Budu kūdreliavo ir viliojo. 

Paaiškinsime ponams paryžiečiams, kurie, matyt, ne- 
žino, kas tai yra “kūdreliavimas" ir “viliojimas"'. 

Nėra girios, miško, šilelio be vandens telkinio, kurio 
nebūtų galima pavadinti kūdra. Tai liudija ir Otej kūdra, 
kuri, kiek prisimenu, buvo pagarsėjusi savo gyventojais. 

Prie tų kūdrų, esančių kiekvienoje girioje, kiekvie- 
name miške, kiekviename šilelyje, tam tikromis valando- 
mis susirenka paukščiai atsigerti. Pakrantėse į drėgną iš- 
brinkusią Žemę prismaigstoma mažų beržo šakelių, ap- 
teptų derva, ir atskridę gerti paukščiai prie jų prilimpa. 

Tai vadinama paspęsti kūdrą. Nuo šios operacijos 
meistriškumo priklauso visa medžioklės sėkmė. 

Tiktai, — turiu paaiškinti, — kadangi mažų kūdrų 
yra daugiau nei didelių, kadangi mažos kūdros labiau ver- 
tinamos už dideles, nes joms paspęsti reikia mažiau de- 
guto nei didelėms, atitinkamai ir mažiau išlaidų, kadangi 
mažos kūdros vadinamos kūdrelėmis, todėl ir mažųjų 
paukščių medžiotojų kalba sakoma: “Eiti kūdreliauti"'. 

Na, o “viliojimas" — tai panašus procesas tik kito- 
kiomis priemonėmis. 

Atžalyne išrenkamas didžiausias medis, kurio viršū- 
nė gerokai iškilusi virš kitų; prie viršūnės aplaužomos ša- 
kelės ir, apteptos derva, susmaigstomos į įpjovas, pada- 
rytas sodininko peiliu; tada, atsitūpus tokioje lapinėje tro- 
belėje aplink medžio kamieną, trimis būdais viliojami apy- 
linkės paukščiai. 

Pirmasis — prie medžio kamieno pririšama pelėda. 

Pelėda rusvomis plunksnomis ir didelėmis akimis 
miške vaidina tokį pat vaidmenį, kokį vaidino Žanas Ža- 
kas Ruso Paryžiuje, kai išeidavo į gatvę apsirengęs armė- 
niškais drabužiais. Visi miesto vaikėzai bėgdavo paskui 
filosofą iš Ženevos. 

"Taip ir visi paukščiai persekioja pelėdą. 

Tačiau visiems tokiems nelaimingiems gyvūnams eg- 
zistuoja teisingumas, kurio nesusilaukia žmonės: perse- 
kiodami pelėdą, paukščiai suskrenda į medį, prie kurio ji 
pririšta; jie šokinėja nuo šakelės ant šakelės, kol prie vie- 
nos iš jų prilimpa ir taip sėkmingai pakliūva į spąstus. 

Antras būdas — pagauti kėkštą. 

Iš kiškio išeina puikus troškinys, o iš kėkšto — visai 
kas kita, kad tik jis būtų gyvas. Tai būklė sine gua non. 

"Tarp sparnuočių kėkštas turi labai blogą reputaciją. 
Pirmiausia, iš povo jis yra pavogęs plunksnas, kaip rašė 
La Fontenas, ir galbūt dėl to, kad gerą vardą kuria žmo- 
nės, tokios reputacijos jis yra vertas; kitas dalykas, kur 
kas svarbesnis paukščiams, kad jie lesa savo gentainių 
kiaušinius. Ir paukščių neapykantos dydis tam rajūnui pri- 
klauso nuo kiaušinių kiekio, kurį jie padeda: pavyzdžiui 
zylės, kurios kartais susilaukia iki dvidešimties ar net dvi- 
dešimt penkių jauniklių, labiausiai įsiutusios ant to ban- 
dito; po jų eina kikiliai, kurie deda po penkis ar šešis kiau- 

šinius, pagaliau raudongurklėsir devynbalsės, kurios de- 
da po tris ar keturis. 

Taigi pagaunamas gyvas kėkštas, ištempiamas jo 
sparnas ir po vieną pešamos plunksnos. 

Tai nelabai humaniška, bet labai efektinga. 

Pažinę persigandusio kėkšto klyksmą, — kėkštas taip 
suklykia, kai išpešama plunksna, — suskrenda zylės, ki- 
kiliai, devynbalsės ir raudongurklės pasidžiaugti savo prie- 
šo kančiomis. Jie nesuklysta, tame klyksme puikiai atpa- 
Žįsta skausmą. 

"Tačiau ir šį kartą jie nubaudžiami, nes neatleido sa- 
vo priešui, ir degutu apteptos šakelės atlygina už jų kie- 
tas širdis. 

Trečiojo būdo efektyvumas visiškai priklauso nuo 
medžiotojo susiliejimo su gamta, sugebėjimo švilpti var- 
pučio stiebeliu ar taftos skiautele, kuo natūraliau pamėg- 
džiojant paukščius. Tokių imitacijų meistrui nereikia nei 
kėkšto, nei pelėdos; atsitūpęs savo lapinėje trobelėje jis 
imituoja bet kokio paukščio negandos šauksmą ir iš vi- 
sos apylinkės susišaukia paukščius, kokius nori pagauti. 

"Tačiau turiu pripažinti, kad iš visų švilpėjų, 0 aš jų 
pažinojau daug, retai kam pavykdavo pasiekti tokį tobu- 
lumą, kokį buvo pasiekęs Budu. 

"Taigi Budu, kuris nekalbėjo jokia mirusia kalba, o iš 
gyvųjų kalbų mokėjo tik savo gimtąją, ir tą gana prastai, 
paukščių srityje buvo pirmas filologas ne tik Vilė Kotrė 
girioje, bet, drįstu teigti, viso pasaulio giriose. Nebuvo 
ornitologinės kalbos, žargono, tarmės, — nuo šarkos ple- 
pėjimo iki nykštuko giesmelės, — kuria jis nekalbėtų. Be 
to, Budu niekino savo kolegas, kurie švilpimui naudojo 
žolę ar taftos skiautelę. Pats mačiau, kaip jis, vien burna 
imituodamas pelėdą, priversdavo ją atskristi ir nutūpti 
ant savo kepurės tarsi ant Minervos šalmo! 

Nuėjau pas Budu, išpasakojau jam savo padėtį ir pa- 
prašiau mane paslėpti savo trobelėje dvi ar tris dienas. 

Nereikia ir sakyti, kad Budu sutiko patenkinti mano 
prašymą. Tiktai, kadangi artėjo ruduo ir naktys darėsi 
šaltos, jis patarė pasiimti antklodę 

Grįžau namo, nepastebimai įslinkau į savo kamba- 
rį, nutraukiau nuo lovos antklodę ir ant popieriaus la- 
pelio parašiau: 


“Mama, dėl manęs nesijaudink; aš išėjau, nes 
nenoriu būti kunigu". 


Ir nuėjau pas Budu, kuris, susirinkęs vakaro davinį, 
manęs laukė prie įėjimo į parką. 

Budu buvo paspendęs dvi kūdras: vieną pakeliui į 
Vivjerą, kitą — į Kompjeną. Prie Kompjeno pelkės jis 
turėjo trobelę; būtent toje trobelėje aš ir prašiausi pasle- 
piamas nuo Suasono seminarijos. 

Miške praleidau tris dienas ir tris naktis; naktimis, 
įsisupęs į savo antklodę, miegojau be jokio sąžinės grau- 
žimo; dienomis eidavau nuo kūdros prie kūdros ir su- 
rinkdavau į spąstus pakliuvusius paukščius. Per tas tris 
dienas jų pagavome nesuskaičiuojamą daugybę. Trečią 
dieną abi kūdros buvo ištuštintos iki kito perėjimo. 

Pavartojome žodį “ištuštintos", nes tai profesinis ter- 
minas. 

Per tas tris dienas mano antipatija seminarijai dar 
labiau išaugo ir atsirado didžiulis potraukis medžioklei 
prie kūdrų. 

Po trijų dienų aš grįžau; bet nedrįsau grįžti tiesiai 
namo. Nuėjau pas gerą savo draugę ponią Darkur pa- 
prašyti mano motinai pranešti apie sūnaus švaistūno ke- 

tinimą sugrįžti ir paruošti kelią mano įžengimui į gim- 
tuosius namus. 

Deja! Juo vaikai didesni švaistūnai, tuo geriau jie 
sutinkami. Kai iššvaistęs visą turtą sūnus paklydėlis grįžo 
po trejų metų, jam papjovė veršį, jei jis būtų grįžęs po 
šešerių, jam būtų papjovę jautį. 

Motina mane apkabino ir išvadino netikėliu. Ji pa- 
žadėjo, kad daugiau nebekalbės apie seminariją, ir buvo 
patenkinta, jog nereikės su manimi skirtis. Visas jos pyk- 
tis krito ant Budu ir, kai tik jį pamatė, nors buvome tikri 
bėdžiai, davė jam penkis frankus. 

Štai kokia nereikšminga aplinkybė nulėmė mano gy- 
venimą. Jei rytą bakalėjininkas būtų turėjęs rašalinę, ko- 
kios aš norėjau, nebūčiau grįžęs vakare; nebūčiau suti- 
kęs Sesilės, ji nebūtų iš manęs pasišaipiusi ir aš nebūčiau 
labai nusiminęs; nebūčiau paprašęs Budu priglausti ir ry- 
tojaus dieną būčiau išvažiavęs į Suasoną bei pradėjęs 
mokslą seminarijoje. Atsidūrus seminarijoje religiniai 
jausmai, kurie visuomet gyveno mano sieloje, būtų su- 
stiprėję ir aš galbūt būčiau tapęs garsiu pamokslininku, 
užuot tapęs tuo, kuo dabar esu, tai yra, vargšu poetu. Ar 
būtų geriau? Ar blogiau? 

Ką Dievas daro, gerai daro! 

Bet tai ne vienintelis pavojus, kurio išvengiau; vė- 
liau pamatysite, kad aš vos išsisukau iš didesnio pavojaus 
nei seminarija ar kunigystė. 

Pamatysite, kad aš vos netapau mokesčių rinkėju! 


Abato Greguaro koležas. — Man parengtas priėmi- 
mas. — Dideli vandenys aplieja mano atvykimą. — $ą- 
mokslas prieš mane. — Blinji mane išprovokuoja kautis. — 
Aš — nugalėtojas. 


Sutarėme, kad, užuot važiavęs į seminariją, aš eisiu į 
abato Greguaro koledžą Vilė Kotrė mieste. Abato Gre- 
guaro mokyklą vadino koležu grynai iš mandagumo. 

O)! Galima ilgai kalbėti apie abatą Greguarą! Gali- 
ma ilgai kalbėti apie tą garbingą, kilnų, šventą žmogų! 

Abatas Greguaras nebuvo ypač dvasingas, greičiau 
jis buvo teisingas žmogus. Per tuos kelerius metus, kol 
gyvavo koležas, pro jo rankas perėjo du šimtai mokinių. 
Nepažįstu nė vieno, kuris būtų nuėjęs blogu keliu. 

Keturiasdešimt metų jis tarnavo Vilė Kotrė bažny- 
čioje ir per visą tą laiką apie jį nesklandė jokia bloga isto- 

rija, kokios dažnai sukelia pašaipias šypsenėles bedie- 
viams ir laisvamaniams. Miestelio motinos, kurios jau- 
nystėje jam išpažindavo savo nuodėmes, su pasitikėjimu 
vedė pas jį savo dukteris, nes žinojo, kad pro klausyklos 
groteles ir jos, kaip kažkada jų motinos, išgirs tik dorus ir 
tėviškus žodžius. 

Niekada jis neturėjo nei tarnaitės, nei ekonomės; gy- 
veno su seserimi, sena liesa moterėle, šiek tiek valdinga, 
šiek tiek ekscentriška, kuri savo brolį be galo mylėjo, ne, 
garbino. 

Vargšas mielas abatas! Kaip mes jį skaudindavome, 
kaip įpykindavome, kaip erzindavome, ir kaip jis mus my- 
lėjo! 

Jis buvo kažkuo panašus į tėvą Iro; aš jį mylėjau dar 
tada, kai nebuvo nė kalbos apie koležą, ir jį lankyti suti- 
kau be jokios baimės dėl tokios mano gyvenimo permai- 
nos. Be to, palyginti su seminarija, kas bloga man galėjo 
nutikti? 

Abato Greguaro pamokos prasidėdavo pusę devynių 
ryto, tuoj pat po mišių, ir vidurdienį būdavo pertraukia- 
mos pietų pertraukai. Visi mokiniai eidavo valgyti namo ir 
grįždavo pirmą valandą. Penkios minutės po pirmos pa- 
mokos vėl prasidėdavo ir baigdavosi ketvirtą. Pridėkite sek- 
madienius, šventes, pusiau šventes, ketvirtadalių šventes 
ir suprasite, kad mano gyvenimas nebuvo labai sunkus. 

Iš esmės tada miestelio vaikų nebuvau labai mėgia- 
mas; buvau pasipūtęs, akiplėša, išpuikęs, pasitikįs savi- 
mi, pilnas susižavėjimo savo maža asmenybe, tačiau, ne- 
paisant to, geros širdies, kai jausmai nugalėdavo savimeilę 
ir egoizmą. 

Fiziškai atrodžiau gana gražus vaikas: turėjau ilgus 
šviesius garbanotus plaukus, kurie krito ant pečių ir ku- 
rie nustojo garbanotis, kai man suėjo penkiolika; mano 

akys buvo ir ik: šiol liko mėlynos, — gražiausia mano vei- 
do dalis, — nosis nedidelė, tiesi ir gana gražios formos; 
lūpos storos, rausvos 17 simpatiškos; dantys balti ir gana 
prastai išrikiuoti. Veido spalva šviečianti balta, kaip tvir- 
tino Mano motina, todėl, kad nėštumo metu mano tėvas 
ją privertė išgerti degtinės; tiesa, veidas parusvėjo dar ta- 
da, kai mano plaukai garbanojosi. 

Na, o likęs kūnas buvo ilgas ir liesas kaip kartis. 

Abato Greguaro koležas nebuvo didelis; dvidešimt 
penki ar trisdešimt mokinių ir jis jau pilnas, todėl tokia- 
me nedideliame vaikų būryje kiekvieno naujoko pasiro- 
dymas buvo įvykis. 

Tam pasirodymui aš teikiau didelę reikšmę. Iš sene- 
lio redingoto man pasiūdino kostiumą, tamsios kavos 
su pienu spalvos, nubarstytą juodais taškeliais. Juo bu- 
vau labai patenkintas ir maniau, kad draugams jis pa- 
darys didelį įspūdį. 

Vieną rugpjūčio pirmadienio rytą aštuntą valandą 
aš ir patraukiau prie šaltinio gerti mokslo žinių didingais 
žingsniais, išdidžiai užrietęs nosį, su visa savo biblioteka 
po pažasčia: gramatika, Epitome historie scre žodynu, 
pradmenų vadovėliu, — visais naujais kaip ir mano kos- 
tiumas, — iš anksto džiaugdamasis efektu, kurį padarys 
mano apsireiškimas kankinių komunoje. 

Į abato Greguaro kiemą reikėjo įeiti iš Suasono gat- 
vės pro didelius vartus ir gana ilgą skliautuotą tarpuvar- 
tę. Vartai buvo plačiai atverti. 

Akimis klaidžiojau po kiemą — jis buvo tuščias. 

Akimirką pagalvojau, kad pavėlavau ir visi mokiniai 
jau klasėje. Skubiai įėjau pro vartus ir bematant vartai 
man už nugaros užsidarė, nuskambėjo džiaugsming; šūks- 
niai ir ant manęs iš statinių sustatyto amfiteatro pasipylė 
lietus, smarkus kaip vasaros liūtis. 

Pakėliau akis: mokiniai, sulipę ant statinių, leido ant 
manęs čiurkšles kaip Briuselio berniukas. Taip senbuviai 
atšventė mano atvykimą. 

Tokia sutikimo forma man visai nepatiko; leidausi į 
kojas tolyn nuo to naujamadiško dušo, tačiau pirma iš 
netikėtumo, paskui abejodamas, kur bėgti, dar akimirką 
stabtelėjau ir, perbėgęs penkių ar šešių Žingsnių ilgio 
skliautuotą tarpuvartę, jau buvau visiškai šlapias. 

Iš prigimties buvau verksnys. Dar visai mažas atsi- 
tūpdavau į kampą ir verkdavau be jokios priežasties. Ia- 
da, kalbėdamas apie save, vartojau trečią asmenį; taip 
juokaudama su manimi kalbėjo ir mano motina. Kartą, 
kai taip ašarojau, motina priėjo prie manęs ir paklausė: 

— Kodėl Diuma verkia? 

— Diuma verkia, nes Diuma turi ašarų, — atsakiau aš. 

Ioks.atsakymas, išsklaidęs jos susirūpinimą, beveik 
visada ją patenkindavo ir ji šypsodamasi nueidavo, pali- 
kusi mane verkti, kiek širdis geidžia. 

Jei verkdavau be priežasties, nereikia ir sakyti, ko- 
kias liedavau ašaras, jei tam būdavo priežastis! Taigi ar 
begalėjo būti rimtesnė priežastis už tokį pažeminimą, kokį 
iškenčiau, ir didesnė neteisybė, padaryta naujiems mano 
drabužiams? 

Kai abatas Greguaras atėjo paaukojęs mišias, rado 
mane ant laiptų, apsipylusį ašaromis nei daugiau, nei ma- 
Žiau kaip pono Diupati Biblį. 

Vos tik pasirodė abatas, mano “draugai" priėjo prie 
manęs, sustojo ant laiptų ratu ir su apsimestine nuosta- 
ba klausė vienas kito, kokia galėtų būti mano ašarų prie- 
žastis. Abatas Greguaras praskyrė tą veidmainių ratelį, 
užlipo dvi ar tris pakopas prie manęs ir, prisidėjęs prie 
akies pensnė (jis buvo trumparegis kaip kurmis) pažvel- 
gė į mane ir paklausė, kas nutiko. 

Buvau beatsakąs, bet abatui už nugaros pakilo dvi- 
dešimt sugniaužtų kumščių, dvidešimt grėsmingų veidų 
man rodė nedviprasmiškas grimasas. Vėl suskatau rau- 
doti; abatas Greguaras atsisuko: visi veidai šypsojosi, visi 
kumščiai dingo kišenėse. 

— Na tai kas nutiko? — paklausė abatas. 

— Mes nežinome, — atsakė veidmainiai, — kai tik 
atėjo ir pradėjo verkti. 

— Kaip! Tik atėjęs pradėjo verkti? 

— "Taip, Dieve mano, taip, ar ne? 

— Taip taip! — sutartinai pritarė visi. — Diuma 
verkia. 

— Na tai kodėl Diuma verkia? 

— Kaipgi! — atsakė vienas mokinys, kuris Žinojo ma- 
no įprotį. — Diuma verkia, nes Diuma turi ašarų... 

Pašaipa visai mane įvarė į neviltį. 

— Ne! — sušukau aš, — ne, aš verkiu ne todėl, kad 
turiu ašarų; aš verkiu, nes... nes... nes jie šlapinosi man 
ant galvos, va!.. 

Nusikaltimas buvo toks keistas, sumanymas toks 
įmantrus, kad abatas privertė kaltinimą pakartoti. 

Paskui jis atsisuko į savo mokinius. 

— Prašom į klasę, ponai; ten pakalbėsime. 

— Na, bambly! na, skundike! — sušnibždėjo dešimt 
balsų. — Atsiskaitysime išeidami!.. 

Abatas apsidairė. Visi nutilo ir laiptais užlipo į klasę. 

Kiekvienas atsisėdo į savo vietą, tik aš neturėjau sa- 
vosios. Likau stovėti. 

— Eikš čia, mano mažasis drauge, — tarė abatas. 

— Taip, pone abate, — atsakiau aš verkdamas. 

Jis paglostė mano galvą. 

— Bet tas vaikas visas šlapias!.. 

Mano rauda sustiprėjo. 

— Manau, kad jis šlapias nuo savo ašarų, — atsilie- 
pė didžiausias iš vaikų. 

— Kaip! — nustebo abatas. Jūs drįstate tvirtinti, kad 
nuo savo ašarų jis taip sušlapo. 

— Garbės Žodis! 

— Bet, pone abate, — sušukau, — aš negaliu savo 
ašaromis aplaistyti nugaros, o esu šlapias tiek iš priekio, 
tiek iš užpakalio. 

Abatas patikrino šį faktą. 

— Tiesa, — tarė jis. — Jokios pietų pertraukos, li- 
niuotės kirčiai tuoj pat ir trys šimtai eilučių rytojaus rytui! 

"Tada kilo skundai ir dejonės, panašios į tas, kurias 
Dantė girdėjo pirmajame pragaro rate; tarp skundų ir 
dejonių taip pat girdėjosi prislopinti grasinimai, nuo ku- 
rių man šiurpo oda. Vis dėlto jie turėjo paklusti. Aba- 
tas buvo gerai įvaldęs senąsias koležų tradicijas: jo au- 
sys buvo kurčios, o ranka kieta. Dvidešimt porų rankų 
gavo po kirtį liniuote, o skundai, dejonės ir grasinimai 
padvigubėjo. 

Supratau, kad ant savo galvos užsitraukiau audrą, 
kuri pasireikš gera kumščių kruša. 

Liniuotės kirčiai buvo tuo geri, kad jie leido nedirbti 
visą dieną; nuo pusės devynių iki vidurdienio nebuvo pa- 
rašyta nė viena eilutė teisinantis tuo, kad abatas mušė taip 
stipriai, jog rankos sutino. Abatas padarė šią nuolaidą. 

Vidurdienį kiekvienas pateikė neatidėliotiną priežas- 
ų išeiti. Neįtikėtina, bet visi tą dieną turėjo svarbių reika- 
lų už mokyklos sienų. Prisimenu tris: Sonjė reikėjo į klar- 
neto pamoką; Ronė skaudėjo pilvą; Lerua privalėjo pa- 
sirodyti naujokų ėmimo punkte! 

Nereikia ir sakyti, kad klarneto pamoką, ricinos aliejų 
ir naujokų ėmimą abatas Greguaras atidėjo rytojui. 

Vidurdienį iš koležo išėjau visiškai vienas. 

O! Kokios sunkios mintys mane kankino einant na- 
mo! Kaip aiškiai supratau, jog būtų buvę geriau pasijuokti 
iš pokšto, nors kiek gruboko, negu verkti, kaip pasiel- 
giau aš! Kaip Heraklitas sumenkėjo prieš Demokritą! 

Mano liūdesys labai nustebino motiną ir ji prisispy- 
rusi reikalavo papasakoti jo priežastį. Bet šį kartą aš jau 
nebebuvau toks plepus ir atkakliai tylėjau. 

Pirmą valandą grįžau į koležą. Visi mokiniai buvo 
gavę pietus iš namų; kai kuriems, ir už tai reikia pagirti jų 
tėvus, pietus sudarė tik gabalėlis sausos duonos. 

Skundai ir dejonės buvo pasibaigę, bet tylūs grasini- 
mai sustiprėję ir audros debesys pritvinkę. Negalėjau pa- 
kelti nosies nuo popieriaus, ant kurio linksniavau rosa, 
rožė, nors mintyse regėjau kumštį, neturintį jokio ryšio 
su linksniuojamu daiktavardžiu. 

Supratau, jog išeinant būsiu prikultas. 

Žinojau, didieji, kurie grasino labiausiai, nepavojin- 
gi. Jie suprato esą stipresni ir jautė, kad negali keršyti 
vaikui. Labiausiai bijojau savo bendraamžių. 

Ypač nuožmus atrodė toks Blinji, gelumbės pirklio 
sūnus, gyvenąs La Fonteno gatvėje. Jis tiesiog putojo iš 
pykčio ir, atrodo, komuna jį išsirinko svarbiausiu keršytoju. 

Blinji buvo dvejais metais už mane vyresnis, taigi jį 
priskyriau prie didesniųjų, nors iš tiesų ūgiu jis buvo ly- 
gus su manimi. 

Dvikova su juo mane labai neramino. 

Buvau tiek daug kartų girdėjęs pasakojant apie tris 
mano tėvo dvikovas, kai jam tik pradėjus tarnauti vyko 
didieji ginčai tarp karaliaus ir karalienės dragūnų, jog su- 
pratau neturįs jokios vilties jos išvengti. 

Susirūpinęs savo bėdomis, padariau gal dešimt klai- 
dų trijose ar keturiose linksniuotėse ir visai nustojau do- 
mėtis pamoka. 

Nežinau, ar mano draugams laikas slinko lėtai, bet 
man, neprisimenu, kad kada nors būtų bėgęs taip grei- 
tai. Išmušė keturias, abatas Greguaras sukalbėjo maldą, 
kaip man atrodė, viduryje pamokos. 

Reikėjo eiti. Kaip galėdamas lėčiau tvarkiau savo 
knygas. Tikėjausi, jei išeisiu paskutinis, audra bus nuslin- 
kusi ir išėjimas laisvas. Vis dėlto širdies gilumoje kažkas 
man kuždėjo, jog įskųsdamas ant savo galvos užsitrau- 
kiau per didelį pyktį, kad taip lengvai išsisukčiau. 

Galėjau prašyti užtarimo abatą Greguarą, jis paly- 
dėtų mane pats ar paprašytų savo sesers, bet supratau, 
kad tai būtų niekšiška ir dar labiau sugadintų reikalą. Aba- 
tas Greguaras ar jo sesuo nelydėtų manęs amžinai; atei- 
tų diena, kai turėčiau eiti vienas, ir tada vis tiek reikėtų 
susipešti jei ne su vienu, tai su kitu vaiku. 

"Taigi nusprendžiau drąsiai pasitikti pavojų ir pulti, 
kaip sako, griebti jautį už ragų. 

Atkreipkite dėmesį, kad tokios mintys kunkuliavo 
dešimtmečio vaiko galvoje. 

Apsisprendęs pasakiau sudie abatui Greguarui, giliai 
atsidusau ir pradėjau leistis laiptais žemyn. Aš neklydau: 
visi mano kolegos sėdėjo pusračiu kaip romėnai žiūrovai 
ant amfiteatro laiptelių, o laiptų apačioje stovėjo vien- 
marškinis, atraitotomis rankovėmis Blinji ir laukė manęs. 

O! Prisipažįstu, kai nulipau iki laiptų posūkio ir pa- 
mačiau tą išsidėstymą prieš neišvengiamą mūšį, mano šir- 
dis suvirpėjo ir aš vos nepasukau atgal. Ir ši neryžtingu- 
mo akimirka, kad ir kaip ją slėpiau, nepraslydo pro ma- 
no draugų akis. Pakilo visuotinis šūkavimas, patys aud- 
ringiausi žodžiai vilnijo laiptais aukštyn pas mane. Jau- 
čiau, kaip bąlu ir imu virpėti. Kaktą išmušė šaltas prakai- 
tas. Įvertinau dvi man likusias išeitis: ar gauti kelis kumš- 
čio smūgius po akim ir į dantis, ir viskas bus baigta; ar 

amžiams likti pajuokos objektu ir kasdien kęsti piktus 
pokštus. Sukaupiau visą drąsą, kad nepabėgčiau, ir įtem- 
piau valią, kad ji padėtų perimti situaciją į savo rankas. 
"Tam prireikė pusės minutės vidinės kovos, po kurios su- 
pratau — dvasinė jėga galingesnė už fizinę. 

"Tuo pat metu pajutau, kad mane pastūmėti turi koks 
nors impulsas, kad tą impulsą turiu duoti aš pats ir kad, 
jei noriu eiti pirmyn, turiu būti genamas žodžių botago. 

— Ei! — sušukau aš Blinji. — Ei! Tai taip? 

— "Taip, tik taip! — atsakė jis. 

— "Tai tu nori muštis"? 

— "Taip, noriu. 

— "Tai tu nori? 

— Taip! 

— O! Vadinasi tu nori! 

— Taip)! 

— Gerai, palauk! 

Nulipau žemyn, padėjau knygas ant žemės, nusime- 
čiau švarkelį ir rėkdamas puoliau savo priešą. 

— Ak taip, tu nori muštis?.. Tu nori muštis?.. Na, 
palauk, palauk!.. 

Koks teisus buvo maršalas de Saksas, didysis karo 
tilosofas, sakydamas, kad visas karo menas yra parodyti, 
jog nebijai ir priversti bijoti priešą. 

Aš atrodžiau bebaimis, ir Blinji buvo nugalėtas. 

Nesakau, kad jis buvo nugalėtas be kovos, ne, bet 
būtų buvę geriau, jei jis nebūtų kovęsis. Vieną kumščio 
smūgį jis gavo į akį, kitą — į dantis. Šios atakos, truku- 
sios tik minutę ir man kainavusios tik silpną smūgį į nosį, 
rezultatas buvo priešo atsitraukimas. 

Mūšio laukas atiteko man. 

"Turiu pripažinti ir draugų teisingumą: mano perga- 
Ię palydėjo vieningi aplodismentai. 

Pasiėmiau, nusipurčiau švarkelį ir rinkau knygas vis 
murmėdamas: | 

— Na štai! Na štai! Na šiai! 

Kas turėtų reikšti: “Įsikalkite į galvas, štai koks aš: iš 
esmės bailus, bet kai mane priveda prie ribos, pasidarau 
Aleksandru, Hanibalu, Cezariu; na štai!" 

Be abejo, tokia buvo ir žiūrovų nuomonė, nes jų gre- 
tos prasiskyrė prieš mane. Iškilmingai išėjau pro didžiuo- 
sius vartus, neseniai buvusius mano gėdos liudytojais, o 
dabar tapusiais mano triumfo arka. Ant žemės radau kny- 
gelę, kuri iškrito bėgančiam Blinji iš kišenės. 

"Tai buvo Tiso “Onanizmas". 

Šis pavadinimas man nieko nesakė ir aš leidau moti- 
nai ją rasti ir paslėpti. 

Po dviejų metų ją radau ir perskaičiau. Jei būčiau 
skaitęs savo pergalės dieną, nebūčiau turėjęs jokios nau- 
dos, nes nieko nebūčiau supratęs. 

Po dviejų metų ji atliko lemtingą vaidmenį. 

Abatas Fortjė. — Paskutinis patepimas ir pavydus vy- 
ras. — Maloni kelionė. — Viktoras Leeteljė. — Kišeninis 
pistoletas. — Liaudies išgąstis. — Į pagalbą kviečia Turne- 
molį. — Mane nuginkluoja. 


Mokyklinis gyvenimas nėra labai įvairus, ypač pro- 
vincijos koleže, ir dar tokiame koleže! Jei norėčiau 17 to- 
liau smulkiai apie jį pasakoti, be istorijos apie mano ai- 
ėjimą, kurioje atsiskleidė viena mano charakterio pusė, 
galėčiau pateikti tik kelias išdaigas, lydimas atgailos bei 
nuobaudų, nevertas net paminėti pono Buli “Jaunuosiuo- 
se moksleiviuose". 

Vienas baisus įvykis Suasono seminarijoje privertė 
mano motiną, jau dejuojančią dėl mano atsisakymo ten 
mokytis, vėl dėkoti Dievui, kad aš ten neišvykau. Miesto 
parako sandėlis, stovėjęs maždaug už penkiasdešimties 


329 


žingsnių nuo seminarijos, sprogo. Nuo sprogimo griuvo 
seminarijos fasadas, ir aštuoni ar dešimt seminaristų Žu- 
vo arba buvo sunkiai sužeisti. 

"Tuo tarpu mirė vienas mūsų giminaitis, tas pats, pas 
kurį aš radau prieglobstį naktį, kai mirė mano tėvas. Jo 
duktė Mariana, mano ir mano sesers pusseserė, išvyko iš 
Vilė Kotrė ir apsigyveno pas savo dėdę, abatą Fortjė, ku- 
ris buvo klebonas viename miestelyje, Betizi, esančiame 
per penkias mylias nuo mūsų ir tris nuo Kompjeno. 

Abatas buvo liabai turtingas: pusseserė Mariana at- 
rodė gerai įsitaisiusi jo intendantės pareigose, tik jos cha- 
rakteris kėlė rūpesčių. Pasakytume, ji buvo ekscentriška, 
jei šis žodis tais laikais būtų vartojamas. 

Nežinau, kokie gyvenimo kelio, kuriuo žmonės eina 
vedami savo vidinio balso, vingiai atvedė abatą Fortjė į 
Bažnyčią. Abatas Fortjė gimė tapti puikiu dragūnų kapi- 
tonu, tuo tarpu tapo, gink Dieve, nesakau kad blogu, bet 
keistu dvasininku. 

Jis buvo penkių pėdų aštuonių colių ūgio, sudėtas 
kaip Herkulis, visada tiesus, eidavo iškėlęs galvą ir kiek- 
viena nors mažiausia proga atstatydavo dešinę koją į prie- 
kį, kaip fechtavimo mokytojas ginklų salėje. Be to, jis bu- 
vo pats puikiausias biliardo žaidėjas, aistringiausias me- 
džiotojas ir geriausias valgytojas, kokius man teko regėti. 

Nereikia ir sakyti, kad pastarojoje srityje negalvojau 
abato Fortjė lyginti su Budu. 

Valgyti ilgai ir daug buvo abato Fortjė savybė. 

Nuolat valgyti buvo Budu liga. 

Kartą abatas Fortjė susilažino su kaimyninės para- 
pijos klebonu suvalgysiąs per pietus šimtą kiaušinių. Kiau- 
šiniai buvo paruošti dvidešimčia įvairių būdų iš “Mies- 
tietės kulinarijos". 

Visus suvalgęs, jis tarė: 

— Gerai! Reikia Žaisti užtikrintai ir negailėti maga- 
ryčių. Išvirkite dar keturis kiaušinius. 

Ir jis suvalgė keturis kietai virtus kiaušinius taip pat 
sėkmingai, kaip buvo suvalgęs šimtą. 

Žmonės pasakojo gana keistą istoriją iš jo jaunys- 
tės. Jam buvo trisdešimt metų; kadangi aš pasakoju apie 
tuos laikus, kai jam buvo šešiasdešimt dveji, vadinasi, ta 
istorija turėjo įvykti prieš trisdešimt dvejus metus. 

Tada jis buvo dar vikaras ir kartą vakare buvo pa- 
kviestas į gretimą kaimą suteikti paskutinio patepimo. 
Vienas vyras, be abejo, neturėdamas jokio pagrindo, jam 
pavyduliavo savo žmonos ir tą vakarą jo laukė dauboje 
prie kelio, tokioje vietoje, pro kurią Fortjė, eidamas iš 
Betizi į tą kaimą, būtinai turėjo praeiti. 

Kai abatas Fortjė pamatė tą žmogų, atsistojusį vidu- 
ryje kelio, jo veidą iškreipė pyktis, kumščiai susigniaužė; 
jis puikiai suprato, kokiu reikalu žmogus čia stovi. 'Ia- 
čiau, būdamas taikos Dievo tarnas, bet kokių kivirčų prie- 
šas, jis Kaip įmanydamas mandagiau paprašė leisti jam 
praeiti. 

— Na taip! Leisti jums praeiti, vikare! — prašneko 
Žžmogėnas gagenančiu akcentu, būdingu mūsų valstie- 
čiams. — "Taip paprastai nepracisite! 

— O kodėl nepracisiu taip paprastai? — paklausė 
vikaras. 

— Nes turite sutvarkyti šiokias tokias sąskaitas su 
Bastjenu. 

— Aš jums nieko neskolingas, — atsakė abatas, — 
leiskite man eiti. Gerai žinote, kad manęs laukia kai kas, 
kas neturi laiko ilgai laukti. 

— Vis dėlto teks, — tarė Bastjenas nusimesdamas 
švarką ir pasispjaudydamas delnus, — vis dėlto teks jam 
palaukti; jei labai skuba, išeis ir be patepimo. 

— O kiek jis turės laukti? — paklausė abatas, be- 
pradedąs kaisti. 

— Kol aš jums duosiu pylos, pone vikare. 

— Ak taip! Tai dėl to tu atėjai, Bastjenai'? 

— Maždaug. 

— Nereikėjo vargintis, mielas drauge. 

— Jūs manote? 

— Esu tikras, — atsakė abatas ir pasidėjo savo reli- 
ginius reikmenis ant Žemės. 

— Dieve mano, — vėl prabilo abatas kuo dvasin- 
giausiu balsu, — Dieve mano, nebūk nei už vieną, nei už 
kitą ir pamatysi, kaip linksmai galima iškaršti kailį. 

Abatas buvo žodžio žmogus ir gerasis Dievas pama- 
tė, kas jam buvo pažadėta. 

Po visko abatas pasiėmė savo religinius reikmenis, 
nuėjo į kaimą, suteikė ligoniui paskutinį patepimą ir ra- 
miai grįžo namo. 

Ir Bastjenas, ir abatas Fortjė buvo suinteresuoti apie 
tai tylėti. Jie ir tylėjo. Bet apie šį įvykį sužinojo vienas 
klapčiukas, ir abato Fortjė garbei reikia pasakyti, kad jis 
nieko nepapiktino. 

Kartą Lamote abatas Fortjė surengė medžioklę, ta- 
čiau prieš medžioklę jis turėjo aukoti mišias pilies koply- 
čioje. Padėti medžioklėje jis atsivedė savo šunį Fino, o 
padėti aukoti mišias — tokį tarną Pjero. 

Pavadinkime jį mažuoju Pjero. 

Koplyčia stovėjo netoli tos vietos, kur veisėsi triu- 
šiai ir kur turėjo prasidėti medžioklė. 

Kadangi, pasak abato, šuo Fino buvo puikus triušių 
medžiotojas ir atseit mirtinai griebdavo triušius, abatas 
Fortjė, medžiojantis tik su Fino,tarnui liepė gerai jį už- 
daryti. 

Perskaitęs ištrauką iš evangelijos, abatas sustojo ir 
įsiklausė. Jis išgirdo labai pažįstamą lojimą. 

Kiek pasiklausęs jis atsisuko į mažąjį Pjero, kuris taip 
pat klausėsi. 

— Pasakyk, Pjero, — tarė jam abatas, — ar tik ne 
Fino balsas ten girdisi? 

— Taip, pone abate, matyt, jį paleido ir jis medžioja 
triušius. 

— Gerai, — užbaigė abatas, — triušiai gali būti ra- 
mūs, O jis, jei nenutils, Žuvęs. 

Ir abatas tęsė mišias. 

Pasibaigus mišioms Fino vis dar lakstė paskui triušį. 
Abatas pasiėmė šautuvą, nuėjo lojimo kryptimi iš nušo- 
vė triušį. 

Pjero buvo tas pats klapčiukas, kuris visiems išpasa- 
kojo istoriją apie Bastjeną. Žinoma, jis paskleidė ir ant- 
rąją, kaip buvo paskleidęs pirmąją; galėtų papasakoti ir 
daugiau, tačiau mes negalime sau leisti jų perpasakoti, 
net mažojo Pjero lūpomis. 

Taigi Mariana išvažiavo pas savo šešiasdešimt dvie- 
jų metų amžiaus dėdę Fortjė, kurį laikė, be abejo, klai- 
dingai, tik tik aistringu medžiotoje ir aistringu valgytoju. 

Jis ją sutiko nuoširdžiai, apgyvendino presbiterijo- 
je. Kadangi Mariana mane labai mylėjo, kartą paprašė 
leisti atsivežti mane per kitą kelionę į Vilė Kotrė, kuri 
sutapo su mano atostogomis 1812 metais. 

Atėjo atostogos, ir mes, mano pusseserė ir aš, sėdo- 
me ant asilo. Pikaras, anų laikų kalvio pameistrys, kuris 
man pasakodavo nuostabias istorijas, paėmė lazdą, pa- 
ragino asilą ir mes pasileidome į kelią. 

Kelionė, kaip ir visos vaikystės kelionės, suteikė ga- 
lybę įspūdžių. Prisimenu, ilgą kelią mums iš kairės matė- 
Si virš griuvėsių iškilęs kalnas, kuris man atrodė kaip Al- 
pių ar Kordiljerų viršukalnė ir kuris, pamačius vėliau, pa- 
sirodė besąs ne aukštesnis už Monmartro kalvą. 

Iš dešinės mačiau bokštą, kuris man apsirodė toks 
aukštas, kad paklausiau, ar čia ne Babelio bokštas. 

Tas kalnas buvo Montinji kalva. 

Tas bokštas — Vezo bokštas. 

Mes keliavome, kaip man atrodė, be galo ilgai, sep- 
tynias ar aštuonias valandas, jojome taip pat greitai, kaip 
Juozapas su Marija, bėgdami į Egiptą; tačiau skubėjimas 
ir jo priežastis neišliko mano atmintyje. 

Pagaliau pasiekėme tikslą. Buvo be galo malonu nu- 
lipti nuo asilo dėdės Portjė kieme: rugsėjo pradžia, ma- 
tėsi vynuogienojai, aplipę vynuogėmis, ne mažesnėmis 
nei pažadėtoje žemėje; aplink kiemą augo slyvos, nubars- 
tytos uogomis; pagaliau ten buvo didžiulis sodas, pilnas 
persikų, abrikosų ir kriaušių. 

Be to, netrukus turėjo prasidėti medžioklė! 

Abatas Fortjė mane.sutiko gana mielai, nors šiek tiek 
pabambėjo, kas įrodo, jog mano persona jam neatrodė 
labai simpatiška. 

Abatas Fortjė buvo labai išsilavinęs: lotynų ir graikų 
kalbas jis mokėjo kaip savo penkis pirštus. Mane pasvei- 
kino Cicerono kalba; norėjau jam atsakyti ta pačia ir pen- 
kiuose žodžiuose padariau tris klaidas. 

Jis tai garsiai taisė. 

"Tai buvo pirmasis mano moralinis pažeminimas. 

Norėjau atsigriebti istorijoje ir mitologijoje, bet aba- 
tas ir tose srityse buvo gerai pasikaustęs, todėl man teko 
nuleisti nosį. 

Buvau nugalėtas. 

Nuo tos akimirkos, kai buvau nugalėtas ir pripaži- 
nau savo pralaimėjimą kaip Poras, nugalėtojas tapo gai- 
lestingas kaip Aleksandras. 

Savo pamaloninimus man abatas pradėjo nuo pui- 
kių pietų. Jis valgė daug, bet gėrė dar daugiau. 

Nustebęs žiūrėjau į tą Žmogų; negalėjau net įsivaiz- 
duoti, kad būna tokių dvasininkų: abatas Fortjė buvo tas, 
kuris galėjo mane sutaikyti su seminarija. 

Rytojaus dieną po mišių abatas pradėjo medžioklę. 
Mišios baigėsi pusė devynių, tačiau niekas nedrįso nu- 
šauti nė kurapkos, kol nepamatė išeinančio abato Fort- 
jė, pasikaišiusio sutaną, su medžioklės krepšiu ant nuga- 
ros, šautuvu ant peties, su priekyje bėgančiu Fino ir lydi- 
mo Dianos. 

Tą dieną jis turėjo trečią klapčiuką — mane. Mano 
ankstesni įspūdžiai iš medžioklių pasiklydo vaikystės įvy- 
kiuose ir egzistavo tik tėvo bei Mokė pasakojimuose. Vis- 
kas, kas vyko tada, atrodė tarsi Rasino tragedijų istorijos. 

Šį kartą vyko veiksmas, ir aš jame dalyvavau. 

Abatas šaudė puikiai, o medžioklės plotai buvo tur- 
tingi. Jis nušovė tuziną kurapkų ir tris kiškius. 

Dariau tai, ką darė šuo ir Diana: prie kiekvieno nu- 
šauto laimikio bėgau taip pat godžiai. 

Medžiojant neišvengiamai keikiamas šuo; abatas sa- 
vąjį keikė Žiauriai. Visos šios detalės man atskleidė abatą 
Fortjė kaip visišką priešingybę abatui Greguarui. . 

Nuo tada buvau įsitikinęs, jog egzistuoja dvi abatų 
rūšys. 

Vėliau, pagyvenęs Italijoje, ypač Romoje, aptikau 
trečiąją. 

O! Kokia puiki buvo ta pirmoji medžioklės diena! 
Kaip giliai ji įsirėžė mano atmintyje! Kokiu nenuilstan- 
čiu medžiotoju, variusiu į neviltį miškų inspektorius, ji 
mane padarė! 

Savo ruožtu abatas liko patenkintas mano kojomis, 
ne taip kaip smegenimis; jis man pasakė keletą pašaipių 
komplimentų, kurių prasmę aš pajutau, bet jis man sutei- 
kė tiek malonumo, kad neturėjau drąsos atšauti panašiai. 

Pas abatą Fortjė viešėjau dvi savaites. Norėjau ten 
pasilikti visą gyvenimą. | 

Bet mane atgal kvietė motina: tai buvo pumas ilgas 
mūsų išsiskyrimas. Vargšė moteris, O ji norėjo mane iš- 
siųsti į seminariją! Ji rašė, kad mirs iš liūdesio, jei aš tuoj 
pat negrįšiu. 

Abatas Fortjė gūžtelėjo pečiais ir tarė: 

— Na ką gi, grįžk! 

Jautrumas nebuvo abatui Fortjė būdinga savybė. 

Mane vėl pasodino ant asilo, palydėjo į Krep;, iš kur 
du kartus per savaitę sena moteris, vardu Sabo, su savo 
asilu keliaudavo į Vilė Kotrė. 

Nuo abato asilo persėdau ant motušės Sabo asilo ir 
tos pačios dienos pavakare pasiekiau Vilė Kotrė. 

Mūsų namuose radau naują žmogų. Tas naujas Žmo- 
gus — mano būsimasis svainis. Tai buvo taunas vyras, dvi- 
dešimt šešerių ar dvidešimt septynerių metų amžiaus, nors 
nelabai gražus, tačiau jo veide švytintis subtilumas ir protas 
puikiai atstojo grožį. Be to, jis šauniai kovėsi: gerai fechta- 
vosi, iš dvidešimt penkių Žingsnių pistoletu nušaudavo 
butelio kamštį, nepalietęs paties butelio, puikiai jodinėjo ir, 
nors nebuvo aistringas medžiotojas, puikiai šaudė šautuvu. 

Prieš man išvykstant jis kelis kartus lankėsi mūsų na- 
muose, ir aš susidraugavau su jo šunimi Figaro, kuris tarp 
šunų buvo toks pat protingas, kaip jo šeimininkas tarp 
Žmonių. 

Namie visi mane sutiko puikiai, ypač tas jaunas vy- 
ras, kurio vardas buvo Viktoras Letaljė. Jis labai mylėjo 
mano seserį ir norėjo susilaukti paramos iš visų, kurie ją 
supo, net iš manęs. 

— Mielas Aleksandrai, — tik mane pamatęs tarė 
jis, — jau dvi savaitės ant mano Židinio tavęs laukia do- 
vana. Nesakysiu kokia... Eik ir pasiimk. 

Nubėgau tekinas. 

Viktoras gyveno pas poną Piko “Špagos" užeigoje, 
tame pačiame name, kur mirė mano tėvas. 

— Atidarykite man pono Letaljė kambarį! — sušu- 
kau įbėgęs į virtuvę. — Jis mane siuntė paimti vieno daik- 
to, kuris guli ant židinio. 

Atrakino kambarį; aš nubėgau prie židinio, kur tarp 
dviejų ar trijų sidabrinių monetų, pentino, vytinio, batų 
šaukšto ir kitų daiktų pamačiau mažą pistoletą, tikrą mi- 
niatiūrą, kurį neabejodamas čiupau, nes buvau visiškai 
įsitikinęs, jog jis skirtas man. 

Ši dovana, viena iš pirmųjų kurias gavau, sukėlė di- 
džiausią džiaugsmą mano gyvenime. 

Bet turėti pistoletą dar negana, reikia turėti kuo šau- 
dyti. Apsidairiau; ko ieškojau nebuvo sunku rasti medžio- 
tojo kambaryje: aš ieškojau parako. 

Radau maišelį ir pusę jo turinio susipyliau į tūtelę. 

Paskui išbėgau į parką, tiksliau, į tą dalį, kur jis jun- 
gėsi su mišku. 

Čia ir prasidėjo šaudymas, kuris nesibaigė iki pas- 
kutinio parako trupinėlio ir kuris sutraukė visus miesto 
aš surengiau galingas šaudymo pratybas. 

Motina mane taip mylėjo, kad nepyko, o bijojo tik 
nelaimingo atsitikimo. Kartą vienas mūsų draugas, ku- 
rio vardą jau minėjau, ponas Danrė de Vuti, atėjo pas 
mus išbalęs ir visas kraujuotas. Jis medžiojo Vilė Kotrė 
apylinkėse. "Tai įvyko Žiemą; kai jis šoko per griovį, tru- 
putis sniego pateko į jo šautuvo vamzdį. Sautuvo vamz- 
dis sprogo ir jam nunešė dalį kairės plaštakos. 

Gydytojas Lekosas tuoj pat amputavo nykštį. Ponas 
Danrė ilgai karščiavęs pagijo, bet liko luošas. 

Nuo tada kaskart, kai kalba pakrypdavo apie šautu- 
vus, pistoletus ar kitokius šaunamuosius ginklus, mano 

motina regėdavo mane grįžtantį išbalusį ir apsipylusį 
krauju kaip poną Danrė de Vuti ir taip išsigąsdavo, kad 
net man jos pasidarydavo gaila, ir beveik atsisakydavau 
būti Ipolitu! ar Nemrodu“. 

"Tada grįždavau prie lanko ir strėlių, bet ir tada moti- 
na rasdavo priežasčių nerimui. Vienam mūsų kaimynui, 
vardu Briujeras, (prisiminkite šį vardą, jį sutiksite kur kas 
rimtesnėse aplinkybėse) kaip Filipui Makedoniečiui strėle 
buvo išdurta akis. 

Taigi motina be galo išsigando sužinojusi, kad aš tu- 
riu pistoletą ir turiu kuo šaudyti. 

Mane pagauti nebuvo taip lengva. Po nuotykio su 
Lebegu mano kojos gerokai pailgėjo, be to, giria buvo 
mano draugė: pažinojau kiekvieną jos takelį, kiekvieną 
daubą. Joje galėjau išbūti tris dienas negrįždamas namo. 
Iodėl buvo nuspręsta griebtis autoriteto. 

Merijoje dirbo tarnautojas, kažkas panašaus į poli- 
cininką, atliekantis tvarkdario funkcijas: būgno garsais 
pranešdavo naujienas, kaip iki šiol daroma kai kuriuose 
provincijos miesteliuose; vasarą užmušdavo klajojančius 
šunis, ne nušaudavo, bet papjaudavo medžiokliniu pei- 
liu; Žiemą kapodavo ledą prie šaltinio ir valydavo sniegą 
prie merijos durų. Jo vardas buvo Turnemolis. 

Pakvietė Turnemolį. 

"Turnemolis manęs laukė su motina namuose, ir kai 
aš grįžau, prisistatė. 

Pamatęs Turnemolį, užuodžiau nelaimę. Jis priėjo ir 
viso miesto vardu, miesto, sujaudinto pistoleto šūvių, pa- 
reiškė esąs priverstas nuginkluoti nusikaltėlį. 


! Ipolitas — Rasino tragedijos “Fedra" herojus, pabaigoje 
mirštąs. 

*Nemrodas — Biblinis personažas (Pradžios kn. X,8-11), vaiz- 
duojamas kaip didis medžiotojas. 

Užvirė kova, tačiau jėga pakluso autoritetui, ir nusi- 
kaltėlis buvo nuginkluotas. 

Kaip matote, mano džiaugsmas truko neilgai; jis bu- 
vo trumpesnis net už rožės žydėjimą. Per vieną valandą aš 
tapau laimingu pistoleto šeimininku, iššaudžiau visą savo 
paraką, grįžau namo ir buvau Turnemolio nuginkluotas. 

Jaučiau begalinę gėdą, kurios nesušvelnino net svarbi 
žinia, atėjusi rytojaus dieną. 

Tą dieną, — 1812 m. rugsėjo 23 d., — Paryžiuje Ma- 
lė įvykdė sąmokslą, tuo tarpu Napoleonas iš Maskvos pa- 
skelbė dekretą apie “Prancūzų "Ieatro" kūrimą ir apie 
Kambrė sutaikomąją komisiją. 

Dievas ėmė pamažu savo žvilgsnį gręžti į šalį nuo to 
žmogaus. Praradęs ryžtą ir tikėjimą savo genijumi, Na- 
poleonas stojo į mūšį prie Maskvos; mūšio lauke jis pali- 
ko dvylika generolų; jis rašė vyskupui, kad šis giedotų 
“Garbę Dievui", nes reikėjo nuraminti Paryžių ir nusira- 
minti jam pačiam; paskui jis įžengė į Maskvą, manyda- 
mas, kad Maskva yra tokia pat sostinė kaip kitos, o vaka- 
re Maskvoje prasidėjo pirmieji gaisrai. 

"Tada, užuot ėmęsis veiksmų, užuot žygiavęs į Peter- 
burgą ir iš ten grįžęs į Paryžių, užuot ryžtingai įkūręs šta- 
bus Rusijos širdyje, kaip Cezaris padarė Galijoje, jis dve- 
jojo, jis būgštavo, jis jautė, kad kampanija beveik žlugusi. 

Tuo tarpu Paryžiuje, keistas sutapimas, kai dar nie- 
kas nežinojo apie esamas nesėkmes ir nenujautė būsimo 
pralaimėjimo, įvyksta Malė sąmokslas, kuris prispaudžia 
milžiną galingesne nei jo jėga, kuris jį prismaugia, supur- 
to 1r kuris, jei ir nepražudo, daug prisideda prie jo žūties. 

29 dieną Grenelio lygumoje sušaudomi Malė, Laori 
ir Gidalas. 

Pagaliau viskas išsisprendžia. Pirmą kartą sostinė pa- 
ima be naudos, pirmą kartą pralaimėta po pergalės. Spa- 

lio 13 dieną iškritęs sniegas padidino nugalėtojų neryž- 
tingumą, — jų išdidumui patenkinti Dievas atsiuntė pas- 
kutinę paguodą ir dabar buvo galima sakyti, kad juos nu- 
galėjo ne Žmonės, o klimatas. 

Spalio 19 d. Napoleonas išvažiuoja iš Maskvos, pali- 
kęs kunigaikštį de Trevisą susprogdinti Kremlių ir, pasiė- 
męs Didžiojo Ivano kryžių, kurį manė pastatyti ant Inva- 
lidų namų kupolo ir kurį paliko pakelėje, nebegalėda- 
mas tempti toliau. 

Pagaliau lapkričio 18 d. vienuoliktą valandą vakaro 
Napoleonas pasiekia Tiuilri, prieina prie didžiojo Židi- 
nio, pasišildo, patrina rankas ir sušunka: 

— Tikrai, čia geriau negu Maskvoje! 

Tai buvo laidotuvių kalba geriausiai armijai, kokia 
kada nors egzistavo. 

O, Varai!.. Varai!!.. 


! Publijus Kvinktilijus Varas — romėnų generolas, miręs 
apie 9 m. e. m. Jo legioną sąmokslininkai užklupo ir sumušė Teuto- 
burgo girioje (prie dabartinio Detmoldo). 

Politinė chronologija. — Nelaimė po nelaimės. — Po- 
no de Nu fermos gaisras. — Stanislo Piko mirtis. — Auksi- 
nių luidorų slėptuvė. — Kazokai. — Avienos ragu. 


Be didelių įvykių, besivystančių per kitus dvejus me- 
tus, iš tiesų būtų didelis pasipūtimas užimti skaitytoją pa- 
sakojimais apie dvylikos metų berniūkštį. 

Napoleono, to likimo apdovanoto Žmogaus, smuki- 
mas buvo staigus; vieną akimirką jį dar sulaikė Liuceno, 
Boceno ir Vuršeno pergalės, bet jis prarado du savo iš- 
tikimiausius karvedžius — kunigaikštį d'Istrį ir Diuro- 
ką, — patrankos sviedinys neužmušą tų, kurie rengiasi 
išduoti! 

Jis buvo pasmerktas. Anglai nusipirko jo žlugimą. 

Norite sužinoti už kiek? 1813 m. birželio 14 d. jie 
sumokėjo šešis šimtus šešiasdešimt tūkstančių šešis šim- 

tus šešiasdešimt svarų sterlingų Prūsijai; birželio 15 d. — 
milijoną tris šimtus trisdešimt tris tūkstančius tris šimtus 
trisdešimt keturis svarus sterlingų Rusijai; pagaliau rug- 
pjūčio 12 d. — penkis šimtus tūkstančių svarų sterlingų 
Austrijai. 

Matome, kad mūsų uošvis Pranciškus II turėjo sąži- 
nę: savo žentą jis pardavė dviem mėnesiais vėliau už kitus 
ir šimtu šešiasdešimčia svarų sterlingų pigiau nei Prūsija. 

Bet nesvarbu! Bonapartas ant savo aukso luidorų 
galės iškalti, kad jis tapo Cezario įsūniu ir Liudviko XVI 
sūnėnu. Tai buvo jo ambicijų objektas. Ar yra dėl ko ap- 
gailestauti, jei patenkintos ambicijos? 

Spalio 16 ir 18 dienomis iššaunama šimtas septynio- 
lika tūkstančių patrankos šūvių į Leipcigą, daugiau nei 
šimtas vienuolika tūkstančių šūvių į Malplaketą. Kiek- 
vienas patrankos šūvis kainuoja po du luidorus. Imperija 
susirengė grandiozinę laidotuvių salvę! 

Bet ir tada liko jai ištikimų: Poniatovskis, 16 dieną 
paskirtas maršalu, 19-tą nuskęsta Elsteryje. 

Lapkričio 1 d. imperatorius į Paryžių atsiunčia dvi- 
dešimt vėliavų. 

8 d. įvyksta Mošė mūšis, paskutinis kampanijoje. 

O d. imperatorius jau grįžęs į Sen Klu. 

12 d. sąjungininkai įžengia į Diuseldortą. 

13 d. Prūsijos ir Bavarijos karaliai atvyksta į Frank- 
furtą. 

15 d. pašaukiama trys šimtai tūkstančių naujokų. 

16 d. imperatorius medžioja pėsčias Satori lygumoje. 

22 d. imperatorius dalyvauja Operos atidaryme ir 
rusai įžengia į Amsterdamą. 

Gruodžio 2 d. imperatorius dalyvauja Odeono ati- 
dengime ir sąjungininkai persikelia per Reiną pric Diu- 
seldorto. 

6 d. princas Oranžas, lapkričio 30 d. pradėjęs išsilai- 
pinimą Olandijoje, išleidžia olandams proklamaciją. 

17 d. sąjungininkai persikelia per Reiną įvairiose El- 
zaso vietose. 

23 d. jie užima Nešatelį. 

31 d. jie įžengia į Ženevą. 

Su šia Žinia pasibaigia 1813 metai. 

1813 metai toliau neša nesėkmes ir pradeda skilimą. 

Sausio 3 d. sąjungininkai paima Kolmarą. 

6 d. jie apsupa Bezansoną, ir Miura, kuris buvo at- 
kovojęs Neapolį, pasirašo paliaubas su anglais. 

7 d. sąjungininkai įžengia į Dolą. 

8 d. Miura pasirašo sąjungos sutartį su austrais. 

10 d. sąjungininkai apsupa Lando ir paima Forbachą. 

12 d. Miura pasirašo sąjungos sutartį su anglais. 

16 d. sąjungininkai paima Langrė. 

17 d. Miura paskelbia karą Prancūzijai. 

21 d. sąjungininkai paima Šalon siur Soną. 

22 d. Miura įžengia į Romą. 

Pagaliau 24 d. imperatorius iš Paryžiaus išvyksta į 
savo armijos dislokavimo vietą ir 27 d., perėjęs į puoli- 
mą, pradeda puikią 1814 metų kampaniją, kuri truks še- 
šiasdešimt septynias dienas ir kurioje iki atsisakymo nuo 
sosto Fontenblo jam prireiks daugiau talento, nei paimant 
Milaną, Kairą, Berlyną, Vieną ir Maskvą. 

Tačiau valanda išmušė. Titanas gali užkelti Pelioną 
ant Osos', Šampoberą? ant Montmiralio, bet jo laikas pa- 
sibaigė, jis grius nutrenktas... 


! mit.: du broliai milžinai Aloadai norėjo Peliono kalną užtempti 
ant Osos kalno, kad pasiektų Olimpą. 

?Šampobere (netoli Montmiralio) 1814 Napoleonas pasiekė 
pergalę prieš Rusiją ir Prūsiją. 

Kur aš pirmą kartą išgirdau patrankų salvių garsus? 
Vienos fermos, esančios už ketvirčio mylios nuo Vilė Kot- 
rė, kieme pas poną Piko de Nu. 

Nelaimė neateina viena, sako rusų patarlė; nelaimės 
viena po kitos persekiojo tą nepaprastą žmogų. 

Pono de Nu ferma buvo viena iš gražiausių Vilė Kot- 
rė apylinkėse, o pats ponas Piko vienas iš turtingiausių 
fermerių. 

Kick prisimenu, 1812 metais jis suvežė į daržines 
drėgną derlių. Vieną naktį šiaudai užsidegė, ir mus paža- 
dino aliarmo dūžiai bei riksmai: “Gaisras!"'. 

Visi pažįsta tuos nelaimės garsus, visi miestelyje šo- 
ko iš lovų viduryje nakties. Po minutės visas Vilė Kotrė 
jau bėgo prie degančios fermos. 

Manau, kad nėra įspūdingesnio vaizdo už milžiniš- 
ką gaisrą, koks buvo šis. Vienu metu degė visos daržinės 
ir tvartai, sudarydami trijų ar keturių šimtų žingsnių ug- 
nies sieną, nuo kurios sklido bulių baubimas, arklių žven- 
gimas ir avių bliovimas. 

Viskas sudegė, pastatai ir gyvuliai; žinote, gyvuliai, 
pajutę ugnį, nebenori išeiti iš tvarto. 

Šis gaisras buvo pirma didelė katastrofa, kurią ma- 
čiau savo akimis. Jis paliko neišdildomą pėdsaką mano 
atmintyje. 

Tik iš ryto atvyko gaisrų inspektorius. Nuostoliai bu- 
vo milžiniški. Laimė, kaip sakėme, „ponas Piko buvo la- 
bai turtingas. 

Kitais metais įvyko dar viena nelaimė. Ponas Piko tu- 
rėjo du sūnus ir vieną dukterį. Vyresnysis sūnus buvo aš- 
tuoniais ar dešimčia metų vyresnis už mane; jaunesnysis — 
tik dvejais ar trejais. Suprantama, su vyresniuoju manęs 
niekas nesiejo, nes jis mane laikė vaiku, tačiau aš artimai 
draugavau su jaunesniuoju, kurio vardas buvo Stanislas. 

Vieną dieną į mano kambarį įėjo labai susijaudinusi 
motina. 

— Klausyk, — tarė ji, — pažadėk daugiau nežaisti 
su šautuvais. 

— Kodėl, mama? 

— Stanislas ką tik susižeidė, galbūt nusišovė. 

— O, Dieve! Kur jis? 

— Pas tėvą. Eik pas jį. 

Išlėkiau iš namų. Per šešias ar septynias minutes nu- 
bėgau ketvirtį mylios. Prie fermos pamačiau ilgą kraujo 
pėdsaką. 

Namuose visi buvo labai nusiminę ir niekas manęs 
neklausė, kur einu. Perėjau kiemą, virtuvę ir įslinkau į 
Stanislo kambarį. Sužeistąjį ką tik pradėjo apžiūrinėti; 
triūsė chirurgas su atidarytu savo lagaminėliu, jo rankos 
buvo išteptos krauju. 

Vargšas sužeistasis abiem rankom laikė apsikabinęs 
virš jo palinkusios motinos kaklą. 

Mane pamatęs, jis davė ženklą prieiti. Stanislas ma- 
ne apkabino ir padėkojo, kad atėjau. Jis buvo siaubingai 
išbalęs. 

Gydytojas rekomendavo pirmiausia ramybę. Taigi vi- 
siems liepė išeiti; buvau išprašytas kaip visi ir kaip Visi 
išėjau. 

Štai kaip nelaimė įvyko. 

Stanislas medžiojo su savo tėvu ir, besibaigiant me- 
džioklei, jie jau buvo visai arti fermos, kai pasigirdo šūvis. 

Kad geriau pamatytų, kas šovė ir ar šovusysis ką nors 
nušovė, Stanislas užlipo ant akmeninės tumbos, stovėju- 
sios prie akmeninės tvoros kampo. 

Lipdamas ant tumbos, jis pamiršo savo užtaisytą šau- 
tuvą, kurio vamzdis atsirėmė į šlaunį. Jo šuo, pamatęs jį 
ant tumbos, užsimanė pas šeimininką ir, pakilęs ant už- 

pakalinių kojų, priekine letena užkliudė šautuvo gaidu- 
ką. Driokstelėjo šūvis, ir Stanislas gavo visą užtaisą į šlau- 
nikaulį. 

"Tai buvo sunkus sužeidimas, kaip sakė atvykęs chi- 
rurgas. 

Dvi dienas namiškiai dar turėjo vilties, bet trečiąją 
Stanislą nusinešė stabligė. | 

Ši mirtis tapo mano motinai pamokymų šaltiniu. Ji 
pareiškė, kad bus rami tik tada, kai aš visiškai atsisakysiu 
medžioklės. Tačiau, nepaisant sunkaus įspūdžio, kurį ši 
mirtis padarė man pačiam, aš nieko nenorėjau atsisakyti. 

Ir po Stanislo mirties ponia Piko, kaskart mane suti- 
kusi, labai meiliai pasikalbėdavo, be abejo, prisiminusi 
mano vaikystės draugystę su jos sūnumi. 

Be to, jos duktė, — ji draugavo su mano seserimi, — 
mane labai mėgo ir vienintelė iš vyresniųjų niekada ne- 
atsisakydavo su manimi paplepėti. 

"la gera ir graži asmenybė buvo vardu Eleonora Pi- 
ko, bet dažniausiai ją vadindavo Pikote. 

Dabar papasakosiu, kaip aš atsidūriau Nu fermos 
kieme, kur pirmą kartą išgirdau patrankų šūvius. Buvau 
priverstas kiek nuklysti nuo pasakojimo, bet dabar prie 
jo grįžtu. 

Po Leipcigo mūšio mintis apie invaziją į Prancūziją 
visoms galvoms nedavė ramybės labiau nei 1792 ir 1793 
metais. 

Kas negyveno toje epochoje, negali įsivaizduoti, ko- 
kį pasibjaurėjimą motinų širdyse kėlė Napoleono vardas. 

1813 ir 1814 metais senasis entuziazmas jau buvo 
užgesęs. Ne ant Prancūzijos, ne ant laisvės, — tų myli- 
miausių deivių, — aukuro motinos prancūzės buvo pri- 
verstos dėti aukas savo sūnumis, jos turėjo aukoti žmo- 
gaus ambicijoms, egoizmui, išdidumui. 

Dėl nuolat besikartojančio naujokų ėmimo 1811-1814 
metais, dėl milijono žmonių, pražudytų Ispanijos kalnuo- 
se ir slėniuose, Rusijos sniegynuose ir upėse, Saksonijos 
klampynėse, Lenkijos smėlynuose, vyrų karta nuo dvi- 
dešimties iki dvidešimt dvejų metų išnyko. 

"Turtingiausieji veltui pirko kartą, du, tris kartus tei- 
sę atidėti ėmimą į karą savo sūnums, užmokėdami po 
dešimt, dvylika, penkiolika tūkstančių frankų. Tačiau Na- 
poleonas paskelbė garbės reikalu verbuotojams būti 
griežtiems ir nelankstiems, todėl ir patys turtingiausiėji, 
ir labiausiai privilegijuoti ėjo į karą kaip visi kiti. 

Jau buvo imami ir šešiolikmečiai, 0 į sąrašus trau- 
kiami nuo keturiolikos. 

Su siaubu motinos skaičiavo savo vaikų metus ir no- 
rėjo sustabdyti dienas, vedančias į baisiąją valandą. 

Ne kartą motina staiga prispaudė mane prie krūti- 
nės sunkiai dūsaudama ir su ašaromis akyse. 

— Kas tau, mama? — klausdavau jos. 

— O, kai pagalvoju, — atsakydavo ji, kad po ketve- 
rių metų tu būsi kareivis, kad tave iš manęs paims tas 
žmogus, kuris visada tik ėmė ir nieko nedavė, kad jis iš- 
siųs tave mirti Kokiame nors mūšyje kaip prie Maskvos 
ar Leipcigo!.. O! Vaikeli, mano mažas vaikeli!.. 

Ir tokios pat nuotaikos kaip mano motinos vyravo 
visur, tik buvo demonstruojamos, priklausomai nuo mo- 
tinos charakterio ir temperamento; mano motina jas iš- 
reikšdavo atodūsiais ir ašaromis; kitos — prakeikimais; 
dar kitos — įžeidimais. 

Prisimenu La Fonteno aikštėje gyvenusią ginklaka- 
lio žmoną, ponią Montanjon, kurios sūnus lankė abato 
Greguaro koležą kartu su manimi. Vasaros popietėmis, 
kai didysis dienos karštis jau būdavo nuslūgęs, ji išsinešda- 

vo savo ratelį prie durų slenksčio ir verpdama dainuoda- 
vo dainelę apie Bonapartą. 


Ponios Ango korsikietis 
Ne Korsikos korsikietis, 
Nes korsikietis iš Marengo 


Baisiau už tikrą velnią. 


Ir, kaip panelė Piver kasdien skaitė “Tūkstančio ir vie- 
nos nakties" istorijas, apsiribojančias tik “Stebuklingu Ži- 
bintu“, ponia Montanjon, vos baigusi paskutinį posmelį 
apie korsikietį iš Marengo, vėl pradėdavo nuo pirmojo. 

Tas praregėjimas, ta neapykanta, pradėta demonst- 
ruoti po žlugimo Rusijoje, pasipildė baime, vis augančia 
artėjant priešui, kuris Žingsnis po Žingsnio, miestas po 
miesto siaurino žiedą aplink Prancūziją. 

Pagaliau 1814 metų pradžioje staiga pasklido Žinia, 
kad priešas įkėlė koją į mūsų tėvynę. 

Jau tuomet bet koks pasitikėjimas Napoleono geni- 
jumi buvo išgaravęs. Jam, didžiajam avantiūristui, geni- 
jus turėjo nešti sėkmę. Tačiau Dievas norėjo žlugimo, ir 
Dievas jį paliko. 

Dabar juo ne tik nustojo tikėti, į jį nebedėjo jokių 
vilčių. Tie, kurie politinių įvykių eigoje turėjo ko bijoti ar 
ką prarasti, visi tie chameleonai, kurie gyveno iš vyriau- 
sybės, tiksliau, iš vyriausybių, pradėjo perstatinėti savo 
baterijas. Vieni, kad numalšintų savo baimę, kiti, kad su- 
rastų vilčių ateičiai. Jautėsi, kad Napoleonas — jau ne 
Prancūzija: su tuo herojišku fermeriu buvo sudaryta tam 
tikra sutartis. Tačiau sutarties terminas baigėsi. Šalis skai- 
čiavo nuostolius, bet sutarties atnaujinti nenorėjo. 

O kol kas skambėjo žodžiai: “Napoleonas sumušė 
priešą prie Brjeno; prūsai atsitraukė prie Baro“, bet tuo 

pat metu: “Rusai žygiuoja į Truajė“'. “Monitoriuje" rašė, 
kad pasiektos pergalės Rosėjuje ir prie Vitri kelio, bet tuo 
pat metu pasirodo biuletenis, labai panašus į rojalistų ma- 
nifestą. Sąjungininkus triuškino prie Šampobero ir Mont- 
miralio, bet kunigaikštis d Angulemas leidžia atsišaukimus. 

Su kiekviena pergale Napoleonas netekdavo daug 
žmonių ir prarasdavo dešimt mylių žemės. 

Visur, kur jis pats dalyvaudavo, priešas būdavo su- 
muštas; bet jis negalėjo būti visur. 

Kiekvieną akimirką patrankos, kurių mes dar negir- 
dėjome, artėjo prie mūsų. Mūsų kariuomenė buvo su- 
mušta prie Šato Treji, prie Nožano, paimtas Laonas. 

Žmonės darė slėptuves; kiekvienas kasė į žemę, ką 
turėjo brangesnio. Mes turėjome rūsį, į kurį buvo galima 
patekti pro pakeliamas duris. Mano motina ten sunešė 
patalynę, baldus, čiužinius ir naujai sutvarkė mūsų butą; 
tokiu būdu iš viršaus lobių ieškotojams visai nesimatė, 
kur reikia kasti. 

Paskui ji paslėpė trisdešimt senųjų luidorų; ji juos 
sudėjo į mažą odinį kapšelį, sode žemėje kuolu išdūrė 
duobutę ir į ją įmetė kapšelį. 

Kas galėtų rasti viduryje sodo, tikrąją to žodžio pras- 
me, pasodintą kapšelį? Tam reikia būti burtininku. Mes 
patys jo nerastume, jei ne įbrėžimas, kurį padariau ak- 
meninėje sodo tvoroje. 

Vieną dieną pamatėme visu greičiu atjojančius Žan- 
darus; ką tik buvo paimtas Suasonas. Jie su visais arkliais 
šoko nuo pylimo: šeši ar aštuoni žuvo arba susižeidė, trys 
ar keturi dingo sveiki. 

Šį kartą vargšė mano motina tikrai išsigando. Jos bai- 
mė pasireiškė gana neįprastu būdu: ji užkaitė milžinišką 
puodą avienos ragu su bulvėmis ir ropėmis. 

Kodėl avienos ragu galėjo numalšinti jos baimę? 

Jos vaizduotė sukūrė baisų kazokų nuo Dono, Vol- 
gos, Borislavlio vaizdą, — sunku būtų bet kokioje gra- 
viūroje nupiešti baisesnius: ji juos matė raitus ant siau- 
bingų kuinų, apsikirpusius po puodu, apsiginklavusius ie- 
timis, lankais ir strėlėmis. Neįmanoma apsakyti! 

Vis dėlto, nepaisant tokio baisaus vaizdo, joje ruse- 
no optimizmas, kuris kuždėjo, kad kazokai širdyje yra geri 
žmonės, ne tokie baisūs kaip atrodo, ir, jei juos gerai pa- 
maitinsi bei pagirdysi, jie nepadarys nieko bloga. 

"Taigi didysis avienos ragu puodas buvo skirtas jiems 
pamaitinti. 

Na, 0 į pagirdymui į rūsį, ne į tą, kur motina sunešė 
visą mūsų turtą, o į kitą, ji prikrovė Suasono vyno tiek, 
kiek tik galėjo. 

Galiausiai, jei ir po avienos ragu bei Suasono vyno 
kazokai vis tiek bus labai blogi, galėsime pasislėpti karjere. 

Dabar papasakosime, koks tai buvo karjeras. 

